FRANK WEDEKIND

PANDORA SZELENCÉJE* 

- egy szörnytragédia -

Fordította: Forgách András

SZEREPLŐK
SCHIGOLCH
LULU
DR. GOLL, egészségügyi főtanácsos
DR. FRANZ SCHÖNING, főszerkesztő
ALWA SCHÖNING, ennek első házasságából való fia
EDUARD SCHWARZ, portréfestő
DR. BERNSTEIN, orvos
MARTHA GESCHWITZ grófnő
RODRIGO QUAST, a Belle-Union színház artistája
CASTI-PIANI lovag
PUNTSCHUCH, bankár
HEILMANN, újságíró
MADELAINE DE MARELLE
KADÉGA DI SANTA CROCE, a leánya
BIANETTA GAZIL
LUDMILLA STEINHERZ, tudósítónő
EGY ÚR, civilben
MR. HOPKINS
KUNGU-POTI
DR. HILTI, magándocens
JACK
HENRIETTE, szobalány Schwarznál
FERDINAND, Dr. Schöning kocsisa
ARMANDE, Lulu szobalánya
BOB, Lulu lakája

ELSŐ FELVONÁS
Tágas műterem. - Balra hátul bejárati ajtó. Baloldalt, elöl, oldalajtó a hálókamrához. Középen, kissé balra és hátul, dobogó. Az dobogó mögött spanyolfal. Az dobogó előtt szmirnaszőnyeg. Jobbra elöl két festőállvány. A hátsón, ideiglenes keretben egy negyvenéves hölgy pasztellportréja látható, báli ruhában. Az elsőnek nekitámasztva egy megfordított vászon. Balra néhány szék. Az állványok előtt pamlag, török párnákkal, tigrisbőrrel letakarva. A háttérben egy magas létra. A műterem ablaka magasan fent van. Délelőtt.
Első jelenet
Eduard Schwarz, Dr. Schöning
SCHÖNING	(fényképpel a kezében a pasztellportrét vizsgálgatja) ...nem tudom Önnek megmondani, min múlik. - Az hiányzik belőle, amit a festményen látni akartam. - Ez egy báli ruhás hölgy - ezt nem vitatom. - Csak azt a lényt nem látom benne, akire egy fél életen keresztül gyermekien borzongó tisztelettel néztem föl.
SCHWARZ	Nem valami kéjmámor fénykép után dolgozni!
SCHÖNING	Ön legalább olyan jól tudja, mint én, hogy míg élt, erre semmi áron nem lehetett rávenni. - Túl fennkölten gondolkozott. - A múlandóság fölmagasztalását látta benne. Tudom is én! - Sokkal inkább feleség volt és anya, semhogy a személye iránti hódolat ilyen kifejezéséhez a beleegyezését adta volna. - Mindebből semmi sem látszik a képen...
SCHWARZ	A fényképen talán látja mindezt?
SCHÖNING	Érződik rajta - nem vitás. - És külön föl is hívtam rá a figyelmét. Istenem - lehet, hogy az emléke túl eleven bennem.
SCHWARZ	Kívánságának minden betűje szent volt előttem. Jártam az utcákat, csak hogy találjak valakit, aki legalább megközelítőleg hasonlít az elképzelésemhez, hogy legalább valami valóságos kiindulópontom legyen.
SCHÖNING	Lehet, hogy mégis jó. - Nem tudom. - Mint mondtam, ennek megítélésére a legkevésbé sem vagyok alkalmas. - Aki nem ismerte közelebbről a feleségemet, az első pillantásra fölismerné.
SCHWARZ	És hogy tetszik önnek a haja?
SCHÖNING	Jó. - Jó. - A balkéz milyen finoman üt el a ruha anyagától! - Ön megváltoztatta a világítást.
SCHWARZ	Az Odeon egy kis táncosnőjétől loptam.
SCHÖNING	(a fényképre mutat) Nézze ezt a tekintetet - ezt a homlokot. - Képzelje azt, hogy szól magához - a szemöldöke felszalad - a feje előrehajlik - két csillagszeme kitárul: ez valami érzékeken túli, nem is evilági - olyan lény, akihez semmi alacsony, triviális dolog nem férhet közel. - Nem lehet fölérni ésszel. - A fénnyel telt szempár, a meghatározatlan nyugalommal összezárt ajak teszi.
SCHWARZ	Lépjen minél hátrább a képtől.
SCHÖNING	(lassan hátrál és beleütközik az elülső festőállványnak támasztott vászonba, amit felborít) Pardon...
SCHWARZ	(fölemeli a vásznat) Nem történt semmi...
SCHÖNING	(meglátja a képet) Hogyan? Micsoda...
SCHWARZ	Talán ismeri?
SCHÖNING	Nem. - Modellt ül magának?
SCHWARZ	Karácsony óta.  (a képet az állványra emeli. Pierrot-mezbe öltözött hölgyet ábrázol, aki hosszú pásztorbotot tart a kezében) - Még végtelenül sok hiányzik.
SCHÖNING	És - ebben a kosztümben?
SCHWARZ	Különösnek találja? - Egyébként társasági a hölgy.
SCHÖNING	Na - hát gratulálok.
SCHWARZ	Istenkém...
SCHÖNING	Na persze.
SCHWARZ	Ugyan, menjen már. - Az ura mindig elkíséri és nekem két órán keresztül abban az élvezetben van részem, hogy társaloghatok az öreggel - természetesen a művészetről, hogy teljes legyen a boldogságom!
SCHÖNING	Hogy szerezte ezt a munkát?
SCHWARZ	Hogyan szereztem? - A férje, egy vénséges kövér roskatag trotli, rámtör a műteremben, hogy megfesteném-e a feleségét. - Hát persze! Mi az hogy! - Akkor is, ha ronda, mint az éjszaka! - Másnap pontban tízkor nyílik az ajtó és az a hízósertés ezt a tündéri gyermeket terelgeti be maga előtt. - Meg kellett kapaszkodnom a festőállványban. - Mögöttük egy nedvzöld livrés fickó, csomaggal a hóna alatt. - Hogy hol az öltözőfülke? - Mit tehettem volna. - Kinyitom a hálószobaajtót. Szerencsére már be volt ágyazva. - Az édes kis teremtés besurran, az öreg meg odaáll az ajtó elé, mint egy sánckosár. - Két perc múlva ebben a Pierrot-mezben jelenik meg... (mély levegőt vesz) Mint az életre kelt tündérmese. - Tetőtől talpig összhangban a lehetetlen kosztümjével - mintha ebben jött volna a világra! - Mennyi báj! - Ahogy a lábát emeli, könyékig mélyesztve kezét a zsebébe, s a fejecskéjét oldalra veti - mindezt akaratlanul - hogy gyakran hirtelen a fejembe száll a vér...
SCHÖNING	Pedig igazán hozzáedződhetett már az ilyen rohamokhoz.
SCHWARZ	(a fejét ingatja) Látnia kellene! - Ugyan mihez nem edződik hozzá az ember! - Valóságos undor fog el már, ha az egyik melle kibukkan - valósággal hányingerem van...
SCHÖNING	Ez több mint meztelenség!
SCHWARZ	Ahogy tetszik. - Talán kevesebb.
SCHÖNING	Ez perspektívát kölcsönöz. - A mérleg serpenyőinek egyensúlyban kell maradniuk. - Megértem Önt. -- A lélek elpárolog a forróságtól hogy harmatként csapódjon le a testre. - A szellem a fügefalevélben lakozik...
SCHWARZ	Megmutatom Önnek! - Egy pillanat... (balra el)
SCHÖNING	(egyedül, magában) Ennek is ki kéne mozdulnia már a négy fal közül! - Kicsit fiatal a korához képest.
SCHWARZ	(fehér atlaszkosztümmel jön vissza) Állítólag egy operabálon viselte.
SCHÖNING	(csodálattal) M-hm!
SCHWARZ	(széthajtogatja a kosztümöt) Elöl-hátul kivágva...
SCHÖNING	És ezek a hatalmas pomponok!
SCHWARZ	(a pomponokat tapogatja) Fekete selyemfonálból.
SCHÖNING	Holló a havon!
SCHWARZ	(a ruhát a vállszalagnál fogva magasra tartja) Még fűzőt sem visel alatta!
SCHÖNING	Egy darabból van az egész!
SCHWARZ	Válltól bokáig!
SCHÖNING	És sehol egy szalag.
SCHWARZ	Nincs rá szüksége.
SCHÖNING	Akkor hogy bújik bele?
SCHWARZ	Fölülről!
SCHÖNING	Persze.
SCHWARZ	Mást nem is visel a testén.
SCHÖNING	Ha egyszer lecsúszna a válláról...
SCHWARZ	Legyen eszénél.
SCHÖNING	Mi tartja ezt?
SCHWARZ	A jobbkarját a magasba emeli.
SCHÖNING	De ezek az irdatlan nadrágszárak...
SCHWARZ	Mi nem tetszik rajtuk?
SCHÖNING	Túl hosszúak.
SCHWARZ	A balszárat feltűri.
SCHÖNING	Igen.
SCHWARZ	Ebben a tartásban áll. A kezével fogja - közvetlenül a térde fölött.
SCHÖNING	Mintha épp most gyűrte volna föl.
SCHWARZ	Elbűvölően csinálja!
SCHÖNING	A jobbszár a lábfejére hull.
SCHWARZ	Egészen a lábujjhegyéig.
SCHÖNING	És fehér atlaszcipők!
SCHWARZ	És fekete selyemharisnya! Természetesen átlátszó! Tulajdonképpen azt sem tudom, milyen anyag. Atlasz, nehéz selyematlasz.  (a kosztümöt a vállszalagoknál fogva magasba tartja) Nézze csak. Hogy bújik ebbe bele. Ezt én sem tudom. Fölülről.  (sóhajt) És ezt kell lefesteni!
SCHÖNING	Itt a halál is tehetetlen!
SCHWARZ	És közben milyen kacér...
SCHÖNING	Imádnivaló!
SCHWARZ	El se tudja képzelni!
SCHÖNING	Látom.
SCHWARZ	(a képhez fordul) Nézze csak a karját...
SCHÖNING	Milyen elegánsan nyújtja ki!
SCHWARZ	Pedig olyan magasan markolja a pásztorbotot, amilyen magasan csak bírja.
SCHÖNING	Ez megemeli a test formáit.
SCHWARZ	És a hónalja teljesen szabaddá válik.
SCHÖNING	Igen.
SCHWARZ	Más képtelen volna erre a könnyedségre.
SCHÖNING	Maga ezt hívja kacérnak?
SCHWARZ	Várjon. - A karja egy ékszer - minden hajlata kidolgozott - a kifeszített könyökhajlat - a hupikék erecskék - a finom derengés - a mindenütt vibráló fénypontocskák!
SCHÖNING	El tudom képzelni - bár ebből itt még elég keveset látni.
SCHWARZ	És végül a hónalj...!
SCHÖNING	Igen.
SCHWARZ	Az erőteljesen tompa hústónus előtt két szénfekete fürtöcske!
SCHÖNING	Még ez sincs a képen.
SCHWARZ	Festi természetesen!
SCHÖNING	Festi?
SCHWARZ	És bodorítja!
SCHÖNING	Honnan támadt ez a szörnyű gyanúja?
SCHWARZ	Hogy honnan? - Sötétebb, mint a haja - sötétebb, mint a szemöldöke - ezzel szemben a szőre...
SCHÖNING	Beszéljen.
SCHWARZ	(összehajtogatja a jelmezt) Mindenesetre külön gondot fordít arra is.
SCHÖNING	Mit is akartam mondani?
SCHWARZ	Igen?
SCHÖNING	Szóval az öreg itt strázsál?
SCHWARZ	A magunkfajta, tudja - - - - - egyáltalán... (a jelmezt visszaviszi a hálószobájába)
SCHÖNING	(egyedül, magában) A magunkfajta - - -
SCHWARZ	(visszajön, megnézi az órát) Ha meg akarna ismerkedni vele...
SCHÖNING	Nem.
SCHWARZ	Bármelyik percben itt lehetnek.
SCHÖNING	Megelégszem az utánzattal. -  (a pasztellkép felé fordul) Lekötelezne, ha megtervezné hozzá a keretet.
SCHWARZ	Ahogy kívánja. - Esetleg szalmavirágból...
SCHÖNING	Ezt teljesen a maga ízlésére bízom. - Mint mondtam... a kép nem hagy maga után kívánnivalót. - Kérem, keressen föl, mihelyt ideje engedi.
SCHWARZ	(kikíséri) Köszönöm...
SCHÖNING	Maradjon. (el, balra, ahol Gollba és Luluba ütközik. - Félig magának) Isten nevében.

Második jelenet
Dr. Goll, Lulu, az előbbiek
SCHWARZ	(odasiet) Engedjék meg, hogy bemutassam...
GOLL	(kutató pillantást vet Schöningre) Hát maga mit keres itt?
SCHÖNING	(kezet csókol Lulunak) Egészségügyi tanácsosné...
LULU	Micsoda elragadó meglepetés.
SCHÖNING	(kezet fog Gollal) A feleségem portréját jöttem megnézni.
GOLL	Bocsásson meg. - Hm!
LULU	Csak nem akar máris menni?
SCHÖNING	Ha nem tévedek - mindjárt modellt ül...
LULU	Éppen azért.
GOLL	Nem tesz semmit. - Maradjon nyugodtan.
SCHÖNING	Nem képzelheti jószívvel, hogy erre nemet fogok mondani.
GOLL	(kalapját és botját leteszi) Amúgy is beszélnivalóm van magával...
LULU	(kalapját és köpenyét Schwarznak nyújtja, Schöninghez) Képzelje, ügetésben jöttünk át az új hídon. Láttuk Villa-Franca hercegnőt mellettünk elkocsikázni!
SCHÖNING	Mit gondolhatott vajon a hercegnő?
GOLL	(a pasztellképet vizsgálgatja) Sokkal tovább élhetett volna! - Sokkal tovább! - A szíve bírta volna.  (miközben szivarra gyújt) Talán csak egy kis mozgalmasság hiányzott az életéből.
SCHÖNING	Kiéből nem hiányzik?
GOLL	A magáéból biztosan nem!
SCHÖNING	Nem én keresem. - Épp ez a hiba. - Túl lusta vagyok ahhoz, hogy kipihenjem magam.
LULU	Mért nem borítja fel az asztalt?
SCHÖNING	Nincs ami mozgasson.
GOLL	Menj, Ellie. - Öltözz át!
LULU	Na tessék, már kezdi...
GOLL	Ezért vagyunk itt, nem? - Schwarz úr már az ecsetjeit nyalogatja.
LULU	Mindenkinek megvan a maga baja. - Én is sokkal szórakoztatóbbnak képzeltem ezt az egészet...
SCHÖNING	De legalább meglehet az az elégtétele, hogy másoknak élvezetet szerez.
LULU	(el, balra) Csak várja ki...
SCHWARZ	(kinyitja előtte a hálószoba ajtaját) Ha az egészségügyi főtanácsosné asszony volna olyan szíves... (becsukja mögötte az ajtót)
GOLL	Ugyanis Ellie-nek kereszteltem el.
SCHÖNING	Mért nem hívja Miquittának?
GOLL	Mert ki nem állhatom azt a nevet.
SCHÖNING	Vagy Mignonnak?
GOLL	Mond valamit. - - Ezen még úgy istenigazából nem gondolkoztam. - Tudja, kedvelem a befejezetlent - a védtelent - akinek még jól jön egy atyai jóbarát...
SCHÖNING	(cigarettára gyújt) És nem tart igényt arra sem, hogy komolyan vegyék.
GOLL	Legalábbis nem tud uralkodni az emberen.
SCHÖNING	Nincs hátránya...
GOLL	Épp ellenkezőleg.
SCHÖNING	Csak ne tartana olyan sokáig, míg az ember ezt belátja.
GOLL	Kora reggeltől késő éjszakáig azzal a gusztustalan Kaszással vesződöm, és mint tudja, nincsenek gyermekeim. - Bizonyos szükségletekről azonban nem mondhat le az ember, bármennyire is elmeszesedett. -  (Schwarzhoz) Mondja - mit csinál a maga kis táncosnője?
SCHÖNING	Ő csak szívességből ült nekem. A Cecília-egylet kirándulásán ismerkedtünk össze.
GOLL	(Schöningnek) Azt hiszem, időváltozásra számíthatunk.
SCHÖNING	Az átöltözés, úgy látszik, egy kissé bonyodalmas?
GOLL	A vetkőzés nem, inkább az öltözés. A háta csupa szalag. - Amikor majd felöltözik, a szobalány szerepében kell föllépnem.
SCHÖNING	Föltalálhatna közben egy egészségesebb öltözéket.
GOLL	Ahhoz az egészségteleneket túlságosan is kellemesnek találom -  (kiált) Nellie...
SCHWARZ	(az ajtóhoz siet és a kulcslyukon bekiabál) Egészségügyi főtanácsosné asszony...
LULU	(bentről) Egy pillanat - azonnal.
GOLL	(Schöningnek) Nem értem én az ilyen érzéketlen fatuskókat.
SCHÖNING	(miközben Schwarz a kulcslyukon leselkedik) Én irigylem őket. -- Az énjük egyben marad. --- És ez kimeríthetetlen örömforrás. - Este nyugodtan alszanak el kincseik felett. ---- Egyébként nem ítélhet meg egy olyan embert, aki gyerekkora óta a foga közé szorított palettájából él. -- Támogassa, tömje meg pénzzel! - Egyszerű számtani feladvány. - Belőlem már hiányzik a kellő erkölcsi bátorság, hogy profanizáljam e szent helyet. - Érzésem szerint ez ahhoz hasonló gazemberség volna, mint fölfedezni Amerikát. - Én olyannak szeretem, amilyen. - Hamarosan mindenütt elterjed az elektromos világítás. - De mért gyűjtsek saját fejemre átkokat! - Az ilyesmit nem bírja el a gyomrom...
LULU	(Pierrot-mezben kilép a hálószobából) Itt vagyok.
SCHÖNING	(nézi) Ez egyszerűen infernális!
LULU	(közelebb jön) Nos?
SCHÖNING	Mellbevágó.
LULU	Hogy tetszem?
SCHÖNING	Arra nincsen szó.
LULU	Nem igaz?
SCHÖNING	Esküszöm!
GOLL	Látványos! - Nagyon látványos!
SCHÖNING	Úgy van, doktor úr.
LULU	Ezzel tökéletesen tisztában vagyok.
SCHÖNING	Akkor viselkedhetne emberibben is.
LULU	Én csak a kötelességemet teljesítem.
SCHÖNING	Kifestette magát...
LULU	Mi jut eszébe? - Kifejezetten le vagyok égve.
SCHÖNING	Épp ellenkezőleg.
LULU	A hófehér paróka alatt?
SCHÖNING	Még soha nem láttam ilyen káprázatosan szépnek.
GOLL	Egészen kivételesen fehér a bőre. - Már mondtam a mi művészünknek, hogy a hússal a lehető legkevesebbet foglalkozzon. - Nem rajongok a modern mázolmányokért.
SCHÖNING	Mázolója válogatja.
GOLL	Vágómarhák ábrázolására kitűnően alkalmas.
SCHWARZ	(a festőállványnál foglalatoskodik) Az impresszionizmus mindenesetre érdekesebb problémákat old meg, mint a hetvenes évek édeskés pacsmagolása.
SCHÖNING	Minden éremnek két oldala van.
SCHWARZ	Ezt maga mondja?!
SCHÖNING	(Schwarznak) A korlátoltságnak is.
GOLL	(Luluhoz, aki átkarolja és megcsókolja) Kilátszik az inged. - Húzd lejjebb. - Ez még képes rá, és azt is odafesti.
LULU	Le kellett volna vennem; csak zavar. -- (föllép az emelvényre, Schöninghez) Mit szólna hozzá, doktor úr, ha két órán keresztül díszőrséget kéne állnia...
SCHÖNING	Én? - Az üdvösségemet is odaadnám, ha olyan teremtés lehetnék, mint maga!
GOLL	(leül balra) Jöjjön ide. Innen még szebbnek találom.
LULU	(beáll a pózba) Én minden oldalról egyformán szép vagyok... (hátraveti a fejét) Legyen magában legalább egy csöpp együttérzés!
SCHWARZ	- A jobb térdet még egy kicsit előbbre -- ez az. - Az atlasz lágyan simul mindenütt - de minden alkalommal másként esik. - Ma legalább a világítás elviselhető.
GOLL	Dobja föl néhány könnyed vonással. - Ne tegye le olyan hamar az ecsetjét. - Nem illik hozzá a pasztózus ábrázolás. - Benne nincs semmi nagyszabású.
SCHWARZ	A kifejezést néhány pillanatba próbálom sűríteni.
SCHÖNING	Kezelje úgy, mint egy csendéletet...
SCHWARZ	Persze.
SCHÖNING	Fessen havat jégen. - Ha túl mélyen alapoz, elmarad a természettől.
SCHWARZ	Persze, persze.
SCHÖNING	Képzeljen hozzá egy díszes tálat.
GOLL	A művészetnek, tudja, úgy kell ábrázolnia az embert, hogy az nekem, a nézőnek, legalább szellemi élvezetet nyújtson. - De menjen csak el egy kiállításra, a falak tele vannak olyan képekkel, amik előtt az ember legszívesebben kiherélné magát.
SCHÖNING	Minek jár maga kiállításra?
GOLL	Ezt kérdem én is. - Talán a pocsék idő teszi.
SCHÖNING	A Nemzeti-cirkuszban a kis O’Morphi debütál...
GOLL	Mint perui gyöngyhalászlány. - Polosszov herceg vitt el.
SCHÖNING	Ő a legkövérebb igazgyöngy, amit eddig kihalászott.
GOLL	A szakálla visszafeketedett a boldogságtól.
SCHÖNING	A lány majd kiolvasztja a zsírját és fölhizlalja rajta Antont.
GOLL	Vagy az August bohócot... A disznók.
SCHÖNING	Maga is olyan mesésnek találja?
GOLL	Én??
SCHÖNING	Mivelhogy disznókat emlegetett.
GOLL	Nem.
SCHÖNING	Mert én még nem láttam.
GOLL	Kit érdekel!
SCHÖNING	(fest, ellép és visszalép) A múlt ősszel új műtermet kellett volna bérelnem. - Csak a költözés gondolata riasztott vissza. - Ha besüt a nap, az udvari fal meleg visszfényeket ver be.
GOLL	Mit hadonászol? Mit kotorászol a zsebedben?
LULU	Üres.
SCHÖNING	Netán azt hitte, hogy benne felejtette a zsebkendőjét...?
SCHÖNING	A fűtés is hagy kívánnivalót maga után. - Télen annyira száraz itt a levegő, hogy az embernek délutánra megfájdul a feje.
GOLL	Akkor nyisson ablakot! - Szegény ember! - Nincs egészségesebb mint kályhatűz, nyitott ablak mellett!
SCHWARZ	(a másik oldalra beszél) Ahhoz nyárs is kellene!
GOLL	(Schöningnek) Az Opera egy jó fogást csinált...
SCHÖNING	Valóban?
GOLL	Menjen el egyszer!
SCHÖNING	Én oda be nem teszem a lábam.
GOLL	Tönkreteszi magát! - Egyszer még rossz vége lesz magának...
SCHÖNING	Kinek nem lesz egyszer rossz vége.
GOLL	Menjen csak el. - Fölírom receptre.
SCHÖNING	Én klórhidrátot szedek.
GOLL	Hagyja a klórhidrátját. - Menjen el. - Nem rontja el vele a szája ízét és nem is megy ki olyan hamar a divatból.
SCHÖNING	És mikor táncol az illető?
GOLL	Hogy mikor táncol? - Énekel!
SCHÖNING	Még ez is.
GOLL	Wolfram von Eschinbach --- beginne!
SCHÖNING	Szereti ezt a részt?
GOLL	Úgy örülök neki mindig, mint egy gyerek.
SCHÖNING	Viszont végig kell hallgatni hozzá az egész Tannhäusert.
GOLL	Mit akar ezzel mondani?
LULU	Azt hiszem - valaki kopogott...
SCHWARZ	Bocsássanak meg egy pillanatra... (az ajtóhoz megy és kinyitja)
GOLL	(Lulunak) Nyugodtan mosolyogj rá egy kicsit derűsebben. - Ennek nem számít. -- Mire való az a cukros kis pofikád! Megszólni úgyis engem fognak.
SCHÖNING	Gondoljon a cukrozott mandulára - meg az eperhabra -
GOLL	Azzal csak kisgyermekeket lehet jóllakatni!

Harmadik jelenet
Alwa Schöning, az előbbiek
ALWA	(még a spanyolfal mögül) Szabad a múzsák barátjának betolakodni...
SCHÖNING	Te...?
LULU	Hiszen ez Alwa úr!
GOLL	Jöjjön már, mutassa magát!
ALWA	Hogy van, egészségügyi főtanácsos úr?
GOLL	De nehogy megrémüljön...
LULU	Alwa úr már egészen másfajta modelleket is látott.
SCHÖNING	(megpördül) Ó!
LULU	Megismer?
ALWA	Ki felejtené el magát, ha egyszer már megcsodálhatta ebben a ruhában!
GOLL	(Schöningnek) Sajnálhatja, hogy nem volt ott.
SCHÖNING	De hiszen gyászolok.
ALWA	(Schöninghez) Hogy vagy...
SCHÖNING	Köszönöm. És te...
ALWA	El akartalak vinni a főpróbára.
SCHÖNING	Ma van?
LULU	Hisz vasárnap lesz a bemutató...
GOLL	Valóban? - És ezt te honnan tudod?
LULU	Te olvastad föl az újságból.
GOLL	(Alwának) Mondja csak, fiatal barátom, mi is a maga drámájának a címe?
ALWA	Zarathustra.
GOLL	Zarathustra.
SCHÖNING	Mi szükség van ott rám?
GOLL	Úgy tudtam, az a bolondokházában van.
SCHÖNING	Ön Nietzschére gondol.
GOLL	Igaza van. Mindig összetévesztem a kettőt.
ALWA	Az anyagot persze a könyveiből merítettem.
SCHÖNING	Rendkívüli tapintatra vall, hogy a béna nyomorék táncolni fog nála.
GOLL	Az ön drámáját táncolni fogják?
ALWA	De Nietzsche - már engedelmet - a legistenibb tánczseni, akit látott világ!
GOLL	Akkor ez egy másik.
ALWA	Isten őrizz...
GOLL	Én a filozófusra gondoltam.
SCHÖNING	Aki azt hitte, mindenki más biceg, és ezért örömében táncra perdült.
ALWA	Ismered?
SCHÖNING	Szerintem undorító. - Hányingerem van attól, ahogy a mankóival ugrándozik. - Már csak ezért sem írnék balettot belőle.
GOLL	Ezzel nem értek egyet.
SCHÖNING	Mindannyian megbolondulhatunk egy szép napon.
GOLL	Akkor táncolni is fogunk még.
ALWA	A teljes második felvonást az egyik dalszövegéből írtam - lánykák az erdei tisztáson - Ámor a forrásnál szendereg - Zarathustra ifjú követőivel kilép a bokrok közül - lehull a harmat -
GOLL	Na ja. - Ki írta a zenéjét?
ALWA	Én, én. - Az első felvonás a tarka tehénről elnevezett városban játszódik - látjuk a kötéltáncosokat - idősebb és fiatalabb asszonykákat.
GOLL	Nem rossz - hm...
ALWA	Látjuk a vad kutyákat, a röfögő disznót, a görbe fensőbbséget, a kicsiny leányokat...
GOLL	A kicsiny leányokat...
ALWA	- Látjuk az utolsó embert, a vörös bírót, a röfögő disznót, a sápadt bűnöst, a híres bölcseket, a sivatag leányait, az éjszaka őreit... és végül -
GOLL	Ez a legcsodálatosabb balett, ami valaha is színre került...
ALWA	És látjuk Zarathustrát, amint a beálló esti homályban eltemeti a vértől elborított kötéltáncost.
GOLL	Nem tesz semmit, tudja. Hiszen realisták vagyunk. - Gratulálok.
ALWA	A harmadik felvonás bizonyos nehézségeket okozott. A legjobb a jelenet a tűzkutyával, amit a koboldokkal együtt okád ki a Feuerberg - a koboldok ugyanis deréktől fölfelé sötét zsákot viselnek - csak a lábukat lehet látni...
GOLL	Lábak - lábak - erről ismerszik meg a színpadi zseni!
ALWA	Az utolsó felvonásban fordítva jelennek meg...
GOLL	A tehetséget nem szabad elpazarolni.
ALWA	Negyedik felvonás - Zarathustra hazatérése - vándordekoráció - kihúzza a kígyót a pásztor torkából - az Übermensch születése! - Corticelli kisasszony roppant bájosan táncolja az Übermenschet...
GOLL	Mindig volt benne valami emberfölötti...
SCHÖNING	Corticelli kisasszonyban?
GOLL	A szférák zenéje!
SCHÖNING	Közben azért élt is. - Míg az anyja mellette volt, a lábával táncolt. Amikor szabad lett, a fejével kezdett táncolni. Mostanra már a szívével táncol.
GOLL	Remélem rá nem dobott valamilyen sötét színű zsákot?
ALWA	Az Übermenschre?! - A rendőrség a felelős azért a parányi nadrágocskáért, amit viselni kénytelen...
GOLL	Hála Istennek!
ALWA	De nem ettől Übermensch...
GOLL	Hm...
ALWA	Az Übermensch, tudja, egészségügyi tanácsos úr, göndör hajú szárnyas gyermek, széles nyakfodorral, és a nyakfodor alatt a lényeg, hogy ne csupán elszaporodjon, de felszaporodjon. - De miként lehet ezt a színpadon ábrázolni?
SCHÖNING	Fiú, fiú, óvakodj a bolondokházától!
GOLL	Hm - eszerint Corticelli kisasszony is próbál?
ALWA	Mindenki próbál - a vad kutyák, a koboldok, a kicsiny leányok... lelkükig dekoltálva - a görbe fensőbbség, a röfögő disznó...
GOLL	Pompás fickó maga!
ALWA	Jöjjön hát velünk...
GOLL	Lehetetlen!
SCHÖNING	Nincs vesztegetni való időnk. -
ALWA	Ugyan, jöjjön már, egészségügyi tanácsos úr - az utolsó felvonásban láthatja Zarathustrát a barlangja előtt a sassal, a kígyóval, a kígyóval és az öreg pápával...
GOLL	Engem csak az Übermensch érdekelne.
ALWA	Hát akkor jöjjön végre - a szamárünnep is tetszeni fog Önnek - az a zárójelenet...
GOLL	Nem megy. - Nem megy...
ALWA	Dehát miért nem? - Utána benézünk Petershez is, ott kifejezheti csodálatát...
GOLL	A kisasszony is odajön - Petershez?
ALWA	Az egész bagázs odajön...
GOLL	Ne unszoljon már. - Ne unszoljon már. - Legyen szíves.
ALWA	Nem mulaszt el semmit, ha eljön.
GOLL	Mire visszajövök, ez a szamár elrontja a képet!
ALWA	Azt át lehet festeni...
SCHÖNING	Nem fogja elkapkodni.
GOLL	Majd legközelebb, uraim.
LULU	Foglaljon nekünk egy páholyt vasárnapra.
SCHÖNING	Magától értetődik, magától értetődik...
ALWA	(karonfogja Schöninget) A sivatag leányai már a fejükre húzták gyapotzsákjaikat...
GOLL	Ne volna ez az átkozott mázolás - nem megy, higgye el - ha az ember nem magyaráz meg minden egyes ecsetvonást az ilyennek...
ALWA	Viszontlátásra egészségügyi tanácsos asszony...
LULU	Majd mesélje el, milyen volt!
GOLL	Menjenek az én kocsimmal...
SCHÖNING	Majd visszaküldjük.
GOLL	(Alwának) És üdvözölje nevemben a sivatag leányait!
ALWA	Majd jól összeszidnak, hogy maga nélkül mentünk.
GOLL	- És ha ez az ember egy krumpliorrot fest neki...
SCHÖNING	Az még nem is volna a legrosszabb.
GOLL	Hm...
SCHÖNING	Kezeskedem érte...
ALWA	Allons...
GOLL	(Lulunak) Öt perc múlva itt vagyok.
ALWA	A puszta nő...
GOLL	(kalapot, botot vesz magához) Petershez valószínűleg akkor sem megyek magukkal.
SCHÖNING	(Lulunak) Viszontlátásra...
ALWA	Maga csak maradjon szép nyugodtan! (Gollt és Schöninget a kijárat felé terelve) A puszta nő - jaj annak, aki pusztaságot rejteget! (Gollal és Schöninggel együtt el)

Negyedik jelenet
Schwarz, Lulu
LULU	-- Soha egy percre nem képes egyedül hagyni.
SCHWARZ	(fest) Nem akar pihenni egy kicsit?
LULU	Félek...
SCHWARZ	Még egy modellem sem állt ilyen sokáig mozdulatlanul.
LULU	Bármikor visszajöhet...
SCHWARZ	Hm. -- Az örökös ólomszürke ég - villám sem töri meg soha jegét -- fölötte - világos, meleg napvilág van - idelent az enyészet illata -
LULU	Ezt nem is álmodtam volna...
SCHWARZ	Milyen nehéz is választani.
LULU	- Jobb annak, aki nem választhat.
SCHWARZ	Mi az, amit nem is álmodott volna?
LULU	Hogy elmegy velük.
SCHWARZ	- Savanyú almák és rothadt almák!
LULU	Fessen!
SCHWARZ	Ez itt nem a narancsok hona. -- A baloldalt egy kicsit feszesebbre - köszönöm!
LULU	Egy fél életen át el tudnék így álldogálni.
SCHWARZ	(fest) A csípőnél tartok...
LULU	A Corticelli kisasszony nyilván egészen...
SCHWARZ	Á! - Ugyanolyan mint a többi!
LULU	Talán ismeri?
SCHWARZ	Isten ments! -- Megvan az a roppant nagy tehetsége, hogy száz méter távolságból is rajonganak érte és telt házat vonz - pusztán azzal, hogy mozog. - Ezért kap olyan hatalmas gázsit. - Minden lépésért, mikor föllebben a szoknyácskája, többet kap, mint én egy olyan képért, amelyiken háromnegyed évig kell dolgoznom.
LULU	--- Úgy érzem - nem is tudom...
SCHÖNING	Mi van Önnel? - Csak nem elsápadt?
LULU	Először hagyott egyedül idegennel...
SCHWARZ	Hát az egészségügyi főtanácsos úr nem praktizál?
LULU	Ezért van ott Liza.
SCHÖNING	A házvezetőnője?
LULU	Nem tudom, hova valósi. -- Már ötven éve ő vezeti a háztartását.
SCHWARZ	De néha maga is segít?
LULU	Nem én. - Liza fektet le este és Liza öltöztet fel reggel. - Ő fürdet, ő fésül, és egész nap abszintot iszik.
SCHWARZ	Pfúj.
LULU	De ha véletlenül én töltök magamnak egy pohárkával, azonnal lekever nekem egy pár pofont.
SCHWARZ	És a férje eltűri ezt?
LULU	Az ő pártját fogja.
SCHWARZ	Hogy bírja maga ezt ki...!
LULU	Olvasgatok - többnyire franciául.
SCHWARZ	Dobja ki azt a dögöt az utcára. - Mint feleségnek, megvan minden joga hozzá.
LULU	És azután...?
SCHWARZ	Azután? - Azután...
LULU	Nélküle senki se vagyok. Ki öltöztetne fel a táncórára?
SCHWARZ	Azt egyedül is meg tudja csinálni.
LULU	Ahhoz nem ismerem magam eléggé.
SCHWARZ	És mit ad magára olyankor?
LULU	A lehető legkevesebbet.
SCHWARZ	Isten irgalmazz!!
LULU	Ahhoz én nem vagyok elég találékony.
SCHWARZ	- És ki ad Önnek táncórákat?
LULU	Ő.
SCHWARZ	(leereszti az ecsetet)
LULU	Fessen hát...
SCHWARZ	(fest) Szívesen megnézném, ahogy előtáncol magának valamit!
LULU	Ő minden táncot ismer - a csárdást - a samaquecát - a niggertáncot - orosz táncot - matróztáncot -
SCHWARZ	Hát ez kész röhej!
LULU	Ő csak megmondja, hogy hogyan táncoljak. Egyedül táncolok. - Ő meg hegedül hozzá...
SCHWARZ	És akkor maga jelmezben táncol?
LULU	Két szoba tele van a jelmezeimmel.
SCHWARZ	(mély levegőt vesz) - Furcsa egy világ ez!
LULU	Én örülök neki - hogy olyan, amilyen.
SCHWARZ	És mikor táncol?
LULU	Vacsora után.
SCHWARZ	Minden este?
LULU	Igen.
SCHWARZ	Meséljen még róla. - Jobban megy a festés, ha mesél közben.
LULU	Télen Párizsban voltunk. - Minden este másik táncosnőt néztünk meg, és akkor otthon mindig meg kellett tudnom ugyanazt csinálni. - Rémes volt.
SCHWARZ	- Nagy nyomor lehet Párizsban is...
LULU	Csak este jártunk ki. - Ő egészen nap az Ecole de Medicine-ben volt, én otthon aludtam - vagy a kandallótűz előtt üldögéltem -
SCHWARZ	Akkor nem sokat látott a voltaképpeni Párizsból?
LULU	A végefelé leckéket vettem - Eugénie Fougere-nél - még egy fél év múlva is sajgott a lábam - jelmezeket is mutatott - kedvelt engem -
SCHWARZ	- És milyenek a jelmezei?
LULU	Van egy halászfiús - nehéz facipőben kell táncolni. - Ing, durva vászonból - elöl végig nyitott - rövid, széles ujjal - és rövid nadrágocska - de bő - durva gyapjúból -
SCHWARZ	És az öreg ül és nézi?
LULU	Semmim se látszik ki.
SCHWARZ	- És maga nem undorodik?
LULU	Mitől...
SCHWARZ	-- Ez aztán a házasélet!
LULU	---- Minden csütörtökön jön Dr. Schöning. -- Egyszer Polosszov herceg is ott volt. --- Akkor Éva voltam...
SCHWARZ	Aha...
LULU	Magas vörös fűzős cipő - ibolyakék harisnya - a hajam görögösen feltűzve - benne vörös szalag...
SCHWARZ	(összecsuklik) Nem megy tovább...
LULU	Fessen!
SCHWARZ	A karom elmerevedett...
LULU	Eddig még sohasem merevedett el a karja!
SCHWARZ	A világítás is megváltozott...
LULU	Azt a függönyökkel is beállíthatja...
SCHWARZ	Amit most festek, úgyis lekaparnám, amint kiteszi innen a lábát...
LULU	Az nem tesz semmit...
SCHWARZ	Ezek csak visszfények - nincs már tiszta fény...
LULU	Eddig még sohasem tartott szünetet...
SCHWARZ	Épp ez a nyomorúság! - A kép ettől nem lesz jobb. - De hogyan lehet ezt egy olyan emberrel megértetni, aki annyit ért a művészethez, mint az egészségügyi főtanácsos úr!
LULU	Ha Dr. Schöningnek megmondja, az is elég...
SCHWARZ	Különben egyremegy! - De amit végképp nem értek, az az, hogy maga hogy bírja ki...
LULU	Nekem könnyű.
SCHWARZ	Azt elhiszem - a Pierrot-mezben. - Nem fázik?
LULU	Látna csak otthon...
SCHWARZ	A táncórán?
LULU	Napközben - amikor otthon dolgozik - akkor majdnem mindig ing van rajtam...
SCHWARZ	Csak egy ing...
LULU	Nálunk meleg van. - Már hozzá is szoktam.
SCHWARZ	-- Minden nap tanul valamit az ember!
LULU	A hajamat néha kibontva viselem - egyetlen szalag van benne. -- Tegnap sötétzöld inget viseltem fehér szalagokkal -
SCHWARZ	Durva vászonból?
LULU	Minden selyemből! - Hosszú, világoszöld harisnya - hozzá a fehér bálicipőm. -- Rózsaszín szalag a hajamban - a harisnyakötő egész világosrózsaszín...
SCHWARZ	Valóságos bordélyház!
LULU	Nagyon kedélyes - különösen télen - amikor a szalonban finom meleg van - az ember tud lélegezni...
SCHWARZ	Azt különben is tud.
LULU	Ebben a Pierrot-mezben is - olyan jól érzem magam -
SCHWARZ	Igazán...?
LULU	(levegőt vesz) Nézze csak...
SCHWARZ	Hagyja abba! (fölugrik, félredobja az ecsetet és a palettát, és izgatottan jár föl-alá) Aki a cipőjét pucolja, annak csak a maga lábával van dolga, és a festék se eszi meg a pénzét! - Ha holnap nem lesz vacsorám, egy nő sem kérdezi meg, hogy értek-e az osztrigához...
LULU	(könyörög) Fessen!
SCHWARZ	Mi a fenének ment el ez a pasas arra a próbára?
LULU	Már nem marad sokáig. -- Én is jobban szeretem, ha hármasban vagyunk ---
SCHWARZ	(visszatér a festőállványhoz, fest) De lehull! -- Lehull! -- Lehull!
LULU	Nem én csináltam a jelmezt. -- Ő találta ki és a színházi szabó szabta ki. - Nem akartam rosszat magának...
SCHWARZ	Meg kell fulladni!! (leengedi az ecsetet) Nem megy! - Nem megy!
LULU	Fessen! - parancsolom!
SCHWARZ	De mikor táncolnak a színek a szemem előtt!
LULU	Akkor legalább tegyen úgy!
SCHWARZ	Lidércfényeket látok...
LULU	Mindjárt visszajön. - A saját érdekében - fessen!
SCHWARZ	(elölről kezdi) Na persze! -- Mihez kezdhetek, ha holnap rámsütik a bélyeget: immorális! - Ezt a luxust csak egy egészségügyi tanácsos engedheti meg magának... (fest)
LULU	(mély levegőt vesz)  Hála Isten!
SCHWARZ	De hogy ekképpen a művész hivatása mártírjává válik, az is világos!! --- Ha lenne szíves baloldalon feljebb húzni a lábán a ruhát...
LULU	Még feljebb?
SCHWARZ	Nem rossz ötlet.
LULU	Nem lehet. - Kilátszik a bőröm...
SCHWARZ	(az emelvényhez lép) Megengedi...
LULU	(hátrahajol) Nem szabad...
SCHWARZ	De miért...
LULU	Mert a harisnyám nem elég hosszú...
SCHWARZ	(megragadja Lulu kezét) Megmutatom Önnek...
LULU	(a pásztorbotot a festő arcába vágja) Hagyjon békén! -  (a kijárathoz szalad)
SCHWARZ	(követi) Hova akar menni?
LULU	Még soká nem fog megkapni engem.
SCHWARZ	Maga nem érti a tréfát... (balra, hátul a sarokba szorítja)
LULU	(jobbra menekül) De igenis --- Én értem a tréfát - én mindent értek. - Csak hagyjon békén. - Erőszakkal nálam nem ér el semmit -
SCHWARZ	(hátralép) Kérem...
LULU	(visszalép a dobogóra) Folytassa a munkáját. - Nincs joga, hogy zaklasson.
SCHWARZ	(közeledik hozzá) Őrizze meg a pozícióját...
LULU	Előbb üljön vissza az állványa mögé... (a kerevet mögé menekül, amikor Schwarz át akarja ölelni)
SCHWARZ	(jobbfelől akarja megkerülni a kerevetet) De előbb megbüntetem!
LULU	(a kerevet másik végénél) Ahhoz előbb el kell kapnia!
SCHWARZ	(balfelől megpróbálja elkapni) Mindjárt meglátja...
LULU	(jobbra kitér) Ezt ismeri?  (ugratja) Gusz, gusz...
SCHWARZ	Az üdvösségemre... (jobbra átugrik a kereveten)
LULU	(balra kitér) ... da-da-da-da!
SCHWARZ	(a túloldalon) Ezért megfizet!
LULU	(velem szemben kiegyenesedik) - Folytassa a munkáját. -- Úgyse kap el. - A szavamat adom...
SCHWARZ	(előbb balra, aztán jobbra szökken) Csak még egy pillanat...
LULU	(ugyanúgy) Hosszú ruhában lehet, hogy nem tudnám megvédeni magam...
SCHWARZ	Maga csökönyös gyerek...
LULU	De ebben a Pierrot-mezben...
SCHWARZ	Na, várjon csak...
LULU	Csak egy ing van alatta...
SCHWARZ	(keresztben ráveti magát a kerevetre) Megvagy!
LULU	(a tigrisbőrt Schwarz fejére borítja) Nesze! - (a dobogóra ugrik és fölmászik a létrán) Sugárzom - ragyogok - mint a nap - ellátok a városokon túl is -
SCHWARZ	(kiszabadul a tigrisbőrből) Ez az átkozott irha!
LULU	(baljával kapaszkodik, jobbját kinyújtja) A felhőkbe nyúlok - csillagokat tűzök a hajamba -
SCHWARZ	(utánamászik) Addig rázom, amíg le nem esik!
LULU	(följebb mászik) Ha nem hagyja abba, felborítom a létrát...
SCHWARZ	Milyen szép maga!
LULU	Belerúgok a fejébe.
SCHWARZ	Villámlik...
LULU	Vegye le a mancsait a lábamról!
SCHWARZ	Ne rugdalózzon - különben lerántom...
LULU	Isten óvja Lengyelországot! (földönti a létrát, a dobogóra zuhan és a spanyolfalat a nehézkesen föltápászkodó Schwarz fejéhez vágja. - Előremenekül) Égi gyermekek csörtetnek át a mezőn! -  (jobbra a festőállványoknál, Schwarz mozgására ügyelve) - Megmondtam magának - hogy nem kap meg -
SCHWARZ	(előmászik) A képektől tartsa távol magát!
LULU	Épp egy kutyafalkával akartam tovarobogni...
SCHWARZ	(előrejön) Próbálja meg... (meg akarja fogni)
LULU	Ne nyúljon hozzám, különben... (mikor Schwarz utánakap) ...lyukaskezű! (Schwarz felé hajítja a festőállványt a pasztellportréval - állvány és kép a földre zuhan)
SCHWARZ	- Irgalmas Isten!
LULU	(hátul) Maga szakította ki.
SCHWARZ	A műterem-bérem! - Az utazás! - A norvégiai utazás!
LULU	Mit hajszol itt engem körbe-körbe?
SCHWARZ	Most már minden mindegy! (utánaveti magát)
LULU	(átugrik a kereveten, át a fölborult létrán, a dobogón, és előrekerülve bukfencezik egyet a szőnyegen) - Gödör - gödör - vigyázzon, bele ne essen - (felszökken, a pasztellképre tapos és fölbukik)
SCHWARZ	(ráveti magát) Megvan!
LULU	(kivergődik alóla és elmenekül) -- Valósággal szétlapított!
SCHWARZ	(fölugrik és a nyomába ered)
LULU	(hátul)  - Hagyjon már békén -- rosszul érzem magam --
SCHWARZ	(átbotladozik a felborult spanyolfalon) Nincs kegyelem...
LULU	(alig kap levegőt, előrejön) Úgy érzem... jaj... úgy érzem... ó, Istenem! (a kerevetre roskad)
SCHWARZ	(kimerülten levegő után kapkod) - Úristen -- A nő -- (hátramegy, beriglizi az ajtót, visszajön) -- A világ - mocskos --- egy dísztálat kell odaképzelnem ---- hogy mást ne mondjak --- (Lulu mellé fekszik)
LULU	(kinyitja a szemét) - Lezuhantam...
SCHWARZ	- Mocskos -- A világ - mocskos...
LULU	- Egészen mélyre zuhantam...
SCHWARZ	-- Hogy érzed magad?
LULU	Vihar...
SCHWARZ	(megcsókolja Lulu meztelen karját) - Vetkőzz le...
LULU	Nagyon hideg van...
SCHWARZ	Kérlek... (megpróbálja Luluról lefejteni a ruhát)
LULU	Hagyj...
SCHWARZ	Akkor gyere...
LULU	Hová?
SCHWARZ	A hálószobába...
LULU	Bármikor visszajöhet...
SCHWARZ	Csak egy pillanatra...
LULU	De minek...
SCHWARZ	Szeretlek...
LULU	(megborzong) - Ó...
SCHWARZ	(fölgyűri Lulu nadrágját) Édes...
LULU	(lefogja a kezét) Hagyj...
SCHWARZ	(csókolja) Akkor gyere...
LULU	Inkább itt...
SCHWARZ	Itt...
LULU	Ha akarod...
SCHWARZ	Akkor hadd vetkőztesselek le...
LULU	Minek...
SCHWARZ	Hogy szerethesselek...
LULU	A tied vagyok!
SCHWARZ	Könyörgöm...
LULU	A tied vagyok!
SCHWARZ	Ó, Istenem...
LULU	Ha akarod...
SCHWARZ	Kegyetlen vagy...
LULU	Mért nem akarsz...
SCHWARZ	Könyörgöm, gyermekem...
LULU	A tied vagyok!
SCHWARZ	Légy kedves...
LULU	Hisz kedves akarok lenni...
SCHWARZ	Akkor vetkőzz le...
LULU	De minek...
SCHWARZ	A Pierrot-mezt!
LULU	Hisz a tied vagyok!
SCHWARZ	Nellie...
LULU	Mi van a Pierrot-mezzel...
SCHWARZ	Nellie - Nellie...
LULU	Nem is Nellie-nek hívnak...
SCHWARZ	A Pierrot-mezt...
LULU	Lulunak hívnak.
SCHWARZ	Évának foglak nevezni...
LULU	Ahogy akarod...
SCHWARZ	Akkor légy kedves...
LULU	Ahogy akarod...
SCHWARZ	Éva...
LULU	Mit tegyek...
SCHWARZ	Vetkőzz le...
LULU	Minek...
SCHWARZ	Csak játszol velem...
LULU	Te nem akarsz...
SCHWARZ	Én...
LULU	A tiéd vagyok!
SCHWARZ	De - Éva...
LULU	Miért is ne...
SCHWARZ	Kérlek...
LULU	Nem is tetszem neked...
SCHWARZ	Irgalmas Isten...
LULU	Gyere...
SCHWARZ	Éva - Éva...
LULU	Ha nem, hát nem...
SCHWARZ	Te... (fölemelkedik, fölugrik, zavarodott, magánkívül van) - Istenem --- Ó, Istenem, ó, Istenem --- Ó, jóságos Isten az égben!
LULU	(fölsikolt) Ne öljön meg -
SCHWARZ	Pedig könnyen lehet! --- Bármi megtörténhet --
LULU	(félig fölegyenesedik) Azt hiszem - te még sohase - szerettél!
SCHWARZ	(hirtelen Lulu felé fordul, szüntelenül elvörösödik) De te sem -
LULU	Én...?
SCHWARZ	Hány éves vagy...?
LULU	Tizennyolc --- és te?
SCHWARZ	Huszonnyolc - őrülten hangzik - tudom, hogy őrülten hangzik - tébolyultan hangzik - de - bármi megtörténhet -
GOLL	(kintről) Nyissa ki!
LULU	(fölugrik) Rejtsen el! - Ó, Istenem - rejtsen már el!
GOLL	(dörömböl az ajtón) Nyissa ki!
SCHWARZ	Irgalmas ég...  (az ajtóhoz akar menni)
LULU	(a karjába kapaszkodik) Csak nem akarja...
GOLL	(dörömböl az ajtón) Nyissa ki!
LULU	(Schwarz előtt a földrerogy, átkarolja a térdét) Agyonver - rejtsen el -
SCHWARZ	Hová - hová - (az ajtó recsegve beszakad)

Ötödik jelenet
Goll, az előbbiek
GOLL	(sötétlila arccal, véraláfutásos szemmel, botját magasra emelve támad Schwarzra) Kutyák! - Ti kutyák! - Ti... (elvágódik a padlón)
SCHWARZ	(reszketve áll, a térde megbicsaklik)
LULU	(az ajtóhoz menekül. - Szünet.)
SCHWARZ	(Gollhoz lép) E... - E - Egészség - Egészségügyi tanácsos - úr -
LULU	(az ajtóból) Előbb hozza rendbe a műtermet -
SCHWARZ	Hallgasson! -  (szünet)
LULU	(előremerészkedik) Talán csak nem...
SCHWARZ	(fölemeli Goll fejét) Egészségügyi tanácsos úr... (hátralép) Vérzik.
LULU	Biztos betörte az orrát.
SCHWARZ	- Segítsen a kerevetre fektetni.
LULU	(hátralép) - Nem - nem -
SCHWARZ	(próbálja Gollt megfordítani) Egészségügyi tanácsos úr... Egészségügyi főtanácsos úr...
LULU	(mozdulatlan) Megüthette magát.
SCHWARZ	Gutaütést - nyilván gutaütést kapott. - Segítsen már egy kicsikét...
LULU	Ketten se tudjuk fölemelni.
SCHWARZ	(kiegyenesedik) Szép kis kalamajka!
LULU	- Rettentő nehéz.
SCHWARZ	Orvosért kell küldeni.  (veszi a kalapját) Legyen oly jó, állítsa legalább föl ezeket az állványokat.  (távozóban) Most aztán csomagolhatom a másik képet is...

Hatodik jelenet
Lulu, Goll
LULU	(kissé távolabb áll meg) ...Hirtelen mindjárt - fölugrik! -- (suttog) Puszi! - Puszi! -- (mindkét kezével a halántékát szorítja) ...Nem lát. -- (nagy ívben hátramegy) - Kiszakadt a nadrágja - és - nem érzi! - (Goll mögött áll) Puszi!... (megérinti a lábujja hegyével) Malacka! -- (visszahajol) Ennek fele se tréfa........... (maga elé bámul) ...Nem fog idomítani többé! -- (gondolataiba merülve megy jobbra) -- Elege van belőlem -- most mihez kezdek -- a ruhám megvan -- (a hálókamra felé fordul) -- felöltözni nem tudok -- levetkőzni -- azt tudok -- (előrejön és a földre görnyed) -- vadidegen arc! -- ha így jönne -- huhh --- (miközben kiegyenesedik) - és nincs itt senki - hogy lezárja a szemét -

Hetedik jelenet
Schwarz, az előbbiek
SCHWARZ	(sietve belép) Még mindig nem tért magához?...
LULU	(baloldalt előrejön) - Most mihez kezdek...
SCHWARZ	(Goll fölé hajol) Egészségügyi tanácsos úr...
LULU	Nem hiszem, hogy magához tér.
SCHWARZ	Egészségügyi tanácsos úr...
LULU	- Elvesztette a fonalat...
SCHWARZ	Beszéljen tisztességesen!
LULU	Nem is álmodta volna...
SCHWARZ	(megpróbálja Gollt fölállítani) - Legalább két mázsa...
LULU	- Észre se veszi, már jéghideg.
SCHWARZ	(Gollt a hátára fordítja) Egészségügyi főtanácsos úr - Egészségügyi... (Lulunak, a kerevetre mutatva) Adja ide azt a párnát...
LULU	(odanyújtja neki a párnát) - Ha samaquecát táncolnék neki...
SCHWARZ	(a párnát Goll feje alá csúsztatja) Az orvos minden pillanatban itt lehet...
LULU	De ahhoz kettesben kéne maradnom vele.
SCHWARZ	Elküldtem érte a házmesternét.
LULU	Gyógyszer nem segít rajta.
SCHWARZ	Megtesszük, amit lehet.
LULU	Nem hisz benne!
SCHWARZ	Nem akar legalább átöltözni?
LULU	- Ha volna itt valaki - aki segítene...
SCHWARZ	Ezt végtére egyedül is képes megcsinálni!
LULU	Nem...
SCHWARZ	Ha tudok segíteni...
LULU	De előbb zárja le a szemét.
SCHWARZ	Úristen - hát tényleg azt hiszi...
LULU	Ühüm...
SCHWARZ	Én nem tudom.
LULU	Ha nem, hát...
SCHWARZ	Még soha senkit nem láttam meghalni.
LULU	...nem tesz semmit.
SCHWARZ	Maga egy szörnyeteg!
LULU	És maga?
SCHWARZ	(nagy szemeket mereszt rá)
LULU	Egyszer majd rám is sor kerül.
SCHWARZ	Nem hallgatna el végre!
LULU	Magára is!
SCHWARZ	Ezt nem kellett volna mondania!
LULU	Tegye meg!
SCHWARZ	Mit...
LULU	Különben túl késő lesz.
SCHWARZ	Ez a maga dolga volna.
LULU	Hogy én? - Hm - M!
SCHWARZ	De mért én?
LULU	Egyenesen rámbámul...
SCHWARZ	Rám is ugyanúgy rámbámul.
LULU	Maga nem férfi. - Fél megtenni.
SCHWARZ	(lezárja Goll szemét) - Életemben először csinálok ilyet...
LULU	A szüleinek nem tette meg?
SCHWARZ	Nem.
LULU	Épp nem volt jelen...?
SCHWARZ	Nem.
LULU	Félt?
SCHWARZ	(hevesen) Nem!
LULU	(visszariad) - Nem akartam megbántani.
SCHWARZ	- Még élnek.
LULU	-- Legalább van még valakije...
SCHWARZ	Ó, Istenem. -- Koldusszegények.
LULU	Én is az voltam.
SCHWARZ	Maga...?
LULU	Most viszont gazdag vagyok.
SCHWARZ	(Lulura néz, a fejét rázza) - Maga hátborzongató! - (izgatottan jár fel-alá, magában beszél) De nem tehet róla!
LULU	(magában) Most mihez kezdek... (hosszú szünet. Lulu mozdulatlanul áll, pillantását Gollra szegezi. Schwarz oldalról néz Lulura)
SCHWARZ	(megragadja Lulu mindkét kezét) Nézz rám...
LULU	Mit akar tőlem...
SCHWARZ	Nézz rám...
LULU	Mit akar látni?
SCHWARZ	A szemedet. - (a kerevethez vezeti és leülteti maga mellé) - Nézz a szemembe.
LULU	Pierrot-nak látom magam benne...
SCHWARZ	(fölugrik, ellöki Lulut) Ördög - az ördög...
LULU	- Át kell öltöznöm...
SCHWARZ	(visszatartja) Kérdezni akarok - kérdezni akarok valamit -
LULU	Úgyse tudok válaszolni...
SCHWARZ	(megint lehúzza a kerevetre) Tudnál-e - tudnál-e...
LULU	Igen.
SCHWARZ	Mi? - Igazat mondani...?
LULU	Nem tudom.
SCHWARZ	Az igazat csak meg tudod mondani!
LULU	Nem tudom.
SCHWARZ	- Hiszel a Teremtőben?
LULU	Nem tudom. - Hagyjon. - Maga bolond.
SCHWARZ	(visszatartja) Meg tudsz esküdni valamire?
LULU	Nem tudom.
SCHWARZ	Akkor miben hiszel?
LULU	Nem tudom.
SCHWARZ	Neked nincs lelked??
LULU	Nem tudom.
SCHWARZ	Szűz vagy még...?
LULU	Nem tudom.
SCHWARZ	Isten az égben! -  (fölugrik és kezét tördelve megy balra)
LULU	(moccanatlanul) - Nem tudom.
SCHWARZ	(Gollra pillantva) Az tudja...
LULU	(közeledik Schwarzhoz) - Ha tudni akar valamit...
SCHWARZ	Mindent - Mindent tudni akarok!
LULU	- Mióta férjnél vagyok, minden éjjel, minden istenadta éjjel táncolnom kellett - félmeztelenül...
SCHWARZ	Erről ne beszélj. - Ez nem jelent semmit.
LULU	Hát akkor miért ne volnék...
SCHWARZ	Mi...
LULU	Magától is rájöhetne...
SCHWARZ	- Hát nem szégyelled magad?
LULU	Maga kérdezett.
SCHWARZ	Menj! Menj! - Öltözz fel!

Nyolcadik jelenet
Schwarz, Goll. - Kisvártatva Lulu
SCHWARZ	(Gollra bámulva) - Hisz nem tehet róla ---- Én felemelhetném - fölébreszthetném benne a lelket ---- ő eljönne velem --- végtelenül züllött ---- szüleim, szegény kis szüleim -- nyomorultul érzem magam -- ennyi boldogságtól! ----- Szeretem? --- ő szeret --- ő, engem? ----Szeret -- azt mondja --- szeretem őt -- ő szeret engem---- szeret engem --- most van először - hogy muszáj megházasodnom. -- Nyomorultul érzem magam --- cserélni szeretnék - veled cserélni -- kelj föl - öreg -- visszaadom neked -- a kisbabádat -- neked adom az ifjúságomat, a fiatalságomat is ráadásul -- belőlem hiányzik a bátorság az élethez -- a szerelemhez ------- te még újra kezdheted -- az én erőmmel -- az én töretlen erőmmel - még bepótolhatod --- te még - már nyílik a szája -------- csukd be szemed, nyisd ki szád -- mint a gyerekek -- ha itt tartanék már én is - mint a gyerekek --- én nem vagyok gyerek --- nem is voltam soha ----- (sóhajt) Én csak - (letérdel és a zsebkendőjével bekötözi Goll fejét) - én csak egy vénlány vagyok! ------ Könyörgöm az éghez - esedezem az éghez, az éghez - adja meg a boldogság képességét - adjon hozzá bátorságot - erőt - nagyszerűséget -- hogy csak egy icipicit boldog lehessek - csak őérte - egyesegyedül őérte -
LULU	(kinyitja a hálószobaajtót) Ha volna olyan szíves...

MÁSODIK FELVONÁS
Kicsiny, nagyon elegáns szalon. Balra hátul bejárati ajtó. Balra és jobbra oldalajtók. A hátsó falon, a kandalló fölött, pompás brokátkeretben egy kép: Lulu, mint Pierrot. Jobbra elöl kínai asztalka körül néhány fotel. Számos, részben befejezetlen kép, csinos aranykeretben. Jobbra egy darabból kifaragott ébenfa íróasztal.
Első jelenet
Schwarz egy támlásszékben ülve jobbra elöl, a térdén Luluval. Ecset és paletta a szőnyegen hevernek mellette.
LULU	(mélyen kivágott vállkendőgalléros níluszöld selyemköntösben - próbál kiszabadulni Schwarz erőszakos öleléséből) - Világos nappal...
SCHWARZ	(átfonja karjával) Hisz az enyém vagy...
LULU	Rémes vagy...
SCHWARZ	Tehetek róla?
LULU	Meggyilkolsz...
SCHWARZ	A te hibád...
LULU	(arcát Schwarz mellébe temeti) - Várj...
SCHWARZ	Míg tél nem lesz...
LULU	Csak estig...
SCHWARZ	Hol van az még...
LULU	Akkor majd egészen az enyém lehetsz...
SCHWARZ	Mit akarsz még...
LULU	Téged... téged...
SCHWARZ	Itt vagyok...
LULU	Majd ha ráérünk...
SCHWARZ	Nem mindegy mikor...
LULU	Nem...
SCHWARZ	Kérlek...
LULU	Mint a gyerekek...
SCHWARZ	Mint a gyerekek...
LULU	Ez bűn...
SCHWARZ	Hát bűnözzünk...
LULU	Azt egyedül is tudsz...
SCHWARZ	Azt soha életemben nem csináltam... (próbálja lefejteni Luluról a ruhát)
LULU	(leszorítja a térdénél a ruháját, közben leesik a papucs a lábáról) - El akarok neked valamit mondani...
SCHWARZ	Nem vagy kedves...
LULU	(megcsókolja) Csak annál édesebb leszel...
SCHWARZ	Már túl édes vagyok...
LULU	Dehogyis...
SCHWARZ	Ezt mondod te...
LULU	Tudod te jól...
SCHWARZ	Elég ha meghallom a lépteidet...
LULU	(megcsókolja) Kedvesem...
SCHWARZ	És a pokolba kívánom a munkát...
LULU	Majd mezítláb járok...
SCHWARZ	Még csak az hiányzik...
LULU	Nem akarlak tönkretenni...
SCHWARZ	Szívesen meghalnék...
LULU	(megcsókolja) Akkor mi marad nekem...
SCHWARZ	(megrázza magát) Ó... Éva...
LULU	Várj... elmondok neked valamit...
SCHWARZ	Valami újsághír...
LULU	Meglepetés...
SCHWARZ	Reszketek a meglepetésektől - Minden nap attól félek, hogy elpusztul a világ - amikor reggel felébredek, már attól félek, nehogy téged estig megharapjon egy veszett kutya - ma egész nap azért reszketek, nehogy kitörjön holnap a forradalom - holnap meg azért remegek, nehogy egy rovarcsípés vagy bármi más megzavarja a mi végtelen boldogságunkat -- képtelen vagyok újságot a kezembe venni - már nem merek lemenni az utcára sem...
LULU	(Schwarz mellére simulva valamit suttog a fülébe)
SCHWARZ	Az nem lehet...!
LULU	(mosolyogva kiegyenesedik) Dehogyisnem...
SCHWARZ	Anya vagy?
LULU	Még nem...
SCHWARZ	(hévvel átöleli) Éva - Éva - én Évám -
LULU	Olyan szívesen éltem volna még bele egy kicsit a világba...
SCHWARZ	Nem -- milyen boldoggá teszel!
LULU	(eltakarja az arcát) Szívtelen vagy...
SCHWARZ	Épp ellenkezőleg...
LULU	Még olyan szívesen vártam volna...
SCHWARZ	(simogatja) Köszönöm - köszönöm, szívecském! - Ezer köszönet!
LULU	(felszökken) A te műved...
SCHWARZ	A Tiéd - százszor inkább a Tiéd!
LULU	Ezen ne vesszünk össze...
SCHWARZ	Mit meg nem tettél érte...
LULU	Már nem lehet megváltoztatni...
SCHWARZ	- Biztos vagy benne?
LULU	Tizennégy napja...
SCHWARZ	És ilyen sokáig hallgatni tudtál?!
LULU	Fél éjszakákat átsírtam...
SCHWARZ	Az egyetlen boldogság - az egyetlen, ami mennyországunkból még hiányzott!
LULU	Én mindent megpróbáltam.
SCHWARZ	Ó, szégyelld magad! - Hidegvérrel nézek a szülésed elébe. Nem félek. Rég el tudok tartani két embernél többet is. Éld bele magad egész nyugodtan. - Ma már a legkeresettebb művészek közé tartozom. A műkereskedők versengenek a képeimért. - De mi másért vittem volna ilyen sokra! - Miért dolgozzak - ha nem a családomért!
LULU	Én nem számítok neked...
SCHWARZ	Hisz mindezt neked köszönhetem! - Mindent, de mindent neked köszönhetek! - Isten látható áldása van rajtam, mióta az enyém vagy. Most te is láthatod. Csak azóta tudom, ki vagyok, mióta az enyém vagy. Ennél több nem kell ahhoz, hogy elismert legyen valaki. Az önbizalmamat, az alkotás örömét, a művészi büszkeségemet - mindent - de mindent neked köszönhetek. És még kérdezed, hogy számítasz-e valamit? - Te vagy a boldogságom! Te vagy a szerencsém! Te talán ezt nem is tudod, de tenni sem tehetsz ellene semmit. Értem virágzol és értem hervadsz is el. Értem! Értem! A tested értem él! - Szerencsésnek tarthatod magad - hisz egyebed sincs! - A sárból halásztalak ki - véres küzdelemben önmagamat is legyőztem, csak hogy megszerezzelek. Mint egy igazi férfi! De immár a szerencse is eláraszt kegyeivel. Napról-napra növekszik hírnevem, és - akár akarod, akár nem - a kincseimet minden évben újabb drágakővel fogod gazdagítani...
LULU	- Szeretnék még egy kicsit szabadon...
SCHWARZ	Vissza kell mennem dolgozni. - A modell vár... (felveszi az ecsetet és a palettát a földről, megcsókolja Lulut) Az esti viszontlátásra...
LULU	(ránéz) Nagyon félek...
SCHWARZ	Iphigéniámból még mindaz hiányzik, ami ahhoz kell - ami ahhoz kell, hogy nyugodt szívvel a magaménak, igazán a magaménak vallhassam. Március végéig el kell készülnöm vele. - Ehhez jön még az öt megrendelés az Egyesült Államokból...
LULU	(Schwarz térdén ringatózva) Haragszol?
SCHWARZ	(ismét leteszi az ecsetet és a palettát) Művész vagyok - ezért sok mindent el kell nézni nekem. És - te is olyan borzalmasan izgató vagy...
LULU	(megborzong)
SCHWARZ	Bizony, bizony!
LULU	Elformátlanodom.
SCHWARZ	Nem volna csoda.
LULU	Te könnyen nevetsz.
SCHWARZ	Isten látja lelkem, nem én vagyok az oka.
LULU	Hát ki más?
SCHWARZ	A szépséged!
LULU	Meg fogok sérülni.
SCHWARZ	Mért vagy olyan édes!
LULU	Embertelen vagy...
SCHWARZ	Nem tehetek róla.
LULU	- Nem tudok más lenni, mint amilyen vagyok - nem tudok más lenni, mint egy nő - ha itt vagy a közelemben...
SCHWARZ	Igen - te nő vagy!
LULU	Szeretnék csúnya lenni...
SCHWARZ	Isten óvjon!
LULU	Csak egyszer - három hétig -
SCHWARZ	Nagy szerencsétlenség lenne belőle.
LULU	- Szeretném azt képzelni, hogy megint fiatal vagyok - kisgyerek - aki nem tud semmiről. - Szeretnék megint örülni valaminek - örülni annak, hogy megnövök. - Újra nevetnék, ha erre gondolnék - de szép is lenne ---- megint egy icipicit szűz lennék...
SCHWARZ	(Lulu haját simogatja) Mindenható...
LULU	...szeretnék még egyszer lent játszani az utcán...
SCHWARZ	A világ brutális. - Brutális! -- Ha egyszer az a sorsod, hogy feláldozzanak. - Add meg magad - a halálos ítéletnek -- boldog halál --
LULU	- Sokszor szeretnék csak úgy magam elé üvölteni...
SCHWARZ	Gyakran észreveszem. --- Felfoghatatlan, hogy mitől vagyok olyan ijesztő.
LULU	Senkinek sem kívánnám.
SCHWARZ	Ez nem csak a te húsod...
LULU	Szegény húsom...
SCHWARZ	Már sokszor gondoltam erre...
LULU	Löttyedt lesz...
SCHWARZ	Meg lehet szokni.
LULU	- A selyemágyneműt már alig tudom megkülönböztetni a léckerítéstől...
SCHWARZ	(elgondolkozik) Mostanában nem is forogsz, nem is táncolsz - pedig milyen mennyei vagy olyankor...
LULU	És olyan kényes voltam - ha az ujjbegyemet végighúztam a térdemen, rózsaszín csík maradt utána...
SCHWARZ	Már a csókjaidnál is gyanút fogtam...
LULU	Lehet, hogy az alsóneműm miatt...
SCHWARZ	Isten ments!
LULU	Nem akarom többé fölvenni...
SCHÖNING	És a csókod sem az igazi!
LULU	(megcsókolja) Nem...?
SCHWARZ	Olyan takarékos lettél vele.
LULU	(megcsókolja) A csókjaimmal?
SCHWARZ	Csak tudnám, hol tanultad?
LULU	Mielőtt még a világra jöttem...
SCHWARZ	Te kis liba!
LULU	Anyácskámnál.
SCHWARZ	Nana...
LULU	Van aki tudja...
SCHWARZ	Én tőled tanultam.
LULU	A másik nem jön rá sose.
SCHWARZ	Magamtól sohasem jöttem volna rá.
LULU	Pedig te tudsz...
SCHWARZ	Mi a titka?
LULU	Csók nélkül...
SCHWARZ	Mi a titka - könyörgöm...
LULU	Mindegy...
SCHWARZ	Rejtély előtt állok. - Elég, ha csak fölsejlesz a gondolataimban...
LULU	(megcsókolja) Szegény fiú...
SCHWARZ	A szépségeden múlik? - A tagjaidon? - A testi felépítéseden... (megemeli rajta a ruhát, hogy a világoszöld harisnyája a térdéig kilátszik) - E vonalakban nem rejlik érzékiség...
LULU	(védekezik) - Most keltünk föl az ágyból...
SCHWARZ	(Lulu szemléletébe süppedve) - Túl szellemi - túl szűzies...
LULU	(térdét betakarva) Mért töröd a fejed ezen...
SCHWARZ	- Csak egy valami lehet...
LULU	(csókolja) Csitt...
SCHWARZ	Egy valami...
LULU	(befogja a száját) Nem! - Nem!
SCHWARZ	Egy valami...
LULU	(csókokkal borítja el) A - da - da - da - da - da...
SCHWARZ	Te is tudod...
LULU	(kiegyenesedik, keresztbeveti a lábát) - de akkor sem áll a hatalmamban és nem tudok ezen változtatni sem.
SCHWARZ	(magához szorítja) Nem is szabad ezen változtatnod - Gyermekem! - Nem is szabad ezen változtatnod! - Hisz ez minden kincsed! - A lelked - a mindened -
LULU	(visszasüppedve) Megőrjítesz! - (behunyja a szemét, kinyitja az ajkait) - Olyan forró vagyok! - Égek...
SCHWARZ	(gyöngéden fölemeli és lefekteti a támlásszékre) - Henriette biztos kiment a piacra...
LULU	(keze a térde között) Fordítsd el a kulcsot...
SCHWARZ	(hátramegy és kulcsra zárja az ajtót. Kint csöngetnek) Vigye a hóhér!
LULU	Nem vagyunk itthon!
SCHWARZ	- Lehet, hogy a műkereskedő...
LULU	És ha maga volna a német-római császár...
SCHWARZ	Egy pillanat... (kimegy)

Második jelenet
LULU	(egyedül, mozdulatlanul mered maga elé) -- Te ---- Te ---- te --te - itt? ---- Ó ---- Ó - de jó --------------

Harmadik jelenet
SCHWARZ	(visszajön) - Egy koldus. - Részt vett a hadjáratban. - Adj ötven pfenniget. Nincs nálam pénz... (lehajol és megcsókolja Lulut)
LULU	Most menj -
SCHWARZ	(felveszi az ecsetet és a palettát) Valóban legfőbb ideje, hogy visszatérjek Iphigéniámhoz. A modell ott ül, mi meg itt puszizkodunk.  (távozóban) Adj neki ötven pfenniget... (el jobbra)
LULU	(fölemelkedik, lassan elrendezi a toalettjét, hátrasimítja a haját és az ajtóhoz megy)

Negyedik jelenet
Lulu, Schigolch
SCHIGOLCH	(akit Lulu vezet be) -- ennél azért némileg masszívabb fickót vártam - valamivel nagyobb mellbőségűt. - Mintha szorongana valamitől. - Megroggyant a térde egy kicsit, amikor megpillantott...
LULU	(széket tol alá) Hogy jut eszedbe koldulni tőle...
SCHIGOLCH	(leül) Mi másért cipeltem volna ide vén csontjaimat? Épp elég kellemetlen - ilyen időben. Azt mondtad, hogy délelőttönként az ecsetjével van elfoglalva.
LULU	Elszámította magát. - Mennyi kell?
SCHIGOLCH	Csak kétszáz - ha van annyid - de lehet háromszáz is. - A két legjobb kliensem elutazott, anélkül, hogy egy szóval is előre jelezte volna.
LULU	(az íróasztalához megy és egy fiókban kotorászik) Olyan fáradt vagyok!
SCHIGOLCH	(körülnéz) Meg hát ez is nagyon érdekelt. Mér rég szerettem volna megnézni, hogy néz ki nálad idehaza mostanában.
LULU	Hogy tetszik?
SCHIGOLCH	Paff vagyok. (felnéz) Mint nálam, ötven évvel ezelőtt! - De akkor még nem kínai bojtok voltak, hanem rozsdás szablyák. - Az ördögbe is, te aztán vitted valamire! (a torkát köszörüli) Ezek a szőnyegek...
LULU	(három bankjegyet ad neki) Ha nincs itt senki, mindig mezítláb járok.
SCHIGOLCH	(észreveszi Lulu portréját) Ez te vagy?
LULU	Tetszik?
SCHIGOLCH	Ha neked jó.
LULU	- Valami édeset?
SCHIGOLCH	Mid van?
LULU	(feláll) Elixír de Spaa.
SCHIGOLCH	Annyit ér, mint a kamillatea - jöjjön bár Spaa-ból, vagy Vidzsidzsiből. -- Iszik?
LULU	Még csak az kéne. --- (előrejön) A gyógyír mindenkire másként hat.
SCHIGOLCH	Kikészül?
LULU	(két pohárba tölt) Elalszik.
SCHIGOLCH	Ha berúg, a veséjébe láthatsz.
LULU	Inkább nem.  (leült Schigolch-hal szemben) Mesélj.
SCHIGOLCH	Az utcák egyre hosszabbak lesznek, a lábam meg egyre rövidebb.
LULU	És a harmonikád?
SCHIGOLCH	Zihál. Zihál, mint én az asztmám miatt. Mindig mondom magamnak, hogy már nem érdemes megjavítani. (koccintanak)
LULU	(kiissza a poharát) Már azt hittem, véged...
SCHIGOLCH	Én is sokszor. --- De épp amikor leáldozóban van a nap, akkor nem tud nyugton ülni az ember. Csak azt remélem, hogy télen már az én  (köhög) - az én - az én kedves asztmám végre gondoskodik valami utialkalmatosságról.
LULU	(tölt) Úgy érted, odafönt elfeledkeztek rólad?
SCHIGOLCH	Az könnyen lehet - nem sorba haladnak.  (simogatja Lulu térdét) Most mesélj valamit te - rég láttalak - kicsi Lulum.
LULU	(hátrébb löki magát, mosolyog) Az élet olyan felfoghatatlan!
SCHIGOLCH	Még nagyon fiatal vagy.
LULU	Hogy te Lulunak hívsz engem.
SCHIGOLCH	Lulu vagy, nem? - Hívtalak valaha is másképp?
LULU	Emberemlékezet óta nem hívott senki Lulunak.
SCHIGOLCH	Más elnevezés járja?
LULU	A Lulunak olyan özönvíz előtti hangzása van.
SCHIGOLCH	Gyermekek! Gyermekek!
LULU	Most úgy hívnak...
SCHIGOLCH	Mintha attól a mézesbödönke nem volna ugyanaz!
LULU	Gondolod?
SCHIGOLCH	Most hogy hívnak?
LULU	Éva.
SCHIGOLCH	Egyik kutya, másik eb!
LULU	Erre hallgatok.
SCHIGOLCH	(körülnéz) Ilyet álmodtam neked. Mindig erre vágytál. - Az meg mi?
LULU	(parfümöt permetez magára) Heliotrop.
SCHIGOLCH	Jobb szaga van, mint neked?
LULU	(Schigolchra permetez belőle) Savanyú a szőlő!
SCHIGOLCH	Ki láthatta volna előre ezt a fejedelmi luxust!
LULU	Ha belegondolok...
SCHIGOLCH	(Lulu térdét simogatja) Hogy megy sorod? - Foglalkozol még a franciával?
LULU	Fekszem és alszom.
SCHIGOLCH	Az előkelő. Jó benyomás kelt. - És még?
LULU	Kinyújtózom - míg nem ropog.
SCHIGOLCH	És ha ropogott?
LULU	Mit érdekel az téged!
SCHIGOLCH	Hogy mit érdekel az engem? - Hogy mit érdekel az engem? Inkább éljek az utolsó ítélet harsonaszaváig, lemondva minden mennyei örömről, csak az én Lulum bajba ne keveredjen. - Hogy mit érdekel az engem? - Van bennem együttérzés. A jobbik énem, igaz, már megboldogult. De még megértem ezt a világot.
LULU	Én nem.
SCHIGOLCH	Túl jó a dolgod.
LULU	Az elhülyülésig.
SCHIGOLCH	Jobb, mint annál a vén táncos medvénél?
LULU	Már nem táncolok.
SCHIGOLCH	Annak is megvolt az ideje.
LULU	Most én egy...
SCHIGOLCH	Beszélj, beszélj, mondd el, ami a szívedet nyomja, gyermekem! - Már akkor bíztam benned, amikor nem látszott belőled semmi más, mint a két nagy szemed és alatta a széles pofád...
LULU	Egy állat...
SCHIGOLCH	Mármint, hogy ez a... És micsoda állat!
LULU	Tudom azt jól. - Úrian élek.
SCHIGOLCH	Egy elegáns állat! - Egy díszállat!
LULU	Te idomítottál.
SCHIGOLCH	Na ja -- Most már rámcsukhatják a koporsófödelet. - Az előítéletekkel végeztem.
LULU	Végeztél velük te már rég.
SCHIGOLCH	A hullamosónővel szemben is.
LULU	Attól ne félj, hogy valaha is megmosdatnak.
SCHIGOLCH	Az ember úgyis csak újra mocskos lesz.
LULU	(parfümmel permetezi) Ez feltámasztana!
SCHIGOLCH	Oszladozunk.
LULU	Ezt kikérem magamnak! Minden este tetőtől talpig bedörzsölöm magam patazsírral és arra még púder jön, míg úgy nem nézek ki mint egy márványszobor. - Olyan lesz tőle a bőröm, mint a szatén.
SCHIGOLCH	Nyilván megéri a fáradtságot - ennek a piperkőcnek a kedvéért.
LULU	Este, ha kitakarózom, úgy nézek ki, mint egy hámozott alma.
SCHIGOLCH	Mintha nem csak szar volnál te is!
LULU	Hát én nem! - Rosszul érzem magam, ha nem vagyok tetőtől talpig harapnivaló.
SCHIGOLCH	Én is! - Én tetőtől talpig harapnivaló vagyok. - Hamarosan nagy vacsorát adok. Kitárom a kapukat.
LULU	A férgek nem csapják el veled a hasukat, az biztos.
SCHIGOLCH	Türelem, kislányom! - Téged sem tesznek a tisztelőid spirituszba. Addig szép Heléna is, amíg rugalmas. - És azután? - Egy vén bakancs! - Még az állatkertbe sem veszik be. A kényes bestiák gyomorrontást kapnának tőle.  (fölkel) Talán majd műtrágyát csinálnak belőled.
LULU	(fölkel) Neked is eleged van?
SCHIGOLCH	Még örökzöldet kell ültetnem a síromra.
LULU	Majd én gondozom.
SCHIGOLCH	El tudom képzelni! --- Emlékszel még, hogyan húztalak ki meztelenül a kutyaólból?
LULU	Arra, hogy a kezemnél fogva felakasztottál és a nadrágtartóddal kékre verted a fenekemet, arra úgy emlékszem, mintha ma lett volna.
SCHIGOLCH	Rád is fért. Rád is fért. - (odatartja neki az arcát) Adieu.
LULU	(megcsókolja) Adieu. (kikíséri és Dr. Schöninggel jön vissza)

Ötödik jelenet
Dr. Schöning, Lulu
SCHÖNING	Mit keres itt az apja?
LULU	Az apám? - Most meg mért magáz egyszerre?
SCHÖNING	(bizonytalanul) Volna egy - egy pillanatra - beszélni szeretnék magával...
LULU	Velem? - Mért nem mondta akkor tegnap?
SCHÖNING	(leül) Ha engem Eduard Schwarznak neveznének, ez a tróger nem lépné át a küszöbömet...
LULU	(leereszkedik egy székre) - Mit akar hát - az Isten szerelmére megint...
SCHÖNING	Kérem, hallgasson végig...
LULU	Mondja, mért magáz engem? - A műteremben van.
SCHÖNING	Már tegnap meg akartam mondani magának - sőt, már előbb...
LULU	Higgye el, hogy a műteremben van!
SCHÖNING	Ne izgassa fel rögtön magát, az Isten szerelmére...
LULU	De ha maga egyszer olyan - ijesztő...
SCHÖNING	Igen - Hm - kérlek, hogy a látogatásaidat nálam...
LULU	A látogatásaimat...
SCHÖNING	Igen, a látogatásaidat - szüntesd be nálam.
LULU	Maga megőrült...
SCHÖNING	Kérlek, hogy szüntesd be nálam a látogatásaidat.
LULU	Mi nem jut eszébe!
SCHÖNING	Megértettél?
LULU	Nem.
SCHÖNING	Hónapok óta töprengek ezen. - Mindenekelőtt a te érdekedben teszem. - Mindig is te és a te boldogságod lebegett a szemem előtt...
LULU	Megkínálhatom egy kis Elixir de Spaa-val...
SCHÖNING	Most nem - kérlek - ígérd meg...
LULU	Mi történt magával -- tegnap óta...
SCHÖNING	Hülyének néz...
SCHÖNING	Korábban már kétszer is kértelek erre.
LULU	Maga meg van fázva.
SCHÖNING	Nagyon jól érzem magam.
LULU	Én is...
SCHÖNING	Ha most sem fogsz végighallgatni...
LULU	Hallgatom.
SCHÖNING	Ha nem fogsz végighallgatni, nos - akkor egyszerűen nem fognak beengedni hozzám. - Te kényszerítesz...
LULU	(fölkel és föl-alá járkál)
SCHÖNING	- A magam részéről nem mulasztok majd el megtenni mindent, amit csak a társadalmi helyzeted megkíván. -- Ez utóbbira pedig immár legalább olyan büszke lehetsz, mint az én - bizalmas ismeretségemre. - Ámbár velem már nem nagyon lehet büszkélkedni.
LULU	Ne játsszon velem, hallja! - Mit szegtem meg?
SCHÖNING	Nekem ez jobban fáj, mint neked. -  (szünet)
LULU	(kecsesen leül Schöning mellé egy székre, keze a támlán) - Meg akar - nősülni...
SCHÖNING	Azt is.
LULU	Ez valami - tiszta vonzalom...
SCHÖNING	Fogod be!
LULU	Ahogy kívánja...
SCHÖNING	Nem akarok két szék között a földre esni.
LULU	- Szabad kérdeznem...
SCHÖNING	Von Bergen kisasszony.
LULU	(bólint)
SCHÖNING	Ezen már nem lehet változtatni.
LULU	- Ismeri a hölgyet?
SCHÖNING	Kislány korában a térdemen ült.
LULU	- Csinos?
SCHÖNING	Jó adottságai vannak.
LULU	- Még nem tud semmiről?
SCHÖNING	Fölkészítik rá.
LULU	- Még intézetben van?
SCHÖNING	Első szabad lépése hozzám vezeti.
LULU	Szegény gyermek...
SCHÖNING	- A múlt héten meglátogattuk - az apja és én. -- Túl sokat még nem lehet róla mondani.
LULU	Már van tizenhat éves?
SCHÖNING	- Még bármi lehet belőle.
LULU	És - a báróné asszony?
SCHÖNING	Fájdalmas anyai főbólintás...
LULU	- Hogy maga milyen okos!
SCHÖNING	Hálája kifejezéseként.
LULU	Azt tudom. - A papát megmentette a fegyháztól.
SCHÖNING	A rendi kasszával támadtak bonyodalmai.
LULU	Először tehát elcsábítja a mamát...
SCHÖNING	Udvariasságból.
LULU	Igen, Ön...
SCHÖNING	Az élő Istenre esküszöm!
LULU	Boldog lennék, ha harminchét évesen úgy néznék ki.
SCHÖNING	Hat gyermeket hozott a világra.
LULU	Nem nézni ki belőle.
SCHÖNING	Nem látszik rajta.
LULU	Meg akarta Önt jutalmazni.
SCHÖNING	A férjével ezt aligha lehetett volna elhitetni. - Különben csak egyszer találkoztunk. Azonnal megkértem rá, hogy valljon be mindent a férjének.
LULU	- Már akkor a gyermekre gondolt?
SCHÖNING	Arra is.
LULU	Nem akarom a szegény kis teremtést még boldogtalanabbá tenni. -- Többé nem lépem át a háza küszöbét...
SCHÖNING	Szavadat adod...?
LULU	Ott találkozunk, ahol maga akarja.
SCHÖNING	Mi ketten soha többé nem találkozunk - hacsak nem a férjed társaságában.
LULU	Ezt senki sem kívánhatja tőlem!
SCHÖNING	A férjed, azáltal, hogy elvett téged, a barátom lett...
LULU	Az enyém is...
SCHÖNING	Hogy megcsalod, az nekem nagyon kellemetlen...
LULU	Jóságos Isten...
SCHÖNING	Már megszoktam. - Ha holnap ráébredne az igazságra, nem mondhatom neki, hogy menj vissza oda, ahonnan jöttél. Erre már képtelen volnék. Az én koromban nem könnyen kötődik az ember. - Ő az egyetlen a világon, aki közel áll hozzám.
LULU	Lesz magának elég barátja - ha újra megnősül...
SCHÖNING	Köszönöm szépen.
LULU	Csak várja ki...
SCHÖNING	Ezért nem akarok Schwarz-cal konfliktust!
LULU	Nem is kell...
SCHÖNING	Igen - még túlságosan is gyerek...
LULU	Túlságosan is tökfej!
SCHÖNING	Gyerekfej - különben már régen rájött volna milyen utakon jársz.
LULU	Nem ártana neki, ha rájönne, milyen utakon járok. - Talán akkor nem lenne annyira sótlan. Talán összeszedné magát egy kicsit...
SCHÖNING	Akkor mért mentél hozzá feleségül?
LULU	Mert még nem ismertem a fafejű fajtáját.
SCHÖNING	Szegényke...
LULU	Olyan boldognak érzi magát!
SCHÖNING	Ha ennek egyszer kinyílik a szeme!
LULU	Banális. - Szimpla. - Nincs neveltetése. - Sejtelme sincs róla, hogyan néz ki mások társaságában. - Nem lát semmit. - Nem látja magát és nem lát engem sem. - Vak - vak - vak, mint a kályhacső...
SCHÖNING	- Fogd kézen legalább...
LULU	Nem vagyok nevelőnő!
SCHÖNING	Untat.
LULU	A felesége vagyok.
SCHÖNING	Száz esetből kilencvenben ez a feleség dolga.
LULU	Ezért nem kell még megházasodni.
SCHÖNING	Isten tudja, miféle illúziókat kergetsz a törvényes világról.
LULU	Nincsenek illúzióim. - De még mennyire, hogy nincsenek. - Van még úgy is - hogy Gollal álmodom...
SCHÖNING	A vén varázsló! - Elkényeztetett!
LULU	Legalább nem volt banális.
SCHÖNING	Istenemre, nem - a táncóráival.
LULU	- Néha újra látom magam fölött a dagadt vörös fejét...
SCHÖNING	Visszasírod a korbácsot.
LULU	- Minden harmadik-negyedik éjjel azt álmodom, hogy a temetése csak félreértés. -- Velem van, mintha soha el sem távozott volna. - Oly halkan lépdel, mint aki zokniban jár. - Nem haragszik, hogy Schwarzhoz mentem feleségül - csak egy kicsit szomorkás - és aztán riadt és kissé félénk - mint aki engedély nélkül jött. - Különben nagyon kellemesen érzi magát a társaságunkban... csak azt nem tudja lenyelni, hogy azóta milyen sok pénzt kihajítottam az ablakon...
SCHÖNING	Ez hullagyalázás.
LULU	Magától jön...
SCHÖNING	És még ez sem elég?
LULU	Mit nevez maga elégnek...
SCHÖNING	Hm - hogy én? - Szerelmet nem lehet rőfre mérni. -- ha nincs neveltetése -- akkor szenteld fel...
LULU	Szeret.
SCHÖNING	Fatális!
LULU	Szüljek neki gyerekeket.
SCHÖNING	A szerelem nem férkőzhet az állathoz!
LULU	- Már semmi kedvem a tükörbe nézni. - Olyan nevetségesnek érzem magam! - Egyáltalán nem ismer. - Erdei madárkának nevez és gazellának, és sejtelme sincs róla, ki vagyok. - Az első zongoratanárnőnek ugyanezt mondaná. - Nem tud különbséget tenni. - Ez azért van, mert életében nem volt dolga más nővel. - Ő maga mondja...
SCHÖNING	Pedig tizenötéves kora óta a legínycsiklandóbb teremtéseken legelteti a szemét!
LULU	Még henceg is vele.
SCHÖNING	Hm -
LULU	És retteg. - Retteg az életéért. - Ahányszor telőben a hold, mindig valami titkos betegséget beszél be magának...
SCHÖNING	Hipochonder...
LULU	Engem nyugtatószerként használ.
SCHÖNING	Ohó...
LULU	Mért ne mondhatnám ki? - Engem egyáltalán nem vesz számításba. - Ha undorodom, szerinte az csupán gyermeki szemérem. - És rögtön nekem esik... és amikor más örülne, üvölt mint az ereszcsatorna.
SCHÖNING	-- Hány romlatlan leány hinné, Istenkém, milyen boldognak magát a helyedben!
LULU	Akkor keressen magának egyet. - Van elég. -- Ha beparfümözöm a fejemet és egy sötét berakott selyeminget veszek föl - tenyérnyi csipkével és szalagot húzok a térdemre...
SCHÖNING	Emlékszem.
LULU	És csak a két karom marad csupaszon, akkor mint egy Zulu harcos - reccs - mindent leszaggat rólam és csak a röfögését élvezhetem...
SCHÖNING	Hihetetlen.
LULU	És amikor a kisbaba-jelmezemben eltáncolom neki a Tararabummsztirát, elalszik.
SCHÖNING	Hisz művész.
LULU	Legalábbis azt hiszi, hogy az.
SCHÖNING	Ez a fő.
LULU	Azonkívül azt hiszi, hogy híres ember.
SCHÖNING	Azzá is tettem.
LULU	Elhisz mindent - mindent. Bizalmatlan, mint egy tolvaj, és közben mindent bevesz, az emberből még a maradék tisztelet is elpárolog. - Amikor elvett feleségül, beadtam neki, hogy még szűz vagyok...
SCHÖNING	Úristen!
LULU	- Különben erkölcstelennek tartott volna.
SCHÖNING	- És sikerült?
LULU	(hallgat)
SCHÖNING	Kellemetlen volna -
LULU	Kiáltoztam...
SCHÖNING	Mintha...
LULU	Félreértette.
SCHÖNING	És - nem csalódott.
LULU	- Máig is mindenfélét képzel magáról.
SCHÖNING	(fölemelkedik) - Irigylésreméltó ember. - Mindig mondtam.
LULU	Kezdte nagyra tartani sajátmagát. - Azóta lelkesedéssel beszél önmagáról.
SCHÖNING	Ez nem változtat semmin. -  (fel-alá járkál) Amúgy is előrelátónak kell lennem. - Éppen most nincs szükségem botrányra...
LULU	Mindent - mindent megteszek, hogy ő elégedett legyen.
SCHÖNING	Ezzel még nem vagyok kisegítve. - A feleségemet tiszta házba akarom bevezetni.
LULU	Mit akar attól a gyermektől...!
SCHÖNING	Mit törődsz ezzel...
LULU	Túl fiatal magához!
SCHÖNING	A gyermek három évvel fiatalabb nálad.
LULU	Halálra fogja unni magát - úgy legyek én Lulu! - Az a gyermek untatni fogja a vidámságával és untatni fogja azzal is, ha hallgat.
SCHÖNING	- Majd én megfelelőre alakítom.
LULU	Irgalmas Isten - összetörik a maga kezei között...
SCHÖNING	Ne állj az utamba! - Schwarz-cal való házasságod óta nem adtam rá okot, hogy komolyan vedd a viszonyunkat...
LULU	Ó, Istenem...
SCHÖNING	Megtettem érted, amit joggal elvárhattál. Makkegészséges fiatal férjed van. Támogatom a karrierjét. Egy csomó pénz áll a rendelkezésedre. Társaságba jársz. Kérlek, hagyd meg nekem azt a kis szabadságomat. Amennyi még élnem adatott, azt szeretném nyugodtan leélni. -- Ha eljössz hozzám, és az ingedet a sarokba hajítod, mielőtt még felfoghatnám, hogy mi történik, nos, akkor nem kívánhatja tőlem senki emberfia, hogy a férjes asszonyt tiszteljem benned...
LULU	- Elege van belőlem - elege van belőlem.
SCHÖNING	(az ajkába harap)
LULU	Ez minden.
SCHÖNING	- Ez minden.
LULU	(fölemelkedik) De én nem hagyom letaszítani magam...
SCHÖNING	Na, kezdődik.
LULU	Kapaszkodni fogok, ameddig bírom erővel...
SCHÖNING	Ne kiabálj!
LULU	Kapaszkodni fogok - ha minden elpusztul is...
SCHÖNING	-- Mignon...
LULU	Egycsapásra, egyik napról a másikra úgy tesz, mintha soha nem láttuk volna egymást!
SCHÖNING	Egyszer ennek is el kellett jönnie.
LULU	Nem hagyom, hogy eldobjon magától - ebbe belepusztulok. - Az egész világ rám taposhat - csak maga nem - csak maga nem! -- Ez csúnya dolog volna magától! - Megöl!
SCHÖNING	Pénzt akarsz?
LULU	Ha valakihez tartozom ezen a világon, az maga! Maga mindent megtett értem! Mindent magától kaptam! - Vegye el! Vegyen magához mint cselédet, ha akar...
SCHÖNING	- Taníttattalak; megházasítottalak; másodszor is megházasítottalak; most már csak azt szeretném, hogy tisztességes asszony legyen belőled...
LULU	Mit törődöm azzal - tisztességes asszony!
SCHÖNING	Ha valóban azt hiszed, hogy hálával tartozol nekem, akkor bizonyítsd be.
LULU	Csináljon velem, amit akar; mi másért vagyok a világon! Csak ezt ne! Ne dobjon el magától!

Hatodik jelenet
Schwarz, előbbiek
SCHWARZ	(kezében ecsettel, jobbról) Mi folyik itt...
LULU	Eltaszít magától! Pedig ezerszer is azt mondta nekem...
SCHÖNING	Hallgass! Hallgass! Hallgass!
LULU	Ezerszer azt mondta nekem - azt dadogta, hogy nincs még egy olyan szerelem, mint az enyém...
SCHWARZ	(karon fogja Lulut és jobbra elvezeti)
SCHÖNING	(egyedül) - A keserű pirula!
SCHWARZ	(ecsettel a kezében visszajön) Mi ez, valami tréfa?
SCHÖNING	Nem.
SCHWARZ	Magyarázd meg, kérlek.
SCHÖNING	Igen...
SCHWARZ	Mi igen...? Mi igen...?
SCHÖNING	Üljünk le - fáradt vagyok. (leül)
SCHWARZ	(habozik) Mit jelentsen ez?
SCHÖNING	Ülj le - kérlek.
SCHWARZ	(leül) Mi - Mit jelentsen ez? - Magyarázd meg, magyarázd meg!
SCHÖNING	Hisz - hisz hallottad.
SCHWARZ	Semmit sem hallottam...
SCHÖNING	Nem akarsz semmit meghallani.
SCHWARZ	Nem értelek...
SCHÖNING	- Fogd fel végre - hogy mit köszönhetsz neki - és akkor...
SCHWARZ	Igen - azt tudom.
SCHÖNING	Félmilliót vettél feleségül.
SCHWARZ	Erről igazán nem ő tehet!
SCHÖNING	Egy félmilliót vettél feleségül.
SCHWARZ	Igen - és...
SCHÖNING	Úszol a boldogságban -
SCHWARZ	Igen...
SCHÖNING	Ezt neki köszönheted...
SCHWARZ	Igen!
SCHÖNING	Koldus voltál.
SCHWARZ	Igen. Igen. - Panaszkodott rám?
SCHÖNING	Nem erről van szó...
SCHWARZ	Panaszkodott rám!
SCHÖNING	Szedd már össze magad! - Vedd végre egy kicsit komolyan az életet! Nem vagyunk gyerekek!
SCHWARZ	Akkor mit akar még?
SCHÖNING	A korbácsot akarja!
SCHWARZ	Mindene megvan, amit csak kíván.
SCHÖNING	Te egy...
SCHWARZ	Mondd meg inkább, mit jelentett ez az imént!
SCHÖNING	Megmondta ő maga - itt, előtted!
SCHWARZ	(elsápad) Csak nem akart engem...
SCHÖNING	Egy félmilliót vettél feleségül.
SCHWARZ	Megcsal?
SCHÖNING	Ami megtörtént, megtörtént.
SCHWARZ	Ami megtörtént?
SCHÖNING	A te hibád, ha te vagy az, akit megcsaltak.
SCHWARZ	De mi történt?
SCHÖNING	Fél évig tobzódtál a hetedik mennyországban - ezt senki nem veheti el tőled. Ezért hálás lehetsz neki.
SCHWARZ	De mit tett??
SCHÖNING	Ezen a múlt már nem változtathat.
SCHWARZ	De mit tett?
SCHÖNING	Hisz megmondta.
SCHWARZ	Az előbb?
SCHÖNING	Az előbb? - Nem. - Tizenhárom éve ismerem.
SCHWARZ	Te...?
SCHÖNING	- Nevet szereztél magadnak. - Van munkád. Pénz nélkül ez nem megy. - Semmit sem kell megtagadnod. - Megvan a személyes szabadságod...
SCHWARZ	Megcsaltál...
SCHÖNING	Talán lőjük le egymást...?
SCHWARZ	Lőni --- lőni...
SCHÖNING	Én nem bántalak.
SCHWARZ	Istenem, ó Istenem...
SCHÖNING	- Nyomorultnak érzed magad?
SCHWARZ	Ó, Istenem...
SCHÖNING	- Téged nem csalt meg senki.
SCHWARZ	Akkor nem értem...
SCHÖNING	Nem is fogod megérteni... - Azért jövök, hogy véget vessek a...
SCHWARZ	Igen - tudom.
SCHÖNING	Azért jövök, hogy megtiltsam további látogatásait. - A te érdekedben jövök.
SCHWARZ	Tehát mégis...
SCHÖNING	Segíts abban, hogy feltámadjon a kötelességérzete. - Ugyanis nem tudja, mit tesz. - Nem tud másként.
SCHWARZ	Te - te ismerted őt...
SCHÖNING	Igen, ismertem őt. - Virágáruslány volt. Hét éves korában mezítláb szaladgált, alsószoknya nélkül, a kávéházak környékén és virágot árult.
SCHWARZ	Nekem azt mondta, hogy egy gonosz nénikéje nevelte föl...
SCHÖNING	Az asszony, akihez beadtam.
SCHWARZ	Virágáruslány... alsószoknya nélkül...
SCHÖNING	Ezt nem mondta meg...
SCHWARZ	Nem, nem.
SCHÖNING	Ezt nem lehet rossznéven venni tőle.
SCHWARZ	Virágáruslány...
SCHÖNING	Mért mondom ezt el neked? - Hogy azt ne hidd, romlott természete van. - Amióta ismerem, csak az előnyére változott. Kitűnő tanuló volt...
SCHWARZ	És hányszor...?
SCHÖNING	Ennek semmi jelentősége. - A vizsgákon az anyák őt állították lányaik elé példaképül.
SCHWARZ	A felsőbb lányiskolában...?
SCHÖNING	A felsőbb lányiskolában. - Még megvannak nálam a bizonyítványai.
SCHWARZ	Amikor megismertem, azt mondta, hogy ő még érintetlen...
SCHÖNING	Biztosan tréfált...
SCHWARZ	Nekem azt mondta - érintetlen -
SCHÖNING	Hisz özvegy volt.
SCHWARZ	Megesküdött...
SCHÖNING	(fölkel és elmegy balra)
SCHWARZ	Az anyja sírjára!
SCHÖNING	Nem is ismerte az anyját - nemhogy a sírját - az anyjának nincs is sírja.
SCHWARZ	Istenem...
SCHÖNING	(visszajön) De nem azért jöttem ide, hogy a rögeszméiddel viaskodjam...
SCHWARZ	Nem, nem. - Mennyi időt töltött az iskolában...?
SCHÖNING	Öt évet... Az iskolatársnői között olyan volt mint egy kis istennő. Elragadó volt - amikor télen négykor kijött velük az utcára... A kislányok hozzá mentek, hogy együtt csinálják meg a házi feladatot. --- Később fél évet töltött Lausanne-ban.
SCHWARZ	Az intézetben?
SCHÖNING	Igen. - Lausanne-ban éppen úgy el voltak tőle ragadtatva. - Tovább kellett volna maradnia. - Azért hoztam el, mert az igazgatónő egészen belebolondult...
SCHWARZ	- Ezt mért nem mondtad el nekem korábban?
SCHÖNING	Miért? - Miért? - Hogy mért nem mondtam el korábban? -  (leül Schwarz-cal szemben) - Mikor az öreg meghalt, a lányka hozzám közelebb állt, mint tehozzád...
SCHWARZ	Az öreg -- ő azt mondja, táncoltatta...
SCHÖNING	Félmilliót vettél feleségül!
SCHWARZ	És Goll honnan ismerte?
SCHÖNING	Általam.
SCHWARZ	- De nem nyúlt hozzá...
SCHÖNING	Elvette feleségül. - Hogyan érte ezt el, nem tudom.
SCHWARZ	A Megváltómat láttam benne...
SCHÖNING	Most már tudnod kell.
SCHWARZ	Nekem...? - Igen.
SCHÖNING	Lehet, hogy Gollnak is azt adta be, hogy én nem nyúltam hozzá.
SCHWARZ	Az én Megváltóm! - Azt mondtam, azt mondtam magamnak, hogy - hogy - hogy őt nekem teremtette az ég - és engem neki...
SCHÖNING	Igen. Dr. Goll is ezt mondta magának.
SCHWARZ	Mert olyan nyomorult voltam.
SCHÖNING	Ez az ő érdeme. -- Ha nem olyan, amilyennek képzeled, azzá változik! - Vállald a felelősséget a tévedésedért!
SCHWARZ	Ó, Istenem...
SCHÖNING	Ha hozzád ment feleségül, ez csak a becsületére válik.
SCHWARZ	Valóban?
SCHÖNING	Egyenesbe jött vele az életed.
SCHWARZ	- Azt mondta, hogy ő még...
SCHÖNING	Engedmények nélkül nem jutsz semmire. - Teljesen meg vagy zavarodva...
SCHWARZ	Hogy ő még érintetlen...
SCHÖNING	Érintetlen - érintetlen vagy sem - ugyan mi a fenét tudtál volna te...
SCHWARZ	Alsószoknya nélkül - a kávéházak előtt!
SCHÖNING	Egy szűzzel kezdeni!
SCHÖNING	Az volt... vagy nem akarok...
SCHÖNING	(fölkel és hátul föl-alá jár. - Visszajön) - Add a kezed. - Nem nézhetem, hogy így élj tovább - és ő sem. - Ez nem élet. Így nem léphetsz az emberek elé. Tanítsd tiszteletre. Különben kész kínszenvedés. Olyan férfit érdemel, akit becsülni tud. Megérdemli, hogy tisztességes asszony legyen. -- Utána annál nyugodtabban bújhatsz a függönyök mögé.
SCHWARZ	Utána...
SCHÖNING	Egy olyan származású nőnél, mint Mignon a te fogalmaiddal nem mész semmire...
SCHWARZ	Miről beszélsz tulajdonképpen...?
SCHÖNING	Az ifjúságáról...
SCHWARZ	- Én ezt az egészet nem értem.
SCHÖNING	A mocsokról beszélek, amiből kiemeltem...
SCHWARZ	Kit - ...?
SCHÖNING	A feleségedet...
SCHWARZ	- Évát...
SCHÖNING	Én Mignonnak hívtam.
SCHWARZ	Azt hittem - hogy - Nellie-nek hívják...
SCHÖNING	Nellie - Dr. Goll nevezte így...
SCHWARZ	Én Évának hívtam...
SCHÖNING	Hogy eredetileg mi a neve, arról fogalmam sincs...
SCHWARZ	Dr. Goll Nellie-nek nevezte...
SCHÖNING	Amilyen apja a lánynak van, már rég rendet kellett volna teremtened.
SCHWARZ	Hogy mije...?
SCHÖNING	Mai napig szaglászik utánam.
SCHWARZ	Még él?
SCHÖNING	Ki?
SCHWARZ	Az apja...?
SCHÖNING	Épp az előbb volt itt.
SCHWARZ	Hol?
SCHÖNING	Itt!
SCHWARZ	Itt?
SCHÖNING	Itt - a szalonban.
SCHWARZ	Itt...
SCHÖNING	Akkor ment el, amikor jöttem. - Ott áll még két pohár...
SCHWARZ	- Azt mondja - azt mondja - hogy az apja egy tájfunban pusztult el a Fülöp-szigeteken...
SCHÖNING	Mi van veled?!
SCHWARZ	(a szívét markolja) Borzalmasan fáj.
SCHÖNING	- Nincs - nincs nálad - bróm-nátrium...
SCHWARZ	Nincs...
SCHÖNING	Igyál egy pohár vizet.
SCHWARZ	- Te - te meg - meg - megbecstelenítetted -
SCHÖNING	Megbecstelenítettem - nem volt rajta sok megbecsteleníteni való -
SCHWARZ	(imbolyogva feláll a székéről és keresztültámolyog a szobán) - A szívemet facsarja - fojtogatja a torkomat - ha sírni tudnék - ó - ha sírni tudnék -
SCHÖNING	(támogatja) - Légy férfi. - Egy félmilliót vettél feleségül. - Ugyan, ki nem prostituálja magát! - Hisz ő a tiéd - a legszebb teremtés...
SCHWARZ	(kiegyenesedik) Hagyj...
SCHÖNING	(hátralép) Ostoba dolog volna, patetikusan felfújni a helyzetet. - Ne veszítsd el! - Őrizd meg! - Ő az életed...
SCHWARZ	Igen - igazad van - igazad van -
SCHÖNING	Ne hagyd, hogy a helyzet kicsússzon a kezedből. - Csak tőled függ. - Ha boldog voltál - semmit sem veszítesz -- ő a tulajdonod - éreztesd vele. - Mit akarsz - mért vársz el feddhetetlenséget valakitől, aki nem visel inget a testén! - Híres művész vagy...
SCHWARZ	- Igazad van... (imbolyogva el, balra)
SCHÖNING	Hova mész...?
SCHWARZ	A helyzetét - meg akarom - magyarázni neki a helyzetét... (el balra)

Hetedik jelenet
Schöning, később Lulu
SCHÖNING	(egyedül) --- Meg fog könnyebbülni. - Most jön a tercett. ---- (szünet. - Jobbra néz, balra néz, aztán megint jobbra) Arra vitte ki... (balról félelmetes nyögés hallatszik)
SCHÖNING	(az ajtóhoz siet, zárva találja)  - Nyisd ki! - Nyisd ki!
LULU	(jön, jobbról) Mi az... (a nyögések folytatódnak)
SCHÖNING	Nyisd ki...
LULU	(közelebb lép) - Ez a hang - hátborzongató!
SCHÖNING	- Nincs balta a konyhában? - Nincs kedvem berúgni az ajtót...
LULU	Majd csak kinyitja - ha már kisírta magát...
SCHÖNING	(az ajtót döngeti) Nyisd ki... (Luluhoz) Hozz egy baltát - ha van itt egyáltalán.
LULU	- Küldjek orvosért?
SCHÖNING	Nem vagy eszednél! - Tudja az ég, mi folyik odabent...
LULU	Úgy kell magának. -  (odakint csöngetnek, Schöning és Lulu egymásra bámulnak)
SCHÖNING	- Hagyd, majd én - majd én megnézem - (hátramegy, megáll az ajtóban) Most nem mutatkozhatok itt.
LULU	Hogy nyöszörög - mint akinek kés állt a testébe...
SCHÖNING	Nyughass már! -  (halkan) Jobb, ha most senki sincs itthon ...
LULU	Lehet, hogy - a műkereskedő... (csöngetés)
SCHÖNING	A fenébe - a fenébe - ha nem nyitunk ajtót...
LULU	(az ajtóhoz surran)
SCHÖNING	(visszatartja) Maradj! Maradj! - Amúgy sem szokás azonnal ajtót nyitni... (lábujjhegyen kimegy)
LULU	(visszaoson a bezárt ajtóhoz és hallgatózik)

Nyolcadik jelenet
Alwa Schöning. Az előbbiek. Később Henriette.
SCHÖNING	(bevezeti Alwát) Kérlek - nyugalom...
ALWA	A - a Reichstagot feloszlatták...
SCHÖNING	(fojtott hangon) Nyugalom, nem hallod!
ALWA	(Luluhoz) - Maga halottsápadt...
SCHÖNING	(rázza az ajtót) Eduard! - Eduard! -  (bentről rekedt hörgés hallatszik)
LULU	Istenem irgalmazz! - Istenem...
SCHÖNING	(Lulunak) Nem hoztad be a baltát?
LULU	Azt se tudom, van-e a konyhában? (tétovázva balra hátul el)
ALWA	- Rajtakapott titeket?
SCHÖNING	Egzaltált fickó...
ALWA	Akkora lelke van!
SCHÖNING	- A Reichstagot feloszlatták?
ALWA	A szerkesztőségben teljes a fejetlenség. - Senki sem tudja, hogy mit írjon... (odakint csöngetnek)
SCHÖNING	(toppant) Szakrament, szakrament... (a kilincset rángatja) Eduard... (mindketten hallgatóznak)
ALWA	Egy hang se! -- Betörjem?
SCHÖNING	Azt bárki meg tudja csinálni. Még én is. - Ki jöhetett még... (kiegyenesedik) Ez a tökkelütött! - Ez az idióta! - Ez a barom!
ALWA	Hm - a bolondját járatja velünk.
SCHÖNING	Neki semmi se drága - nem törődik semmivel - más meg ihatja a levét!
LULU	(konyhai bárddal a kezében) - Megjött Henriette...
ALWA	(elveszi tőle a bárdot) Adja ide, adja csak. (az ajtófélfa és a zár közé csap)
LULU	(mellére szorított kézzel) Ebből még - szép kis meglepetés lehet!
ALWA	(dolgozik) Majd írok belőle egy szomorújátékot...
SCHÖNING	Lejjebb fogd - Lejjebb! - Így nem megy.
ALWA	Már reped. - (az ajtó felpattan. Alwa bemegy, aztán két kezét halántékára szorítva támolyog ki a szobából) Ó! - Ó! -- (szünet)
LULU	(egész testében remegve mutat az ajtóra, Schöninghez) A maga műve...!
SCHÖNING	Elhallgatnál végre! -  (megtörli homlokát és belép a szobába)
ALWA	(a karosszékben, jobbra elöl) Förtelem! - Förtelem! - Förtelem!
LULU	(balkezével az ajtófélfának támaszkodik, jobb kezét izgatottan a szájához emeli) Ilyet - ilyet - ilyet még nem láttam...
ALWA	Felfordul a gyomromban a reggeli! - Rosszul vagyok! - Ezt nem heverem ki!
LULU	(élesen felsikolt) Ó - Istenem - segíts! - (jobbra siet, Alwa vállába markol) Jöjjön! - Már visszaillesztette a fejét! - Ó - Jöjjön!
ALWA	(nagy nehezen összeszedi magát) Hátborzongató! - Iszonyatos!
LULU	Jöjjön velem! - Nem maradhatok itt! - Nem maradhatok egyedül!
ALWA	Képtelen vagyok... megbénultam...
LULU	Könyörgöm... (kézen fogja Alwát és elvezeti jobbra)
SCHÖNING	(jön vissza balról, kulcscsomóval a kezében; a kézelője véres; behúzza maga után az ajtót és bizonytalan lépésekkel megy az íróasztalhoz, leül elé és két levélkét ír)
ALWA	(jobbról jön vissza, egy fotelba süpped) Átöltözik. - Át akar öltözni. -
SCHÖNING	(felpillant) Elment?
ALWA	A szobájába. - A szobájában van. - Átöltözik...
SCHÖNING	(csönget, balra hátul)
HENRIETTE	Igenis. - Azonnal...
SCHÖNING	Vigye el neki ezt a levelet. De - kérem, siessen...
HENRIETTE	És ha a doktor úr nem lenne odahaza?
SCHÖNING	Akkor hagyja ott a levelet. - És ezt - ezt vigye a rendőr-főkapitányságra. - Eredjen.  (Henriette el. - Schöning a feltört ajtóhoz megy)
ALWA	(fölkel) Még egyszer látnom kell...
SCHÖNING	(az ajtóban megfordul) Nem tetszel nekem...
ALWA	Én...
SCHÖNING	Nem tetszel nekem. - Menj ahová kedved tartja, de oda ne - ahová nem illik -
ALWA	Kímélj az ilyen tréfáktól. - Ehhez nem elég vastag a bőröm...
LULU	(szürke porköpenyben és fekete kesztyűben, fején fekete csipkekalap, kezében fekete napernyő, be jobbról) - Minden falon azt látom...
SCHÖNING	Hol tartja a papírjait, az értékeit...?
LULU	Nem tudom... (Alwához) Jöjjön...
ALWA	Milyen csinos...
SCHÖNING	(az íróasztalhoz megy és kinyitja a fiókot)
LULU	Úgy ver a szívem, mint a toronyóra.
ALWA	Még mindig remeg a lábam. - Mintha...
LULU	Vigyen el innen...
SCHÖNING	(az íróasztalnál) - Ez az átkozott népség!
LULU	Maga juttatta idáig!
SCHÖNING	Hallgass - vagy...
LULU	Maga a gyilkos!
SCHÖNING	Én bolond, mennyire kedveltem a fickót!
LULU	(hüppögni kezd)
ALWA	(mereven maga elé bámul) A szerencsétlen flótás még ki se hűlt!
LULU	(sírva) És soha már föl nem melegszik!
ALWA	Ez igaz. - Magunk között vagyunk.  (egy székre roskad)
SCHÖNING	Egyszer voltam engedékeny életemben! -
LULU	Ugyan, mitől fél maga!
SCHÖNING	A csibész miatt fejemre dől a ház!
ALWA	Azon töröm a fejem, miként lehetne ezt a történetet színpadra vinni.
LULU	(Schöningnek) Borítson rá fátylat, mint annyi másra.
SCHÖNING	Mit segít az rajtam!
ALWA	Holnap írd meg a nekrológját. Végül is te ismered a legjobban. - Morzsolj el egy könnycseppet és nevezd Raffaellónak. Így senkinek se juthat eszébe, hogy te vagy a hibás.
LULU	(Schöningnek) Írj róla egy szép tárcát.
SCHÖNING	Már látom, ahogy vezércikkeznek rólam! - Don Juan áldozata!
ALWA	Az eljegyzését félti...
LULU	Ki kell találni valamit...
SCHÖNING	(Lulunak) Mit akarsz a rendőrségnek mondani?!
ALWA	Nekem egyáltalán nem áll az érdekemben, hogy újra megnősülj...
SCHÖNING	Nekem pedig semmi okom rá, hogy téged figyelembe vegyelek.
ALWA	Őszi napsugár. - Majd még egy egész gyerekszobával fel kell vennem a küzdelmet.
SCHÖNING	Te már kétszer elherdáltad a fél vagyonomat!
ALWA	Vedd el a szeretődet...
LULU	Forog velem a világ...
ALWA	Szerencsére újra szabad, mint a madár.
SCHÖNING	(az íróasztalhoz megy) - Ez az ember túl sokat volt egyedül...
ALWA	Ha már egyáltalán muszáj megnősülnöd.
LULU	Mindenhol vért látok.
ALWA	Ő az én legnagyobb biztosítékom rá, hogy nem szaporodik tovább a család...
LULU	Ezt ki mondta!
ALWA	Maga megígéri nekem.
SCHÖNING	(félig megfordul) Ringyó...
LULU	(felemelt napernyővel támad Schöningre)
ALWA	(közéjük veti magát) Gyerekek, gyerekek! Nyugalom... (Lulut elvezeti balra) - Hadd jusson egy kis lélegzethez. - Szerelmes, mint egy gimnazista.
SCHÖNING	Vedd el te. - Jobbat úgyse találsz! - Bemutathatod a pénzén a darabjaidat. - Még a nőidet is kitarthatod belőle...
ALWA	Köszönöm, kedves édesapám.
SCHÖNING	Nekem elegem van belőle!
ALWA	Még nem vagyok abban a szomorú helyzetben...
LULU	Nekem se kéne maga - még ha a halálomon volnék se!
ALWA	Ez a veszély nem áll fönn - tisztelt asszonyom.
SCHÖNING	Égnek áll a hajam...
ALWA	Nekem mindig tetszik a vég kezdete.
SCHÖNING	Ilyen csapástól még egy hóhérlegénynek is elakadna a szava - elakadna a szava! - És ez a magából kivetkőzött banda...
LULU	- Hozzá kell szokni a gondolathoz...
ALWA	Az ember nem maradhat elég tárgyilagos szerintem.
SCHÖNING	- Én képtelen vagyok uralkodni magamon...
ALWA	És ráadásul feloszlatták a Reichstagot is...
SCHÖNING	Még az is! - Ez most mellékes.
ALWA	A szerkesztőségben olyan zűrzavar uralkodik, mint Bábel tornyánál.
SCHÖNING	Én megvárom a rendőrséget. - Te menj a szerkesztőségbe. - Mondd meg, hogy öt perc múlva én is ott leszek.
ALWA	Még egyszer látnom kell.  (a feltört ajtóhoz megy és kinyitja)
LULU	(Schöninghez) Bevérezte magát...
SCHÖNING	Hol...
LULU	Várjon - Kiszedem. (a zsebkendőjére Heliotropot spriccel és Schöning kézelőjéről letisztítja a vérfoltokat)
SCHÖNING	Az ő vére...
LULU	Gyakran láttam...
ALWA	Vérzékeny volt?
LULU	(mosolyog) Már nem látszik.
SCHÖNING	(a foga között) Szörnyeteg!
LULU	Úgyis elvesz feleségül.
ALWA	(a nyitott ajtóban) Vér - vér - vér - hátborzongató!
LULU	(közeledik az ajtóhoz) Mindig volt benne valami ijesztő.
SCHÖNING	(közeledik az ajtóhoz) Az Isten szerelmére, ne nyúljatok hozzá.
LULU, ALWA	(egyszerre) Isten ments!
ALWA	Őrült alak!
LULU	Hogy képes valaki ilyesmire!
ALWA	A borotvakéssel!
LULU	Még mindig a kezében van!
SCHÖNING	Ez legalább valami jó.
ALWA	Rémes érzés lehet.
LULU	Átvágni a saját torkát borotvapengével!
ALWA	Nézze az ágyneműt - a padlót -
LULU	Igazi disznóól!
ALWA	Minden csöpög.
LULU	És a keze!
ALWA	- Túl finom lélek volt.
SCHÖNING	Mutatja az utat.
LULU	Nem volt gyerekszobája!
ALWA	Elmaradt a korától.
SCHÖNING	Kölcsönbe élt.

Kilencedik jelenet
Henriette. Dr. Bernstein. Az előbbiek.
HENRIETTE	(kinyitja az ajtót) Bernstein doktor úr!
BERNSTEIN	(lélekszakadva Schöninghez siet) Hogyan lehetséges ez, doktor úr?
SCHÖNING	Depresszió...

HARMADIK FELVONÁS
Díszes terem német reneszánsz stílusban, súlyos, faragott tölgyfa mennyezettel. A falakon félmagasságig sötét faburkolat. Fölötte, mindkét oldalon kifakult gobelinek. A termet hátul fent lefüggönyzött karzat zárja le, melyből jobbra monumentális lépcső ereszkedik a színpad közepéig. A karzat alatt bejárati ajtó, csavart oszlopokon álló homlokzattal. Baloldalt középen, valamint jobbra elöl súlyos genovai bársony ajtófüggönyök. A szabad lépcsőkorlát pillére előtti mutatós állványon Lulu Pierrot-képe, antikizáló aranykeretben, melyen áttetszik az alapozás vöröse. Jobbra  elöl széles pamlag. A terem közepén négyszögletű tölgyfaasztal két magas támlájú kárpitozott székkel. - Régies kárpitozott székek, antikvitások, keleti műtárgyak, fegyverek, állatbőrök stb. Az asztalon flamingókkal kifestett porcelánvázában fehér virágcsokor.
Első jelenet
Dr. Schöning. Lulu. Martha von Geschwitz grófnő. - Rodrigo Quast.
Geschwitz a pamlagon ül, fekete kesztyűs kezét görcsösen a muffjában tartja. Lulu balra tőle, egy karosszékben ül, mélyen kivágott, világos színű, virágmintás reggeli ruhában; haja kontyban, aranyszalagokkal szorosan befonva; lábán fehér atlaszcipő; hússzínű harisnya. - Schöning jobbra elöl. - Rodrigo Quast balra az ajtófüggöny mögött, láthatatlanul.
GESCHWITZ	(Lulunak) Nem is hiszi, mennyire örülök, hogy a Művésznőbálon láthatom önt...
SCHÖNING	Isten adja, hogy a feleségem, ami a jelmezét illeti, tiszteletben tartsa a végső határokat...
GESCHWITZ	Ez nem aggaszt bennünket. - A barátnőm ízlése ehhez túlságosan is kifinomult...
SCHÖNING	A kifinomult ízlés, tudja kisasszony, mindent megrág maga körül. Végül az utolsó meggyőződés is szertefoszlik. - Miután velünk, férfiakkal szemben Önök szigorú exkluzivitást tanúsítanak, sohasem tudhatjuk meg, milyen fokig merészeltek mesések lenni...
LULU	Elmegyek, mert megkértek rá. - Mellesleg, nem ragaszkodom hozzá...
SCHÖNING	(Geschwitzhez) És nincs rá mód, hogy mi, férfiak is beférkőzhessünk oda valahogy?
GESCHWITZ	Nem, doktor úr, azt nem tűrhetjük el. - Ha csak a leghalványabb gyanúja is felmerülne annak, hogy hímnemű lény tartózkodik a teremben, az tönkretenné az egész esténket...
SCHÖNING	Tönkretenné? - Tönkretenné?
GESCHWITZ	Teljesen szabadnak kell tudnunk magunkat. A Művésznőbál az exkluzivitáson alapszik. Főbenjáró árulás volna, ha közülünk bárki is segédkezet nyújtana egy efféle csínyhez. Hölgyvendégeink máskor annyit táncolhatnak férfitársaságban, amennyit akarnak. A Művésznőbálon viszont csak hozzánk tartoznak...
SCHÖNING	És mi lenne - ha hirdetőoszlopnak öltöznék - akkor igazán nem lehetnék senkinek sem a riválisa...
GESCHWITZ	Engesztelhetetlenek vagyunk...
SCHÖNING	Tőlem nem kell tartania... (cigarettatárcát vesz elő, magának) Le a kalappal a nyugalmam előtt... (hangosan) A hölgyek nem dohányoznak?
GESCHWITZ	(vesz magának) Ha megengedi...
SCHÖNING	(Lulunak) És te, Mignon...
LULU	Köszönöm, nem...
GESCHWITZ	(Lulunak) Maga nem dohányzik?
LULU	Inkább nem...
SCHÖNING	(tüzet ad Geschwitznek) A feleségem túlzottan esztétikai szempontból nézi a dohányzást...
LULU	De ha megkínálhatlak benneteket egy kis likőrrel...
SCHÖNING	Köszönöm, nem...
LULU	És ön, kisasszony...?
GESCHWITZ	Kérem, miattam ne fárassza magát...
LULU	Ugyan, dehogy - itt van rögtön, kéznél.  (egy kisszekrényhez megy, a lépcső alatt)
SCHÖNING	- Tubarózsák - milyen pompásak - (megszagolja a virágokat) Ah...
LULU	Ugye? - Geschwitz kisasszonytól kaptam őket...
SCHÖNING	(Geschwitznek) Tönkre fog menni... (Lulunak) De hiszen nem is ma van a születésnapod...
LULU	(japán asztalkát hoz előre, amire a likőrös készletet helyezte és a dívány elé állítja) Születésnapom? - Ezt kérdeztem magamtól én is.
GESCHWITZ	(Lulunak) Bántani akar...
SCHÖNING	Hófehér csokor - mit jelentsen ez?
LULU	(tölt Geschwitznek és magának is) Még nem ismerem a virágnyelvet...
GESCHWITZ	Sajnálom, doktorné asszony, nem találtam szebbet a boltban...
SCHÖNING	(balra el, magának) - A legjobbkor...
LULU	(koccint Geschwitz-cel) Nyugodjon meg... (felhajtja az italt)
GESCHWITZ	(aprót kortyol, körülnéz a teremben, tekintete megállapodik Lulu képén) - Milyen bájos ezen. - Milyen elragadó. - Ha csak egyszer láthatnám így! - Valami helybeli művész...?
LULU	Egy bizonyos Schwarz...
GESCHWITZ	Schwarz - emlékszem a névre...
LULU	Aligha ismerhette...
GESCHWITZ	Már nem él?
LULU	Nem...
SCHÖNING	Elvágta a torkát...
LULU	Rosszkedved van.
GESCHWITZ	Ha magába volt szerelmes - akkor megértem...
LULU	Volt benne valami ijesztő.
GESCHWITZ	Kiben nincs... (fölemelkedik) Mennem kell, doktorné asszony. Nem maradhatok tovább. Ma este aktrajzolás lesz, és még annyi mindent kell a bálra előkészítenem...
LULU	(az ajtóhoz kíséri) Nagyon köszönöm - kisasszony - a kedvességét - a baráti látogatást...
SCHÖNING	(követi őket) Érezze remekül magát - a Művésznőbálon...
RODRIGO	(kidugja a fejét a baloldali függöny mögül. Amikor a jelenlevőket észreveszi, ijedten visszahúzza a fejét)
SCHÖNING	(Geschwitznek) Hát nincs rá mód - esetleg a páholyokban el tudna minket...
GESCHWITZ	(búcsúzva) Dok... tor... úr...
LULU	(kivezeti Geschwitzet)

Második jelenet
Schöning. Rodrigo (az ajtófüggöny mögött)
SCHÖNING	(előrejön, magában) A saját fiam! -  (az asztalhoz lép, megnézi a virágokat és aztán jobbra megy) Már nyilván itt van valahol... (összeszedi magát) - Vége a fontolgatásnak. ----- Isten nevében. (a baloldali ajtófüggöny elé lép, egy ideig áll előtte) - Hamarosan megjelenik. - (visszajön) - A botránytól nem félek. - Nem engedem, hogy a fejemre nőjön. ---- Reklám lesz a javából. - De a házam... egy Augiász istállója! -- Előbb lássuk a bizonyítékot. - És aztán - a számomra még ismeretlen érzés. --- Meg kell védelmeznem az életemet. - Érek annyit. -- Utolsó erőimet kell mozgósítanom - amennyi maradt még. -- (a likőrkészletre bámul) Hogy a pálinka sem tud segíteni rajta. - Mennyei volna. - De gyorsan, különben --- Ó, elképesztő mennyiséget képes legyűrni...

Harmadik jelenet
Lulu. Az előbbiek.
LULU	(visszajön) Megcsókolta a kezemet...
SCHÖNING	Szóval nem nézhetlek meg a jelmezedben?
LULU	Nem - nem...
SCHÖNING	Idegeneknek bezzeg nyugodtan mutogatod magad benne...
LULU	De te nem vagy idegen. -
SCHÖNING	Nem fogom kritizálni...
LULU	Még nem készült el...
SCHÖNING	Szeretnélek látni benne, mielőtt odamész...
LULU	Kötözködsz...
SCHÖNING	- Nem vagy túl készséges...
LULU	Csak hölgyeknek szól.
SCHÖNING	Épp azért.
LULU	Kérlek.
SCHÖNING	Ha nem, hát nem. -  (jobbra megy, magában) Romantikusabb lett volna.
LULU	Hova mész?
SCHÖNING	Cikket kell írnom a matinéról.
LULU	A fél életedet házon kívül töltöd.
SCHÖNING	Ez csak természetes.
LULU	- Ma igazán itthon maradhatnál egy kicsit...
SCHÖNING	Én? --- Gyermekem, a te diadalaid kedvéért írok. Ha valaki olyan keveset visel, mint te - a meztelen vállad többe van nekem, mint a sheffieldi hercegnek az öt versenyparipája...
LULU	Akkor miért csinálod?
SCHÖNING	Mert csodállak. - Teljesen igazad van. - Arról ismerszik fel a művész, amit elhagy.
LULU	Jobb meghalni, mint kedvünk ellen élni!
SCHÖNING	Mily szépen hangzik ez.
LULU	Hisz olyan könnyen meghal az ember. - Korábban mindig rettenetesen szorongtam tőle...
SCHÖNING	Aki könnyen él...
LULU	Úgy is van. - A meztelen vállamat bánnám a legkevésbé.
SCHÖNING	Akinek már terhes az élet... Na ja!... Hisz ezért vettelek feleségül.
LULU	Mert egyedül is tudok öltözködni...
SCHÖNING	Meg kellene könnyítened nekem...
LULU	Nem is te vettél engem feleségül.
SCHÖNING	Akkor mit csináltam?
LULU	Hanem én mentem hozzád.
SCHÖNING	(megcsókolja a homlokát) Merész vállalkozás volt...
LULU	Szóval elmész?
SCHÖNING	Nevetnem kell.
LULU	Akkor mért nem nevetsz?
SCHÖNING	Majd később, majd később. (jobbra el)

Negyedik jelenet
Lulu. Rodrigo.
RODRIGO	(kidugja a fejét a függöny mögül) Megengedi - nagyságos asszony...?
LULU	(ajkára tett ujjal) Maradjon -- csak még egy pillanatig...
RODRIGO	Nem valami nagy szórakozás. - Már legalább egy órája - ha az órám nem csal. -- Legalább adjon egy kis pálinkát...
LULU	Az Isten szerelmére...
RODRIGO	(előjön. Világos kockás, szorosan gombolt, feszes zsákvászon öltönyt visel, az ujja túl rövid; buggyos nadrág, tűzpiros csokornyakkendő, arany fülbevaló)
LULU	(teli poharat nyújt neki) Nagyon fatigué?
RODRIGO	(magába dönti az italt) Bírom a strapát. - Köszönöm. - De ha a nagyságos asszonynak most nincs ideje...
LULU	Dehogy nincs. - Csak egy pillanat...
RODRIGO	(körülnéz) Mesés itt - az egész mint egy díszlet! - Csak nem valami kedélyes. -- Ha a nagyságos asszony most nem ér rá...
LULU	Csak egy másodpercet várjon...
RODRIGO	Akkor legalább szeretném elkérni azt az ötven márkát...
LULU	Hogy maga milyen izmos...
RODRIGO	Ötven márkát a szerencsétlen hitvesem számára...
LULU	Vagy úgy - szóval nős...
RODRIGO	Nem léphetek üres kézzel az ágya elé...
LULU	Várjon még. - Kérem. Hisz én is azt teszem...
RODRIGO	Nem érzi jól magát a nagyságos asszony.
LULU	Dehogynem. - Tökéletesen friss vagyok. --- Csak túl sok mindenre kell odafigyelnem.
RODRIGO	(félénken Lulu csípőjére teszi a kezét) Gondoljon szerencsétlen hitvesemre...
LULU	(ellöki) - Csak egyetlen perc még. - Esküszöm...
RODRIGO	Hm - Ahogy tetszik. -- Akkor adjon még egy pohárral...
LULU	(tölt neki) Még visszajöhet. - Fatális volna - ha már ennyit vártunk...
RODRIGO	Engedelmével, szeretnék azzal a javaslattal élni, hogy a jövőben a Loreley-ben adjon nekem randevút. - A Loreley-ben nem kell folyton résen lenni és strázsát állni. - Itt tényleg teljes a luxus; az italok sem hagynak maguk után kívánnivalót; de - boldog szerelem csakis a védett biztonság talaján sarjadhat.
LULU	Az ember csupa szorongás...
RODRIGO	Adja ide az ötven márkát és majd írjon.
LULU	Csak még egy másodperc... Itt mégiscsak kellemesebb. -- Itt olyan jó hűvös van...
RODRIGO	Akkor legalább egy pálinkát adjon.
LULU	(összerázkódik) Istenem, segíts...
RODRIGO	Te jó ég - már megint valaki?
LULU	(balra taszigálja) A függöny mögé - tudtam előre!
RODRIGO	Adja ide az ötven márkát és rúgjon ki!
LULU	(elhúzza az ajtófüggönyt) Jöjjön már! Jöjjön már!
RODRIGO	Legalább húszat adjon...
LULU	Jöjjön már, az Isten szerelmére...!
RODRIGO	Akkor viszont legyen szíves engem innen kiexpediálni!
LULU	Agyonlövi magát, ezt akarja?
RODRIGO	(eltűnik az ajtófüggöny mögött)
LULU	(összehúzza a függönyt) Magának elment az esze...

Ötödik jelenet
Schöning. Az előbbiek.
SCHÖNING	(jobbról, feltűnően sápadt) - Itt felejtettem a...
LULU	(mozdulatlan, az asztal mögött áll) A színházi látcsövedet...?
SCHÖNING	(elmegy balra hátra, pillantást vet Lulura, magában) Már itt van... (felnyit egy intarziás ládikát, kivesz belőle két tárcát, a nagyobbat a belső zsebébe teszi, a kisebbel előre jön) - Mit akart tulajdonképpen ez a grófnő...
LULU	Nem tudom. - Meg akar festeni.
SCHÖNING	(magában) Remegek, mint a nyárfalevél...
LULU	Elég ijesztőnek találom...
SCHÖNING	(balra elöl, kinyitja a kisebbik tárcát és elfordulva befecskendez magának a mandzsetta alá) - Én is - én is ijesztőnek találom...
LULU	Ezt nem szabadna csinálnod...
SCHÖNING	Úgy jön, mint a testet öltött balszerencse - mikor tiszteletét teszi az embernél...
LULU	Megígérted - elhatároztad, hogy soha többé...
SCHÖNING	Ezért is zártam el...
LULU	- Már nem vagy hozzám...
SCHÖNING	Megpróbáltam...
LULU	Ez megöl...
SCHÖNING	(magának) Neki köszönhetem...
LULU	Inkább innál...
SCHÖNING	(becsukja a tárcát, visszagombolja a mandzsettáját és fellélegzik) - Azt hiszem, Petersnél fogok vacsorázni... (fölteszi a kalapját)
LULU	(a nyakába ugrik és megcsókolja)
SCHÖNING	(lágyan kibújik az ölelésből) Na persze. -- Jólnevelt kislány vagy. Mindenki tudja.  (kezet fog vele) Az esti viszontlátásra...
LULU	(kikíséri, a nyitott ajtóban marad és fülel)
RODRIGO	(kidugja a fejét az ajtófüggöny mögül)
LULU	(int neki, hogy húzódjon vissza)

Hatodik jelenet
Alwa Schöning. Lulu. Rodrigo Quast. - Később Schöning, Ferdinand, Schigolch.
ALWA	(ragyogó szmokingban, kezében összecsukható cilinderrel lép be a nyitott ajtón és Lulut a karjai közé zárja) - Végre! - Végre!
RODRIGO	(visszahúzódik a függöny mögé)
LULU	(egész testében reszketve) Isten az égben...
ALWA	(Lulut előrevezeti) Az ajtó mögött bújtam el. - A drága öregem a végtelenségig tudja húzni...
LULU	Bár volnék száz mérföldnyire innen...!
ALWA	Amikor itt vagyok...?!
LULU	Ó, ha tudnád... Én már semmit sem tudok... Olyan kimondhatatlanul szerencsétlen vagyok... Ha tudnád...
ALWA	Könyörögtél, hogy jöjjek el! - Mindent megígértél! - Lángba borítottál bennem mindent...
LULU	Az Isten szerelmére - maradj! - Hiszen te vagy az egyetlen - akivel még egyáltalán beszélni tudok - olyan kedves vagy hozzám. ---- Úgy csikorgatott, mint akinek kavics van a foga között, amikor elment...
ALWA	Aranyere van! - Aranyere! - Kérlek, a részletekre nem vagyok kíváncsi! - Annyira túlértékeli önmagát - hogy az már az iszonyattal határos. Nem tudok féltékeny lenni rá - biztosíthatlak, erre képtelen vagyok - még a legjobb akarattal sem! - Számomra ő levegő! - Én tudom, kihez tartozol. És érezlek téged - akár lovagolok - akár az Éden kávéházban ülök - akár a szófán heverészek - érezlek! - Téged - vagyis a testedet!
LULU	Itt van, a tiéd! - Meg fogod kapni! - De - nyugtass meg - kábíts el - kábíts el - könyörgöm - különben nem bírom ki... (pillantást vet balra) Te nem hallasz semmit?
ALWA	Halálos csönd van...
LULU	Csitt! - Mintha - mintha hallgatózna valaki...
ALWA	Nem vagy jól...
LULU	De, de - egészen friss vagyok. - És tizennégy napja önmegtartóztató életet élek. - Nem tudom, mi van velem...
ALWA	Nem te könyörögtél, hogy idejöjjek?! - Azt mondtad, csapunk egy kis bacchanáliát. - Direkt kiöltöztem a kedvedért...
LULU	(Alwa bámulásába feledkezik) Milyen szép vagy...
ALWA	Szmoking!
LULU	Így szeretni téged és meghalni!
ALWA	Ó!
LULU	- Már mindent előkészítettem. Könnyű kis szupét rendeltem. - Csak - csak ez az izgatottság ne volna...
ALWA	Ne hozz ki a sodromból, kicsikém! - Mintha nem vennéd tudomásul, hogy én vagyok itt! - Én! - El nem tudod képzelni, hogy milyen enervált állapotban leledzem! A konflis olyan borzalmasan összerázott - elepedek! - Mióta kilátásba helyezted ezt a kis orgiát, minden éjjel úgy érzem, mintha már birtokoltalak volna. És most itt vagyok én és itt vagy te is; virágmintás ruhád alatt látom a térdedet, látom a mozdulataidat, az izzó szemeidet - ki kell valahogy fejeznem az imádatomat, ha nem akarom, hogy kéjgyilkost csináljon belőlem!
LULU	Valami fontosat akartam kérdezni tőled...
ALWA	Ó, Istenem, Istenem! - mi lehet ennél fontosabb! - A halállal játszol! - Gyönyörködsz egy éhenhaló utolsó rángásaiban!
LULU	Milyen csodás hallani, amikor így beszélsz!
ALWA	Tudom én. De mi hasznom belőle.  (Lulut a pamlaghoz vezeti) Lehet, hogy túl rámenős vagyok. Konflissal jöttem.
LULU	Szeretnék egyszer egy kéjgyilkos kezei közé kerülni.
ALWA	Mondd már, miről akartál az előbb fecsegni.
LULU	A Művésznőbálról - legalább művészek volnának. Háromszor is meghívtak. Az előbb volt itt az a Geschwitz. Meg akar festeni. Végül azt mondtam magamnak - te nem figyelsz! - azt mondtam magamnak, menj amilyen egyszerűen csak bírsz...
SCHÖNING	(megjelenik a karzaton jobbra az oszlopok között, a lépcső tetején, miközben kicsit félrelöki a függönyt)
ALWA	Amilyen egyszerűen csak bírsz.
LULU	Ma korán reggel, a fürdő után, felpróbáltam a ruhát. - A hajam sima kontyban, egyetlen csat fogja össze...
ALWA	Mint most?
LULU	Pontosan úgy!
ALWA	Csodásan áll.
LULU	Így hagytam. A két térdem majd kiszaladt alólam. Megértettem a Geschwitzet, amikor a tükörbe néztem. Szerettem volna férfi lenni, és egészen birtokolni magam, csak egyszer, egyetlenegyszer! - Ha így találhatnám magam a párnák között...
ALWA	Ó!
LULU	Különben nem vágyom rá. Egyáltalán nem. Nem, sokkal szebb így - ha az ember csókolnivaló, csókolnivaló mindenütt, mindenütt!
ALWA	(a fejét Lulu ölébe simítja) Fantáziálsz - vérbeborult a szemem! - Katja! - A te forró, rugalmas húsod a lágy selyem alatt! - Az ember nem érzi az inget - sem a kikeményített fehérneműt - csak téged - bárhová nyúl! - Csak most vagy igazán nő! - Mindig olyan ványadt voltál. - Most perfekt vagy! - És ez a gyermeki feszesség! - Milyen étvágygerjesztővé varázsoltad magadat számomra, Katja! - Szükségem van erre. Ismered az embereidet. El vagyok kényeztetve. - A folyékony selyem - minden domborulatodon...
LULU	(Alwa fürtjeibe túr) Ez csak a reggeli ruhám...
ALWA	Istenem, dehogy - az arra való, hogy rögtön szeressenek benne. - Ez a selyem az ujjaim között...
LULU	Uram és parancsolóm számára készült...
ALWA	A disznó fráter...
LULU	Azért is van annyira kivágva...
ALWA	Nincs eléggé kivágva...
LULU	Az ember mindig látni kíván egy darabka eget...
ALWA	Nincs eléggé kivágva, Katja!
LULU	Persze csak csillagászati érdeklődésből...
ALWA	Esküszöm, hogy nincs eléggé kivágva! - Nincs - eléggé... (kezdi fentről kigombolni)
LULU	(leengedi a kezét, miközben csendesen mosolyog maga elé)
ALWA	(a reggeli ruha alatt egy tündérjelmezt fedez fel) Hát ez mi! --- Megőrültem! - Hát ez mi! -- Hallucinálok!
LULU	(hirtelen feláll; ruhája a díványon marad) A kedvedért vettem föl! (világos selyemtrikót visel és szorosan zsinórozott, ujjatlan, elöl és hátul a derekáig kettévágott halványvörös selyemblúzt, mely kétoldalt magasan a csípő fölött zárul, elöl és hátul viszont le van eresztve és a lábak közt kapcsolódik össze. Fehér atlaszcipő. Melle előtt sötétszín rózsák.)
SCHÖNING	(fent a karzaton eltűnik a leengedett függöny mögött)
ALWA	(lecsúszott a földre, Lulu lábát az ajkához nyomja) - Félek - hogy elenyészik - tágranyílt szemem előtt! - Nem merek fölpillantani! - Félek - hogy a kezeim között --- Ez túl sok! - Hogy vagy képes nekem ennyire - ennyire a zsigereimbe markolni - Katja! - A csontvelőmbe! - Mindjárt idegrohamot kapok -- Ó, Katja! - Katja!
LULU	(szabadulni próbál) Au, au - te harapsz...
ALWA	Nem - ezt a lábat nem engedem! - ezt a karcsú bokát! - Ezt a - ezt a nyugalmas kis kidudorodást - minden hüvelykje egy - egy --- ez a térd - irgalmas Istenem! - ez a gyermekien dús capriccio - a kéj andantéi között - és ennek a - és ennek a vádlinak a kimondhatatlanul lágy cantabiléja! - Ez a vádli! - hallom - mint a gyermekek hangja olyan! - minden ujjbegyemen - Katja - érzem, ahogy körbefon! - Nem hiszem - nem hiszem, hogy ennél tovább jutok...
LULU	(megérinti Alwa vállát) Még nem is kell - egyelőre.  (hátralép és csenget) - Gyere...
ALWA	(kimerülten az asztalhoz vonszolja magát) A fejem olyan üres ---- mintha hatvan üveg pezsgőt elpusztítottam volna.
LULU	(leül szemben vele) - Jössz, mint egy jóságos angyal - hogy a lelkemet felvidítsd... (Alwa az asztal bal-, Lulu a jobboldalán ül)
RODRIGO	(Alwa háta mögött kidugja a fejét a függöny mögül)
LULU	(őrjöngő pillantást vet rá)
RODRIGO	(visszahúzódik)
FERDINAND	(bejön középen, tálcával, megteríti az asztal, két terítéket tesz, hideg fogolypástétomot szolgál fel, hozzá egy üveg jegelt Pommery-t)
LULU	(a kezét dörzsöli) Mindent a kedved szerint intéztem.
ALWA	(a palackkal foglalkozik) Kétlem, hogy meglesz a kellő étvágyam hozzá.
FERDINAND	(A szalvétát a hóna alá csapja, egy pillantást vet az asztalra és a középső ajtón visszavonul)
ALWA	Szomjanhalok...
LULU	Titoktartó.
ALWA	(tölt) Úgy érzem magam, mint a lélek, amikor a mennyországban kidörgöli az álmot a szeméből.
LULU	(keze a térde között) Én pedig úgy érzem magam, mint egy pillangó, amelyik kicsusszant a saját bőréből.
ALWA	(koccint Luluval) Úgy villódzik a két szemed - mint egy fekete kút mélye - melybe követ hajítottak...
LULU	(ajkainál tartott pohárral) Felpödörtetted a bajuszodat?
ALWA	(bólint, tölt a poharakba; ezután mindketten némán enni kezdenek)
LULU	(egy szarvasgombát tesz Alwa tányérjára a sajátjáról) - Nem tudnék olyan férfit szeretni, aki nem öltözik a legnagyobb gonddal.
ALWA	- Például, amikor apám jégeralsóban jön...
LULU	Fojtson meg inkább, csak szeretkezni ne kelljen vele...
ALWA	Hímzett frakk - rajta a Szent-Mihály rend - rokokó díszkard - és alatta, mikor mindezt leveti - jégeralsó...
LULU	Gumikézelővel - mint egy szingaléz!
ALWA	-- Már nem viseli?
LULU	A gumikézelőt?
ALWA	Nem, a jégeralsót.
LULU	Hogy kérdezhetsz tőlem ilyet...
ALWA	Neked tudnod kell.
LULU	Honnan...
ALWA	Elragadó kis ringyóm!
LULU	Te vagy az én nagy boldogságom!
ALWA	Ó, Katja! -- (csenget. Szünet.)
FERDINAND	(egy tál spárgával jön, kicseréli a tányérokat)
ALWA	- Maga izzad?
FERDINAND	Nem, uram.
LULU	Hagyd békén...
FERDINAND	- Én is csak ember vagyok, uram.
ALWA	Hozzon nekünk még egy üveggel.
FERDINAND	Igenis, uram. -  (a fogolypástétommal el)
SCHÖNING	(óvatosan nyitja szét a függönyt fent a karzaton, a két középső oszlop között. Helyet foglal a mellvéd mögött és tisztogatja a színházi látcsövét)
ALWA	Lassan ébredezek a bódulatból. - A tányérodat...
LULU	(odaadja neki a tányérját és telitölti a poharakat)
ALWA	(szervíroz Lulunak) Megfullasztod az erőimet.
LULU	Majd a szájaddal közlöd velem.
ALWA	Ha szóhoz hagysz jutni...
LULU	Ó, igen!
ALWA	Én egy lelkes szónoklatot fogok tartani.
LULU	És én remegő ajakkal hallgatom meg.
ALWA	A hajamnál fogva megragadsz.
LULU	(nevet)
ALWA	-- Csak most látlak újra világosan. Csak most látom újra a részleteidet. Az ujjacskáid - ahogy a spárgát trancsírozzák. - Még életemben nem láttam ilyen vastag spárgát.
LULU	Már félek, hogy mindjárt a kezembe veszem.
ALWA	És női Ámor-fejed -- a meztelen vállaid között...
LULU	Bár lennék ilyen világéletemben. A lábam könnyű, a fejem tiszta...
ALWA	És a nyelved is - hogy nyalakszik rajta!
LULU	(a spárgát kiveszi a szájából) És hogy himbálózik!
ALWA	(visszaroskad) Megőrjítesz!
LULU	Egyél - kérlek.
ALWA	(fölemelkedik) Egy csókot...
LULU	(visszanyomja) Szégyelld magad!
ALWA	Egy csókot! - Egy csókot!
LULU	Még vacsorázni sem tud egy hölggyel!
ALWA	Egy halálraítélt utolsó vacsorája!
LULU	(kezét nyújtja neki az asztal fölött) Még érlelődnöd kell hozzá.
ALWA	(csókokkal borítja el Lulu kezét, a közép- és gyűrűsujját különválasztja és közéjük csókol)
LULU	Még vajas...
ALWA	(megroggyan a térde, Lulu meztelen karját a fejére teszi és hónaljon csókolja)
LULU	Ó, felizgatsz...
ALWA	Kaviár! - Kaviár!
LULU	(visszanyomja a székébe) Térj eszedre.  (teli poharat nyújt neki) Fenékig.  (kezét a szalvétába törli) Még jön valami... (csönget)
ALWA	-- Mi három tucat osztriga ehhez képest!!
FERDINAND	(belép, kicseréli a tányérokat, sült fürjet tálal gombával és salátával, két friss üveg Pommery-t vesz elő, kihúzza belőlük a dugót)
LULU	A kávé is finom forró legyen...
FERDINAND	Kérem, nagyságos asszony, csak bízza rám.
LULU	(Alwának) A télikertben igyuk meg?
ALWA	Nem...
LULU	(Ferdinandnak) A hálószobába.
FERDINAND	Rummal, Arrac-kal, whiskyvel vagy Cüraçeau-val...?
LULU	(Alwának) Rummal vagy whiskyvel?
ALWA	Mindkettővel.
FERDINAND	Nagyságos asszony, kérem csak tessék mindent egészen nyugodtan rámbízni.
ALWA	Hisz maga reszket!
LULU	Hagyd...
FERDINAND	Nincs még a felszolgálásban akkora gyakorlatom.
ALWA	Több dolgok vannak földön és egen...!
LULU	Hagyd már...
FERDINAND	A kocsival járok. - (a spárgával el)
SCHÖNING	(a karzaton, félre) Tehát ő is!
ALWA	(egy fürjet darabol fel) - A legválogatottabb finomságokkal fékezed vágyamat a tested után. - Ez az aroma - az ember legszívesebben munkásvezérnek állna! - És ez a hús - olyan bizánci - olyan természetfeletti! ----- De a tiéd...
LULU	(a karját hátraveti) De az enyém....?
RODRIGO	(kidugja fejét a függöny mögül. Amikor észreveszi, hogy Schöning ott ül a karzaton, rémülten ugrik vissza)
SCHÖNING	És ott van még egy!
LULU	(Alwát salátával kiszolgálja) Bár csak eljöhetnél te is a bálba! - A nők folyton a nyomomban vannak, mint a vadászkutyák.
ALWA	Ez mi?
LULU	Zeller...
ALWA	(erőtlenül összecsuklik) - Ennyire nem feszítheted túl a húrt, ha csak egy szikra lélek is van benned. - Isten irgalmazzon szegény szervezetemnek. - Egy életre nyomorékká teszel... (lecsúszik a székéről és átkarolja Lulu térdét) - Így meghalni! - Így meghalni! -- Nem bírok többé a két rettenetes szemedbe nézni. - Már alig vagyok ember. -- Figyelmeztetlek, Katja - figyelmeztetlek...
LULU	(hagyja, hogy Alwa feje a térde közé csússzon) - Lángol a halántékod...
ALWA	(mormolja) - Ki akarom élvezni a mártíriumot - erkölcsi erőm legvégső határáig. - Ments meg, mielőtt túl messzire jutnék. -- A tested, ahogyan lélegzik - olyan szűzies - a kéj szétárad - rázkódok bele - nem nő vagy - egy langymeleg selyembarlang -------- engedj fölállni ---
LULU	(a hajánál fogja) Nem.
ALWA	Most.
LULU	Kész...?
ALWA	Istenem!
LULU	Állj föl...
ALWA	Nem tudok fölállni.
LULU	Fejezzük be a vacsorát...
ALWA	Nem tudok enni.
LULU	Gyere - át oda...
ALWA	Pofa be...
LULU	A szobámba...
ALWA	Te szennycsatorna! - Te repedtsarkú! - Te kloáka! - Te köpőcsésze! - Te takonytörlő! - Te pöcegödör! - Te ásító förtelem! Te trágyadomb! - Te szeméttartály!
LULU	(reszketve hátrál, észreveszi a karzaton ülő Schöninget) Az apja! -- Az majd fölpofozza.
SCHÖNING	(gyorsan feláll és összehúzza a függönyöket)
ALWA	(mozdulatlanul fekszik, fején összekulcsolt kézzel)
LULU	(levesz egy rózsát a ruhájáról és a hajába tűzi. Fölfelé indul a lépcsőn, félúton megáll, keresztbe veti a lábát, meztelen karját széttárja a korláton. A színpad fölött beszél, kifelé) - Ez életem legszebb pillanata...
SCHÖNING	(lent, középen, revolverrel a kezében lép be, látja Alwát feküdni a szőnyegen, belerúg a fenekébe) Ki innen...
ALWA	(felnéz) - Te?
SCHÖNING	Ki innen...
ALWA	Ez igazi!!
SCHÖNING	Azt akarod, hogy szétlőjelek...
ALWA	(rávigyorog) - Az idealisták és erkölcsbírák! - Az impotencia lovagjai!
SCHÖNING	Tudod, hogy most lelőhetnélek...
LULU	(a lépcsőn, a színpad fölött elbeszélve) Nem teszi meg...
ALWA	(fölkelt) - Tehát így állsz bosszút!
SCHÖNING	Ki innen!
ALWA	Gratulálok!
SCHÖNING	Tettem neked szemrehányást?
ALWA	A könyveidet eztán egy kicsit kevésbé fogom élvezhetetlennek találni. - Írj végre valamit, aminek vér folyik az ereiben!
SCHÖNING	Előbb bizonyítsd be, hogy bárki igényt tart a jelenlétedre!
ALWA	Berekedtél - Te Erős János!
SCHÖNING	Csak kikergetlek innen.
ALWA	(visszavonulóban) A te ógermán szomorújátékaid...
SCHÖNING	A te gyönge kis utánérzéseid... (megragadja a gallérjánál fogva) Legyünk őseredetiek! - (kivezeti Alwát. Az ajtó becsukódik mögöttük)
RODRIGO	(kiront a függöny mögül, keresztülfut a termen és fölfelé botladozik a lépcsőn)
LULU	(az útjába áll) Hova, hova?
RODRIGO	Ki innen...
LULU	De hová...
RODRIGO	Engedjen ki innen...
LULU	Most nem hagyhat egyedül...
RODRIGO	Áthajítom a korláton...
LULU	Errefelé - nem tud kimenni. - Így csak a karjába rohan...
RODRIGO	(megroggyan a térde) Könyörgöm, nagyságos asszonyom, segítsen kijutni innen! - Meghív egy flaska pezsgőre, aztán eldug valami rongy mögé, míg ez a bolondokházába való itt kóvályog a pisztolyával, közben maga telezabálja magát fogolypástétommal! - Hisz azt se látom, hova céloz! - Engedjen ki, mert különben...
LULU	Jön...
RODRIGO	(letámolyog a terembe) A fűzfánfütyülős mennydörgős rézangyalát! (körülnéz) Hogy jutok ki ebből az elátkozott házból! - Ez még golyót ereszt a koponyámba! - Hát mit vétettem én... (hallani, hogy Schöning jön)
LULU	Agyonlövi magát...
RODRIGO	(a terített asztal alá rejtőzik)
SCHÖNING	(visszajön, felhúzott revolverrel lép az ajtófüggönyhöz és felrántja. Luluhoz, aki még a lépcsőn áll) Ez meg hova tűnt?
LULU	El.
SCHÖNING	De hová?
LULU	Ki az ablakon.
SCHÖNING	Az erkélyen át...?
LULU	Akrobata.
SCHÖNING	Ezt nem tudtam. (hátramegy és bezárja az ajtót)
RODRIGO	(felnyúl a fürjpecsenyés tálért és megint eltűnik az asztalterítő mögött)
SCHÖNING	(előrejön) - Hadd nézzelek...
LULU	(lejön a lépcsőn) Nem neked szántam...
SCHÖNING	Annál többre értékelem a szerencsés véletlent...
LULU	(kisimítja a haját a homlokából) Merésznek találod?
SCHÖNING	Elragadó vagy...
LULU	Ugye?
SCHÖNING	Túlvilági vagy - túl az alkonyi izzáson...
LULU	Magam állítottam össze...
SCHÖNING	Kötéltáncosnő...
LULU	Tündérnek szántam.
SCHÖNING	Ha nem volna ez a két nagy gyermeki szemed, szép kis skandalum lenne a csípőid miatt.
LULU	Ezt így nemesebbnek találom, mintha még egy tüllnadrágocskát húztam volna rá.
SCHÖNING	A szépség legyőzi a szemérmetlenséget. A húsod maga az önmegtagadás.
LULU	A húsom Lulu.
SCHÖNING	Lehet, hogy a fűződ teszi.
LULU	Fűzőt azt nem viselek.
SCHÖNING	Elnézést kérek.
LULU	Olyan jól érzem magam benne.
SCHÖNING	Csak a pillangószárny hiányzik.
LULU	Esetlen volna.
SCHÖNING	A lábacskád lendületéből nem venne el semmit.
LULU	Hogy tetszik a frizurám?
SCHÖNING	Így akartál hát elmenni a Művésznőbálba?
LULU	Nem tetszik?
SCHÖNING	Így akartál a bálba menni?
LULU	Így megyek oda.
SCHÖNING	És nem szégyelled magad?
LULU	Darabokra tépnek.
SCHÖNING	Egyáltalán nem szégyelled magad.
LULU	Nem.
SCHÖNING	Én egy vén hülye vagyok.
LULU	Te egy... (mivel Schöning a pamlaghoz vezeti) Mit akarsz?
SCHÖNING	(leül) Szeretnék még egyszer kissé felderülni melletted.
LULU	Akkor tedd el a revolvert.
SCHÖNING	Nem zavar.
LULU	(Schöning térdére ül) Add ide.
SCHÖNING	Hisz azért van nálam.  (Lulu kezébe adja a revolvert)
LULU	(felemeli a karját és belelő a plafonba)
SCHÖNING	Ne csinálj butaságokat.
LULU	Hogy dörög!
SCHÖNING	Élesre van töltve.
LULU	(nézi a fegyvert) Csinos jószág.
SCHÖNING	Egy olyan elragadó ördöghöz, mint te, nem lehet elég csinos.
LULU	És mit csináljak vele?
SCHÖNING	Lődd agyon magad.
LULU	(feláll, megigazítja a blúzát a trikója fölött) - Ha legalább a lovaglóostorodat is magaddal hoztad volna...
SCHÖNING	Az csak tréfadolog.
LULU	Az másféle gondolatokat ébresztene benned.
SCHÖNING	(átfogja Lulu derekát) Adj még egy csókot.
LULU	(Schöning térdére ereszkedik, átkarolja a nyakát és megcsókolja) - De hagyjuk azt a revolvert...
SCHÖNING	Ez az ajak - ez az ajak!
LULU	(megcsókolja)
SCHÖNING	Csak egyre dúsabb!
LULU	(csókolja) Hagyjuk a revolvert.
SCHÖNING	Neked van szükséged rá.
LULU	(csókolja) Kérlek...
SCHÖNING	Ez így megy, mióta csak ismerlek.
LULU	Akkor mért nem teszed meg te magad?
SCHÖNING	Mert akkor fegyházba jutnék.
LULU	Ehhez túlságosan is szeretsz.
SCHÖNING	Neked ez nem lesz nehéz.
LULU	Ne beszélj így -- kérlek - ne nézz így rám!
SCHÖNING	Nyugalom, szívecském...
LULU	Elsötétül előttem a világ...
SCHÖNING	(simogatja) Légy engedelmes...
LULU	(ásít)
SCHÖNING	Tedd a szívedhez...
LULU	- Még meleg...
SCHÖNING	Elsütni!
LULU	(többször is megpróbálja)
SCHÖNING	A mutatóujjal... (próbálja Lulu kezét vezetni)
LULU	(leengedi a fegyvert) - Ah...
SCHÖNING	Én pancser.
LULU	(hátraveti a fejét és összedörzsöli a térdeit)
SCHÖNING	Te kis liba - ha most megtörtént volna...
LULU	(fellélegzik) Akkor nyakig lennék a szószban!
SCHÖNING	(észrevétlenül elvette tőle a revolvert) A lábaid, a lábaid...
LULU	Elzsibbadtak nekem.
SCHÖNING	Az édes riválisok!
LULU	Ezt mondja mind.
SCHÖNING	Mily bensőségesen simulnak össze a tökéletes bizonyosságban, hogy a másiknál a világon nincs szebb...
LULU	Ó, Istenem! - (kinyújtóztatja a lábait) Kösd össze őket.
SCHÖNING	Mert amint ördögi úrnőjük megmoccan...
LULU	Máris külön kell válniuk.
SCHÖNING	A féltékeny lovagoknak!
LULU	Nem akarsz egyszer megint...
SCHÖNING	Mit?
LULU	Mi mást. - Kötözz össze és korbácsolj meg.
SCHÖNING	Hiába!
LULU	Míg a vér ki nem serked. - Nem fogok kiabálni. - A zsebkendőmet harapdálom.
SCHÖNING	Falrahányt borsó.
LULU	(végigsimítja Schöning ősz haját) De mért nem bocsátasz meg legalább?
SCHÖNING	Ez a morfium. - Mert belepusztulok. Már régesrég megbocsátottam neked. Mindig olyan voltam hozzád, mint az apád. - És most leszek igazán.
LULU	- Föl akarok öltözni. Fogass be. Megyünk az Operába.
SCHÖNING	A Bajazzók megy. Töröd a fejecskédet, van-e még valami kiút...
LULU	(Schöning mellének dől) Engedj - engedj -
SCHÖNING	Ha erősebb vagy...
LULU	Engedj -- ki kell mennem!
SCHÖNING	Nem éri meg a fáradságot.
LULU	(a földre bámul)
SCHÖNING	Pontosan tudod, hogy hova kell menned.
LULU	Én nem - én nem tudok arra gondolni!
SCHÖNING	Gondolj arra, hogy... (közben bensőségesen megcsókolja) ...annak a karjában fekszel, aki -
LULU	(lefogja Schöning kezét) Még ne! - Még ne! - Olyan fiatal vagyok.
SCHÖNING	Add a kezed.
LULU	- A szívem beledermed...
SCHÖNING	Ugyan már! - Nem fog fájni.
LULU	(tartja a revolvert) Ez megöl!
SCHÖNING	Nyugalom! - Nyugalom!
LULU	Mért kell itt hagynom ezt a világot...
SCHÖNING	Ne légy ostoba.
LULU	Ó, Istenem!
SCHÖNING	Fúj, milyen szánalmas vagy!
LULU	Az állatoknak is szabad... Utána semmi vagyok.
SCHÖNING	Megrészegít...
LULU	(zokogásban tör ki) Mért kell itt hagynom ezt a világot...
SCHÖNING	Nyugalom, nyugalom...
LULU	(sírva) - Én olyan - boldog vagyok - olyan boldog - mért kell nekem - ha már éltem - mért kell nekem - az állatoknak - szabad élni - az állatoknak - is szabad - is szabad - én csak - azt tettem, amit mindenki más - nő vagyok - nő vagyok - húsz éves vagyok...
SCHÖNING	Ne légy ostoba...
LULU	Ó, Istenem...
SCHÖNING	Nem érzel majd semmit...
LULU	(a revolvert a szívének szegezi) Istenem irgalmazz nekem...
SCHÖNING	(térdével noszogatja) Unalmas vagy...
LULU	Ó - elsötétül előttem a világ...
SCHÖNING	(Lulu kezét a revolverrel Lulu bal melle alá irányítja) Ide - ide - mire való ennyi töprengés!
LULU	(kitágult szemmel) - Máris...
SCHÖNING	Még soha nem láttalak ilyennek...
LULU	Hagyd abba... hagyd abba...
SCHÖNING	Fúj...
LULU	Máris...
SCHÖNING	Gyerünk...
LULU	- Utána semmi sem vagyok - csak egy halott nő -
SCHÖNING	A fenébe...! (lerángatja Lulut a térdéről és a pamlag felé penderíti. Izgatottan elmegy balra) Az Isten verje meg!
LULU	(a pamlag előtt fekszik, a revolvert mellének szegezi, sikoltozva zokog) - Én - ezt - nem tudom - még nem tudom - ó - az életem -
SCHÖNING	(visszajön)
LULU	(félig fölemelkedik, a revolvert még mindig magára szegezi, eltorzult arccal) - Légy türelmes - kérlek - légy türelmes - csak egy percig - élni még - mindjárt - (térden kúszik a férfi felé) - könyörgöm - könyörgöm -
SCHÖNING	(idegesen toppant) Mi lesz már?
LULU	(homlokát a padlóba veri) - Nem bírom - nem bírom - nem bírom megtenni - (összegörnyed) - nem gondolkozni - éjszaka - éjszaka - éjszaka - Isten - (csapkod maga körül) - Ó - Ó -- Ó!
SCHÖNING	(hirtelen elsápad, bizonytalanul) Hát nincs benned semmi - semmi...
LULU	Mindig éjszaka lesz - ha széttörik - széttörik -- szíven lövöm magam!
SCHÖNING	(a baloldali előszínpadon, dadogva) Va - vagy én cs - csináljam...
LULU	Nem - nem - nem -
SCHÖNING	(előveszi a tárcát és bead magának egy morfiuminjekciót)
LULU	Én akarom... (fölemeli a fejét)
SCHÖNING	Akarod...?
ALWA	(a karzaton kilép a függöny mögül - némán tördeli a kezét)
RODRIGO	(kiront az asztal alól, karon ragadja Schöninget) Vigyázzon... (két lövés hallatszik)
SCHÖNING	(előretámolyog) Nekem...
RODRIGO	(felfogja Schöninget) Azért akartam még -
SCHÖNING	(vért köp) Nekem - jól ellátták a bajomat -
LULU	(felszökken, fölszalad a lépcsőn és Alwába kapaszkodik)
RODRIGO	(Schöninget a pamlaghoz vezeti) - Hogy tudta ezt - ennyire elszúrni -  (mutatja a jobb kezét, amin végigömlik a vér) Én is megkaptam a magamét -  (Schöninget a pamlagra fekteti) - Várjon -- mindjárt - mindjárt hozok orvost -
SCHÖNING	(nyitott szájjal) Maradjon csak -- itt... (szünet)
LULU	(lábujjhegyen közeledik) - Fájdalmat okoztam neked...?
SCHÖNING	(észreveszi Lulut) Én -- gyilkosnőm -- ez éget - éget -- menekülj - biztos helyre -- biztos helyre -- a kulcsokat -- vedd ki a kulcsokat - a zsebemből...
LULU	- Nem érzel semmit...
SCHÖNING	- A páncélszekrényben - hatvanezer - ne veszíts időt - víz, adj vizet - egy pohár vizet --- kérlek -
LULU	Így nem mehetek ki...
SCHÖNING	Tündér... tündérkém...
RODRIGO	Akkor igyon az úr - pezsgőt...
SCHÖNING	Ha véletlenül - volna...
RODRIGO	(a felbontott üvegből gyorsan tölt és a pamlaghoz viszi)
SCHÖNING	- Szomjanhalok - mindjárt - szomjanhalok -
LULU	(elveszi Rodrigótól a poharat) Hagyja, majd én... (letérdel és a poharat Schöning ajkához illeszti)
SCHÖNING	Kicsi - gyilkosnőm -- (iszik) - te maradsz - te maradsz magadhoz - mindjárt...
LULU	- Ettől majd - részeg leszel...
SCHÖNING	(miután kiürítette a poharat) - Ó - ó -- izzik -- kiszáradok - a nyelvem -- a nyelvem -
RODRIGO	(a még felbontatlan üvegből kihúzza a dugót) Igyon. - Ez csak az első pohár volt. - Igyon csak - amennyit bír...
ALWA	(közeledik a pamlaghoz)
SCHÖNING	Te is -- fiam...
ALWA	- Julius Caesar...
SCHÖNING	- Most már értem -- összeszűrted - a levet -- a következő -- következő -- te vagy - a következő - te...
RODRIGO	(megtöltötte a poharat és inni ad Schöningnek) - Csak rajta! - Rajta! - Bátran!
SCHÖNING	Vér - vér úszik benne...
RODRIGO	Az én vérem...
SCHÖNING	- Álmodok...
RODRIGO	Nem méreg... (Lulunak) Ha nagyságos asszony volna olyan szíves...
LULU	(elveszi tőle az üveget és a poharat) Magát Isten bizony nem láttam.
RODRIGO	(zsebkendővel bekötözi a kezét) - Jelentéktelen.
SCHÖNING	Maga - akrobata -
RODRIGO	Római karikák - elsősorban. - (Lulunak) Csak töltse mindig újra tele.
LULU	(pezsgőt tölt Schöningnek) - Ezt nem veheted tőlem zokon...
SCHÖNING	- tündérkém - gyilkosnőm -
RODRIGO	(magában) Egy kis horzsolás...
LULU	Majdnem sikerült magamat...
SCHÖNING	Jobb -- már jobb -
ALWA	Akarod, hogy orvosért küldjek...
SCHÖNING	- Vedd ki - vedd ki - a kulcsokat - a zsebemből - nem tudok - megmozdulni se - tudod - az iratok - az anyám iratai - ő el - el - el - nem tudta - irgalmas - egy nyár - nyári hónap - nyár - nyá --- Ó...
LULU	(megcsókolja) Nézz ránk! - Nézz ránk! - Nem nézel ránk!
SCHÖNING	Van még abból --- a - szorongás -- gyomorégés ---- Morfium! - Morfium! - Morfi...
RODRIGO	Adjon neki még pezsgőt...
LULU	(megteszi) - Majdnem saját magamat...
SCHÖNING	- El -- mentsétek magatokat - biztos helyre -- el vagytok --- el vagytok veszve - orvost - nem kell orvos - pénzt adok --- pénzt adok nektek - amivel - hidat - hidat lehet - építeni - a - a - a - a - félsziget fölött - az ember már ---- (nyög) Ó...
LULU	Ez vérfagyasztó!
SCHÖNING	Igen, igen - csókolj meg - még - egyszer-...
LULU	(fölé hajol és megcsókolja, miközben jobb kezét Schöning szívére teszi)
RODRIGO	(Alwának) - Úgy néz ki, mint akinek lisztes a képe. - Hátborzongató szín! - Nem szeretnék így kinézni - vigyen el az ördög! -- De azért elég tisztességes kárpótlás - micsoda csókok! - Ezt már magával viszi a sírgödörbe. - Ez ám a becsületes jóvátétel - ilyen csókokkal útra kelni! - A mi fajtánkbéli még egy szivarcsutkát se kap a pofájába...
ALWA	- Maga honnan keveredett ide?
RODRIGO	A biliárdkávéházból. - (szünet)
LULU	(kiegyenesedik) Halott.
ALWA	Apám...
RODRIGO	Engedelmükkel uraim, ajánlom magamat - még a végén én leszek a bűnbak...
ALWA	A kezébe kell tenni a revolvert - míg nem késő...
RODRIGO	Az nem sokat segítene, uram - nem ismerem az ön szakterületét - de elég nehezen lőhette hátba magát.
LULU	Én Párizsba megyek... (Alwához) Vedd ki a kulcsokat - gyorsan!
ALWA	(kiüríti Schöning nadrágzsebeit) - És mit csinálsz Párizsban?
SCHÖNING	(színtelen hangon) - Hidat -
ALWA	(hátralép) Hu - hu -
LULU	Nyugalom...
RODRIGO	Mintha kripta mélyéből szólna. - Már messze jár...
ALWA	(kulcsokkal a kezében) Magaddal viszel engem is...
LULU	- Át kell öltöznöm...
ALWA	Különben nem adom oda a pénzt.
LULU	Nem tilthatom meg, hogy Párizsba utazz.
ALWA	Nem hagyhatsz itt a nyomorúságban.
LULU	Add ide a ruhámat...
ALWA	Te vagy a végzetem...
LULU	Add ide a ruhámat...
ALWA	Igen...
LULU	Azon fekszik...
ALWA	(kihúzza Lulu reggeli ruháját Schöning alól és Lulura borítja) Már nem tudom nélküled elképzelni az életemet...
LULU	Csupa vér...
RODRIGO	A nagyságos asszony bepiszkolja vele a dresszét...
LULU	Nem számít. - Úgyis mindjárt leveszem...
ALWA	Kiürítem a páncélszekrényt. - Aztán bezárjuk a házat.
LULU	(az ajtóban jobbra) A vonat nyolckor indul...
ALWA	Párizsba...
RODRIGO	Mintha hallanék valamit...
SCHIGOLCH	(a karzat közepén megemeli a függönyöket) Puskaporszagot érzek...
ALWA	(megroggyan a térde) Ez ki?
LULU	Az apám...

NEGYEDIK FELVONÁS
Párizs.
Tágas szalon fehér gipszvakolattal. A hátsó falon széles szárnyas ajtó. Mindkét oldalán magas tükör. A két oldalfalon két-két ajtó; köztük jobbra rokokó konzol fehér márványlappal, felette nagy tükör - balra fehér márvány kandalló, fölötte, a falba mélyesztve, keskeny aranykeretben Lulu Pierrot-jelmezes képe. A szalon közepén keskeny, XV. Lajos stílusú, világos kárpitozású szófa, vékony lábú, keskeny karfájú, világos kárpitú fotelok. Balra elöl kicsiny asztal.
Első jelenet
A középső ajtó nyitva van és azon át látható a hátsó szobában egy baccarat-asztal, körülötte törökös kárpitozott székek. Alwa Schöning, Rodrigo Quast, Casti-Piani márki, Puntschuh bankár, Heilmann, újságíró, Lulu, Geschwitz grófnő, Madelaine de Marelle, Kadéga di Santa-Croce, Bianetta Gazil, Ludmilla Steinherz - élénk beszélgetést folytatnak a szalonban.
Az urak estélyi ruhában vannak. - Lulu fehér directoire-ruhát visel, hatalmas puff-ujjakkal és a mellrésztől lefelé fehér csipke hull alá szabadon a lábáig. Karján fehér glaszékesztyű. Haja magasra felfésülve, kis fehér tollbokréta díszíti. - Geschwitzen fehér prémmel szegélyezett, ezüstsújtásos világoskék huszárviselet. Fehér nyakkendő, szűk keménygallér és keményített mandzsetta, óriási elefántcsontgombbal. - Madelaine de Marelle világos szivárványszínű, igen bő ujjú sanzsanruhában, melynek hosszú, szűk derékrésze van, rajta három - csigavonalúra csavart, rózsaszín szalagokból és ibolyacsokrokból álló - fodor. Középen elválasztott haja mélyen a halántéka alá hull, kétoldalt ki van göndörítve. Homlokán igazgyöngy-ékszer, melyet egy, a haja alatt áthúzott finom lánc tart. - Kadéga di Santa Croce, a lánya (12 éves) világoszöld atlaszcsizmácskában, mely látni engedi fehér selyemzoknija szegélyét. Felsőteste fehér csipkében. Világoszöld, csuklónál zárt ruhaujjak; gyöngyszürke glaszékesztyű, fekete haja szabadon omlik le hatalmas, világoszöld, fehér tollakkal díszített kalapja alatt. - Bianetta Gazil sötétzöld bársonyban, gyönggyel kirakott gallér, ujjas mellény, övszalag nélküli rakottszoknya, alsó szegélyén nagy hamis topázok, ezüstfoglalatban. - Ludmilla Steinherz rikító kék-vörös csíkos fürdőtoalettben.
Armande és Bob pezsgőt szolgálnak fel. - Armande-on feszes fekete, szögletesre szabott ruha, fehér Marie-Antoinette vállkendő. - Bob (14 éves) vörös zekében, feszes bőrnadrágban, ragyogó karimás csizmában.
MADELAINE DE MARELLE	Mais je ne puis pas le croire. C’est insense. - On y était souvent si gai. On y valsait, on y jouait, on y montait a cheval - on faisait les cent coups. - Dire que tout est fini maintenant!
BIANETTA GAZIL	Moi, je n’y ai été qu’une seule fois - avec mon ancien amant, le duc de Brétigny. Il aimait a y aller...
RODRIGO	(teli pohárral a kezében) Mesdames et Messieurs - excusez - Mesdames et Messieurs - vous me permettez - soyez tranquilles - C’est le - (Ludmilla Steinherzhez) Hogy mondják a születésnapot?
LUDMILLA STEINHERZ	L’anniversaire...
RODRIGO	Hálás köszönetem. - C’est le - c’est l’anniversaire de notre bien aimable hôtesse - comtesse, qui nous a reunis ici - ce soir. Permettez, Mesdames et Messieurs - c’est a la santé de la comtesse Adélaide d’Oubra - que je bois, a la santé de notre bien aimable hôtesse, la comtess Adélaide - dont c’est aujourd’hui l’anniversaire... (mind Lulu köré sereglenek és koccintanak vele)
RODRIGO	Újra élek!
ALWA	(megszorítja a kezét) Gratulálok.
RODRIGO	Il vous faut bien m’excuser, que je ne parle pas mieux le Français parce que - je ne suis pas Parisien...
BIANETTA GAZIL	De quel pays étes-vous?
RODRIGO	Je suis - Autrichien...
MADELAINE DE MARELLE	Mais vous n’avez pas l’accent Autrichien...
RODRIGO	Madame - vous étes un ange!
MADELAINE DE MARELLE	(Gazilnak) Vraiment il n’a pas d’accent allemand...
BIANETTA GAZIL	Vous maniez les poids, Monsieur?
RODRIGO	Parfaitement, Madame.
MADELAINE DE MARELLE	Moi, en general, je n’aime pas les athletes. Je préfere les tireurs. - Oh je les adore! - Il-y-avait un tireur, il-y-a quinze mois, au Casino, chaque fois qu’il faisait boum, moi je faisais... (egész teste megrándul)
BIANETTA GAZIL	Mais voyez donc, ma chere - il n’a pas les mains de quelqu’un qui manie les poids. - Tenez - (kezét a Rodrigóéba teszi) Ma main s’y perd, c’est vrai - mais...
MADELAINE DE MARELLE	Oh, il est joli garçon tout de méme!
CASTI-PIANI	(odalép, Madelaine de Marelle-nek) Dites donc, chere belle, comment se fait il que ce soir la premiere fois, qu’on ait le plaisir de rencontrer votre charmante petite princesse...
MADELAINE DE MARELLE	Vous la trouvez tellement charmante, ma petite princesse?
CASTI-PIANI	Si je la trouve charmante! - Elle est admirable!
PUNTSCHUH BANKÁR	(odalép) Quel age a-t-elle...?
CASTI-PIANI	Elle a déjá tout-a-fait l’air d’une petite reine...
MADELAINE DE MARELLE	Elle n’a pas encore treize ans...
PUNTSCHUH	O - Madame...
CASTI-PIANI	On lui en donnerait dixsept. - Elle est a point...
MADELAINE DE MARELLE	Son pere était un homme superbe. - Voila quelqu’un’ - Un vrai héros...
HEILMANN UJSÁGIRO	(odalép) Avec une mére si belle, si gracieuse que vous l’étes, Madame, ce serait difficile d’étre autrement.
PUNTSCHUH	Pourqoi don l’avez-vous gardée prisonniere jusqu’a ce jour?
MADELAINE DE MARELLE	Par jalousie maternelle. Que voulez-vous, messieurs - elle vit dans son convent. Elle n’est a Paris que pour vingt-quatre heures. ELle rentrera demain soir...
KADÉGA DI SANTA CROCE	(odalép) Tu dis, petite mére...?
MADELAINE DE MARELLE	Mon bijou - je viens de dire a ces messieurs, que tu as le premier prix de géometrie.
HEILMANN	Quels jolis cheveux elle a!
PUNTSCHUH	Ses yeux me troublent - je ne sais pas pourquoi...
MADELAINE DE MARELLE	Ayez donc pitié, Messieurs; ayez pitié. - Elle est encore tellement enfant... (megcsókolja Kadégát) N’est pas vrai, petite mignonne?
HEILMANN	Vous n’en ferez pourtant pas une religieuse...
MADELAINE DE MARELLE	Ca non, par exemple! Mais - vous étes des monstres. Pensez donc, mon Dieu - elle est encore si fréle...
PUNTSCHUH	(jobbra megy, zsebében csörgeti a pénzét) Voilá ce qui ne me generait pas!
CASTI-PIANI	Sérieusment, Madame; vous étes ridicule...
PUNTSCHUH	(visszajön) Moi, je vous payerais cinquante louis, croyez moi, si je pouvais introduire mademoiselle votre fille dans les grands mysteres des notre évangile...
MADELAINE DE MARELLE	Eh bien, Monsieur, je n’y consentirais pas pour un million. Non, non; je ne veux pas lui gater son heureuse enfance comme on a gaté la mienne.
CASTI-PIANI	Belle ame - quelle dommage - mademoiselle ne vous remerciera pas trop de votre generosité. - Vous n’y consentiriez pas non plus, Madame, pour une petite parure en vrais diamants...?
MADELAINE DE MARELLE	Pas de blagues! - Vous ne m’acheterez pas de vrais diamants - ni a moi ni a ma fille. Vous n’en étes que trop sur!
LUDMILLA STEINHERZ	(jobbra elöl beszélget Geschwitz grófnővel) A párizsi festőiskolák, tudja, mind kiválóak. - Hisz végül is ezért vagyunk Párizsban. - Juliant ajánlom Önnek. A Panoráma passzázsba belépve az első oldalbejárat balra. - Ott rögtön nagy betűkkel láthatja kiírva, hogy École Julian...
GESCHWITZ	Még nem tudom, hogy beiratkozom-e valahová. - Annyi időt elvesz az embertől...
BIANETTA GAZIL	(odalép) Est ce qu’on ne joue pas ce soir?
LUDMILLA STEINHERZ	Mais si, Madame, on jouera. - Je l’espere bien...
BIANETTA GAZIL	Allons donc prendre nos places. - Je voudrais gagner.
GESCHWITZ	Un petit moment, Mesdames. J’ai a dire deux mots a ma belle amie...
CASTI-PIANI	(karját nyújtja Gazilnak) Madame...?
BIANETTA GAZIL	(elfogadja Casti-Piani karját) Monsieur...
CASTI-PIANI	Vous m’accorderez la faveur d’étre de moitié avec vous. Vous avez la main si heureuse... (elvezeti a játékterembe)
LUDMILLA STEINHERZ	(követi őket)
RODRIGO	Au déjeuner, ce matin, la servante me demande: Desirez-vous du pissenlit, Monsieur?
HEILMANN	Eh bien, mon cher; qu’est ce que vous lui avez répondu?
RODRIGO	Merci, ma belle - je n’en ai pas l’habitude...
LULU	Ce qu’il est béte...
MADELAINE DE MARELLE	Vous faites de l’esprit, Monsieur.
PUNTSCHUH	Ce serait, comme si vous me demandiez des actions de la Société du Funiculaire de la Jung-Frau et si je vous répondais: Elle ne l’est plus maintenant...
MADELAINE DE MARELLE	Je ne comprends pas.
PUNTSCHUH	Parce que vous ne savez pas l’Allemand. Madame, Jung-Frau c’est un mot allemand, qui veut dire Vierge. - Imaginez vous...
MADELAINE DE MARELLE	Maintenant j’y suis. - Est ce que vous en avez encore - de ces actions lá?
PUNTSCHUH	J’en ai quelques milles, moi; mais je les garde. Il n’y aura guere d’occasion semblable, pour se faire une petite fortune...
HEILMANN	Moi, je n’en ai qu’une seule jusqu’a present. Je voudrais en avoir d’autres...
PUNTSCHUH	Si vous voulez, Monsieur, j’essayerai de vous les procurer. Mais je vous en préviens; vous les payerez des prix exorbitants.
MADELAINE DE MARELLE	Je n’ai pas de la chance, moi, dans cette affaire. Je m’y suis prise de bonne heure. J’y ai mis toutes mes economies.  (Puntschuh-nak) Si ça ne réussit pas, gare a vous!
PUNTSCHUH	Je suis tout-a-fait sur de moi. - Un jour, Madame, vous me baiserez les mains. Vous ferez un petit pélérinage en Suisse, avec Mademoiselle votre fille, vous monterez avec ce Funiculaire, et vous benirez du haut de la montagne ce pays fertile et votre vieil ami, la source de vos richesses.
ALWA	Vous n’avez rien a craindre, Madame. Soyez tranquille. Moi aussi j’y ai engagé toute ma fortune - jusqu’au dernier sou. Je les ai payées fort cher, mes actions, mais je ne le regrette pas. Elles montent d’un jour a l’autre. C’est extraordinaire.
MADELAINE DE MARELLE	Eh bien, tant mieux. -  (belekarol) Allons au jeu! - (Madelaine de Marelle, Alwa, Puntschuh, Lulu, Heilmann és Kadéga bemennek a játékterembe, Armande és Bob balra el)

Második jelenet
Rodrigo, Geschwitz grófnő
RODRIGO	(balra hátul, valamit firkál egy cédulára, összehajtja azt és a kezében tartja; észreveszi Geschwitzet) Á la bonne heure! - Hm. - Méltóságos asszonyom...
GESCHWITZ	(jobbra elöl, összerándul)
RODRIGO	- Ilyen veszélyesnek látszom?
GESCHWITZ	(szórakozottan bámulja a padlót)
RODRIGO	Méltóságos asszonyom nyilván valamilyen társalgási témát keres...
GESCHWITZ	(kétségbeesett pillantást vet a középső ajtóra)
RODRIGO	(magában) Flottabbnak kéne lennem. - Valami szellemeset kéne mondanom. - (Geschwitznek) - Megengedi, hogy megengedjem magamnak...
GESCHWITZ	(felsikolt)

Harmadik jelenet
Rodrigo, Geschwitz grófnő, Casti-Piani lovag és Lulu
CASTI-PIANI	(Lulut kivezeti a játékteremből) - Két szót megenged...
LULU	Kérem...
RODRIGO	(anélkül, hogy Casti-Piani észrevenni, a céduláját Lulu kezébe nyomja és elmegy a játékterembe)
CASTI-PIANI	Foglaljon helyet... (Geschwitznek) Hagyjon magunkra.
GESCHWITZ	(nem mozdul)
LULU	(helyet foglal a szófán) Megbántottam valamivel...?
CASTI-PIANI	(Geschwitznek) Talán süket?
GESCHWITZ	(őrjöngő pillantást vet rá és bemegy a játékterembe)
LULU	- Megsértettem valamivel?
CASTI-PIANI	(leül Luluval szemben) Hogy maga milyen érzékeny!
LULU	Kérjen tőlem, amit csak kíván.
CASTI-PIANI	Van még valamije?
LULU	- Maga rettenetes...
CASTI-PIANI	Hisz még a szíve is az enyém...
LULU	- Ez igaz. - Az érzés erősebb nálam. - Hálás lehetek önnek - ha - irgalmas lesz hozzám...
CASTI-PIANI	Mégis mennyire irigylem magát...
LULU	- Mit akar még tőlem...
CASTI-PIANI	Maga szerencsésnek mondhatja magát...
LULU	Hogy önbe botlottam? -- Mit válaszoljak erre - magának igaza van...
CASTI-PIANI	Rólam itt most egyáltalán nincs szó...
LULU	Erre még álmomban sem gondoltam volna!
CASTI-PIANI	- Ezek azok az érzések - melyet egy magunkfajta sohasem engedhet meg magának...
LULU	- Legyen hálás az Istennek!
CASTI-PIANI	Keserves dolog ez - különösen, ha az ember érző szívvel jött a világra...
LULU	A fél életemet odaadnám, ha sohasem találkoztam volna magával!
CASTI-PIANI	- Ha az ember az életéért harcol, elfásul a szíve...
LULU	Magának nincs szíve.
CASTI-PIANI	Ez az én sebezhető pontom...
LULU	Képmutató!
CASTI-PIANI	Az én Achilles-ínam - különösen, mert nincs hatalmam a nők fölött...
LULU	Irgalmas Isten...
CASTI-PIANI	Ha maga - önfejű szeszélyből - nem veti magát a lábam elé, hogyan is élvezhettem volna a maga által nyújtott paradicsomi gyönyöröket...
LULU	Most aztán csúfolhat kedvére.
CASTI-PIANI	És végül a gyilkos kín - nehogy ejtsenek. - Bennem egy mintaférj ment veszendőbe.
LULU	Miért mondja el ezt nekem...?
CASTI-PIANI	Mert ebben a pillanatban ismét - Gethsemáné kertjében fekszem. - Istenem, múljék e keserű pohár...
LULU	Miféle keserű pohár? - Micsoda Gethsemane...??
CASTI-PIANI	Gyilkosságról van szó...
LULU	Maga egy...
CASTI-PIANI	Ahogy tetszik...
LULU	- Rendőrspicli...
CASTI-PIANI	Ahogy tetszik. - Eredetileg huszártiszt volnék...
LULU	Mindenható ég!
CASTI-PIANI	- De ez semmit sem jelentett a számomra - mivel más emberek szórakozása kedvéért nem lövetem agyon magam.
LULU	Maga rendőrspicli...?
CASTI-PIANI	Miután nyugállományba vonultam, állásközvetítő irodát alapítottam...
LULU	Mi közöm hozzá...
CASTI-PIANI	Magyarországra közvetítettem állásokat - meg Szibériába, Indiába, Perzsiába és Amerikába.
LULU	Miféle állások lehettek azok...
CASTI-PIANI	Jövedelmezőek. - Legalábbis a számomra. - Amíg egy lelkészné nem botlott a lábaim közé...
LULU	- Ó Istenem, ó Istenem...
CASTI-PIANI	Ez a maguk Annácskája, vagy Hannácskája, a hetedik mennyországban érezte magát - de ez nem segített rajtam! - Állami alkalmazásba vettek...
LULU	A fegyházban...
CASTI-PIANI	Mit tagadjam! - Hat hónap múlva - hála mintaszerű viselkedésemnek valamint kiterjedt nyelvtudásomnak - újra kinyílt a cellaajtóm. Ez alkalommal hagytam magam rábeszélni, hogy tartósan itt rendezkedjem be és kedves honfitársainkat egy kissé szemmel tartsam...
LULU	Rendőrspicli...
CASTI-PIANI	Nem tudtam megtagadni magamtól azt az elégtételt, hogy állásközvetítő irodámat ismét életre ne hívjam. - A lehető legjobb kapcsolataim vannak - nem szólva arról, hogy itt a körülmények összehasonlíthatatlanul kedvezőbbek. - A párizsi nő persze ragaszkodik a maga Párizsához, akkor is, ha nyomorog. De az idegenek állandó áradata rengeteg anyagot szállít...
LULU	Azt hiszem - ön most - csúfot űz belőlem...
CASTI-PIANI	(felbontott levelet vesz ki a zsebéből) Van egy ajánlatom - Epaminondas Oikonomopulos-tól - Kairóban van háza. - Elküldtem neki a maga fényképeit...
LULU	Amiket tőlem kapott?
CASTI-PIANI	A tündérkosztümöset; a Pierrot-t; a plisszéruhácskásat és azt - amelyiken mint Éva áll a tükör előtt...
LULU	Gondolhattam volna...
CASTI-PIANI	Ugyan mit kezdhettem volna velük. - (odaadja neki a levelet) Olvassa, kérem...
LULU	- Ez angolul van...
CASTI-PIANI	Hatszáz font - ami kitesz - tizenötezer frankot - tizenkétezer márkát...
LULU	- Nem tudom elolvasni...
CASTI-PIANI	Garantálnom kell, hogy beszél franciául. - Az angolt ott majd pillanatok alatt elsajátítja...
LULU	Nem tudom elolvasni...
CASTI-PIANI	(elveszi tőle a levelet) Nos - csak hogy ne tartson csalónak...
LULU	- Maga egy ocsmány szörnyeteg...
CASTI-PIANI	Nem szórakozásból vagyok az. - Azt tanácsolom, hogy fogadja el az ajánlatot. Megírtam az ottaniaknak, hogy maga ügyes és tapasztalt. - Ott tökéletes biztonságban lesz...
LULU	Nem tudom - nem értem -
CASTI-PIANI	Segítek, hogy megértse. -- Ha most elkapnám a torkát és szépen tartanám - míg a rendőrség meg nem érkezik, már megszolgáltam a háromezer talléromat...
LULU	Ezt nem teheti velem...
CASTI-PIANI	De az négyezer frankkal kevesebb, mint amit Epaminondas Oikonomopulos fizetne magáért...
LULU	- Adjon biztosítékot - hogy nem szolgáltat ki - a késnek - és vegyen el - abból - amim van - többet - mint amit Önnek ez az Oi - Oi - Oi...
CASTI-PIANI	Már nem maradt semmije.
LULU	Ezt mondtam magának...
CASTI-PIANI	Már mindent nekem adott...
LULU	Nem igaz...
CASTI-PIANI	Már csak Jung-Frau részvényei vannak...
LULU	Emelkednek. - Eladhatja őket...
CASTI-PIANI	Sohasem foglalkoztam részvényekkel. - Epaminondas Oikonomopulos angol aranyban fizet és az Ön - váratlanul elhunyt - férjének rokonsága is fizet...
LULU	Adjon egy kis időt - hogy eladhassam őket...
CASTI-PIANI	Sietni kell...
LULU	Adjon három napot...
CASTI-PIANI	Egyetlen éjszakát sem. - Én vagyok mostanig az egyedüli ember e nagybecsű titok birtokában. Nem hagyom, hogy másnak kifecsegje...
LULU	Honnan veszi - bizonyítékokat...
CASTI-PIANI	Az már nem az én dolgom. - Én az államügyészség tudomására hoztam - hogy már a nyomában voltam, de Ön, vélhetőleg kivándorolt - Amerikába...
LULU	Amerikába...
CASTI-PIANI	Azt tanácsolom - utazzon Kairóba! - Az Epaminondas Oikonomopulos-ház mindenféle zaklatástól megkíméli majd. - Nagyobb védelmet nyújt, mint egy kolostor...
LULU	Egy bordélyház...
CASTI-PIANI	- Hallott már arról - hogy valaha is kihoztak egy lányt a bordélyházból - hogy lecsapják a fejét? -- Ez legfeljebb a kliensekkel történhet meg.
LULU	Nem megyek bordélyházba! - Inkább meghalok...
CASTI-PIANI	Pedig maga csakis odavaló.
LULU	Isten óvjon attól!
CASTI-PIANI	Kár lenne magáért. - Ha most nem teszi meg, az utcán végzi...
LULU	Ez nem igaz...
CASTI-PIANI	Mivel lecsapják a fejét.
LULU	- Egek! - Egek!
CASTI-PIANI	- Az egész földkerekségen nem talál ennél nagyszerűbb, ennél ragyogóbb házat. Sokkal előkelőbb a forgalma, mint amilyet Párizs nyújthat - skót lordok, indiai kormányzók, magas rangú orosz állami alkalmazottak, gazdag gyárosaink a Rajna-vidékről...
LULU	Pfúj, ördög...
CASTI-PIANI	A legkifinomultabb ízlés szerint fog öltözködni. Süppedő szőnyegeken járkál, mesésen berendezett, külön bejáratú szobája lesz, a legcsodálatosabb kilátással az El-Azhar-mecset minaretjeire. - A maga úrnője marad; Lady marad - a saját szobájában fogyasztja el a vacsoráját. - Ilyet egész Európában sehol sem talál - itt éppoly kevéssé, mint Londonban - Németországról nem is beszélve...
LULU	Pfúj, ördög, pfuj, ördög...
CASTI-PIANI	Négy héttel ezelőtt szállítottam oda egy tizennyolc éves berlini lányt - a legfelső arisztokrácia köreiből való szépséget, aki csak fél éve ment férjhez. - Ha meg akar győződni róla... (egy felbontott levelet ad neki) A hölgy merő kedvtelésből csinálja. A férje főbe lőtte magát...
LULU	(gépiesen kinyitja a levelet) - Mindenkivel megtenni - aki fizet a kasszánál...
CASTI-PIANI	Legyen szíves megnézni a postabélyegzőt - nehogy azt higgye, hogy magam írtam...
LULU	(kezében a nyitott levéllel) - Kedves - Uram -- a sorok - összemosódnak a szemem előtt - nem tudom -
CASTI-PIANI	Kicsit kusza az írása. (elveszi tőle a levelet és olvassa) Kedves Herr Groß - ugyanis engem így hívnak...
LULU	Pfúj ördög - pfuj ördög!
CASTI-PIANI	(olvas) «Ha ismét Berlinben jár, kérem, menjen azonnal a Konzervatóriumba. Csak von Falati kisasszony iránt érdeklődjön, el fog ámulni, és adja át neki a mellékelt levelet. Szerencsére majdnem teljesen elszegényedett és az anyjával él, de állandóan veszekednek. Már beszéltem róla Madame Bertrammal. Itt nagyon örülnének még egy németnek, ha jó a neveltetése. Beszélni fog Leonidas úrral. Mesélje el neki, milyen itt az élet, kérjen tőle legalább egy biztos címet, ahová írhatnék. Már áradoztam neki, de nem találtam meg a megfelelő szavakat, túl üres a fejem. Izgassa fel, ő szebb mint én, különösen a teste, még többet is nyerhet rajta becses fáradozásaiért. Gyakran mondta nekem, hogy inkább nyolc napig lenne örömlány, minthogy így éljen. Lehet, hogy fél, még szűz volt, de nagyon temperamentumos, ne szálljon le róla, végtelenül bánkódik utánam, és valószínűleg férjhez se fog menni. Csak azóta élek, mióta itt vagyok. Korábban minden csupa ostobaság volt, csupa unalom. Ezenkívül csodálatos hangja van, ami Önnek sok örömet fog szerezni. Úgy érzem, mintha tegnap este érkeztem volna, úgy röpül itt az idő. Mondja meg Albertnek, ha véletlenül találkozik vele, hogy házasodjon meg újra» stb. - még nem tudja, hogy a férje halott...
LULU	Inkább elevenen megnyúzatom magam...
CASTI-PIANI	Választhat.
LULU	Ezek gyerekek - üresfejű bábuk. - Én már nem vagyok vadállat...
CASTI-PIANI	Majd újra az leszel...
LULU	Tizenöt évesen ugyanígy áradoztam...
CASTI-PIANI	A szerelem szerelem marad - akár kínaiul, akár japán módra - a lelki piszokkal nem kell foglalkoznia. - Leszakítja a szirmokat - és jóéjszakát.
LULU	Megőrülök. - Nincs semmim magamon kívül - a testemen kívül - és most minden jöttmentnek...
CASTI-PIANI	Ott nincsenek jöttmentek...
LULU	Az egyik szőrös, mint az orangután - a másiknak büdös a szája - pfuj ördög, pfuj ördög - azért őriztem meg magam tisztának...
CASTI-PIANI	Vigasztalásul - nehéz óráiban - még mindig ott lesz magának az alkohol...
LULU	Maga az ördög - magának nincs szíve, nincsenek érzései...
CASTI-PIANI	- Hova jutottam volna, ha engedtem volna, hogy ügyfeleim nemes felháborodása valaha is megérintsen...
LULU	Miért akar engem eladni - miért! - vegyen engem - ahogy vagyok - ahová akarja - az Ön kedvéért - kész vagyok bármit...
CASTI-PIANI	Feleségem van és gyermekem...
LULU	Maga nős...?!
CASTI-PIANI	- Tegnap este, úgy tíz óra felé, a boulevard-ról beléptem egy dohányboltba. Amikor kiléptem, megszólított egy kislány...
LULU	Ez még nem jelenti azt, hogy nős...
CASTI-PIANI	A lányom volt. -  (szünet)
LULU	(mereven ránéz)
CASTI-PIANI	Áldozza fel magát a selyempárnákon...
LULU	Hogy a szegényházban forduljak fel...
CASTI-PIANI	Vagy a guillotine alatt.
LULU	A...
CASTI-PIANI	Én a selyempárnát részesíteném előnyben.
LULU	- Nem teheti...
CASTI-PIANI	Ráadásul négyezer frankot veszítenék.
LULU	Az én fejem - amit levágnak, az én testem - amit felboncolnak, az én húsom - amit megnyúznak...
CASTI-PIANI	Mindenre kész vagyok.
LULU	Maga nem ember - maga nem ember...!
CASTI-PIANI	Hála Istennek! - (fölkel) Addig gondolja meg, míg tart a játék. - Még ma biztonságba helyezem. - A rendőrség az ajtó előtt áll. - Gondolja meg... (el, a játékterembe, nyitva hagyja az ajtót maga mögött)

Negyedik jelenet
Lulu. Rögtön utána Alwa
LULU	(mozdulatlanul bámul maga elé, Rodrigo levélkéjét, amit az egész jelenet során az ujjai közt tartott, gépiesen gyűrögeti)
ALWA	(fölkel a játékasztaltól, kezében egy értékpapír, és előrejön. Lulunak) Ragyogó, ragyogó! - Ragyogóan megy! - Geschwitz grófnő épp az utolsó ingét teszi föl. - Puntschuh zsebéből az utolsó részvényt is sikerült kicsalnom. - Steinherznek is megvan a maga kis hasznocskája.  (balra elöl el)
LULU	(egyedül) -- Nem tehetik meg...... (észreveszi a cédulát a kezében, a térdén kisimítja, kisilabizálja a tartalmát és hangosan felkacag)
ALWA	(egy csomó bankjeggyel a kezében jön vissza, Luluhoz) Nem tartasz velem?
LULU	Miért ne... (fölkel és követi Alwát a játékterembe)

Ötödik jelenet
Lulu. Geschwitz grófnő
GESCHWITZ	(Lulu elé lép az ajtóban) Megy, mert én jövök...
LULU	Isten látja lelkem, nem láttam, hogy jön...
GESCHWITZ	Ah...
LULU	A szavamat adom...
GESCHWITZ	(becsukja a középső ajtót, előrejön) - Annyi szerencsém van a játékban, mint a szerelemben...
LULU	Hisz szerencséje van...
GESCHWITZ	Csak csúfoljon!
LULU	Sikere van...
GESCHWITZ	Már ott tartok, hogy a legszívesebben főbelőném magam...
LULU	Éljen a kínálkozó alkalommal!
GESCHWITZ	Kifogyhatatlan a gyötrelmek kieszelésében.
LULU	Tőlem magához pártolnak át...
GESCHWITZ	Irgalmazzon!
LULU	Irgalmazzon maga. - Az a szegény pára magánkívül van.
GESCHWITZ	Én vagyok! Én!
LULU	Könyörög nekem, hogy beajánljam magánál.
GESCHWITZ	Fogalmam sincs, hogy kiről beszél...
LULU	Pedig követi, mint az árnyéka.
GESCHWITZ	Rodrigo Quast...?
LULU	A Szajnába akar ugrani...
GESCHWITZ	- Milyen nyomorult vagyok - Istenem! - Nyomorult vagyok - nyomorult!
LULU	Akrobata...
GESCHWITZ	De a maga szívtelenségével nem cserélnék...!
LULU	Én meg magával - ha belepusztulnék se...
GESCHWITZ	De hisz magát gyilkolja! - A legocsmányabb - legelvetemültebb alakot választotta...
LULU	Ezt maga mondja??
GESCHWITZ	Mit talál ezen a Casti-Pianin...
LULU	Hallgasson...!
GESCHWITZ	Egy aljas ember!
LULU	Hallgasson!
GESCHWITZ	Az arcára van írva!
LULU	Hallgasson! - Hallgasson!
GESCHWITZ	A legbestiálisabb fiziognómia, amit életemben láttam...
LULU	(szikrázó szemmel megy oda hozzá) Hallgasson - vagy...
GESCHWITZ	Üssön meg! -  (amikor Lulu hátralép) Még ezt sem akarja...
LULU	Magát nem.
GESCHWITZ	- Hallgasson végig - könyörgöm - kérem - hisz mindent - mindent feláldoztam - kérem - könyörgök - kérem - szakítson azzal a szörnyeteggel...
LULU	Hogy magához kössem magam!
GESCHWITZ	(a padlóra csúszik) - Kedvesem - angyalom -
LULU	Istenem, segíts - még nem elég a borzalomból...
GESCHWITZ	Akkor taposson el...
LULU	Álljon fel...
GESCHWITZ	Taposson el!
LULU	Álljon fel - vagy kiabálok!
GESCHWITZ	Taposson el...
LULU	Álljon fel!
GESCHWITZ	Taposson el - legalább vége lesz.
LULU	Még a lábammal sem szeretnék magához érni.
GESCHWITZ	Taposson el. - Irgalomból!
LULU	Kinyitom az ajtókat...
GESCHWITZ	Taposson el! - Fojtson meg!
LULU	Menjen a Moulin Rouge-ba! - Menjen a Café Americain-be!
GESCHWITZ	Kedvesem! - Életem!
LULU	Hisz van pénze! - Mondja ezt a Gazilnak!
GESCHWITZ	Magát! - Magát! - Csak magát!!
LULU	Az még másra is hajlandó...
GESCHWITZ	Egyetlen éjszakát...
LULU	Ugyanolyan nő, mint én - mindene ugyanolyan, mint nekem - még többje is van - látnivaló -
GESCHWITZ	Egyetlen éjszakát - és aztán - meghalni...
LULU	És a maga szemérmébe sem tapos bele úgy, mint én...
GESCHWITZ	Egyetlen - éjszakát -
LULU	Egy millióért se!
GESCHWITZ	Lulu... (hangzavar a játékteremből)
LULU	Álljon fel - az Isten szerelmére...
GESCHWITZ	(felegyenesedik) Én nyomorult!

Hatodik jelenet
Bianetta Gazil, Madelaine de Marelle, Kadéga di Santa Croce, Ludmilla Steinherz, Rodrigo, Casti-Piani, Puntschuh, Heilmann és Alwa jönnek ki a játékteremből. - Lulu, Geschwitz grófnő.
LULU	Történt valami?
PUNTSCHUH	Que pensez-vous, Madame - ugyan, mit képzel!
ALWA	On va se refraichir. - Tu ne viens pas, toi?
MADELAINE DE MARELLE	Tout le monde a gagné - c’est épatant!
BIANETTA GAZIL	Moi, j’ai gagné au moins quarante louis...
LUDMILLA STEINHERZ	Il ne faut pas s’en vanter...
MADELAINE DE MARELLE	C’est vrai. Ca ne porte pas bonheur...
BIANETTA GAZIL	Mais la banque aussi a gagné...
LUDMILLA STEINHERZ	Pas possible...
MADELAINE DE MARELLE	C’est ravissant!
ALWA	(Lulunak) Egyenesen hátborzongató, hogy honnan jön ez a pénz!
CASTI-PIANI	Tant mieux! - On n’a pas besoin de se priver de Champagne...
HEILMANN	J’ai au moins, moi, de quoi me payer demain un diner chez Véfour.
BIANETTA GAZIL	Vous nous y emmenerez, Monsieur?
ALWA	Venez - Mesdames - au buffet... (mind el jobbra hátul, kivéve Rodrigót és Lulut)

Hetedik jelenet
Rodrigo. Lulu.
RODRIGO	(az ajtóban megfordul és előrejön, Luluhoz) Elolvastad a levélkémet?
LULU	Hogy vetemedhet erre a hallatlan gonoszságra...
RODRIGO	Engedje megmagyaráznom...
LULU	Nincs ötvenezer frankom...
RODRIGO	Engedje megmagyaráznom...
LULU	Már nincs semmim.
RODRIGO	Még háromszor annyija van...
LULU	És ha úgy volna is...
RODRIGO	Nem hagyom magam átrázni!
LULU	Micsoda arcátlanság...
RODRIGO	Ha engem Casti-Pianinak hívnának...
LULU	Felőlem hívhatnák akár Vasco da Gamának is...
RODRIGO	Mért akarja mindenáron vadidegen embereknek pénzzel betömni a száját!
LULU	Mondom, hogy már nincs semmim!
RODRIGO	Úszik az aranyban...
LULU	Mindenható...
RODRIGO	Épp az előbb beszéltem Monsieur le Comte-tal...
LULU	Monsieur le Comte-tal?
RODRIGO	Alwa úrral...
LULU	Akkor forduljon hozzá!
RODRIGO	Maga nagyon pontosan tudja, hogy egy lyukas fillért sem ad nekem...
LULU	Úgy hagyja magát átverni, hogy az ember zöldet meg sárgát lát!
RODRIGO	Mondja meg neki, hogy adjon nekem ötvenezer frankot...
LULU	Milyen arcátlan maga, hogy így fenyeget!
RODRIGO	Magától semmit nem tud megtagadni...
LULU	Magában nincs semmi tapintat...
RODRIGO	Olyan kétségbeesetten szerelmes magába...
LULU	Áruljon el! - Áruljon el!
RODRIGO	Csak egy éjszakájába kerülne...
LULU	Áruljon el egész nyugodtan!
RODRIGO	Még forróban szereti, mint korábban. - Bevallotta...
LULU	Hát csak szeressen...
RODRIGO	Áldozzon fel neki egy éjszakát...
LULU	Hogy meglopjam!
RODRIGO	Az egész miskulanciát odaadná érte...
LULU	Képtelen vagyok...
RODRIGO	De ha kérem rá...
LULU	Rosszul vagyok tőle.
RODRIGO	Végtére is a férje!
LULU	Adjon át a rendőrségnek! - Áruljon el! - Hogy maga teszi meg vagy valaki más...
RODRIGO	Ne fogja fel olyan tragikusan. - A feljelentést azt csak úgy írtam, hogy érthetőbb legyek. - Ha kíváncsi volna az indítékaimra...
LULU	Már nincs ötvenezer frankom...
RODRIGO	Nekem viszont szükségem van rá! - Egy centime-mal se kevesebbre!
LULU	Akkor áruljon el végre!
RODRIGO	- Tudniillik szeretnék - kérem...
LULU	Nos?
RODRIGO	Szedje össze magát...
LULU	Öngyilkos lenni?
RODRIGO	Megházasodni. - Kérem, szedje össze magát...
LULU	Geschwitz-cel?
RODRIGO	Hova gondol!
LULU	Nekem teljesen mindegy!
RODRIGO	A Follies-Bergere egyik jegyszedőnőjével - szedje össze magát...
LULU	Tőlem elveheti a spanyol királynőt is!
RODRIGO	Tudja, hogy vendégjátékon felléptem ott. - Háromezer frankos szerződést kínáltak. De a párizsiak nem értékelték a művészetemet. Nem volt sikerem. Ha kenguru lennék, az összes újságban hozták volna a képemet! - Viszont megismerkedtem Coelestine Rabeux-val - minden tekintetben angyal. Az alatt a harminc év alatt, míg az illemhelyre felügyelt, hetvenötezer frankot sikerült félretennie. Ha hozzáteszek ötvenezret, holnap a feleségül jön hozzám. - Azt mondtam neki, hogy még nem tudom - de valószínűleg megkapom. - Olyanok vagyunk, mint két gyerek. - Szeretne a nyilvánosság elől visszavonulni. - Ha azt mondaná nekem, hogy üssem agyon az apámat, megtenném...
LULU	- Akkor mért kergette tébolyba a szerencsétlen Geschwitzet a kedveskedéseivel?
RODRIGO	Hogy megmutassam a párizsiaknak, tudom, mi az a savoir-vivre...
LULU	Maga egy...
RODRIGO	Ha az ember jó társaságban forgolódik, muszáj így tennie.
LULU	Maga sohasem tartja meg, amit ígér!
RODRIGO	Sajnálom...
LULU	Elég csak találkozni magával, maga már a lelke mélyén el is árulta az embert.
RODRIGO	Ezért is vagyok torkig a művészpályával. - Amikor mint erős ember léptem fel, egyik csalódás ért a másik után - engem, és a gyengébbik nemet. - Először letépik az ember ruháját, aztán a cselédlánnyal táncikálnak. Én meg közben válogathatom a piszkos fehérneműt. Isten óvjon tőle! - Az én Coelestine-m sajátmagamért szeret.
LULU	Nem szeretnék maga és az egyszerű menyasszonya közé állni...
RODRIGO	Áldozzon fel nekünk egy éjszakát!
LULU	Ha valami irigylek a menyasszonyától, az a hidegvére...
RODRIGO	Már nem kerget szűzi ábrándokat.
LULU	Legyen hálás az égnek!
RODRIGO	Tudja, hogy az ember a kérőjét nem a polgári fogalmak alapján ítéli meg.
LULU	Fő, hogy szeressük egymást - nem igaz?
RODRIGO	És meglegyen a pénz is hozzá.
LULU	Még nem tudom, hogy meg tudom-e magának szerezni az ötvenezer frankot...
RODRIGO	Ha igazán gyengéd lenne hozzá - és nem csak a saját szórakozását keresné...
LULU	A maga kedvéért?
RODRIGO	El nem tudja képzelni, milyen hálás lennék Önnek...
LULU	Kérem, kérem...
RODRIGO	Egycsapásra négy embert tenne boldoggá...
LULU	Engem kivéve...
RODRIGO	Két férfit és két nőt - köztük egy ifjú jegyespárt. - Hisz még szeret engem egy icipicikét...
LULU	Eljön holnap villásreggelire?
RODRIGO	Maga charmante! -  (karját nyújtja neki) Permettez moi, Madame la Comtesse...
LULU	(elfogadja Rodrigo karját) Mivel olyan elragadóan packázik velem. - (mindketten el balra hátul. Az ajtóban Heilmannba ütköznek)

Nyolcadik jelenet
Lulu, Rodrigo, Heilmann, végül Puntschuh.
LULU	(Heilmannak) Bianetta Gazilt keresi?
HEILMANN	Nem - valami mást keresek.
RODRIGO	(jobbra mutat) Ott kint, a második ajtó, kérem...
LULU	(Rodrigónak) A Follies-Bergere-ben is így csinálja? -  (mindketten el balra)
HEILMANN	(a jobboldali ajtóban Puntschuh-ba ütközik) Pardon...
PUNTSCHUH	(balra mutat) Mademoiselle Gazil a büfében várja...
HEILMANN	Legyen olyan kedves. Szeretne Önnel négyszemközt beszélni.  (sietve jobbra el)

Kilencedik jelenet
Puntschuh. Aztán Armande. Aztán Bob. Végül Kadéga di Santa Croce.
PUNTSCHUH	(mosolyogva jön előre) - Négyszemközt akar velünk beszélni. - (egy fotelba vágja magát) Megvárhatjuk itt a csalival...
ARMANDE	(baloldalt, hátul jön és a játékterembe akar menni)
PUNTSCHUH	Mademoiselle...
ARMANDE	Monsieur?
PUNTSCHUH	Que vous etes gentille!
ARMANDE	Monsieur??
PUNTSCHUH	Si vous vouliez m’apporter un sorbet...
ARMANDE	Un sorbet, Monsieur. (balra hátul el)
PUNTSCHUH	Mon Dieu - quelle chaleur!
ARMANDE	(jön a sörbettel vissza és Puntschuh mellé teszi egy asztalkára)
PUNTSCHUH	Mille fois merci, mon ange.
ARMANDE	(el a játékterembe)
PUNTSCHUH	-- Át kell préselnünk magunkat - a Kharübdiszen! -- Ha nem én vágom le a te füledet, te vágod le az enyémet! - Páncélt kell viselnünk - a zsidók, a keresztények és a szirének ellen. -- Nem adhatom ki kamatra a mosolyomat, nem adhatom bérbe a Kánaánomat, ésszel kell élnem! -- Az ész - az nem ráncosodik! - Az ész - az nem ragályos! - Nem kell Eau de Cologne-ban füröszteni! - Gyereket se tud koncipiálni; legföljebb egy kis spekulációt tud koncipiálni...
BOB	(bal hátulról, tálcán táviratot hoz) - A Monsieur Püntschüh.
PUNTSCHUH	(felbontja a táviratot és maga elé morog) Les actions du Funiculaire de la Jung-Frau tombées... (elteszi) C’est bon. - Az enyémek már a szárazon vannak...
BOB	Pas de reponse, Monsieur?
PUNTSCHUH	Non. - Attends. (borravalót ad neki) Comment t’appelles-tu?
BOB	Gaston Tarnand...
PUNTSCHUH	Mais ce n’est pas ton nom ici.
BOB	On ma baptisé Bob parce que c’est plus court.
PUNTSCHUH	Es-tu né Parisien?
BOB	Oui Monsieur.
PUNTSCHUH	Quel age as-tu?
BOB	Quinze ans, Monsieur.
KADÉGA	(jobb hátulról lép be) Maman n’est pas ici?
PUNTSCHUH	Non, ma petite... (magának) Quelle charmante fille!
KADÉGA	Je la cherche partout; je ne puis la trouver...
PUNTSCHUH	Attendez un instant. Maman va revenir. Ne vous tourmentez pas... Az Isten tudja, hogy hol lehet... (Bobra néz) És ez a térdnadrágos! -- Nem tudom, nem tudom - Isten az égben! - Kóstoljunk netán az almafácskáról? - Vásárolja meg az ember (Kadégára néz) az ártatlanság rózsáját - Szemiramisz kertjéből? - Tegyem - ne tegyem? - A bárányka - rámbámul! - Beee! - Az első gyapjú --- Legszívesebben cserélnék vele - lennék finom, mint a rózsa, karcsú, mint a fácska, szűzi tiszta, mint a bárány ----- olyan furcsán érzem magam... (bizonytalan léptekkel elmegy kettejük között jobb hátra)

Tizedik jelenet
Bob. - Kadéga di Santa Croce.
KADÉGA	(jobboldalt) - Vous n’avez pas vu Madame de Marelle?
BOB	(baloldalt) Non, Mademoiselle. - Je ne l’ai pas vue.
KADÉGA	J’ai tellement peur...
BOB	Madame doit étre montée...
KADÉGA	Oú ça...
BOB	Au deuxiéme...
KADÉGA	Je la cherche depuis un quart d’heure...
BOB	Si Mademoiselle veut me suivre...
KADÉGA	Qu’est-ce qu’il-y-a la - au deuxieme...
BOB	Vous allez voir...
KADÉGA	Dites donc...
BOB	Nous nous cacherons dans l’escalier...
KADÉGA	Pourquoi ça...
BOB	Venez...
KADÉGA	On va me gronder...
BOB	Je vous ferai voir quelque chose...
KADÉGA	Quoi...
BOB	Vous ne voulez pas...
KADÉGA	Dites...
BOB	Venez...
KADÉGA	Je n’ose pas...
BOB	Vous ne voulez pas voir...
KADÉGA	Faites voir...
BOB	Pas ici...
KADÉGA	Pourquoi pas...
BOB	Au deuxieme...
KADÉGA	Je n’y monte pas...
BOB	Eh bien...
KADÉGA	Dites...
BOB	Aprés vous...
KADÉGA	Non...
BOB	Si...
KADÉGA	Ja n’ai rien...

Tizenegyedik jelenet
Madelaine de Marelle, Bob, Kadéga di Santa Croce.
MADELAINE DE MARELLE	(bal hátulról rettenetes izgalomban) Ou est-elle donc? - Ou est-elle? - La voilá - mon Dieu! -  (Kadégát a kezénél fogva ráncigálja) Que fais-tu lá? - Que fais tu? - N’as-tu pas honte? - Vilaine garce hein?
KADÉGA	(sírva fakad) Oh maman - je t’ai cherchée...
MADELAINE DE MARELLE	Tu m’as cherchée?! - Tu m’as cherchée?! - T’ai-je envoyée me chercher??
KADÉGA	Oh maman - maman...
MADELAINE DE MARELLE	Menteuse - qu’as-tu a faire avec ce garçon la?! - Dis! - Veux tu me dire...
KADÉGA	Je te cherchais...
MADELAINE DE MARELLE	Oh la la - tu me connaitreras! - Je ne t’ai pourtant pas amenée ici pour que tu fasses l’oeil au groom! - Veux-tu te taire! - De me donner une telle peur...

Tizenkettedik jelenet
Alwa Schöning, Rodrigo Quast, Heilmann, Bianetta Gazil, Ludmilla Steinherz, Puntschuh, Geschwitz grófnő, Lulu és Casti-Piani jobb hátulról. - Az előbbiek.
BOB	(feldönt az asztalon álló félig teli üveg pezsgőt és bal hátra elsiet)
MADELAINE DE MARELLE	(Kadégához, aki a szemét törölgeti) Ne pleures pas - tu sais...
LULU	(Casti-Piani karján, Kadégához) Qu’est ce que tu as, mon enfant? Pourquoi pleures-tu?
PUNTSCHUH	(Kadégához) Vous avez pleurée, Mademoiselle?
LUDMILLA STEINHERZ	Pauvre petite!
BIANETTA GAZIL	(Kadégához) Qu’est ce qui te chagrine? - Dis le moi...
PUNTSCHUH	Paul et Virginie! - Paul et Virginie!
HEILMANN	Comme elle est jolie, les larmes aux yeux!
MADELAINE DE MARELLE	Ce sont ses nerfs. - Ca commence trop tot. - Il n’y faut pas faire attention...
PUNTSCHUH	Mais vous etes trop sévere, Madame! - Voila l’age le plus difficile. Vous allez la rendre anémique...
GESCHWITZ	Je voudrais bien, q’on retourne au jeu.
RODRIGO	(a karját nyújtja) Méltóságos asszony...
GESCHWITZ	Menjen a pokolba!
RODRIGO	Ezért még megfizet!  (a társaság bemegy a játékterembe, kivéve Casti-Pianit és Lulut)
CASTI-PIANI	(Lulut előrevezeti) Jusson elhatározásra, mielőtt jóéjszakát kívánnék Önnek...
LULU	Nem teheti meg...
CASTI-PIANI	Miről beszélgetett az előbb az egykori szeretőjével?
LULU	Kivel?
CASTI-PIANI	Ezzel az izompacsirtával...
LULU	Szerelmi titkokat...
CASTI-PIANI	Elveszti a fejét...
LULU	- Nem teheti meg... (bemennek a többiek után a játékterembe)
BOB	(bal hátulról lép be, feltartóztatja Lulut az ajtóban és valamit suttog a fülébe)
LULU	Fais l’entrer. -  (Casti-Pianihoz) Vous m’excuserez, c’est pour deux minutes.
CASTI-PIANI	Én kész vagyok... (el a játékterembe)

Tizenharmadik jelenet
Lulu, Bob, Schigolch.
BOB	(balra hátul) Monsieur...
SCHIGOLCH	(belép, egy pillantást vet Bobra) Szentséges ördög.
LULU	Az inasom...
SCHIGOLCH	Honnan szerezted...
LULU	A Fernando-cirkuszból...
SCHIGOLCH	Mit tud...
LULU	Lovat csutakolni...
SCHIGOLCH	Mit keres itt...
LULU	Tanul...
SCHIGOLCH	Mennyit kap egy órára...
LULU	Kérdezd meg tőle...
SCHIGOLCH	Annyira nem tudok franciául...
LULU	Huszonnégyet tisztán...
SCHIGOLCH	Mivel...
LULU	(Bobnak) Ferme les portes...
SCHIGOLCH	(követi Bobot a tekintetével) Szélesebb, mint te...
LULU	A két kezemmel...
SCHIGOLCH	(Bobhoz, aki bezárja az ajtókat) Tu va faire ton chemin...
LULU	Egyforma a csípőszélességünk...
SCHIGOLCH	(Bobnak) On ne se trouve pas mal ici...
BOB	Pour sur, Monsieur. Je n’ai jamais eu une maitresse aussi belle, aussi bonne que Madame...
LULU	Tu peux a nous apporter une petite Chartreuse...
BOB	Sur ma parole! -  (jobbra el)

Tizennegyedik jelenet
Schigolch. Lulu.
SCHIGOLCH	(egy fotelba ereszkedik) Ötszáz frankra van szükségem. - Be kell bútoroznom a lakást - a szeretőmnek - elle veut se mettre dans ses meubles...
LULU	Jóságos Isten -- még van szeretőd?
SCHIGOLCH	Isten segítségével.
LULU	A te - nyolcvan éveddel?
SCHIGOLCH	Minek jön az ember Párizsba?
LULU	Jóságos Isten...
SCHIGOLCH	Ő se mai csirke.
LULU	Mindenható ég...
SCHIGOLCH	Abban az átkozott Németországban éppen eleget éltem - a virágokból...
LULU	És te -- irgalmas Isten...
SCHIGOLCH	Már hat hete nem láttál...
LULU	Én - én - én nem bírom tovább - nem bírom tovább - ez túlságosan - ez túlságosan...
SCHIGOLCH	Mi túlságosan?
LULU	Túlságosan is szörnyű - (összeomlik, a térdébe temeti az arcát és görcsös zokogás rázza a testét) - Ez túlságosan is - túlságosan is szörnyű -
SCHIGOLCH	Egész idő alatt a toloncban voltam. -- (simogatja Lulu haját) - Túlságosan veszettül élsz. --- Három napot ki kéne hagynod.
LULU	Ó! - Ó! - Mivel - szolgáltam erre rá! - Mit - tettem! - Ó - Isten az égben! -- Istenem, Istenem! - mi lesz - belőlem! - Mi - ó, én szegény! - Ó irgalmas Isten! - Nem bírom tovább! - Ezt nem élem túl! - Ó - ez túl - iszonyatos!
SCHIGOLCH	Csak tegnap engedtek ki. --  (simogatja Lulut) Mosakodj le hóval. -- Üvöltsd ki - üvöltsd ki nyugodtan - ha jót tesz...
LULU	(nyög) Ó! - Ó! - Istenem! - Istenem...
SCHIGOLCH	Közben megtanultam franciául. -- Sófürdőket kéne venned. - Csak üvöltsd ki. -- Minden nyolc napban egyszer regénnyel kellene lefeküdnöd.
LULU	Mi lesz belőlem! - Ó - mi lesz belőlem!
SCHIGOLCH	-- Mindjárt elmúlik. - Csak sírd ki magad. --- Így ültél a térdemen - idestova - az Istenfáját - majdnem húsz éve. - Hogy múlik az idő. - Hogy megnőttél. - Ugyanígy bőgtél. - Most megint itt vagy nekem. - Simogattam a hajadat és addig dörzsöltem a térdedet, míg át nem melegedett. - Akkor még nem volt fehér atlaszselyem ruhád - és nem volt tollbokréta a hajadban - sem átlátszó harisnyád. -- Egyáltalán nem volt harisnyád - inged se. -- De bőgni, azt már akkor is tudtál.
LULU	Kérlek - vigyél magaddal! - Vigyél - magaddal! - Kérlek - irgalmazz! - Vegyél megint magadhoz! - Most rögtön! - Vegyél magadhoz - a padlásszobádba!
SCHIGOLCH	Én - vegyelek magamhoz?
LULU	A padlásszobádba! - A padlásszobádba!
SCHIGOLCH	És az én - ötszáz frankom?
LULU	Ó, Istenem...
SCHIGOLCH	- Dőzsölsz - erőiden felül. - Hagyj a testednek egy kis időt - akkor visszanyered a nyugalmadat.
LULU	Az életemre törnek...
SCHIGOLCH	Ki tör az életedre? - Ki? - Ki?
LULU	Be akarnak árulni...
SCHIGOLCH	Ki akar téged beárulni? - Mondd meg nekem...
LULU	Engem le akarnak - Ó!
SCHIGOLCH	Mit...?
LULU	Fejeztetni! - Fejeztetni!
SCHIGOLCH	Ki akar téged lefejeztetni? - Nyolcvan éves vagyok - de azért...
LULU	Már látom, ahogy bilincsbe vernek...
SCHÖNING	Ki akar téged lefejeztetni...?
LULU	Rodrigo! - Rodrigo Quast!
SCHIGOLCH	Az?
LULU	Épp az előbb jelentette be...
SCHIGOLCH	- Ez ne okozzon neked álmatlan éjszakákat. -- Elviszem egy sörözőbe...
LULU	Öld meg! Könyörgöm - öld meg! - Öld meg! - Meg tudod tenni - ha akarod!
SCHIGOLCH	Szoknyavadász. - Olyasmiket beszél, amiket maga se hisz...
LULU	Öld meg! - Öld meg!
SCHIGOLCH	Csak fontoskodik.
LULU	A gyermeked kedvéért - öld meg!
SCHIGOLCH	Azt én már nem tudom - hogy kinek a gyereke vagy te...
LULU	Nem állok fel innen, amíg meg nem ígéred...
SCHIGOLCH	A szegény ördög...
LULU	Öld meg!
SCHIGOLCH	Ha már vége - nem támaszthatod fel újra. -- Az ablakomból bedobhatom a Szajnába...
LULU	Kérlek...!
SCHIGOLCH	És nekem mi hasznom belőle?
LULU	Tedd meg! - Tedd meg!
SCHIGOLCH	Mi a hasznom belőle?
LULU	Ötszáz frank...
SCHIGOLCH	Ötszáz frank. - Ötszáz frank.
LULU	- Ezer...
SCHIGOLCH	- Ha ráadom erre magam - itt Párizsban - akkor még gazdag ember lehetek...
LULU	Mennyit akarsz...
SCHIGOLCH	Akkor még, a korom dacára - hintón járhatok...
LULU	Mennyit akarsz - mennyit akarsz...
SCHIGOLCH	- Ha egyszer megint...
LULU	Én...?
SCHIGOLCH	Leereszkednél.
LULU	Isten irgalmazz!
SCHIGOLCH	Mint régen...
LULU	Veled?
SCHIGOLCH	Olyan szép ruháid vannak...
LULU	Mit akarsz - velem csinálni!
SCHIGOLCH	Azt majd meglátod...
LULU	- Én már nem az vagyok - aki voltam...
SCHIGOLCH	Hát én egy - rémség vagyok neked?
LULU	Hisz van valakid...
SCHIGOLCH	A kisasszony hatvanöt éves...
LULU	És mit csináltok...?
SCHIGOLCH	Pasziánszozunk...
LULU	És - velem?
SCHIGOLCH	Azt majd meglátod...
LULU	Borzalmas vagy...
SCHIGOLCH	Már milyen rég nem ismerjük egymást...
LULU	- Isten - szent - nevében -
SCHIGOLCH	Kicsit felfrissítjük az emlékezetünket...
LULU	(fölemelkedik) De esküszöl, hogy...
SCHIGOLCH	Mikor jössz el?
LULU	Isten az égben...
SCHIGOLCH	Hogy egyedül legyek...
LULU	Amikor akarod...
SCHIGOLCH	Holnapután...
LULU	Ha meg kell lennie...
SCHIGOLCH	Fehér atlaszselyemben...
LULU	Úgyis leszeded rólam...
SCHIGOLCH	Gyémántokkal és gyöngyökkel...
LULU	Ahogy most látsz...
SCHIGOLCH	Még egyszer - neki akarom ereszteni a gyeplőt...
LULU	De esküszöl, hogy...
SCHIGOLCH	Csak küldd őt ide...
LULU	Esküszöl, esküszöl...
SCHIGOLCH	Mindenre, ami szent...
LULU	Ledobod...
SCHIGOLCH	Esküszöm...
LULU	Mindenre, ami szent...
SCHIGOLCH	(Lulu ruhaszegélye alá nyúl) Mi kell még...
LULU	(reszketve) Mindenre - ami szent...
SCHIGOLCH	Mindenre, ami szent!
LULU	Milyen hűvös!
SCHIGOLCH	(visszaengedi a ruhát) - Izzol a gyűlölettől... (szünet)
LULU	(balra megy, lesimítja a ruháját, elrendezi a haját a tükör előtt és megszárítja a szemét) - Most menj - rögtön menj...
SCHIGOLCH	Még ma...?
LULU	Hogy otthon legyél, amikor megérkezik vele...
SCHIGOLCH	Kivel...?
LULU	(megtapintja az arcát és púdert tesz föl) - A grófnővel...
SCHIGOLCH	Egy grófnővel...?
LULU	Grogot főzöl - azt mondod, hogy a szoba a grófnőé - te a szomszédban laksz. - A grófnő leissza magát. - Neki meg belekeversz - abból, amid van...
SCHIGOLCH	Az elintézi végleg...
LULU	Csak fel bírd emelni - Istenem, Istenem...
SCHIGOLCH	Három lépés az ablakig...
LULU	A grófnő reggel titokban kilopakodik...
SCHIGOLCH	Legfeljebb odahengerítem...
LULU	A házat úgysem találja meg újra...
SCHIGOLCH	Az ablakom a földig ér...
LULU	Ne felejtsd el - hozd el nekem a fülbevalóját...
SCHIGOLCH	Ha egyszer lent van, elbúcsúzom a négy falamtól...
LULU	Hallod - az arany fülbevalóját...
SCHIGOLCH	Mi az...?
LULU	- Azt hiszem...
SCHIGOLCH	Mi történt?
LULU	Azt hiszem - a harisnyakötőm...
SCHIGOLCH	Mit bámulsz így rám?
LULU	- A harisnyakötőm -- kioldódott...
SCHIGOLCH	- Utána a Bastille mögött keresek magamnak szobát...
LULU	(felhúzza a ruháját és megigazítja a harisnyakötőjét)
SCHIGOLCH	Vagy a Büttes-Chaumont mögött -- sárga harisnya...
LULU	Narancsszín...
SCHIGOLCH	Micsoda illata van...
LULU	Minden narancsszín - kivéve a fehér atlaszt.  (kiegyenesedik) Menj - menj most...
SCHIGOLCH	Narancsszín - hm! - és ki az a grófnő...?
LULU	Az a bolond nőszemély; ismered. - Kocsival kell menned...
SCHIGOLCH	Hát persze, hogy kocsival kell - hát persze! - (fölemelkedik) Melyik bolond nőszemély...?
LULU	Aki a lábamat szokta csókolgatni - kérlek, menj...
SCHIGOLCH	(távozóban) - Az arany fülbevalóját... (Lulu kivezeti balra hátul)

Tizenötödik jelenet
Casti-Piani, Rodrigo Quast
CASTI-PIANI	(A középső ajtón át a játékteremből belökdösi Rodrigót a szalonba)
RODRIGO	Bánjon velem tisztességesebben, hallja...!
CASTI-PIANI	(megrázza) Mit beszélt vele...!
RODRIGO	Semmit - semmit -
CASTI-PIANI	(a térdével egy nagyot rúg bele) Ebfajzat...!
RODRIGO	Istenem...
CASTI-PIANI	Randevújuk van...
RODRIGO	Nem tudok mást mondani - csak az igazat...
CASTI-PIANI	Köhögje már föl! (behúz neki egyet)
RODRIGO	Hiszen nősülök - kérem - kíméljen - nősülök - Istenem - hisz megnősülök...
CASTI-PIANI	Randevú! - Randevú!
RODRIGO	Egy itteni nővel! - Az üdvösségemre! - egy ittenivel - kíméljen - pénz - pénzről van szó - pénzt kell - nekem adnia...
CASTI-PIANI	(revolvert vesz elő) Hazudik!
RODRIGO	Hagyja abba - hagyja abba - kérdezze meg tőle - pénzről - van szó - csak pénzről - lelőtt - lelőtt valakit...
CASTI-PIANI	(elengedi és elmegy jobbra) Akkor bocsásson meg. - Látja, szeretek - és ha szeretek, akkor olyan vagyok, mint...
RODRIGO	Iszonyatos alak!
CASTI-PIANI	(el, a játékterembe) Jó estét.

Tizenhatodik jelenet
RODRIGO	(egyedül) Veszett kutya! - Isten óvjon tőle! - Micsoda alak! ---- Fél kézzel a falhoz tudnám kenni... (ijedten körbenéz) Na? Mi az?

Tizenhetedik jelenet
Lulu. Rodrigo.
RODRIGO	Ön - megveri az Isten...
LULU	Én, igen. - Azért jövök...
RODRIGO	Megveri érte az Isten!
LULU	Geschwitz kisasszonytól jövök...
RODRIGO	Vagy úgy - igen. - Igen, igen - épp most mondtam neki...
LULU	Ő pedig elmesélte nekem...
RODRIGO	Mit mondtam neki - azt mondtam neki...
LULU	Hogy ő az első leány, aki...
RODRIGO	Körülbelül. Igen.
LULU	Akit szeretni tudna...
RODRIGO	Akivel szívesen megengednék egy s mást magamnak. Persze ő erre azonnal - Hehehe...
LULU	Maga félig az őrületbe kergette.
RODRIGO	Nekem az tökmindegy!
LULU	Életében először hallott ilyesmit...
RODRIGO	Bárcsak ilyen flottul menne Coelestine-nél is!
LULU	Még nem jutott vele előbbre?
RODRIGO	Hiányzik még a maga ötvenezer frankja.
LULU	De hisz azt megígértem Önnek...
RODRIGO	Ó - kislány!
LULU	Egy feltétellel...
RODRIGO	Mikor álljak rendelkezésére...
LULU	Ma boldoggá kell tennie Geschwitzet.
RODRIGO	Arra egyszerűen képtelen vagyok.
LULU	Ahogy kívánja...
RODRIGO	Arra képtelen vagyok...
LULU	Ahogy kívánja...
RODRIGO	Nem hiszem, hogy menne...
LULU	Ahogy kívánja...
RODRIGO	Ahogy akarja? - Ezt nem lehet akarni. - Az egyetlen, ami ebben a nőszemélyben érdekel, az az, hogy arisztokrata...
LULU	Az is valami! - Volt már valaha arisztokrata nővel dolga...?
RODRIGO	Tucatjával! - Mint a legyek, úgy szálltak rám! - Hercegnők és hercegkisasszonyok! - De azok legalább vádlik voltak - a fűzfán fütyülő mennydörgős...
LULU	Nem is ismeri a vádliját...
RODRIGO	Nem is kívánom megismerni.
LULU	Ahogy kívánja...
RODRIGO	Ez nem megy. - Arra mérget vehet.
LULU	Maga erőművész...
RODRIGO	Nekem a karomban van az erőm. - Nézze meg, legyen szíves, ezt a bicepszet!
LULU	Kíméljen a bicepszével. - Ha nem akarja, akkor - érti, ugye. - Barátnők vagyunk...
RODRIGO	Egyáltalán nem úgy értettem! - A mi viszonyunk platonikus volt. - Előfordul művelt emberek között. - Nem mindenki olyan, mint maga, hogy azonnal rámászik a másikra...
LULU	Én...?
RODRIGO	Na ja! - Talán nem ilyen? - Szeretett már valaha is valakit saját magáért?
LULU	Én nem vagyok - afféle klozet-ismeretség...
RODRIGO	Mert maga a klozet.
LULU	(ajkába harap) Mit mondhatok a grófnőnek?
RODRIGO	Mondja azt neki, hogy ki vagyok herélve.
LULU	Ahogy kívánja... (hátramegy)
RODRIGO	(megfordul) - Hát - hát mit akar tőlem...?
LULU	Szerelmet...
RODRIGO	El se tudom képzelni.
LULU	A maga deltás kinézete tehet róla.
RODRIGO	Ha sejtettem volna...
LULU	Mért húzta el a szája előtt a mézesmadzagot?
RODRIGO	A piszkafa!
LULU	Még szűz...
RODRIGO	Maga egy...! - Ha valaki már az akasztófán lógna, maga még kiöltené rá a nyelvét!
LULU	Én már nem vagyok az...
RODRIGO	Azt tudom...
LULU	Engem persze - hálátlannak talált...
RODRIGO	Megteszem. - Megmutatom neki. - Mit meg nem tesz az ember, ha szeret! -  (el jobbra hátul)
LULU	Most hova megy?
RODRIGO	Eszem még egy kaviáros szendvicset. (jobbra hátul el)
LULU	(kinyitja a középső ajtót és beszól a játékterembe) Martha...

Tizennyolcadik jelenet
Lulu. Geschwitz grófnő.
GESCHWITZ	(belép, lesütött szemmel) Lulu...
LULU	(előrevezeti) Ha ma éjjel megteszi - amit mondok - hallgasson ide...
GESCHWITZ	Igen...
LULU	Hallgasson ide - akkor holnap éjjel...
GESCHWITZ	Mi lesz? - Mi lesz?
LULU	Velem alhat...
GESCHWITZ	(megragadja Lulu kezét és csókokkal borítja) Ó...!
LULU	Levetkőztethet...
GESCHWITZ	Ó! - Ó!
LULU	A hajamat is kifésülheti...
GESCHWITZ	Ó! - Lulu!
LULU	(kiszabadítja a kezét) De most...
GESCHWITZ	Beszéljen!
LULU	Most - el kell mennie Rodrigóval...
GESCHWITZ	Minek?
LULU	Minek? -- Minek?
GESCHWITZ	Minek - az ég szerelmére...!
LULU	Ennyit igazán tudhatna...
GESCHWITZ	Egy férfival?!
LULU	Igen - igen! - Örüljön neki!
GESCHWITZ	Az Isten szerelmére...
LULU	Egy férfival. - Elvégre mégiscsak nő!
GESCHWITZ	Kívánjon tőlem - kívánjon tőlem bármit - akármit - kívánja a legrémesebb szörnyűséget - bármit - bármit -
LULU	- Én még háromig sem tudtam számolni, mikor már meg kellett tennem. - Az se volt éppen örömünnep.
GESCHWITZ	Inkább az életemet - amit akar - kívánja tőlem - könyörgöm -
LULU	Még az is lehet, hogy meggyógyul tőle.
GESCHWITZ	- De én - de én - férfival nem tudok -
LULU	Én pedig - nővel nem tudok!
GESCHWITZ	(elfordul, tekereg, összegörnyed, ökölbe szorítja a kezét, hisztérikus zokogásban tör ki és, a kandalló párkányának dőlve, csöndesen a zsebkendőjébe sír)
LULU	- Hát azt hiszi - azt hiszi - engedném - magát - hogy magamhoz engedném magát - ha az az ember - nem akarna kiszolgáltatni a guillotinnak - ha nem fenyegetett volna meg épp az imént - azzal, hogy felad - ha nem kellene - nekem magamnak is - a testemmel megmentenem - a fejemet!
GESCHWITZ	(kiegyenesedik) Mit kíván tőlem - mit kell tennem...
LULU	Mindjárt itt lesz...
GESCHWITZ	És - aztán...
LULU	Ostromolja meg - könyörögjön neki...
GESCHWITZ	De miért...?
LULU	Hogy miért? - Ne játssza meg az ostobát...
GESCHWITZ	Nem, nem - de - nem is tudom - az az - első - ez az első alkalom -
LULU	Úgy kell tennie, mintha bele volna teljesen - habarodva...
GESCHWITZ	Örök gondviselés!
LULU	Ennyit elvár. - Különben dühöngeni fog.
GESCHWITZ	Megteszem - amit tehetek...
LULU	Erőművész - és maga megsértette...
GESCHWITZ	Csak elhiggye!
LULU	Odalent fogjon egy fiakert és mondja azt a kocsisnak soixante quinze, Quai de la Gare...
GESCHWITZ	Igen...
LULU	Soixante quinze, Quai de la Gare...
GESCHWITZ	Igen...
LULU	Felírjam?
GESCHWITZ	Igen...
LULU	(a kandallón ír és odaadja Geschwitznek a kártyát) Soixante quinze, Quai de la Gare. - A kiszállásnál ki kell fizetnie a kocsist.
GESCHWITZ	(elveszi a kártyát) Igen...
LULU	Ez egy hotel. Mondja azt neki, hogy ott lakik.
GESCHWITZ	Igen...
LULU	Egyébbel nem kell törődnie...
GESCHWITZ	(összerázkódik) Ő nem viheti magát szobára - mert nincs neki. Egy árva fillérje sincs.  (kinyitja jobboldalt hátul az ajtót és kiált) Monsieur - s’il vous plait...

Tizenkilencedik jelenet
Rodrigo, Lulu, Geschwitz.
RODRIGO	(jön, tele szájjal, jobb hátulról)
LULU	(elmegy Geschwitz mellett, suttog) Vesse magát a nyakába!
RODRIGO	(még rág) Elnézést kérek.
GESCHWITZ	(lesütött szemmel odamegy Rodrigóhoz és a nyakába veti magát)
RODRIGO	Akkor hát, Isten neki, fakereszt...
LULU	Akarnak kocsit? - Lent állnak...
RODRIGO	(nyög, Geschwitzhez) Engedjen el már végre.
GESCHWITZ	(a szemébe néz) Szeretem magát.
RODRIGO	Isten az atyám!
GESCHWITZ	(próbálja magával húzni) Kérem...
RODRIGO	Ki hitte volna erről a gebéről!
GESCHWITZ	(két keze az arca előtt) Nem bírom tovább!
RODRIGO	(a kezét tördeli) Mást nem tud...?
LULU	(jegesen, Geschwitz mellett állva) Tudod, mi függ ettől...
GESCHWITZ	(halántékára szorított kézzel) Ó, Istenem, ó, Istenem, ó, Istenem, ó, Istenem!
RODRIGO	Mondtam én magának valaha is a legkisebb malacságot?! - A maga jelenlétében akár egyszer is átléptem a Savoir-vivre határait?! - Csíptem akár egyszer is a vádlijába?! - Ha mást nem tud - hát hozok magának holnap egy gépet, azt minden istenadta éjjel tízszer is felhúzhatja - de velem ez a módi nem járja!
LULU	(szorosan Rodrigo mellett áll) És az ötvenezer?
GESCHWITZ	(zavarodott pillantással vadul megragadja Rodrigo köpenyét) Könyörgöm - engedjen magához - fejezze be - Elájulok...
RODRIGO	(megigazítja a gallérját) Isten neki, te disznó! - Nem vitás - ilyen királyian még soha nem kárpótoltak! - (a karját nyújtja Geschwitznek) Hágjunk a vérpadra! - (elvezeti balra hátul)
LULU	(Geschwitz mellett) Nálad a kártya?
GESCHWITZ	Meghalok - belehalok.
LULU	(kinyitja előttük az ajtót) Bonne nuit, chers enfants... (előrejön és egy székbe roskad) - szörnyen elfáradtam... (szünet)

Huszadik jelenet
Óriási lárma a játékteremben. Feltépik az ajtót. Puntschuh bankár, mögötte Heilmann újságíró. Utánuk Alwa Schöning és Bianetta Gazil, Madelaine de Marelle, Kadéga di Santa Croce és Ludmilla Steinherz jönnek a szalonba. - Később Bob, majd egy úr civilben és Casti-Piani.
LULU	(reszketve fölemelkedik)
HEILMANN	(kezében kinyitott értékpapír, melynek címrajza rikító színekben ábrázolja az Alpok alkonyi izzását, Puntschuh-nak) Il vous faut l’accepter, Monsieur! - Il vous faut l’accepter!
PUNTSCHUH	Fichez moi la paix...
LULU	Qu’est-ce qu’il y a? - Qu’est-ce qu’il y a?
HEILMANN	(Puntschuh-nak) Voulez-vous que j’aille chercher la police?
ALWA	(Heilmannak) Volna szíves befogni a pofáját?
LULU	Oh mon Dieu...
LUDMILLA STEINHERZ	Il s’agit d’une de ces actions...
HEILMANN	(Puntschuh-ra mutat) C’est lui qui nous en a vendue! - C’est lui!
ALWA	Taisez vous!
PUNTSCHUH	Mais ça na pas cours, mon cher...
HEILMANN	Vous refusez, de me donner ma revanche - Szarházi! - Gazember!
BIANETTA GAZIL	Ah ces Prussiens!
MADELAINE DE MARELLE	Est ce que vous y comprenez quelque chose?
LUDMILLA STEINHERZ	Il lui a pris son argent...
HEILMANN	Et le voilá maintenant qui quitte le jeu - ce filou!
PUNTSCHUH	Moi qui quitte le jeu? - Moi qui quitte le jeu?
MADELAINE DE MARELLE	Ah, ce n’est pas propre...
PUNTSCHUH	Que sa mise soit de l’argent - que Diable! - Je ne suis pas ici dans mon bureau de change. Qu’il vienne demain a dix heures, m’offrir son papier!
HEILMANN	Mon papier? -  (a részvényére mutat) Voici de l’argent! Voici seize cents francs, l’action, que vous m’avez vendue...
PUNTSCHUH	Ca n’a pas cours, je vous le repete! - Pour jouer il vous faut de l’argent comptant...
HEILMANN	Ca n’a pas cours? - Érdekes, mihelyt maga tartja a bankot, mihelyt az utolsó fillérig kifosztotta az embert, egyszerre nincs árfolyama...
KADÉGA	Qu’est ce qu’il a, Maman?
MADELAINE DE MARELLE	Je n’en sais rien, moi...
BIANETTA GAZIL	On ne comprend rien a ce qu’ils disent...
ALWA	(Puntschuh-nak) Maga mért nem fogadja el őket?
PUNTSCHUH	(a homlokát törölgetve) Fogadja el őket a fene!
HEILMANN	Briganti! - Mocskos zsidó!
PUNTSCHUH	Mais voyons, mon ami, soyez raisonnable! - Il n’a pas de valeur, votre titre...
HEILMANN	A részvényeimnek??
PUNTSCHUH	Elle n’a pas de valeur, cher enfant...
ALWA	(Puntschuh-nak) Étes-vous fou??
HEILMANN	Pas de valeur??
MADELAINE DE MARELLE	Qu’y a-t-il? - Qu’est ce qu’il dit de nos actions?
LULU	(Puntschuh-nak, miközben előrevezeti) Voulez-vous bien vous expliquer clairement, Monsieur...
PUNTSCHUH	Eh bien...
MADELAINE DE MARELLE	Qu’est ce que cela signifie?
ALWA	N’ayez donc pas peur, Madame...
PUNTSCHUH	Nos actions du Funiculaire de la Jung-Frau, chers amis - sont tombées ce soir - jusqu’á quinze...
MADELAINE DE MARELLE	(halk sikollyal összeroskad) Ah -- mon Dieu...
KADÉGA	(ráveti magát) Maman - Maman...
PUNTSCHUH	C’est malhereux! - C’est vraiment malhereux! - Je viens d’en recevoir la nouvelle par télégramme. - Je n’en voulais rien dire d’abord...
ALWA	(holtsápadtan) Lehetséges ez!
LULU	Eh bien, nous sommes sur le pavé.
PUNTSCHUH	(táviratot vesz ki a belső zsebéből) Et moi! - Moi qui perds toute une fortune! - Demain, a la Bourse on va nous en offrir pour cent sous la douzaine...
LULU	(elveszi tőle a táviratot és olvassa) ...tombées a cinquante cinq: aprés s’etre relevées a trois cent quarante, retombées a quinze... (magában) Kairóba! - El - Kairóba! -  (jobb hátra el)
MADELAINE DE MARELLE	(zokogva) Dix-huit ans - de peines - et de travail... (elájul)
KADÉGA	Maman! - Maman! (a feje alá fekteti a kezét) Reveille-toi! - Elle meurt! - Elle meurt!
PUNTSCHUH	(visszavonul) Ha ez felébred, kikaparja a szememet!
BIANETTA GAZIL	Ou allez-vous, Monsieur?
PUNTSCHUH	Je suis pressée. Je vais prendre une voiture...
BIANETTA GAZIL	M’offrez-vous a souper chez Silvain?
PUNTSCHUH	Vous ne restez plus?
BIANETTA GAZIL	Pourquoi voulez-vous, que je reste?
PUNTSCHUH	Pourquoi voulez-vous que je vous offre a souper?
BIANETTA GAZIL	Parce que vous venez de perdre toute une fortune.
PUNTSCHUH	Ce n’est pas mauvais. - Oui, il faut tacher de se consoler. On est peut-étre mieux chez Silvain. - Il ne reste rien a faire ici... (mindketten el balra hátul)
LULU	(kijön a játékteremből, Bob követi; halkan Alwához) Nem láttad Casti-Pianit valahol?
ALWA	(Madelaine de Marelle fölé hajol) Elle vit encore - voyons. - Elle va revenir a elle...
LULU	Nem láttad Casti-Pianit sehol?
ALWA	Kit?
LUDMILLA STEINHERZ	Monsieur Casti-Piani? - Il nous a quitté quand on s’est remis a jouer.
LULU	El vagyunk veszve...
BOB	Monsieur a pris son chapeau et son pardessus il-y-a vingt minutes a peu prés...
LULU	(Bobnak) Viens avec moi! - (mindketten jobbra elöl el)
ALWA	(egy illatszeres üveget tart Madelaine de Marelle orra alá) Elle respire. - Elle reprend haleine. - Qu’elle est belle, cette femme! - Elle frisonne. - ELle a les mains glacées...
KADÉGA	(zokogva) Oh maman! - Maman!
ALWA	Elle fait un mouvement. - Ne vous inquiétez pas, Mademoiselle...
LUDMILLA STEINHERZ	Il faudrait ouvrir un peu son corsage, afin qu’elle puisse respirer plus librement...
HEILMANN	(a részvényeit gyűri a kezei között) Ennyit ér ez az egész!
LUDMILLA STEINHERZ	Minek spekulált a Jung-Frau részvényekkel?
HEILMANN	A Grand Prix-n kétezer aranyat nyertem...
LUDMILLA STEINHERZ	Vehetett volna magának rajta egy biciklit!
HEILMANN	A rossz szellemem lökött ennek a vadállatnak a karmai közé!
LUDMILLA STEINHERZ	Vous enverrez quelques notes a Berlin et le mal sera réparé...
HEILMANN	Vous avez beau dire, Madame - én nem tudok olyan könnyen kézimunkázni, mint Ön.
LUDMILLA STEINHERZ	Írja le azt, amit lát...
HEILMANN	Ha volna szíves segíteni...
LUDMILLA STEINHERZ	Mais vous etes d’une gentillesse...
HEILMANN	Vegyen fel titkárnak...
LUDMILLA STEINHERZ	Connaissez-vous le Chien qui fume?
HEILMANN	Oh non...
LUDMILLA STEINHERZ	Ou le Mouton a cinque pattes?
HEILMANN	Non, ma belle...
LUDMILLA STEINHERZ	Ou le Veau qui téte?
HEILMANN	Non, non. - Je ne connais rien.
LUDMILLA STEINHERZ	Allons au Mouton a cinques pattes. - C’est tout prés des Halles. Nous y sommes chez nous. Jusqu’au petit jour nous aurons fait un joli petit article.
HEILMANN	Vous ne dormez donc pas?
LUDMILLA STEINHERZ	La nuit? - Jamais... (mindketten balra hátul el)
MADELAINE DE MARELLE	(kinyitja a szemét)
KADÉGA	Maman, reveille-toi!
MADELAINE DE MARELLE	Ou suis-je...
ALWA	(segít neki kiegyenesedni) Venez, Madame - venez vous asseoir...
KADÉGA	Viens, Maman...
MADELAINE DE MARELLE	Mon enfant...
KADÉGA	Qu’as-tu, pauvre petite mére...
MADELAINE DE MARELLE	- Ce n’était rien --- oui ---- ah - mon Dieu, mon Dieu...
KADÉGA	Qu’as-tu donc? - Dis le...
MADELAINE DE MARELLE	Oui - oui - nous sommes devenues des pauvresses...
KADÉGA	Oh non - ne dis pas ça...
MADELAINE DE MARELLE	Aprés dix-huit ans! - Dix-huit ans de travail!
KADÉGA	Qu’est-ce que ça peut nous aire, Maman...
MADELAINE DE MARELLE	Et la jeunesse et les beaux jours passés!
KADÉGA	Qu’est-ce que ça nous fait! - C’est moi qui va gagner de l’argent pour nous deux...
MADELAINE DE MARELLE	(megcsókolja Kadégát) Merci, merci, ma fille.
KADÉGA	Non, non - je ne te quitterai jamais...
MADELAINE DE MARELLE	Sais-tu bien ce que tu dis...
LULU	(világos bőrnadrágban, vörös zekében és karimás csizmában, vállára vetett sötét köpenyben, kezében zsokésapka; haja rövidre vágva - jobboldalt elöl kinyitja az ajtót, de nem lép be, fojtott hangon) Alwa! - Alwa!
ALWA	(belemerült Kadéga látványába, gyorsan megfordul) Me voila - te megbolondultál??
LULU	Egy pillanatot se veszíthetünk...
ALWA	Hogyan? - Hiszen még egészen jól...
LULU	(két lépést tesz előre) Elárultak bennünket!
ALWA	Mi - mi - mi...
LULU	Te fegyházba jutsz, nekem pedig levágják a fejemet a nyakamról...
ALWA	(megroggyant térddel) Lulu...
LULU	Fogd a kazettát, tekerd a kabátodba...
ALWA	Nálam van - a kulcs...
LULU	Gyere - minden perc számít...
ALWA	(kábán) Ki volt...
LULU	Mit számít az! Gyere...
ALWA	Csak beijedtél...
LULU	Casti-Piani...
ALWA	A drágád....?
LULU	Gyere - (mindketten balra elöl el)
MADELAINE DE MARELLE	(Kadégát maga mellett tartva) Enfin - qu’est-ce que tout cela veut dire?
KADÉGA	Tout le monde s’enfuit...
MADELAINE DE MARELLE	C’est comme si le choléra était entré dans la maison...
KADÉGA	Revenons chez nous, Maman...
MADELAINE DE MARELLE	Eh bien, allons nous coucher. - Oh cette vie! - Oh mon Dieu...
KADÉGA	Ne pleure pas, Maman. Je t’en prie, ne pleure pas. - Je ne veux plus retourner dans mon convent. Non. Je travaillerai...
MADELAINE DE MARELLE	Avec tes treize ans...?
KADÉGA	Oui, oui. Qu’est-ce que ça me fait...
MADELAINE DE MARELLE	Dieu te bénisse!
KADÉGA	Voyons, Maman...
MADELAINE DE MARELLE	Avant tout je veux encore essayer d’autres choses. J’aurais peut-étre un engagement au Concert-Parisien. - Qui sait. - Je ne suis pas Yvette, mais j’ai une jolie voix et un tas de costumes. - J’y chanterai mon désastre. Voilá ce qui les amusera!
KADÉGA	Ne veux-tu pas m’y mener avec toi?
MADELAINE DE MARELLE	Ca non...
KADÉGA	Pourquoi pas, Maman?
MADELAINE DE MARELLE	Dans ta jupe de bébé? - Que penses-tu!
KADÉGA	Mais justement...
MADELAINE DE MARELLE	Tu es navrante.
KADÉGA	On me trouvera gentille...
MADELAINE DE MARELLE	Qui est-ce qui te dit ça?
KADÉGA	Je le sais. - Tu verras...
MADELAINE DE MARELLE	- Soit donc. - Soit.
KADÉGA	Tu m’y ménes?
MADELAINE DE MARELLE	Nous irons a l’Olympia. - Demain soir, si tu veux...
KADÉGA	Si je veux!
MADELAINE DE MARELLE	Nous prendrons une loge a nous deux...
KADÉGA	Tu te proméneras avec moi...
MADELAINE DE MARELLE	Pauvre enfant...
KADÉGA	Ca m’amusera!
MADELAINE DE MARELLE	Dieu me le pardonne!
KADÉGA	Emménes moi, petite mére! Emménes moi!
MADELAINE DE MARELLE	Mais je devrais pourtant te dire quelques mots...
KADÉGA	Si tu veux. - Tu me les diras demain...
MADELAINE DE MARELLE	Avec tes grands yeux clairs - avec ta peau fraiche et éclatante!
KADÉGA	Je n’ai pas peur, moi...
MADELAINE DE MARELLE	Comme tu auras changée en peu de temps!
KADÉGA	Je ferai tout ce que tu voudras...
MADELAINE DE MARELLE	Aprés tu n’en seras pas trop contente...
KADÉGA	On ne va pas me tuer...
MADELAINE DE MARELLE	En est on sur - mon Dieu...
KADÉGA	Alors tu auras de quoi vivre. - Je voudrais bien mourir pour toi...
MADELAINE DE MARELLE	Que tu es bonne...
KADÉGA	Si on te donne beaucoup d’argent...
MADELAINE DE MARELLE	Le baron Fouquet peut-étre. - Il a soixante ans. -
EGY ÚR	(bal hátról lép be) Au nom de la loi - vous étes arrétée.
MADELAINE DE MARELLE	Moi?
CASTI-PIANI	(belép) Mais non! - Mais non!

ÖTÖDIK FELVONÁS
London.
Padlásszoba manzárdablak nélkül. A tető homlokvonalában két nagy ablaktábla nyílik fölfelé. Jobbra és balra egy-egy rosszul csukódó, kezdetlegesen megvasalt nyersfa-ajtó. - A színpad előterében jobbra, szakadt, szürke matrac. Balra elöl vörösre mázolt virágállvány, rajta egy üveg whisky. A whiskysüveg mellett petróleumlámpa füstölög. - Hátul, baloldalt, a sarokban egy régi zöld sezlon. Jobbra, a középső ajtó mellett a sok üléstől szakadt nádszék. - A falak vörösesre mázolva.
Hallatszik az eső dobolása a tetőn. Balra elöl egy lyukon át becsepereg. A padlót víz borítja.
Első jelenet
Jobbra, a matracon, hosszú, szürke felöltőben fekszik Schigolch, a kabátszárnyak a lábfejéig érnek. Balra hátul, a sezlonon Alwa Schöning fekszik vörös plédbe burkolva, melynek szíja fölötte lóg a falon, a kezét összekulcsolja a feje alatt. Lulu szabadon vállára hulló, félhosszú hajjal mezítláb lép be, szakadt fekete ruhában, egy mosdólavórral, balra elöl.
SCHIGOLCH	Hol maradsz már!
ALWA	Meg kellett előbb mosakodnia.
SCHIGOLCH	Itt az nincs divatban.
ALWA	Nemes szenvedélyei vannak!
LULU	(a mosdólavórt a csöpögő víz alá teszi) Csak fordulnál már föl!
ALWA	Alig várja!
LULU	(kiegyenesedik, hátrasimítja a haját) Így van, Isten látja lelkemet!
SCHIGOLCH	Most menj, gyermekem...
ALWA	(a hátán vonaglik) A feleségem! - A feleségem! - A feleségem!
LULU	Még belédrúgni is kár, hogy befogd végre!
SCHIGOLCH	A kezdet mindig csupa sóhaj és bonyodalom. - Ez minden vállalkozásra jellemző.
ALWA	Az edény mindjárt kicsordul.
LULU	Hova öntsem?
ALWA	Sorakozót dobol az eső. - Hangulatos időjárás az első fellépéséhez.
LULU	(reszketve) Bár feküdnék már valahol, ahol semmilyen rúgás nem tud felébreszteni!
SCHIGOLCH	Három nap múlva tíz lóval sem lehet visszatartani. - Majd ha rájön az ízére. - Húszszor is láttam már ilyet. - Eleinte csak a kellemetlen oldalát látja az ember. Aztán már egy millióért se cserélne.
ALWA	- Mezítláb indulsz zarándokutadra?
LULU	Átázott a cipőm.
SCHIGOLCH	Nem fog megbotránkozni a jó öreg Anglia.
LULU	Mért nem az öreg megy! - Még a kabátját sem kell kigombolnia.
SCHIGOLCH	Ebben a kutya időben - amikor az ember még egy kutyát sem kerget ki az utcára?
LULU	De engem igen.
SCHIGOLCH	- Mi haljunk inkább éhen, csak mert ő nem akar egy kis örömet szerezni magának.
ALWA	Nem tudom rossznéven venni tőle. -- Az ember nem szívesen prostituálja a legszentebb érzéseit.
SCHIGOLCH	Ostoba fajankó!
LULU	(leül a fal mellé a földre és kezével fogja át a térdét) Huhh - milyen hideg van!
ALWA	Azt álmodtam, hogy Sylvainnál vacsoráztunk...
SCHIGOLCH	Az ő nyelvtehetsége mellett itt még nagy jövőnek néz elébe.
ALWA	- Bianetta is ott volt. - Fers de cheval-t rendeltem. - De nem bírták a serpenyőből kiszedni...
LULU	Hadd melegedjek az egyiktek mellett föl egy kicsit.
ALWA	Már a gyomromban éreztem. - Olyan jó volt, hogy sírni tudtam volna! A tányérok csörögtek. - Az ingem pezsgőben úszott. Túl részeg voltam. A számból visszafolyt...
SCHIGOLCH	Yes, yes.
LULU	Se a kezemet, se a lábamat nem érzem már.
SCHIGOLCH	- Elpackázza az órát, mikor az emberek hazamennek az étteremből.
LULU	Inkább megfagyok!
ALWA	Én is ezt mondom. - Minek húzni még ezt a kutyaéletet. - Ez már az utolsó stáció.
LULU	Hogy azzal a kis életemmel, ami maradt, a mások pofáját kelljen betömni!
SCHIGOLCH	Gyerünk, húzd fel a cipődet!
ALWA	Egy falatot sem eszem abból a pénzből!
SCHIGOLCH	Még semmit sem érzett, már csinálta.
LULU	Te meg elittad!
SCHIGOLCH	Tíz évesen már az anyját, apját el tudta volna tartani.
ALWA	(vonaglik) Egy bifsztek, Katja! - Egy bifsztek! - Királyságomat egy - egy - egy -
SCHIGOLCH	Rúg inkább bele, hogy leröpüljön a lépcsőn. -- Én már nem tudok. Ehhez már túl öreg és gyenge vagyok.
LULU	Menjek le az utcára, hogy aztán már soha többé máshová ne mehessek! - Már rég találhattam volna itt magamnak valamit. Csak egyszer kellett volna kilovagolnom a Hyde parkba. - Most már csak rongyaim vannak. Megkopasztottatok, hogy pénzhez jussatok, én meg beledöglöm.
SCHIGOLCH	Téged büntetni kell -- mert bűnöztél. -- Fog még üvölteni a Teremtője után - ha majd az arcára lesz írva. -- A hozzád hasonló csodagyerekek azért jönnek a világra, hogy megbilincseljék őket -- belőlük lesznek odaát az angyalok... (egész testét rázza az üres köhögés, fáradságosan fölemelkedik, köhög és a padlóra köp)
LULU	(a teli mosdólavórt az ablakon át az ereszcsatornába önti) - Hogy az arcomba köpjenek! - Hogy belém térdepeljenek!
ALWA	- Ha legalább dohányozni lehetne! ---- Cigarettáról álmodom - egy cigarettáról - a valaha is elszívott legnagyszerűbb cigarettáról. -- Az eszményi cigarettáról...
LULU	Emberek - akiknek arca sincs! - Akik a szemükbe húzzák a kalapjukat, a fülükre hajtják a gallérjukat, a kezüket pedig zsebredugják! - Inkább a kezemben hagyják a kabátjukat, felöltőjüket, mintsem, hogy eljöjjenek velem! - És itt kell nekem...
SCHIGOLCH	Yes...
LULU	De mért nekem kell lemenni?! - Én nektek még egy centime-otokba se kerültem! - Ott fekszik egy író. Lásson hozzá, értékesítse a tehetségét...
ALWA	Fúria! - Ki húzott engem magával a sárba! - Ki lopta el az eszményeimet! - Ki fojtotta el bennem az emberi utolsó szikráját!
LULU	Ostoba fecsegés!
ALWA	Ki tett engem saját apám gyilkosává?
LULU	Te? - Te? - Talán te lőtted le?
ALWA	Még nagyra is van vele!
LULU	Rongy alak! - Ha téged látlak, legszívesebben levágnám mind a két kezem. - Őneki nem volt vesztenivalója. Már nem volt semmije. De hozzád képest - irgalmas Istenem!
ALWA	- Mit csinált belőlem!
LULU	Talán én futottam utánad?
ALWA	(nevet) Hogy mit csinált belőlem!
LULU	Már nem tudod, hogyan könyörögtél előttem a térdeden csúszva?
ALWA	- Én kicsi Marie-m - ha visszagondolok - oly jó volt és oly vidám - a gyermek! - Milyen napfényes volt az életem! - Szelíd galamb, amilyet nem is érdemel férfi - elégedett és igénytelen - kilöktem az ajtómon a farkasszuka kedvéért! - És a sikerek - sikerek - a sikereim - a legragyogóbb jövő, melyre ember törekedhet - a legjobb úton voltam, hogy korom egyik első férfija lehessek -- mindezt elpazaroltam - eltékozoltam - elfuseráltam! - Jaj, Istenem, mit tettem...
SCHIGOLCH	Görcsöt kap!
ALWA	Tűrök, míg vége nem lesz. - Semmi emberit nem hagytam kipróbálatlanul. - Miért ne haljak éhen? - Miért ne haljak éhen?
LULU	Keressen magának egy irgalmasnővért.
ALWA	A roncsnak, ami teutánad lettem! -- A kiszívott velőmnek - és irtózatos bujaságomnak -
LULU	Rongy alak!
ALWA	Szukafarkas! - Hiéna!
SCHIGOLCH	- Most már ne kéresd magad. -- El vagy látva mindazzal, amire szükséged van.
LULU	Ha elkezdem, a saját számlámra fogom csinálni.
SCHIGOLCH	Hozzál nekünk egy lordot. Majd rangjának megfelelően fogadjuk. Elénekeljük, hogy: God save the Queen...
LULU	Csak azért teszem, hogy ismét fölkapaszkodjam. Még bármire képes vagyok, ha egyedül vagyok.
SCHIGOLCH	- Csak egy darab karácsonyi pudingra vágyom. Többre nincs szükségem.
LULU	Értetek nem fogom magam fillérekért dobraverni.
ALWA	- Mit ki nem találtam, hogy prostituáljam magam!
SCHIGOLCH	Yes, yes...
ALWA	Táblázatokat készítettem - éjszakákon át görnyedtem fölöttük - örök törvényeken alapuló számításokat végeztem. - Gyorsabban megszabadultam a pénztől, mintha az ablakon hajigáltam volna ki.
SCHIGOLCH	Oh yes!
LULU	Férfiaktól és nőktől is hagyta magát átverni.
SCHIGOLCH	A nőket én nem értem.
ALWA	Én soha nem is értettem őket.
LULU	Én értem őket.
SCHIGOLCH	Olyan a teste, mint a porcelán. - Egy pihe sincs a mellén...
ALWA	Fölkínálkoztam nekik...
SCHIGOLCH	A fülecskéje mint a gyöngyház. - Ha még egyszer egy pudingot - csak egy darabka pudingot, gyermekem...
ALWA	Egyik a másik karjába lökött. Hozzá ezek az angol női lábak! -- És mindnek van felesége. A nőikkel kárpótolják magukat a velünk elkövetett orgiákért.
LULU	Még egy kutyát se tudna magához édesgetni, annyira le van strapálva.
ALWA	Mit meg nem próbáltam! - Párizsban ennyivel hegyeket mozgattam volna meg! - A szemükből olvastam ki a hajlamaikat. - Isten ments! - az egyik ilyen lady - utána még ő kér pénzt - eltöri rajtam az esernyőjét - én rendőrért kiáltok - erre fölkap az úttestről egy marék friss lógombócot és a pofámba vágja. - Itt ezt nevezik örömszerzésnek! - Kiélveztem a csalódás minden formáját. - Inkább éhenhalok, inkább megfagyok, minthogy lelkésznőktől várjak emberséget.
SCHIGOLCH	- Míg az ember fiatal, nem csinál nagy ügyet a halálból.
ALWA	Mióta itt fent tanyázunk, még nem szagoltam nőt. - Hát nem ezt énekelték a bölcsőm fölött! - Ha elsütök egy viccet, rajtam röhögnek. - Ha természetes próbálok lenni, pofonvágnak. - Ha közönséges vagyok, mint egy sakál, rögtön elfogja a nagy szemérem ezeket a disznókat - átülnek a szomszéd asztalhoz, én pedig nyomhatom az üres székeknek a litániát. -- És minél kevesebbet kap enni az ember, annál pokolibban égeti a szerelem! - Katja! - Förtelem vagy! - De ha az ember választhatna közted és a téboly között... (föltápászkodik és szakadt nadrágjában imbolyog Lulu felé)
LULU	(megragadja Alwa kinyújtott kezét, leteperi a földre és a hátára fordítja) Vitesd magad előbb kórházba...
ALWA	- Ki tett engem beteggé!
LULU	Én talán beteg vagyok?
ALWA	(négy lábon, előrenyújtott fejjel) - Nem -- nem -- te nem vagy beteg -- Te egészséges vagy! - Te még sokakat fogsz boldogítani!
SCHIGOLCH	Ne hagyd a hozzátartozóidat sokáig kenyér után siránkozni...
ALWA	- Te nem vagy beteg! -- Te nem vagy beteg!
LULU	Azért tartottam magam tisztán egész életemben, hogy most belefulladjak a mocsokba... (Schigolch matracának a végére ül és könyökét a térdére támasztja)
SCHIGOLCH	Arra vár, hogy kilógjon a nyelvünk.
LULU	Melegíts meg...
SCHIGOLCH	Gyermekek, gyermekek - mi marad a gyötrelmesen átvirrasztott éjszakákból!
LULU	Hozom a pokrócot...
ALWA	- Mitől félsz - te - ha egyszer --- egészséges vagy...
SCHIGOLCH	A mirtuszkoszorúra vár. - Anélkül pap nem esketi meg.
ALWA	(föltápászkodik a földről) - A végén még odáig juttatsz, hogy meggyilkollak! - Meggyilkollak még, vérszuka! - A véreddel fogom teleinni magam! - (visszavánszorog a fekhelyére)
LULU	(Schigolchnak) Gombold ki a kabátodat. - Legalább a lábamat hadd dugjam alá...
SCHIGOLCH	- Ha legalább átlátszó bugyi volna rajtad - és harisnyakötő...
LULU	Kérlek...
SCHIGOLCH	Fizess érte. - Egy darabka pudingot inkább elfogadnék.
LULU	De hiszen én még...
SCHIGOLCH	Yes, yes.
LULU	Gombold ki. - Kérlek, kérlek. - Meghalok a hidegtől...
SCHIGOLCH	- Én már bármelyik pillanatban elpatkolhatok. Az ujjaim hegyét már Párizs óta nem érzem. Minden nap kékebbek. - Csak még egy karácsonyi pudingra vágyom, semmi másra. - Éjféltájban még egyszer lenézek a klubba. - Egy olyan szép szőke Miss úszik a bárpult mögött...
LULU	Ördög vigye! (a virágállványhoz megy és a whiskysüveget a szájához emeli)
SCHIGOLCH	Hogy tíz lépésről megérezzék a szagát - mielőtt kinyitná a pofáját!
LULU	(gyilkos pillantást vet Schigolchra, visszateszi az üveget) Nem iszom meg az egészet! - (el balra)
ALWA	(becsavarja magát a plédjébe) - Minden oroszok cárnőjének kellett volna lennie. - Akkor az elemében volna. - Egy második második Katalin... (szünet)
LULU	(egy pár széttaposott félcipővel jön vissza balról, leül egy asztalhoz az ajtó mellett. Dünnyög-gajdol:) Már érzem én - a - a - a - a - a - csak ne kéne lemenni - a lépcsőn - le a lépcsőn - nevetnem kell - je jouirai - ah - je jouirai - (a félcipőjébe erőlteti a lábát) Hú - ez milyen - hideg! még egyet kell... (a virágállványhoz megy és megfogja az üveget)
SCHIGOLCH	Még a kutyák se fogják lepisálni!
LULU	(míg leveszi az üveget) Ca m’exite! -  (még egyet húz az üvegből és el)

Második jelenet
Schigolch. Alwa.
ALWA	- Milyen kár érte -- ha visszagondolok -  (szünet)
SCHIGOLCH	Ha meghalljuk, hogy jönnek, addig be kell húzódnunk - az odúmba.
ALWA	Hisz félig-meddig együtt nőttünk fel... (hosszú szünet)
SCHIGOLCH	- Amíg én élek, addig még kitart.
ALWA	- Mikor először találkoztunk - épp - a toalettjével foglakozott. - Rögtön olyanok lettünk, mint a testvérek. - Egy szál ingben hevert a hintaszékben - a lábacskáján török papucs - és a haját fésültette. -- Dr. Gollt operációhoz hivatták. -- Mama is élt még akkor. -- Az első költeményemről beszélgettünk, ami a Wiener Mode-ban jelent meg. - A fodrász is olvasta. --- Uszítsd falkádat túl a hegyeken - izzadtan, porosan tér majd vissza hozzád...
SCHIGOLCH	Yes, yes. - (szünet)
ALWA	-- És aztán a múzeumi bálon. - Rózsaszínű tüllruhát viselt - alatta fehér fűzőt. - Papa csináltatta. -- Dr. Gollal jött. - Még nem voltak házasok. -- Mama is odament, még a legutolsó pillanatban. - Egész nap fájt a feje. -- A papa nem akart szólni hozzá. Így hát nekem kellett odamenni és táncolni vele. - Papa egész éjjel le nem vette rólam a szemét. - Utána ő lelőtte őt. - Iszonyatos...
SCHIGOLCH	Kétlem, hogy valaki még ráharapna...
ALWA	Ott voltam. -- Hát nem kívánom senkinek!
SCHIGOLCH	- Ez a tehén! -  (szünet)
ALWA	- Akkor még három évvel fiatalabb volt nálam. -- De már akkor is egész anyásan bánt velem. - Ő volt a pótmamám - olyan fiatalon. -- És ráadásul tulajdonképp a mostohaanyám volt - akkoriban ---- a húgocskám; papa intézetbe küldte -- a menyasszonyom - hhu...
SCHIGOLCH	-- Ha nem vakarja ki magát a koszból...
ALWA	- Később - amikor már néhány hónapja a festő felesége volt - valami magasabbat, valami felsőbbrendűt látott bennem. -- Néha beszélgettünk a lelki problémáimról. -- Nem tartott sokáig. --- Először a suhogó menyasszonyi ruhájában szerettem - a papa esküvőjén. - Összecserélt minket...
SCHIGOLCH	Na, itt vannak... (nehéz léptek közelednek a lépcsőn)
ALWA	(fölemelkedik) Nem teheti meg...
SCHIGOLCH	(fáradságosan fölkászálódva fekhelyéről) Előre...
ALWA	(a sezlonja előtt áll, a plédjét a cipője köré tekeri) Földhöz vágom a kutyát...
SCHIGOLCH	(keresztülvonszolja magát a szobán és karonfogja Alwát) Előre -- hogy gyónja meg a pasas a szíve bánatát, ha mi ketten itt téblábolunk!
ALWA	Engedj el -- inkább verjenek agyon...
SCHIGOLCH	Te nyavalyás - te rongy - te tetves - majd te adsz enni a családodnak? - (jobbra előrelökdösi)
ALWA	De ha ocsmányságokat kíván tőle!
SCHIGOLCH	Hát aztán!
ALWA	Az ég legyen hozzá irgalmas!
SCHIGOLCH	Előre...  (belöki a kamrába)
ALWA	Hagyjuk nyitva az ajtót.
SCHIGOLCH	(belép Alwa után a kamrába) Úgyse hallasz semmit.
ALWA	Meg fogom hallani...
SCHIGOLCH	Fogd már be a pofád!
ALWA	Az ég legyen hozzá irgalmas!

Harmadik jelenet
Lulu. Mr. Hopkins. Az előbbiek.
LULU	(kinyitja az ajtót és előreengedi Hopkinst) There is my little room...
MR. HOPKINS	(óriási termetű férfi, simára borotvált rózsaszín arc, világoskék szem, barátságos mosoly játszik a szája szélén. Cilindert és hosszú felöltőt visel, kezében csöpögő esernyő. A mutatóujját az ajkára teszi és jelentőségteljesen néz Lulura)
LULU	It’s not just too comfortable here...
MR. HOPKINS	(a kezét Lulu szája elé teszi)
LULU	What do you mean...
MR. HOPKINS	(a kezét Lulu szája elé teszi és a mutatóujjával az ajkára mutat)
LULU	I don’t understand that...
MR. HOPKINS	(befogja Lulu száját)
LULU	(kiszabadítja magát) We are alone. - There is nobody...
MR. HOPKINS	(mutatóujját az ajkára teszi, tagadólag rázza meg a fejét, Lulura mutat, úgy nyitja ki a száját, mint aki beszélne, aztán magára mutat és végül az ajtóra)
LULU	- Mon Dieu, mon Dieu...
MR. HOPKINS	(befogja Lulu száját. Ezután hátramegy, összehajtogatja a felöltőjét, leteszi az ajtó melletti székre, kifeszíti az esernyőjét és leteszi száradni a padlóra)
SCHIGOLCH	(a félig nyitott ajtó mögül, Alwának) Flúgos egy alak!
ALWA	Hát csak vigyázzon magára!
SCHIGOLCH	Ennél gyászosabb fickót keresve sem találhatott volna!
MR. HOPKINS	(széles vigyorral jön előre, két kezébe fogja Lulu arcát és megcsókolja a homlokát)
LULU	(hátralép) I hope you will give me some money...
MR. HOPKINS	(befogja Lulu száját és egy tízshillingest nyom a markába)
LULU	(megnézi és egyik kezéből a másikba dobja)
MR. HOPKINS	(bizonytalan kérdő pillantást vet Lulura)
LULU	(a tízshillingest zsebrevágja) Allright...
MR. HOPKINS	(gyorsan betapasztja Lulu száját, ad neki még egy ötshillingest és parancsoló pillantást vet rá)
LULU	You are generous...
MR. HOPKINS	(mint egy őrült ugrál körbe a szobában, hadonászik és kétségbeesetten bámul az égre)
LULU	(közeledik hozzá, átfogja derekát a kezével, a mutatóujját az ajkára teszi és tiltólag rázza a fejét)
MR. HOPKINS	(két kezébe fogja Lulu arcát és szájon csókolja)
LULU	(megfogja Mr. Hopkins tarkóját, odasimul hozzá és szájon csókolja)
MR. HOPKINS	(hangtalanul nevetve elválik tőle el és kérdően pillant a matracra jobbra elöl, és a sezlonra, balra hátul)
LULU	(leveszi a lámpát a virágállványról, csábos pillantást vet Mr. Hopkinsra, és kinyitja balra elöl az ajtót)
MR. HOPKINS	(bólint és mosolyogva belép, és az ajtónyílásban leveszi a kalapját)
LULU	(követi. A színpad balról, az ajtórésen behatoló fénysugárt kivéve sötét.)
ALWA	(a jobboldali ajtóban, négykézláb) Bementek...
SCHIGOLCH	(mögötte) Várj...
ALWA	Semmit sem lehet hallani...
SCHIGOLCH	Ostoba fajankó...
ALWA	Odamegyek az ajtóhoz...
LULU	(lámpával a kezében jön vissza. Mosolyog, rázza a fejét. A sezlonról leveszi a plédet és fel akarja venni a lavórt a földről. Amint Schigolchot és Alwát észreveszi, összerezzen és mutatja nekik, hogy maradjanak odabent.)
SCHIGOLCH	(élesen) Nem hamis pénzt adott?
LULU	(az ajkára teszi ujját és szorongva ráncolja a homlokát; kiveszi a csöpögő víz alól a lavórt, elmegy balra és bezárja maga mögött az ajtót)
ALWA	- Most...
SCHIGOLCH	Ostoba fajankó... (előrenyomul Alwa mellett, tapogatózva átmegy a színen, leveszi a felöltőt a székről és átkutatja a zsebeit)
ALWA	(Lulu kamraszobája elé kúszott)
SCHIGOLCH	- Kesztyű - Semmi - (kifordítja a felöltőt és átkutatja a belső zsebeket is. Egy könyvet húz elő és a fénysugárba tartva fáradtságosan betűzi ki a címlapot) - Lessons for those - who are - and those who want to be - Christian Workers - with a preface by Rev. W. Hay. M. H. - Very helpful. - Price three shillings six. - (a könyvet visszadugja a kabátba) Ez az Istentől elhagyott! -  (visszateszi a kabátot a székre)
ALWA	Most...
SCHIGOLCH	(tapogatózva megy vissza jobbra) - Itt, Londonban, nem történik semmi. - A nemzet túljutott dicsősége zenitjén.  (a jobboldali első ajtónál odasuttog Alwának) Hogy áll a dolog?
ALWA	(szünet után) Il fait sa toilette...
SCHIGOLCH	A világ nem olyan szörnyű, mint amilyennek képzeljük.
ALWA	Az asszonyom! - Az asszonyom! -  (visszalopakodik jobbra és magával húzza Schigolchot a kamrába)
SCHIGOLCH	Még egy selyem zsebkendője sincs a fickónak!
ALWA	Maradj most csöndben.
SCHIGOLCH	Mi meg Németországban a hasunkon csúszunk a nép előtt!
ALWA	Ismétlőfegyvere van...
SCHIGOLCH	Amiatt a pár koszos fillér miatt?
ALWA	Irigylem a kiállásáért.
SCHIGOLCH	Én is. - Én is.
MR. HOPKINS	(visszajön balról. Lulu a lámpával követi. Egymásra néznek)
LULU	Do you think to come again?
MR. HOPKINS	(befogja Lulu száját)
LULU	(némileg átszellemülten, egyfajta kétségbeeséssel néz fölfelé és idegesen rázza a fejét)
MR. HOPKINS	(fölvette a kabátját és vigyorogva közeledik. Lulu a nyakába veti magát. Mr. Hopkins gyengéden kibontakozik, kezet csókol Lulunak és az ajtó felé fordul. Lulu el akarja kísérni, de ő a szemével int neki, hogy maradjon. A középső ajtón el)

Negyedik jelenet
Lulu. Schigolch. Alwa.
LULU	(előrejön) Egészen ellankasztott! - Hát ez egészen ellankasztott!
SCHIGOLCH	Mennyid van?
LULU	(a lámpát a virágállványra teszi) Le kell - le kell mennem...
ALWA	(elállja az útját) Nem mész le!
LULU	Fogd be - Istenem, Istenem...
SCHIGOLCH	Belelendült. - Megszállta a szellem. - Az én próféta lelkem.
LULU	(karját hátraveti) Nem bírom ki...
SCHIGOLCH	Annál jobb. - Az üzlet beindult. - Mennyid van?
LULU	(félrelöki Alwát) Mennem kell. Hiába minden... (földbe gyökerezett lábbal megáll)
ALWA	Mi az...
LULU	- Visszajön...
SCHIGOLCH	(karonfogja Alwát) Gyere...
LULU	Ez valaki más...
ALWA	Ki - ki lehet - az...
SCHIGOLCH	Gyere...
LULU	Tudja az ég...
ALWA	- Közeledik... (kopognak; Lulu, Alwa és Schigolch egymásra néznek. Az ajtót kívülről kinyitják.)

Ötödik jelenet
Geschwitz grófnő. Az előbbiek.
LULU	Te... ?!
GESCHWITZ	(beesett, fakó arc, szegényes öltözék, kezében vászongöngyöleg) - Ha most nem alkalmas...
LULU	Ilyen későn...
GESCHWITZ	Kilenc napja nem beszéltem senkivel...
LULU	Talán szereztél...?
GESCHWITZ	(lesüti a szemét) Nem - semmit...
LULU	(előreszegett állal megy balra előre) Nem bírom tovább...
SCHIGOLCH	A méltóságos asszony csak a hogylétünk iránt óhajt érdeklődni.
GESCHWITZ	- Írtam a bátyámnak. -- Nem küldött semmit -
LULU	Egy kaszárnyába...
GESCHWITZ	Már annyim se maradt, hogy valami ennivalót vegyek...
SCHIGOLCH	Szeretné a lábát a mi asztalunk alá dugni. - (közeledik Geschwitzhez és megtapogatja a vászongöngyöleget)
GESCHWITZ	Lulu...
LULU	Most rögtön le kell mennem...
GESCHWITZ	Lulu...
LULU	Mindjárt visszajövök...
SCHIGOLCH	Mi ez magánál, mit hozott?
GESCHWITZ	(Lulunak) Ezt a...
LULU	Mindjárt megőrülök...
GESCHWITZ	- A képet...
ALWA	Micsoda? - Önnél van a portré?
LULU	(az ajtónál) Beleugrok a Temzébe, ha senkiben nincs irgalom...
ALWA	(elvette Geschwitztől a képet és kigöngyölíti) Íme! - Íme, megint a miénk!
LULU	(előrejön) Mi az...?
GESCHWITZ	A képed...
ALWA	Mintha egy kicsit besötétedett volna...
LULU	(felsikolt) Ó - Isten az égben!
SCHIGOLCH	Fel kell szögezni.
ALWA	(Geschwitzhez) Hogy jutott a szerzeményhez?
SCHIGOLCH	Jó benyomást tesz majd az ügyfeleinkre.
GESCHWITZ	Kivágtam. - Másnap szép csendben belopóztam.
ALWA	Oda be van verve egy szög... (jobbra megy és a képet egy szögre erősíti, ami kiáll a falból)
GESCHWITZ	- Megrepedezett. Nem tudtam jobban szállítani.
SCHIGOLCH	Alulra is be kell majd verni egyet.
ALWA	Már tudom, hogy csinálom... (kihúz egy szöget a falból, lehúzza a csizmáját és a csizmatalppal a vásznon át, beveri a szöget a falba)
SCHIGOLCH	Így már kinéz valahogy. Túl sokáig volt összegöngyölve.
GESCHWITZ	Egy ócskás a Drury Lane-en 12 shillinget kínált érte. - De nem adtam oda neki.
ALWA	(felhúzza a csizmáját) Még egy darabig megint lógnia kell.
SCHIGOLCH	Az egész lakásnak előkelőbb lesz tőle a kinézete.
ALWA	(hátralép, Lulunak) A lámpát, drága gyermek...
LULU	(jön a lámpával)
SCHIGOLCH	Ha ezt meglátják, megnő a képzelőerejük!
ALWA	- Mindene megvolt, amivel egy embert boldoggá lehet tenni.
LULU	(nevet)
SCHIGOLCH	Ami már nincs úgy, azt hozzáképzelik.
LULU	(nevet)
ALWA	- Lefogyott...
SCHIGOLCH	Ugyan ki nem fogy le. Ez már csak így van. - Én is lefogytam.
ALWA	A szeme még most is ugyanolyan.
SCHIGOLCH	Akkoriban csak libamájat zabált. - Látszik a karján.
ALWA	A pompás kebel! - Nem sokkal a legszebb korszaka előtt készült.
SCHIGOLCH	Legalább elmondhatja: ez voltam én.
LULU	(nevet)
ALWA	Megtévesztő volt a hasonlatosság. - A tartás - az alakja - a bőr harmatos üdesége...
GESCHWITZ	Rendkívül tehetséges művész lehetett!
LULU	(nevet)
ALWA	(Geschwitztől) Maga nem ismerte?
GESCHWITZ	Nem. Ez még az én időm előtt volt.
SCHIGOLCH	És micsoda lábai vannak. Ilyen lábakat már sehol nem lehet találni.
LULU	(nevet)
ALWA	Ez a finom mosoly az arcán. Egy világot képes lenne kiforgatni a sarkaiból!
SCHIGOLCH	Akinek ma a keze közé kerül, annak halvány fogalma sem lehet róla.
ALWA	Ez a rózsásfehér! - Ezek a villódzó fények! - Mintha cseppekben ülne meg rajta a levegő.
SCHIGOLCH	Az egész teste sugárzik.
LULU	(nevet)
ALWA	Ez a lány minden gondolatában boldog. Lent a vágy, fönt a hajnalpír. Ajkakat nem is látni - csak csókokat!
SCHIGOLCH	Igen. - Isten kegyelméből lett! ---- Az asszony múlandó.
ALWA	Újra érzem a régi lelkesedést!
LULU	(nevet)
ALWA	A kép megvilágítja egész végzetemet!
SCHIGOLCH	Már ismertem a száját, amikor még a tejfogai hullottak...
ALWA	Az ember nem veszi észre a hanyatlást, ha évről évre együtt van a másikkal.
SCHIGOLCH	Akkoriban még világos nappal is kimerészkedtem az utcára. - Akkor még minden második utcában volt egy zaftos...
ALWA	Visszanyerem az önbecsülésemet.
SCHIGOLCH	Az egészet elvitte a szemeteskocsi. - Ilyen korban élünk...
ALWA	Csalással veti ki ránk a természet a hálóját. - A nő csak pár másodpercig virágzik, és egy életen át becsap.
SCHIGOLCH	Most már nem kell senkit becsapnia. - A gázlámpák alatt felveszi a versenyt akár egy tucat angol rondasággal is.
ALWA	A gondviselés készítette hurokba belelépni, nem is olyan siralmas végzet.
ALWA	Akit késő este még hajt a vágy, az nem néz a női bájra.
ALWA	És hol van még egy nő, akiben a természet hatalmasabb erőkkel vívott volna!
SCHIGOLCH	Az azt a szempárt keresi, amelyik a legkevésbé tűnik tolvajnak. - A lelket keresi. Nem néz a testre.
ALWA	Ha mások megmenekültek az én nyomorúságomtól, akkor sem ismerték mennyei boldogságomat.
SCHIGOLCH	Mi ketten már nem számítunk. - Aki pénzt ad ki, annak rendszerint jó oka van rá. - Ha valaki egyszer túlélte magát, már túl csalafinta ahhoz, hogy pénzt adjon ki. - Ez a lány nem olyan ostoba, mint amilyennek előttünk teszi magát. - Nincs igazam, kislány?
LULU	(a lámpát a virágállványra állítja) Mindjárt visszajövök.
ALWA	Nem mész sehova!
GESCHWITZ	Hova akarsz menni?
LULU	El - el...
ALWA	Prostituálni akarja magát!
GESCHWITZ	(felsikolt) Lulu!
LULU	(könnyekkel szemében) Ne tegyétek a nyomorúságomat még rémesebbé...
GESCHWITZ	Lulu, Lulu, én veled megyek, bárhova mész!
SCHIGOLCH	Na, még csak ez hiányzott!
GESCHWITZ	(Lulu lábai elé omlik) Gyere velem - dolgozni fogok érted.
LULU	Takarodj - förtelem!
GESCHWITZ	Én - én elmegyek helyetted!
SCHIGOLCH	(Geschwitz ujjára lép) Ha a csontvázát akarja pénzért csodáltatni - Isten legyen önnel! - Csillapítsa évszázados szomjúságát...
GESCHWITZ	Lulu! - Lulu!
SCHIGOLCH	De ne riassza el nekünk Albion fiait! - Keresse meg a saját utcasarkát! - És ne próbáljon mások csalijával halászni!
LULU	(lesietett a lépcsőn)
GESCHWITZ	(feltápászkodik) Nem tágítok az oldalad mellől! - Fegyver van nálam...  (Lulu után veti magát)
SCHIGOLCH	Szakrament! - Szakrament! - Szakrament! - Szakrament...

Hatodik jelenet
Alwa. Schigolch.
ALWA	(hánykolódik a sezlonon) - Kicsit többet vártam volna magamtól...
SCHIGOLCH	Mért nem ragadtad torkon.
ALWA	Szénné égett a szenvedély izzásában a szívem, a bőröm...
SCHIGOLCH	Elriaszt mindent, ami él és mozog - mint a patkányméreg - azzal a filozofikus orrával...
ALWA	- Kínpadra vont. - Tüskékkel vert ki kívül-belül...
SCHIGOLCH	- Az ember ne legyen hálátlan a sorsával szemben...
ALWA	Felfalt, mint egy pestisdaganat...
SCHIGOLCH	(a matracon kinyújtózva) Ő a puhaléptű Végzet. - Ő csalogatta barlangomba a fickót...
ALWA	- Nem tudom, élt-e valaki a földön, aki hálásabb lenne a kegyelemdöfésért...
SCHIGOLCH	- A klozet-vőlegényt...
ALWA	- Úgy lebeg a fejem fölött, mint Tantalusz fölött az aranyalmával rakott ág...
SCHIGOLCH	- Hagyta, hogy megcsontosodott szüzességét elrabolja...
ALWA	--- Gyülekezőhelyet csinált belőlem, ahol a mérgek és paraziták ülik babilóniai orgiájukat... (szünet)
SCHIGOLCH	Feljebb csavarhatnád egy kicsit a lámpát.
ALWA	- Az elmúlás gondolatában van valami rettenetes.
SCHIGOLCH	- Ha huszonhárom éves volnék, tudnék magamon segíteni.
ALWA	- Azt kérdem magamtól, hogy a vadember a maga vadonjában képes-e ugyanígy szenvedni?
SCHIGOLCH	Még ha csak egy nyakkendőm is volna elfedni a pucérságomat!
ALWA	Nem mindenki kóstolhatta meg az én arany ifjúságomat!
SCHIGOLCH	-- Mindjárt kialszik...
ALWA	Jó neki!
SCHIGOLCH	- Nekem is volt három házam a meghosszabbított Heinrich utcában. - Az ember könnyen leszokik bármiről.
ALWA	- Mit kezdtem az életemmel!
SCHIGOLCH	- Muszáj, hogy vaksötét legyen, mire jön?
ALWA	Az évek elszaladnak - és az ember már egyetlen órára sem emlékszik pontosan vissza...
SCHIGOLCH	- Mit művelt ez a rohadt időjárás a bohócsipkámmal!
ALWA	-- Már nem hallani az esőt.
SCHIGOLCH	Csak nehogy együtt maradjanak.
ALWA	Lehet, hogy holnap újra szép idő lesz.
SCHIGOLCH	- Kettővel nem szívesen megy el senki...
ALWA	- Nem maradtak együtt!
SCHIGOLCH	Istennek hála van annyi esze, hogy a puszta öklével tartsa távol magától.
ALWA	Az egyik nemzete egész csodálatát kivívta...
SCHIGOLCH	Azt hiszem - hallok valamit...
ALWA	- A másik Londonban fekszik, a legutolsó söpredék között, és nem képes meghalni...
SCHIGOLCH	Te nem hallod?
ALWA	Miért? - És milyen vidáman órákat éltek meg együtt - a közös alkotás óráinak örömét - ábrándoztak a jövőről...
SCHIGOLCH	Jönnek! - Jönnek!
ALWA	Kicsoda...
SCHIGOLCH	(feltápászkodik) Madame la Comtesse!
ALWA	Én itt maradok...
SCHIGOLCH	Hatökör.
ALWA	Itt maradok. A pléd alá bújok. - Legalább itt akarok lenni közben.
SCHIGOLCH	Anyámasszony katonája! (bemászik az odújába és bezárja maga mögött az ajtót)

Hetedik jelenet
Kungu Poti, Ouaoubée trónörökös hercege, Lulu, Alwa.
ALWA	(a plédje alá mászik)
LULU	(kinyitja az ajtót) Come in, come in...
KUNGU POTI	(fehér cilinder, fehér felöltő, fehér nadrág - megbotlik a lépcsőn) It’s very dark here...
LULU	Come in darling. Here is more light...
KUNGU POTI	Is that your sittingroom?
LULU	(becsukja az ajtót) Yes Sir. - Why are you looking so seriously?
KUNGU POTI	I feel cold...
LULU	Take you a drink?
KUNGU POTI	Well. Have you any brandy?
LULU	Yes. Come on.  (elveszi az üveget) I don’t know where the glass is.
KUNGU POTI	That does not matter.  (meghúzza az üveget) Well - well...
LULU	Úgy néz ki - mint egy odaégett palacsinta...
KUNGU POTI	What’s that?
LULU	I say, you are a nice young man...
KUNGU POTI	Well. - Do you think so?
LULU	Yes Sir - lent még nem látszott ennyire feketének.
KUNGU POTI	My father is the Sultan of Ouaoubée.
LULU	Is he? - How many women does he keep?
KUNGU POTI	Only four. - I have six here in London; three English and three French. Well, I don’t like to see them.
LULU	Are you not on good terms with them?
KUNGU POTI	Well. They are too stylish for me.
LULU	You prefer to come with me?
KUNGU POTI	Yes, I do.
LULU	Közben büdös, mint egy istálló!
KUNGU POTI	What do you say?
LULU	Will you stay longtime in London?
KUNGU POTI	Well - When my father is dead, I must go to Ouaoubée.
LULU	What you want to do there?
KUNGU POTI	I shall be king of my country. That kingdom is twice size of England. Well, I would rather stay in London.
LULU	I believe that. - How much will you give me?
KUNGU POTI	What’s your name?
LULU	Daisy.
KUNGU POTI	(énekel és a lábával topog hozzá) 
Daisy, Daisy, 
Give me your answer, do!
LULU	Tell me - what want you to give me?
KUNGU POTI	Daisy, I give you a sovereign.
LULU	Well.
KUNGU POTI	(énekel és a lábával topog hozzá) 
I’m half crazy 
All for the love of you! 
(meg akarja Lulut csókolni)
LULU	(védekezik) Let me see your money first.
KUNGU POTI	Yes. I will give you one pound. I give always a souvereign-
LULU	You may give me afterwards, but you must show it to me first.
KUNGU POTI	I never pay beforehand!
LULU	Allright, but show me your money.
KUNGU POTI	No, Daisy. - Come on...
LULU	Go away, please!
KUNGU POTI	(átkarolja Lulu testét) Come on, come on...
LULU	Let me go, I say!
KUNGU POTI	(megmarkolja Lulu haját) Come on, Daisy - where is the bed...
LULU	(sikoltva) No! - No! - Don’t that! - Oh!
KUNGU POTI	Well... (a földre löki)
ALWA	(ledobja magáról a takarót, és megnyújtott léptekkel jön előre és Kungu Poti torkának esik)
LULU	(felsikolt) Szentséges ég!
KUNGU POTI	(gyorsan a zsebébe nyúl és Alwa fejére üt)
ALWA	(összeroskad) Mama...
KUNGU POTI	Well - that’s a den. - That’s a murderhole! - I am going. -  (középen el)
LULU	(kiegyenesedik) - Tessék, most itt fekszik! - Alwa! Nem maradok itt tovább. - Mért akadtam pont ebbe a feketébe! - Olyan tömeg megy el itt minden percben. -- Az ember megkérdezi hány óra van - what o’clock is it, please? - Whence are you coming so late? - Egy kis társalgást kezdeni: Why look you so sorrowful? - Mindent megértéssel fogadni... (el középen)

Nyolcadik jelenet
Schigolch. Alwa.
SCHIGOLCH	(jobbról bejön, tapogatózva, Alwa fölé hajol) - Látod, mi lett belőle! - Aki mások szerelmi ügyeibe ártja magát! -- (megtapintja Alwa fejét) Vér... Vér... (az asztalhoz megy és egy lámpával jön vissza) - Semmit se látni. -- Alwa! -- Isten fiacskája! --- Süket, mint a föld. - (a lámpát a földre teszi és Alwa hátához tapasztja a fülét) - Zsibong valami. - (megfordítja Alwát és megtapintja a halántékát) - Láza az nincs. Inkább nagyon is hideg. - (Alwa fülébe kiabál) Alwa! - Alwa! ---- (a hüvelykujjával felhúzza Alwa bal szemhéját) - Ezt már ismerem. - Ezt már ismerem. - Ezt már ismerem. --- (két kezébe veszi Alwa fejét és végigtapogatja) A kannibál! -- Mély - nagyon mély... (elengedi Alwa fejét, ami nagyot koppan a padlón) Hopp! ---- ágyba kell tenni. - (átnyúl Alwa hóna alatt, benyúl a térde alá, fel akarja emelni, de elengedi. Kiegyenesedik) - Túl sokat nem nyom már a fiatalember. -- Ha volna itt még valaki... (Alwa fölé hajol) - Mondj valamit! - Nem a pofádra estél. -- Ne légy olyan álomszuszék! - Az egész élet előtted áll! -  (rázogatja) Gyere, gyere! - Ne vedd úgy a szívedre! - Nem gondolta olyan komolyan. - Gyere - hallgass az okos szóra! (kiegyenesedik) Aki nem fogad el tanácsot, azon nem lehet segíteni. - Úgy látszik egy kicsit még gondolkodik a dolgon -- Úgy mosolyog, mintha egy darab cukor volna a szájában! -- (megint Alwa hóna és a térde alá nyúl, pár lépéssel odébbvonszolja, aztán leteszi) - Az ilyen esetekben egy vagy-vagy. -- Ha valaki még saját magával sincs tisztában...  (rázogatja Alwát) Az előbb még a jövőről ábrándoztál... Nem hallasz semmit?! -- (megpofozza) - Majd én leszoktatlak a hóbortjaidról! --- (megint fölveszi) Nyugalomra vágyik... (balra vonszolja, Lulu kamrájába) (szünet) (visszajön, fölveszi a lámpát a földről és a virágállványra teszi) Már ez se sokáig húzza... (felcsavarja a lámpát, Lulu képét szemléli) - Még nem egészen úgy áll a falon, ahogy kellene. - Van benne valami -- ez a fehér láb - a magasba emelt kéz -- mint a halál. Mintha álmában látná az ember. ----- Lassacskán eljön a mi időnk is. - Isten tudja, mikor tér vissza az expedíciójáról. --- Ha valaki olyan sokáig élt, mint a magamfajta - és annyi mindent látott fellobogni - és lelohadni - akkor már nem ájul el olyan könnyen - és nem veti magát a Temzébe... (bemegy az odújába és egy horpadt, sörtés cilinderrel tér vissza) -- Hanem vesz magának egy Scotch Whiskyt és eszik egy darab Christmas-Puddingot... (megretten) Atyaisten, jön valaki...

Kilencedik jelenet
Schigolch. Geschwitz grófnő.
GESCHWITZ	(hangtalanul kinyitja az ajtót)
SCHIGOLCH	Maga...
GESCHWITZ	Én...
SCHIGOLCH	- Már azt hittem - hogy talán - a...
GESCHWITZ	- Mindjárt itt lesz...
SCHIGOLCH	(az ajtóhoz megy) Akkor nem zavarok...
GESCHWITZ	Nem tartóztatom...
SCHIGOLCH	Ajánlom magamat...
GESCHWITZ	Milyen sötét lett itt...
SCHIGOLCH	És még sötétebb lesz...
GESCHWITZ	Meg vagyok csonkítva...
SCHIGOLCH	Minden elmúlik...
GESCHWITZ	Nem bírom...
SCHIGOLCH	Én még bírom, hálaisten.
GESCHWITZ	Nem tudok elmenni, és nem tudok itt maradni...
SCHIGOLCH	Mert lapos, mint a deszka, azt hiszi, családapának is kell lennie...
GESCHWITZ	Megtanultam várni...
SCHIGOLCH	Várjon csak nyugodtan. - Mindenesetre okosabb, mintha konkurenciát akarna csinálni neki. - Még fejlődhet...
GESCHWITZ	Ő küldött fel...
SCHIGOLCH	Akkor biztosan találkozok vele... (el középen)

Tizedik jelenet
GESCHWITZ	(egyedül) -- Meg vagyok - cson - csonkítva. - Ő mondta. Hogy én csonka vagyok. -- (leül az ajtó melletti nádszékbe) - Talán igaza van. -- Három teljes éve várok már. -- Gyilkosság eszközévé tett. Egyszerűen becsapott. -- Becsapott engem! - Engem becsapott! -- Három teljes várok egyetlen rövid percre. --- Ha majd előtte fekszem élethalál harcban -- már csak az életem maradt. - Minden az övé - minden, az életem is. -- Az értékpapírok - a parcellák, a kötvények - a járadék - geschwitzi örökrészem - a becsületem - a boldogságom --- És még várok. --- Mim marad, ha meghalok. - Nem fog könnyeket ontani. --- Nem tudok többé a Jóistenben hinni. - Ki csonkított meg. - Én magam - én tettem régesrég. - Na és ha csonka vagyok! - Na és ha csonka vagyok! - Ha jön a férfi - hát szétlövöm. -- Mindenki ép és egész. - Minden közönséges utcai zsivány. - Bárkit részeggé tehet a boldogságtól. -- Engem! - Engem nem! - Bárkit rajtam kívül! - A föld összes lakója közül! --- Miért - miért - miért - miért - miért vagyok én elátkozott... (hosszú szünet)

Tizenegyedik jelenet
Lulu. Dr. Hilti. Geschwitz grófnő.
GESCHWITZ	(mozdulatlanul ül az ajtó mellett, a belépők nem veszik észre)
LULU	(kinyitja az ajtót és előre engedi Dr. Hiltit) - Whence are you coming so late, Sir?
DR. HILTI	I have been in the theatre. - I am coming from the Alhambra...
LULU	Indeed? - You have seen Constantinople?
DR. HILTI	Yes, yes. - Indeed!
LULU	How did you like it?
DR. HILTI	Oh - that’s very nice!
LULU	I think so. - Did you see the turkish Coffee-house?
DR. HILTI	Yes. Certainly. - I have never seen so beautiful girls.
LULU	They are prettily dressed, the turkish dancing-girls...
DR. HILTI	O yes. - There are two thousand ladies lifting up the right leg at the same time! - I never saw such handsome girls before.
LULU	Didn’t you? - But you are not English?
DR. HILTI	No. - I am only here the last two weeks. - Are you borne in London?
LULU	No Sir. - I am French...
DR. HILTI	Ah, vous etes Francaise?
LULU	Oui monsieur, je suis Parisienne.
DR. HILTI	Are you?
LULU	Je suis une vraie Parisienne. - Ma mére est cassiere au Café Kalypso. Dans le temps elle vendait des poissons au Boulevard Rochechouart. Mon pere est de la haute noblesse. Je na l’ai vu qu’une seule fois., j’avais quinze ans. Il habite le Faubourg St. Honorée. Il a cent chevaux dans ses écuries.
DR. HILTI	I am coming from Paris, where I was staying for eight days.
LULU	On s’y amuse mieux qu’ici. Vous ne trouvez pas?
DR. HILTI	Oui. I was everyday in the Louvre.
LULU	What did you do there?
DR. HILTI	I admired the pictures. But I am no French. I am from Zurich in Switzerland.
LULU	Est ce de la Suisse Française, ça?
DR. HILTI	No. Zurich is in Switzerland German.
LULU	Alors vous parlez l’Allemand?
DR. HILTI	Peszél németül?
LULU	Un petit peu seulement, parce que mon ancien amant était Allemand. - Il était de Berlin, je crois.
DR. HILTI	Mennytörkős mennykő - hoty én ennek mennyire örülök, hoty Ön peszél németül!
LULU	(a sezlonra vonja) Gyere, te édes, gyere. - Velem maradsz éjszakára.  (megcsókolja) Szép szemeid vannak!
DR. HILTI	Te nints nálam töpp öt sillingnél.
LULU	Let me see, darling.
DR. HILTI	(kiüríti az erszényét) Itt fannak. - Nem fiszek töppet makammal soha, mikor elmetyek.
LULU	(elveszi a pénzt és elteszi) It’s enough - parce que c’est toi - parce que tu as les yeux si doux. - Embrasse moi.
DR. HILTI	Héccencségit, örtök és pokol, mennytörkős mennykő!
LULU	(megcsókolja) Hunyd be, könyörgöm.
DR. HILTI	Esz utyanis asz első eset, hoty lánnyal fatyok.
LULU	Menteur - ce n’est pas ici qu’il faut faire de blagues!
DR. HILTI	Örtök fitye, hihecc nekem! - Ekész másképp képszeltem a dolkot!
LULU	Mért nősültél meg olyan korán?
DR. HILTI	Meknősültem?! -- Én mék nem nősültem mek.
LULU	Va donc!
DR. HILTI	Szakramánt - ha montom, hoty nem!
LULU	Akkor mivel foglalkozol?
DR. HILTI	Prifát tocens fatyok...
LULU	Tais-toi, mon Dieu - tu n’as pas honte...?
DR. HILTI	Pourquoi?
LULU	Inkább hagyjuk.
DR. HILTI	Mennytörkős mennykő - én fiatalokat tanítok.
LULU	Még ez is - vraiment j’ai de la chance ce soir!
DR. HILTI	Eszer örtök! - Te nem értesz enkem. Én filoszófus fatyok. Filoszofiát tanítok az etyetemen.
LULU	Mais tu ne peux pas étre philosophe comme ça!
DR. HILTI	Pourquoi pas - sacré nom de Dieu!
LULU	Tu me fais mal, écoute. Ne parle pas comme ça. Tu a l’air d’un enfant et tu t’expliques comme un maquereau. - Est-ce vrai, tu ne t’es jamais couché avec une femme?
DR. HILTI	Mekesküszöm rá. - Én utyanis egy réki tsalátpól szármaszom. Ety patriciustsalátpól. Én arisztokrata fatyok. Mint diák tsak két frankocska zseppénszt kaptam.
LULU	Nem azt mondtad, hogy filozófus vagy?
DR. HILTI	Iken asz, iken asz! - Materialista fatyok. Tarfinista.
LULU	Dis moi donc - il n’y a pas de femmes lá bas?
DR. HILTI	Zürikkben?
LULU	Igen.
DR. HILTI	Dehotynem! - Ötfenöt örömhász fan Zürikkben. Te ota tsak hászasemperek mennek.
LULU	Dis moi donc - ton pucelage ne t’a jamais géné un peu?
DR. HILTI	Örtökét, tehotynem! - Tsak joppan is fel tutom használni a pénszemet. A hászasemperek nem nélkülöszhetik a tisznósákot és a felesékeik túl ronták.
LULU	Milyen disznóságokat csináltok ti svájciak?
DR. HILTI	Aszt a tisznósákot! - Aszt amit te is tsinálsz!
LULU	Moi? - Moi, je fais l’amour.
DR. HILTI	Épp aszt! - Mi más asz, ha nem tisznósák!- Tsak tisznósák!
LULU	Nem nagyon tiszteled te az apádat.
DR. HILTI	A papámat? - Asz apám más célotskával tsinálta. - Te istencsapása, pár pofont akarsz talán? - Asz apám aszért tsinálta, hoty tyerekekei letyenek.
LULU	Az látszik is rajtad. - Akkor miért jöttél el velem?
DR. HILTI	Mert szüksékem fan most rá. Elikérkesztem. Ma este eljetyesztem egy bászeli patricius-lányt. Itt Nursery governess.
LULU	Szép?
DR. HILTI	Iken, két milliója fan. Arra most szükségem fan. Nekem eszt tutnom kell, ha el akarom fenni felesékül. - Natyon feszült fatyok, hoty hoty fok sikerülni.
LULU	(hátraveti a haját) Quelle chance pour moi! -  (fölkel és fogja a lámpát) Eh, bien, viens mon philosophe! - Nous verrons... (Dr Hiltit a kamrájába vezeti és belülről beriglizi az ajtót)
GESCHWITZ	(mozdulatlan, egy kis fekete revolvert húz elő a zsebéből és a homlokának szegezi) - Come on, darling. - Come on...
DR. HILTI	(belülről feltépi az ajtót és kiront) Ó átkoszott hulla! - Pent asz átypan fan falaki!
LULU	(lámpával a kezében Hiltibe kapaszkodik) Maradj velem...
DR. HILTI	Ety tök! - Ety hulla!
LULU	(belekapaszkodik) Maradj velem! - Maradj velem...
DR. HILTI	(kiszabadítja magát) Hulla fekszik penn - Örtök és pokol, mennynek Tsillaka! Ety hulla!
LULU	(karjával átfonja a lábát) Maradj velem!
DR. HILTI	Hol fan a kijárat...? (keresi a kijáratot, észreveszi Geschwitzet; a haját tépi) Esz asz örtök! - Esz asz örtök!
LULU	Kérlek - maradj! Maradj!
DR. HILTI	Tökletes tökhalál! - Örök jékferés! -  (el középen)
LULU	(felugrik) Maradj - maradj - maradj - ... (utánaveti magát)

Tizenkettedik jelenet
GESCHWITZ	(leengedi a revolvert) Jobb a kötél! - Akkor nem hallok semmit többé. -- Mi vár még rám? -- Fájdalom, fájdalom. ---- A hídról is leugorhatnék. -- A víz hideg. -- Az ágyam is hideg. -- Mi a hidegebb? - A víz? Az ágyam? -- Párizsban nem voltak ilyen magasak az emeletek. -- Sokáig nem fázik az ember. -- Róla fogok - álmodni - egészen az utolsó pillanatig. --------Jobb a kötél! ----- Hisz ő is hideg! -- Ledöfni - esetleg - ledöfhetném magam? -- Nincs meg hozzá a hidegvérem. -- Nem - ezzel semmire sem megyek. ---- Hányszor álmodtam arról... hogy megcsókol. - Csak még egy perc. - Nem, nem, nem. - Mindig közbejön valami. ---- Jobb a kötél. - Az ereimet nem vágom fel. - Abban nincs semmi fantázia. --- Megmérgezni se tudom magam. -- Jobb a kötél! --- Mocskos vagyok, mocskos, mocskos, mocskos. -- A kötél! -- (elteszi a revolvert) Nem tudom agyonlőni magam. - A Temzébe se tudok ugrani. - Túl tiszta a víz! -- A kötél! --  (hirtelen felugrik) Isten látja lelkemet---- (leveszi a pléd szíját a falról, fellép a székre, a szíjat egy szögre erősíti, a hurkot a nyakába veti, ellöki lábával a széket és a földre zuhan. - Megtapogatja a szíjat és kitapintja a végén a szöget, ami a falból kiszakadt) - Átkozott élet! -- Átkozott élet! -- Átkozott élet! - (egy darabig a falnak dőlve marad) Lulu - Lulu - ha ez még - előttem állna - ha ez még előttem állna -- ha ez csak próbatétel -- ha még nem kell elmennem innen - Lulu -- csak egyszer engednéd - hogy szóljak a szívedhez - csak egyszer -- csak egyszer engedd kitárni -- és minden - minden jó lenne, rendbejönne! - Várni akarok. Várni akarok. - De akkor legalább ígérd meg nekem -- Lulu -- még nem mehetek el! - Előtte még egyszer - boldognak kell lennem. - Tudom. - Most már tudom. -- Különben tovább szenvednék odaát az örökkévalóságban. Ezt nem akarja a Jóisten. - Nem akarja, és nem enged elmennem. - Egyszer, egyetlenegyszer boldognak kell lennem. - Lulu! - Hallgass rá! - Lulu! - Szól egy szót nálad az érdekemben! - Támogat engem, hallgass rá! - Lulu! - Meg fog büntetni, meg fog téged büntetni! -- (jobbra vonszolja magát, térdre rogy Lulu képe előtt és összekulcsolja a kezét) Imádott angyalom! -- Kedvesem! -- Csillagom! - Ki szenvedett nálam többet! - Ki adott neked többet! ---- Oly boldogan nevetsz! -- Kinek volt több türelme nálam! ------ A bőröd olyan puha, mint a hó. - A szíved olyan hideg. --- Könyörülj rajtam! - Könyörülj rajtam! - Könyörülj rajtam!

Tizenharmadik jelenet
Jack. Lulu. Geschwitz grófnő.
LULU	(bevezeti Jacket, szikrázó szemmel szól Geschwitzhez) - Te még itt vagy...??
JACK	(tömzsi, ruganyos mozgású alak, sápadt arc, égő szemű, görvélyes orrú férfi, magasra vont, erős szemöldökkel, lelógó bajusszal, ritkás kecskeszakállal, göndör barkóval, tűzpiros kezén lerágott körmök; beszélgetés közben egyik pózból a másikra vált; a földre szegezett tekintettel beszél. Sötét felöltőt és kis kerek nemezkalapot visel.) - Who is it?
LULU	It is my sister, Sir...
JACK	Your sister?
LULU	She is mad. - She is always on my heels...
GESCHWITZ	(mint egy kutya mászik hátrafelé) Nem hallottalak...
JACK	Does she disturb us?
LULU	No - stay, stay! - Don’t go please...
JACK	You have a beautiful mouth when you are speaking...
LULU	(kinyitja az ajtót, Geschwitzhez) Ki innen! - Várj a lépcsőn!
JACK	Don’t send her away!
LULU	(bezárja az ajtót) Will you stay with me, Sir?
JACK	How much you want?
LULU	All night...?
JACK	You have a strong pretty chin. Your lips are like bursting cherries...
LULU	As soon you have seen me, you will leave me; you will tell me, that you have to go home...
JACK	Liar!
LULU	Istenem, Istenem...
JACK	You understand your business! - You are no English?
LULU	No Sir...
JACK	What are you?
LULU	I am German...
JACK	- Where did you get your beautiful mouth?
LULU	From my mother...
JACK	I do know that. - How much you want?
LULU	Just what you like...
JACK	I cannot waste money. I am not a baron Rotschild.
LULU	Will you not stay all night with me, Sir?
JACK	No. I haven’t time.
LULU	Why will you not stay all night with me, Sir?
JACK	I am married man.
LULU	You say, you missed the last bus and that you have spend the night with one of your friends...
JACK	Time is money. - How much do you want?
LULU	Pound...
JACK	Good evening. -  (az ajtóhoz megy)
LULU	(visszatartja) Stay!- Stay!
JACK	(elmegy Geschwitz mellett jobbra előre, kinyitja a kamraajtót, körültapogat odabent)
LULU	A nővéremmel élek...
JACK	(visszajön) You are insolent!
LULU	I am not insolent! - You may pay me tomorrow...
JACK	When I am sleeping, you will file my pockets.
LULU	I don’t do that.
JACK	Why wish you, that I stay here all night?
LULU	(hallgat)
JACK	That is suspicious.
LULU	Just give me what you like...
JACK	Your mouth is the best part of you.
LULU	Half a sovereign...
JACK	(nevet és az ajtóhoz megy)
LULU	(visszatartja) Don’t leave! - I implore you!
JACK	How much do you want?
LULU	I don’t want anything at all..
JACK	You don’t want nothing? - What does it mean?
LULU	(a földhöz vágja Geschwitzet, aki fenyegetően Jack elé áll)
JACK	Let her go! -- That is not your sister. - She loves you.
LULU	- We are sisters in law...
JACK	(közeledik Geschwitzhez és megsimogatja a fejét) We don’t hurt each other. - We understand us. - Don’t we? - (Geschwitz arcát veregeti) Poor beast...
GESCHWITZ	(hátramászik és közben gyilkos pillantásokat vet Jackre)
LULU	Are you a bugger?
JACK	(Geschwitzet a bőrszíjnál fogja, amit a nyakán visel) What is that? - What is that?
LULU	She is insane - I told you. If you prefer to go with her...
JACK	(szorosan fogja Geschwitzet, Lulunak) Tell me, what you want.
LULU	Give me eight shillings...
JACK	That’s too much.
LULU	Ha ez is túl sok...
JACK	How long are you walking the streets?
LULU	Since two years...
JACK	I don’t beleive that.
LULU	From my birthday...
JACK	Why do you lie?
LULU	What can I say?
JACK	You are a beginner!
LULU	I am just starting today.
JACK	How many did you have already?
LULU	First came a gentleman. He was totaly mad. He did not allow me to speak. He covered my mouth. I was not allowed to laugh or to groan. - Did he excite me! - I could have bitten off his nose!
JACK	And then?
LULU	Will you not stay with me?
JACK	Then?
LULU	Then came a nigger. - We began fighting about the money. He did not want to pay. He promised to pay afterwards...
JACK	And then?
LULU	O, I would like, you would stay with me all night!
JACK	I pay advance.
LULU	I don’t want any money.
JACK	Who followed the black man?
LULU	Nobody. - A philosopher. - He said, he never touched to woman. He would like to practise on me for his wedding-night. He did swear like a trooper. He was a fad. He said to be Swiss. - He cleared out.
JACK	Why that?
LULU	On account of this animal on the floor.
JACK	(fogja Geschwitzet) Did he attack him?
LULU	He was dissapointed. - He thought the affair entirely differently.
JACK	Have you been mother?
LULU	I don’t know what you mean.
JACK	Did you ever have a child?
LULU	No Sir. Never. - How so?
JACK	Because your mouth is so fresh yet.
LULU	What is the matter with my mouth?
JACK	Now what is it, what you want?
LULU	I was a nice looking woman...
JACK	How much you want - when I stay all night?
LULU	- Give me five shillings.
JACK	No miss. -  (az ajtóhoz megy) Sleep well...
LULU	(visszatartja) Give me four.
JACK	- Have you a friend living with you?
LULU	I am all alone - with my sister.
JACK	(balra mutat) What is in there?
LULU	There is my kitchen.
JACK	Your kitchen?
LULU	There is no window in it.
JACK	(toppant a lábával) Who is living down below?
LULU	Nobody. - That room is to let.
JACK	- Would do three shillings?
LULU	Yes, Sir.
JACK	I don’t have so much...
LULU	Two...
JACK	I judged you after your way of walking.
LULU	Did you see me before?
JACK	Never. - I saw your back. I followed you.
LULU	My skirt is torn behind...
JACK	I did not make a mistake. I saw, your body is perfectly formed.
LULU	From behind you did see that?
JACK	I saw on the manner you put your feet. I said to myself, she must have a very expressive mouth.
LULU	It seems, you took a fancy in my mouth?
JACK	Yes. Indeed. - You are intellingent. - You are generous. - You are ambitious. - You are right at heart.
LULU	What harm can that do...
SCHIGOLCH	I saw that, whn I saw you walking on th side-walk.
LULU	You are original.
JACK	I was coming behind you.
LULU	- What are you staring at me!
JACK	I have only a shilling...
LULU	You are excited, too!
JACK	It is three years since I slept with a girl.
LULU	Come on - give me the shilling.
JACK	On what did you live up to today?
LULU	I was a parlor-maid.
JACK	Parlor-maids have rougher hands than you.
LULU	I had a rich friend. - Give me your shilling.
JACK	You loved too much already.
LULU	Yes...
JACK	(megmutatja az erszényét) I must get six pence change...
LULU	I have no penny.
JACK	You must. - I have to take a bus tomorrow morning...
LULU	Why do you tremble so?
JACK	Come on. Look in your pocket.
LULU	(keres a zsebében) Nothing - nothing -
JACK	Just let me see.
LULU	That’s all what I have... (egy tízshillingest tart a nyitott tenyerén)
JACK	I want to have the half sovereign.
LULU	I will change him tomorrow morning.
JACK	Give it to me.
LULU	You are richer than me.
JACK	When I stay all night with you...
LULU	(nekiadja a pénzt és elveszi a lámpát a virágállványról)
JACK	(észreveszi Lulu képét) - You are a society-woman. - You did take care of yourself.
LULU	(jobbra elöl kinyitja a kamraajtót) Come on, come on...
JACK	We don’t need any light.
LULU	In the dark?
JACK	Why not? - It is going out. - It stinks.
LULU	That’s true. - (a lámpát a virágállványra teszi)
JACK	What use that stink! -  (le akarja csavarni a lámpát)
LULU	Let it burn...
JACK	The moon is shining.
LULU	Come on...
JACK	As you like.
LULU	- Why don’t you come?
JACK	I am afraid...
LULU	(a nyakába borul és megcsókolja) - I wouldn’t do you any harm. - I love you. - You are like a baby! - You are too bashful. You look puzzled. -- Why don’t you look at me?
JACK	- I ask myself, whether I will succed or not...
LULU	You too? - Yes, yes - (kezét a férfi felöltője alá teszi) What is, what you want more. - Don’t let me beg you any longer. -- You don’t need to be afraid of me. - I never was ill...
JACK	Don’t you be ashamed yourself, to sell your love?
LULU	What could I do?
JACK	That is very mean?
LULU	You love me! - You are pitiful!
JACK	I never found a more beautiful girl in the street.
LULU	(magához szorítja) Come on. - I am not as bad as I am looking...
JACK	Allright... (követi Lulut a kamrába)

Tizennegyedik jelenet
GESCHWITZ	(egyedül, a mutatóujjával ír a padlóra) -- a szívembe - ültetted - ezt a szerelmet --- imádott - gyermek -- nem tehetek róla --- vérzik az ujjam -- forró - túl forró vagyok ------ van még valami - amiről el kell töprengenem ----- Lulu... (a lámpa kialszik. A két ablak alatt a padlón két négyszög alakú éles fényű folt. A szobában minden tisztán kivehető.) (Geschwitz mintha álmában beszélne) - Ha besötétedik -- ha besötétedik -- ő az én egyetlen gondolatom -- különösen - ha besötétedik ----- ha nem nősült volna meg --- erről el kell töprengenem -- ha az én apám - nem nősült volna meg -- sohasem látom őt -- sohasem látom --- ha az anyám...Az egyik a másikból jön -- miért vagyok én - csonka --- én nem házasodom meg. --- Én - egyet ismertem ----- Lulu --- (felugrik) Ó! - Ó! (jobbról visítás hallatszik)

Tizenötödik jelenet
Geschwitz grófnő. Lulu. Jack.
LULU	(mezítláb, ingben és alsószoknyában, sikoltva tépi fel az ajtót és tartja kintről) -  - Segítség! - Segítség! - Martha...
GESCHWITZ	(az ajtó felé ront, előhúzza a revolverét és, Lulut maga mögé terelve, az ajtóra irányítja; Lulunak) Engedd el!
JACK	(guggolva kitaszítja bentről az ajtót és kést márt Geschwitz testébe)
GESCHWITZ	(a plafonba lő és üvöltve összerogy)
JACK	(elállja a kijárati ajtót)
LULU	(balra elöl) - Jaj! - Jaj! - Jaj Istenem... (szünet)
GESCHWITZ	(lehanyatló fejjel próbálja meg Lulunak odanyújtani a fegyvert) - Lulu...
JACK	(a plédszíjnál fogva lerántja és kiveszi kezéből a revolvert)
LULU	Police! - Police!
JACK	(a revolvert Lulura irányítja) Be quiet!
GESCHWITZ	(hörögve) Nem - fog - lőni...
JACK	(Lulunak ront és megpróbálja elkapni)
LULU	(a kijárat felé menekül)
JACK	(az ajtó elé ugrik) I have you safe!
LULU	(hátratántorul) Felvágja a hasamat!
JACK	Shut up! - (a padlóra veti magát és megpróbálja elkapni Lulu lábát)
LULU	(a kamrájába menekül balra elöl és nekidől belülről az ajtónak. Hallani, hogy kiáltozik) Segítség! - Segítség! - Help! - Police! - Police!
JACK	(késsel a kezében megpróbálja benyomni az ajtót)
GESCHWITZ	(fel akar állni, de az oldalára bukik) - Angyalom -- angyalom!!
LULU	(bentről) Murder! - Murder! - Assistance!
JACK	(dolgozik az ajtón, magának) There is no finer mouth within the four seas! -  (az ajtó enged. Benyomul. Egy pillanatig csak Geschwitz nyögését hallani)
LULU	(bentről, hirtelen felsikolt) No! - No! - Have pity! - Irgalom!
JACK	(a karján hozza ki Lulut a kamrából és keresztül akar vágni a színpadon)
LULU	(a két kezével löki el magától Jack homlokát, kiabál) Murder! - Murder! - Murder! - They rip me up...
JACK	The bed is occupied...
LULU	(teli torokból) Police!!
JACK	(leteszi, megfogja a fejét, a hüvelykujját benyomja a fogai közé) I will make you quiet!
LULU	(kiszabadul)
JACK	(a kijárati ajtó felé vetődik) Goddam... (izzadság ömlik a hajából, a keze véres. Vadul zihál, a szeme majd kiugrik a helyéből, ahogy a padlót bámulja) That is a hard piece of work...
LULU	(vadul néz körbe, minden tagjában reszket, hirtelen megragadja a whiskysüveget, széttöri az asztalon és jobb kezében tartva a letört nyakat, Jackre támad)
JACK	(jobb lábát magasra emeli és Lulut hanyatt löki. Nyugodtan a helyén marad)
LULU	(átkarolja magát, térde a mellének nyomódik, összegörnyed a padlón) - Jaj - jaj - jaj...
GESCHWITZ	Lulu, képtelen vagyok!
JACK	(összeszedi magát, felemeli Lulut a padlóról és elviszi jobbra)
LULU	(lábaival kalimpál) Martha! - Felhasít! - Felhasít!
JACK	(beviszi jobbra a kamrába)
GESCHWITZ	Segítség! - Segítség! - Gyilkosság! - Segítség!
LULU	(bentről) ---- Jaj! - Jaj! --- Jaj! - Jaj! - Jaj! --- O don’t! - Don’t - No! - No!
GESCHWITZ	(utolsó erejével az asztalhoz vonszolja magát) - Lulu! -- Gyilkosság! -- Rendőrség! Rendőrség!
JACK	(kis szünet után visszajön jobbról, begombolja a felöltőjét és egy kis újságpapírba burkolt csomagot tesz a belső zsebébe. Tapogatózva átmegy keresztben a szobán, és bemegy Lulu kamrájába)
LULU	(vinnyog a kamrában) Jaj - jaj - jaj...
GESCHWITZ	Lulu - kedvesem!
JACK	(a fehér mosdólavórral jön ki Lulu kamrájából, a virágállványra teszi és megmossa a kezét) - I would never have thought of a thing like that. - That is a phenomen, what would not happen every two hundred years. -- I am a lucky dog, to find this curiosity.
GESCHWITZ	Lulu! - Élsz még? - Angyalom...
JACK	When I’m dead and my collection is put up to auction, the London Medical Club will pay a sum of threehundred pounds for that prodigy, I have conquered this night. The professors and the students will say: That is astonishing! -- Not so much as a towel in this place. It looks awful poor here...
GESCHWITZ	Beszélj -- Lulu...
JACK	Well... (felhajtja Geschwitz ruháját és fehér alsószoknyájába törli a kezét)  This monster is quite safe from me. - (Geschwitznek) It will be all over with you in a second. - (el középen)

Tizenhatodik jelenet
GESCHWITZ GRÓFNŐ	(egyedül, közel a jobboldali első kamrához, mindkét karjára támaszkodva vonszolja magát, vékony vércsíkot hagyva maga után, a félig nyitott ajtóhoz) - Csak még egyszer -- angyalom -- még egyszer - látni téged -- még egyszer -- szeretlek -- szeretl... - nyomorult -- vagyok (könyöke kifordul alóla) Rohadt... élet - (meghal)

VÉGE

MELLÉKLET
A negyedik és ötödik felvonás teljes egészében magyarra fordítva. 
Az eredetileg francia és angol szövegrészeket más betűtípus jelzi.

NEGYEDIK FELVONÁS
Párizs.
Tágas szalon fehér gipszvakolattal. A hátsó falon széles szárnyas ajtó. Mindkét oldalán magas tükör. A két oldalfalon két-két ajtó; köztük jobbra rokokó konzol fehér márványlappal, felette nagy tükör - balra fehér márvány kandalló, fölötte, a falba mélyesztve, keskeny aranykeretben Lulu Pierrot-jelmezes képe. A szalon közepén keskeny, XV. Lajos stílusú, világos kárpitozású szófa, vékony lábú, keskeny karfájú, világos kárpitú fotelok. Balra elöl kicsiny asztal.
Első jelenet
A középső ajtó nyitva van és azon át látható a hátsó szobában egy baccarat-asztal, körülötte törökös kárpitozott székek. Alwa Schöning, Rodrigo Quast, Casti-Piani márki, Puntschuh bankár, Heilmann, újságíró, Lulu, Geschwitz grófnő, Madelaine de Marelle, Kadéga di Santa-Croce, Bianetta Gazil, Ludmilla Steinherz - élénk beszélgetést folytatnak a szalonban.
Az urak estélyi ruhában vannak. - Lulu fehér directoire-ruhát visel, hatalmas puff-ujjakkal és a mellrésztől lefelé fehér csipke hull alá szabadon a lábáig. Karján fehér glaszékesztyű. Haja magasra felfésülve, kis fehér tollbokréta díszíti. - Geschwitzen fehér prémmel szegélyezett, ezüstsújtásos világoskék huszárviselet. Fehér nyakkendő, szűk keménygallér és keményített mandzsetta, óriási elefántcsontgombbal. - Madelaine de Marelle világos szivárványszínű, igen bő ujjú sanzsanruhában, melynek hosszú, szűk derékrésze van, rajta három - csigavonalúra csavart, rózsaszín szalagokból és ibolyacsokrokból álló - fodor. Középen elválasztott haja mélyen a halántéka alá hull, kétoldalt ki van göndörítve. Homlokán igazgyöngy-ékszer, melyet egy, a haja alatt áthúzott finom lánc tart. - Kadéga di Santa-Croce, a lánya (12 éves) világoszöld atlaszcsizmácskában, mely látni engedi fehér selyemzoknija szegélyét. Felsőteste fehér csipkében. Világoszöld, csuklónál zárt ruhaujjak; gyöngyszürke glaszékesztyű, fekete haja szabadon omlik le hatalmas, világoszöld, fehér tollakkal díszített kalapja alatt. - Bianetta Gazil sötétzöld bársonyban, gyönggyel kirakott gallér, ujjas mellény, övszalag nélküli rakottszoknya, alsó szegélyén nagy hamis topázok, ezüstfoglalatban. - Ludmilla Steinherz rikító kék-vörös csíkos fürdőtoalettben.
Armande és Bob pezsgőt szolgálnak fel. - Armande-on feszes fekete, szögletesre szabott ruha, fehér Marie-Antoinette vállkendő. - Bob (14 éves) vörös zekében, feszes bőrnadrágban, ragyogó karimás csizmában.
MADELAINE DE MARELLE	Ezt nem tudom elhinni. Ez őrület - Hisz oly vidámak voltunk ott. Táncoltunk, játszottunk, lovagoltunk - ezer csínyt eszeltünk ki. - És most mindennek vége?!
BIANETTA GAZIL	Én csak egyetlenegyszer voltam ott - a régi szeretőmmel, Brétigny hercegével. Szeretett odajárni...
RODRIGO	(teli pohárral a kezében) Hölgyeim és uraim - elnézésüket kérem - Hölgyeim és uram - ha megengednék - egy kis figyelmet kérek - Ma van - (Ludmilla Steinherzhez) Hogy mondják a születésnapot?
LUDMILLA STEINHERZ	L’anniversaire...
RODRIGO	Hálás köszönetem. - Ma van - ma van a mi igen szeretett háziasszonyunk születésnapja - a grófnéé, aki minket ma vendégül látott itt - ma este. Engedjék meg, hölgyeim és uraim - Adélaide d’Oubra grófné egészségére ürítem poharam - a mi igen szeretett háziasszonyunk egészségére, Adélaide grófnééra - akinek ma van a születésnapja... (mind Lulu köré sereglenek és koccintanak vele)
RODRIGO	Újra élek!
ALWA	(megszorítja a kezét) Gratulálok.
RODRIGO	Meg kell bocsátaniuk, hogy nem beszélek jobban franciául, mivel - nem vagyok párizsi...
BIANETTA GAZIL	Honnan jött?
RODRIGO	Én - osztrák vagyok...
MADELAINE DE MARELLE	De magának nincs osztrák akcentusa...
RODRIGO	Asszonyom - ön egy angyal!
MADELAINE DE MARELLE	(Gazilnak) De tényleg nincs német akcentusa...
BIANETTA GAZIL	Maga súlyemelő, uram?
RODRIGO	De még mennyire, asszonyom.
MADELAINE DE MARELLE	Én, úgy általában nem szeretem az atlétákat. Jobb szeretem a lövészeket. - Sőt, imádom őket! - Láttam egy lövészt, úgy tizenöt hónapja, a kaszinóban, és valahányszor úgy csinált, hogy bumm, hát én... (egész teste megrándul)
BIANETTA GAZIL	De nézze, drágám - ennek egyáltalán nincs olyan keze, mint egy súlyemelőnek. - Fogja csak meg - (kezét a Rodrigóéba teszi) Elvész benne a kezem, ez igaz - de...
MADELAINE DE MARELLE	Ó, azért nagyon csinos fiú!
CASTI-PIANI	(odalép, Madelaine de Marelle-nek) Mondja, szépségem, miként van az, hogy ma először van részünk abban a gyönyörűségben, hogy körünkben üdvözölhetjük elragadó kis hercegnőjét...
MADELAINE DE MARELLE	Ennyire bájosnak találja a kis hercegnőmet?
CASTI-PIANI	Hogy bájosnak találom-e! - Csodálnivaló!
PUNTSCHUH BANKÁR	(odalép) Hány éves...?
CASTI-PIANI	Már most pont olyan, mint egy kis királynő...
MADELAINE DE MARELLE	Még nincs tizenhárom...
PUNTSCHUH	Ó - Asszonyom...
CASTI-PIANI	Legalább tizenhétnek néz ki. - Azon a határon van...
MADELAINE DE MARELLE	Az apja ragyogó férfi volt. - Az volt a valaki - Igazi hős...
HEILMANN ÚJSÁGÍRÓ	(odalép) Egy ilyen szép, ilyen kecses anyától, mint ön, asszonyom, nehéz lett volna mást várni.
PUNTSCHUH	És mért őrizte fogolyként mind a mai napig?
MADELAINE DE MARELLE	Anyai féltékenységből. Mit akarnak, uraim - zárdában él. Csak huszonnégy órát tölt Párizsban. Holnap este visszatér...
KADÉGA DI SANTA CROCE	(odalép) Mit mondsz, anyácskám...?
MADELAINE DE MARELLE	Kincsem-bogaram - épp azt meséltem ezeknek az uraknak, hogy első díjat nyertél geometriából.
HEILMANN	Milyen gyönyörű haja van!
PUNTSCHUH	A szeme egészen megzavar - nem tudom, miért...
MADELAINE DE MARELLE	Könyörüljenek, uraim; könyörüljenek. - Hiszen még gyermek... (megcsókolja Kadégát) Nem igaz, kicsikém?
HEILMANN	Csak nem csinál belőle apácát...
MADELAINE DE MARELLE	Na, azt már nem! De hiszen - maguk szörnyetegek. Gondoljanak bele, Istenem - még olyan törékeny...
PUNTSCHUH	(jobbra megy, zsebében csörgeti a pénzét) Na, hát ez engem egyáltalán nem zavarna!
CASTI-PIANI	Komolyan, asszonyom; ön nevetséges...
PUNTSCHUH	(visszajön) Én, higgye el, ötven lajosaranyat fizetnék, ha bevezethetném az ön kisasszony-lányát evangéliumunk nagy misztériumaiba...
MADELAINE DE MARELLE	Nos hát, uram, egy millióért sem egyeznék bele. Nem és nem; nem akarom, hogy tönkretegyék a boldog gyermekkorát, úgy, ahogyan tönkretették az enyémet.
CASTI-PIANI	Nemes lélekre vall - de nagy kár - a kisasszony nem fogja megköszönni az ön nagylelkűségét. - És egy valódi gyémántokkal kirakott kis ékszer kedvéért se egyezne bele...?
MADELAINE DE MARELLE	Elég a tréfából! - Maga nem vesz valódi gyémántokat - se nekem, se a lányomnak. Erre mérget vehet!
LUDMILLA STEINHERZ	(jobbra elöl beszélget Geschwitz grófnővel) A párizsi festőiskolák, tudja, mind kiválóak. - Hisz végül is ezért vagyunk Párizsban. - Juliant ajánlom Önnek. A Panoráma passzázsba belépve az első oldalbejárat balra. - Ott rögtön nagy betűkkel láthatja kiírva, hogy École Julian...
GESCHWITZ	Még nem tudom, hogy beiratkozom-e valahová. - Annyi időt elvesz az embertől...
BIANETTA GAZIL	(odalép) Nem játszunk ma este?
LUDMILLA STEINHERZ	Dehogynem, asszonyom, játszunk. - Legalábbis remélem...
BIANETTA GAZIL	Akkor menjünk, foglaljuk el helyeinket. - Nyerni szeretnék.
GESCHWITZ	Egy pillanat, hölgyeim. Szeretnék két szót váltani kis barátnőmmel...
CASTI-PIANI	(karját nyújtja Gazilnak) Asszonyom...?
BIANETTA GAZIL	(elfogadja Casti-Piani karját) Uram...
CASTI-PIANI	Kegyeskedne megengedni, hogy betársuljak ön mellé? Önnek olyan szerencsés keze van... (elvezeti a játékterembe)
LUDMILLA STEINHERZ	(követi őket)
RODRIGO	Ma reggel, a reggelinél, a szolgálólány azt kérdezte tőlem: Kér a pitypangteából, uram?
HEILMANN	És mondja kedvesem; maga mit válaszolt neki?
RODRIGO	Köszönöm, kicsi szívem - de nem szokásom...
LULU	Micsoda hülyeség...
MADELAINE DE MARELLE	Milyen szellemes, uram.
PUNTSCHUH	Ez ugyanolyan lenne, mintha ön a Jung-Frau Drótkötélpálya Társaság részvényeiből szeretne venni tőlem és én azt válaszolnám: már nem az...
MADELAINE DE MARELLE	Ezt nem értem.
PUNTSCHUH	Mert nem tud németül. Asszonyom, a Jung-Frau egy német szó, azt jelenti, hogy Szűz. - Képzelje csak...
MADELAINE DE MARELLE	Most már értem. - És van magának ezekből - a részvényekből?
PUNTSCHUH	Van még pár ezer a birtokomban; de megtartom őket. Mikor lesz még egy ilyen alkalom a meggazdagodásra...
HEILMANN	Nekem csak pár darabom van. Szívesen vennék még...
PUNTSCHUH	Ha akarja, uram, megpróbálhatok szerezni önnek. De figyelmeztetem; orbitális árat kell fizetnie értük.
MADELAINE DE MARELLE	Ebben az ügyben nem bíztam semmit a véletlenre. Idejében intézkedtem. Minden megtakarított pénzemet ezekbe a részvényekbe fektettem. (Puntschuh-nak) Ha nem lesz szerencsém, jaj magának!
PUNTSCHUH	Én teljesen biztos vagyok magamban. - Egy szép napon, asszonyom, ön kezet fog csókolni nekem. Elzarándokol majd Svájcba, kisasszony lányával, felszáll a drótkötélpályára és a hegy csúcsáról megáldja majd ezt a termékeny országot és öreg barátját, gazdagsága forrását.
ALWA	Nincs mitől félnie, asszonyom. Legyen egész nyugodt. Én is belefektettem egész vagyonomat - az utolsó fillérig. Nagyon drágán vettem a részvényeket, de nem bántam meg. Napról napra növekszik az értékük. Ez elképesztő.
MADELAINE DE MARELLE	Hát akkor annál jobb. - (belekarol) Menjünk játszani! - (Madelaine de Marelle, Alwa, Puntschuh, Lulu, Heilmann és Kadéga bemennek a játékterembe, Armande és Bob balra el)

Második jelenet 
Rodrigo, Geschwitz grófnő
RODRIGO	(balra hátul, valamit firkál egy cédulára, összehajtja azt és a kezében tartja; észreveszi Geschwitzet) Épp jókor! - Hm. - Méltóságos asszonyom...
GESCHWITZ	(jobbra elöl, összerándul)
RODRIGO	- Ilyen veszélyesnek látszom?
GESCHWITZ	(szórakozottan bámulja a padlót)
RODRIGO	Méltóságos asszonyom nyilván valamilyen társalgási témát keres...
GESCHWITZ	(kétségbeesett pillantást vet a középső ajtóra)
RODRIGO	(magában) Flottabbnak kéne lennem. - Valami szellemeset kéne mondanom. - (Geschwitznek) - Megengedi, hogy megengedjem magamnak...
GESCHWITZ	(felsikolt)

Harmadik jelenet 
Rodrigo, Geschwitz grófnő, Casti-Piani lovag és Lulu
CASTI-PIANI	(Lulut kivezeti a játékteremből) - Két szót megenged...
LULU	Kérem...
RODRIGO	(anélkül, hogy Casti-Piani észrevenni, a céduláját Lulu kezébe nyomja és elmegy a játékterembe)
CASTI-PIANI	Foglaljon helyet... (Geschwitznek) Hagyjon magunkra.
GESCHWITZ	(nem mozdul)
LULU	(helyet foglal a szófán) Megbántottam valamivel...?
CASTI-PIANI	(Geschwitznek) Talán süket?
GESCHWITZ	(őrjöngő pillantást vet rá és bemegy a játékterembe)
LULU	- Megsértettem valamivel?
CASTI-PIANI	(leül Luluval szemben) Hogy maga milyen érzékeny!
LULU	Kérjen tőlem, amit csak kíván.
CASTI-PIANI	Van még valamije?
LULU	- Maga rettenetes...
CASTI-PIANI	Hisz még a szíve is az enyém...
LULU	- Ez igaz. - Az érzés erősebb nálam. - Hálás lehetek önnek - ha - irgalmas lesz hozzám...
CASTI-PIANI	Mégis mennyire irigylem magát...
LULU	- Mit akar még tőlem...
CASTI-PIANI	Maga szerencsésnek mondhatja magát...
LULU	Hogy önbe botlottam? -- Mit válaszoljak erre - magának igaza van...
CASTI-PIANI	Rólam itt most egyáltalán nincs szó...
LULU	Erre még álmomban sem gondoltam volna!
CASTI-PIANI	- Ezek azok az érzések - melyet egy magunkfajta sohasem engedhet meg magának...
LULU	- Legyen hálás az Istennek!
CASTI-PIANI	Keserves dolog ez - különösen, ha az ember érző szívvel jött a világra...
LULU	A fél életemet odaadnám, ha sohasem találkoztam volna magával!
CASTI-PIANI	- Ha az ember az életéért harcol, elfásul a szíve...
LULU	Magának nincs szíve.
CASTI-PIANI	Ez az én sebezhető pontom...
LULU	Képmutató!
CASTI-PIANI	Az én Achilles-ínam - különösen, mert nincs hatalmam a nők fölött...
LULU	Irgalmas Isten...
CASTI-PIANI	Ha maga - önfejű szeszélyből - nem veti magát a lábam elé, hogyan is élvezhettem volna a maga által nyújtott paradicsomi gyönyöröket...
LULU	Most aztán csúfolhat kedvére.
CASTI-PIANI	És végül a gyilkos kín - nehogy ejtsenek. - Bennem egy mintaférj ment veszendőbe.
LULU	Miért mondja el ezt nekem...?
CASTI-PIANI	Mert ebben a pillanatban ismét - Gethsemáné kertjében fekszem. - Istenem, múljék e keserű pohár...
LULU	Miféle keserű pohár? - Micsoda Gethsemane...??
CASTI-PIANI	Gyilkosságról van szó...
LULU	Maga egy...
CASTI-PIANI	Ahogy tetszik...
LULU	- Rendőrspicli...
CASTI-PIANI	Ahogy tetszik. - Eredetileg huszártiszt volnék...
LULU	Mindenható ég!
CASTI-PIANI	- De ez semmit sem jelentett a számomra - mivel más emberek szórakozása kedvéért nem lövetem agyon magam.
LULU	Maga rendőrspicli...?
CASTI-PIANI	Miután nyugállományba vonultam, állásközvetítő irodát alapítottam...
LULU	Mi közöm hozzá...
CASTI-PIANI	Magyarországra közvetítettem állásokat - meg Szibériába, Indiába, Perzsiába és Amerikába.
LULU	Miféle állások lehettek azok...
CASTI-PIANI	Jövedelmezőek. - Legalábbis a számomra. - Amíg egy lelkészné nem botlott a lábaim közé...
LULU	- Ó Istenem, ó Istenem...
CASTI-PIANI	Ez a maguk Annácskája, vagy Hannácskája, a hetedik mennyországban érezte magát - de ez nem segített rajtam! - Állami alkalmazásba vettek...
LULU	A fegyházban...
CASTI-PIANI	Mit tagadjam! - Hat hónap múlva - hála mintaszerű viselkedésemnek valamint kiterjedt nyelvtudásomnak - újra kinyílt a cellaajtóm. Ez alkalommal hagytam magam rábeszélni, hogy tartósan itt rendezkedjem be és kedves honfitársainkat egy kissé szemmel tartsam...
LULU	Rendőrspicli...
CASTI-PIANI	Nem tudtam megtagadni magamtól azt az elégtételt, hogy állásközvetítő irodámat ismét életre ne hívjam. - A lehető legjobb kapcsolataim vannak - nem szólva arról, hogy itt a körülmények összehasonlíthatatlanul kedvezőbbek. - A párizsi nő persze ragaszkodik a maga Párizsához, akkor is, ha nyomorog. De az idegenek állandó áradata rengeteg anyagot szállít...
LULU	Azt hiszem - ön most - csúfot űz belőlem...
CASTI-PIANI	(felbontott levelet vesz ki a zsebéből) Van egy ajánlatom - Epaminondas Oikonomopulos-tól - Kairóban van háza. - Elküldtem neki a maga fényképeit...
LULU	Amiket tőlem kapott?
CASTI-PIANI	A tündérkosztümöset; a Pierrot-t; a plisszéruhácskásat és azt - amelyiken mint Éva áll a tükör előtt...
LULU	Gondolhattam volna...
CASTI-PIANI	Ugyan mit kezdhettem volna velük. - (odaadja neki a levelet) Olvassa, kérem...
LULU	- Ez angolul van...
CASTI-PIANI	Hatszáz font - ami kitesz - tizenötezer frankot - tizenkétezer márkát...
LULU	- Nem tudom elolvasni...
CASTI-PIANI	Garantálnom kell, hogy beszél franciául. - Az angolt ott majd pillanatok alatt elsajátítja...
LULU	Nem tudom elolvasni...
CASTI-PIANI	(elveszi tőle a levelet) Nos - csak hogy ne tartson csalónak...
LULU	- Maga egy ocsmány szörnyeteg...
CASTI-PIANI	Nem szórakozásból vagyok az. - Azt tanácsolom, hogy fogadja el az ajánlatot. Megírtam az ottaniaknak, hogy maga ügyes és tapasztalt. - Ott tökéletes biztonságban lesz...
LULU	Nem tudom - nem értem -
CASTI-PIANI	Segítek, hogy megértse. -- Ha most elkapnám a torkát és szépen tartanám - míg a rendőrség meg nem érkezik, már megszolgáltam a háromezer talléromat...
LULU	Ezt nem teheti velem...
CASTI-PIANI	De az négyezer frankkal kevesebb, mint amit Epaminondas Oikonomopulos fizetne magáért...
LULU	- Adjon biztosítékot - hogy nem szolgáltat ki - a késnek - és vegyen el - abból - amim van - többet - mint amit Önnek ez az Oi - Oi - Oi...
CASTI-PIANI	Már nem maradt semmije.
LULU	Ezt mondtam magának...
CASTI-PIANI	Már mindent nekem adott...
LULU	Nem igaz...
CASTI-PIANI	Már csak Jung-Frau részvényei vannak...
LULU	Emelkednek. - Eladhatja őket...
CASTI-PIANI	Sohasem foglalkoztam részvényekkel. - Epaminondas Oikonomopulos angol aranyban fizet és az Ön - váratlanul elhunyt - férjének rokonsága is fizet...
LULU	Adjon egy kis időt - hogy eladhassam őket...
CASTI-PIANI	Sietni kell...
LULU	Adjon három napot...
CASTI-PIANI	Egyetlen éjszakát sem. - Én vagyok mostanig az egyedüli ember e nagybecsű titok birtokában. Nem hagyom, hogy másnak kifecsegje...
LULU	Honnan veszi - bizonyítékokat...
CASTI-PIANI	Az már nem az én dolgom. - Én az államügyészség tudomására hoztam - hogy már a nyomában voltam, de Ön, vélhetőleg kivándorolt - Amerikába...
LULU	Amerikába...
CASTI-PIANI	Azt tanácsolom - utazzon Kairóba! - Az Epaminondas Oikonomopulos-ház mindenféle zaklatástól megkíméli majd. - Nagyobb védelmet nyújt, mint egy kolostor...
LULU	Egy bordélyház...
CASTI-PIANI	- Hallott már arról - hogy valaha is kihoztak egy lányt a bordélyházból - hogy lecsapják a fejét? -- Ez legfeljebb a kliensekkel történhet meg.
LULU	Nem megyek bordélyházba! - Inkább meghalok...
CASTI-PIANI	Pedig maga csakis odavaló.
LULU	Isten óvjon attól!
CASTI-PIANI	Kár lenne magáért. - Ha most nem teszi meg, az utcán végzi...
LULU	Ez nem igaz...
CASTI-PIANI	Mivel lecsapják a fejét.
LULU	- Egek! - Egek!
CASTI-PIANI	- Az egész földkerekségen nem talál ennél nagyszerűbb, ennél ragyogóbb házat. Sokkal előkelőbb a forgalma, mint amilyet Párizs nyújthat - skót lordok, indiai kormányzók, magas rangú orosz állami alkalmazottak, gazdag gyárosaink a Rajna-vidékről...
LULU	Pfúj, ördög...
CASTI-PIANI	A legkifinomultabb ízlés szerint fog öltözködni. Süppedő szőnyegeken járkál, mesésen berendezett, külön bejáratú szobája lesz, a legcsodálatosabb kilátással az El-Azhar-mecset minaretjeire. - A maga úrnője marad; Lady marad - a saját szobájában fogyasztja el a vacsoráját. - Ilyet egész Európában sehol sem talál - itt éppoly kevéssé, mint Londonban - Németországról nem is beszélve...
LULU	Pfúj, ördög, pfuj, ördög...
CASTI-PIANI	Négy héttel ezelőtt szállítottam oda egy tizennyolc éves berlini lányt - a legfelső arisztokrácia köreiből való szépséget, aki csak fél éve ment férjhez. - Ha meg akar győződni róla... (egy felbontott levelet ad neki) A hölgy merő kedvtelésből csinálja. A férje főbe lőtte magát...
LULU	(gépiesen kinyitja a levelet) - Mindenkivel megtenni - aki fizet a kasszánál...
CASTI-PIANI	Legyen szíves megnézni a postabélyegzőt - nehogy azt higgye, hogy magam írtam...
LULU	(kezében a nyitott levéllel) - Kedves - Uram -- a sorok - összemosódnak a szemem előtt - nem tudom -
CASTI-PIANI	Kicsit kusza az írása. (elveszi tőle a levelet és olvassa) Kedves Herr Groß - ugyanis engem így hívnak...
LULU	Pfúj ördög - pfuj ördög!
CASTI-PIANI	(olvas) ... «Ha ismét Berlinben jár, kérem, menjen azonnal a Konzervatóriumba. Csak von Falati kisasszony iránt érdeklődjön, el fog ámulni, és adja át neki a mellékelt levelet. Szerencsére majdnem teljesen elszegényedett és az anyjával él, de állandóan veszekednek. Már beszéltem róla Madame Bertrammal. Itt nagyon örülnének még egy németnek, ha jó a neveltetése. Beszélni fog Leonidas úrral. Mesélje el neki, milyen itt az élet, kérjen tőle legalább egy biztos címet, ahová írhatnék. Már áradoztam neki, de nem találtam meg a megfelelő szavakat, túl üres a fejem. Izgassa fel, ő szebb mint én, különösen a teste, még többet is nyerhet rajta becses fáradozásaiért. Gyakran mondta nekem, hogy inkább nyolc napig lenne örömlány, minthogy így éljen. Lehet, hogy fél, még szűz volt, de nagyon temperamentumos, ne szálljon le róla, végtelenül bánkódik utánam, és valószínűleg férjhez se fog menni. Csak azóta élek, mióta itt vagyok. Korábban minden csupa ostobaság volt, csupa unalom. Ezenkívül csodálatos hangja van, ami Önnek sok örömet fog szerezni. Úgy érzem, mintha tegnap este érkeztem volna, úgy röpül itt az idő. Mondja meg Albertnek, ha véletlenül találkozik vele, hogy házasodjon meg újra» stb. - még nem tudja, hogy a férje halott...
LULU	Inkább elevenen megnyúzatom magam...
CASTI-PIANI	Választhat.
LULU	Ezek gyerekek - üresfejű bábuk. - Én már nem vagyok vadállat...
CASTI-PIANI	Majd újra az leszel...
LULU	Tizenöt évesen ugyanígy áradoztam...
CASTI-PIANI	A szerelem szerelem marad - akár kínaiul, akár japán módra - a lelki piszokkal nem kell foglalkoznia. - Leszakítja a szirmokat - és jóéjszakát.
LULU	Megőrülök. - Nincs semmim magamon kívül - a testemen kívül - és most minden jöttmentnek...
CASTI-PIANI	Ott nincsenek jöttmentek....
LULU	Az egyik szőrös, mint az orangután - a másiknak büdös a szája - pfuj ördög, pfuj ördög - azért őriztem meg magam tisztának...
CASTI-PIANI	Vigasztalásul - nehéz óráiban - még mindig ott lesz magának az alkohol...
LULU	Maga az ördög - magának nincs szíve, nincsenek érzései...
CASTI-PIANI	- Hova jutottam volna, ha engedtem volna, hogy ügyfeleim nemes felháborodása valaha is megérintsen...
LULU	Miért akar engem eladni - miért! - vegyen engem - ahogy vagyok - ahová akarja - az Ön kedvéért - kész vagyok bármit...
CASTI-PIANI	Feleségem van és gyermekem...
LULU	Maga nős...?!
CASTI-PIANI	- Tegnap este, úgy tíz óra felé, a boulevard-ról beléptem egy dohányboltba. Amikor kiléptem, megszólított egy kislány...
LULU	Ez még nem jelenti azt, hogy nős...
CASTI-PIANI	A lányom volt. - (szünet)
LULU	(mereven ránéz)
CASTI-PIANI	Áldozza fel magát a selyempárnákon...
LULU	Hogy a szegényházban forduljak fel...
CASTI-PIANI	Vagy a guillotine alatt.
LULU	A...
CASTI-PIANI	Én a selyempárnát részesíteném előnyben.
LULU	- Nem teheti...
CASTI-PIANI	Ráadásul négyezer frankot veszítenék.
LULU	Az én fejem - amit levágnak, az én testem - amit felboncolnak, az én húsom - amit megnyúznak...
CASTI-PIANI	Mindenre kész vagyok.
LULU	Maga nem ember - maga nem ember...!
CASTI-PIANI	Hála Istennek! - (fölkel) Addig gondolja meg, míg tart a játék. - Még ma biztonságba helyezem. - A rendőrség az ajtó előtt áll. - Gondolja meg... (el, a játékterembe, nyitva hagyja az ajtót maga mögött)

Negyedik jelenet 
Lulu. Rögtön utána Alwa
LULU	(mozdulatlanul bámul maga elé, Rodrigo levélkéjét, amit az egész jelenet során az ujjai közt tartott, gépiesen gyűrögeti)
ALWA	(fölkel a játékasztaltól, kezében egy értékpapír, és előrejön. Lulunak) Ragyogó, ragyogó! - Ragyogóan megy! - Geschwitz grófnő épp az utolsó ingét teszi föl. - Puntschuh zsebéből az utolsó részvényt is sikerült kicsalnom. - Steinherznek is megvan a maga kis hasznocskája. (balra elöl el)
LULU	(egyedül) -- Nem tehetik meg....... (észreveszi a cédulát a kezében, a térdén kisimítja, kisilabizálja a tartalmát és hangosan felkacag)
ALWA	(egy csomó bankjeggyel a kezében jön vissza, Luluhoz) Nem tartasz velem?
LULU	Miért ne... (fölkel és követi Alwát a játékterembe)

Ötödik jelenet 
Lulu. Geschwitz grófnő
GESCHWITZ	(Lulu elé lép az ajtóban) Megy, mert én jövök...
LULU	Isten látja lelkem, nem láttam, hogy jön...
GESCHWITZ	Ah...
LULU	A szavamat adom...
GESCHWITZ	(becsukja a középső ajtót, előrejön) - Annyi szerencsém van a játékban, mint a szerelemben...
LULU	Hisz szerencséje van...
GESCHWITZ	Csak csúfoljon!
LULU	Sikere van...
GESCHWITZ	Már ott tartok, hogy a legszívesebben főbelőném magam...
LULU	Éljen a kínálkozó alkalommal!
GESCHWITZ	Kifogyhatatlan a gyötrelmek kieszelésében.
LULU	Tőlem magához pártolnak át...
GESCHWITZ	Irgalmazzon!
LULU	Irgalmazzon maga. - Az a szegény pára magánkívül van.
GESCHWITZ	Én vagyok! Én!
LULU	Könyörög nekem, hogy beajánljam magánál.
GESCHWITZ	Fogalmam sincs, hogy kiről beszél...
LULU	Pedig követi, mint az árnyéka.
GESCHWITZ	Rodrigo Quast...?
LULU	A Szajnába akar ugrani...
GESCHWITZ	- Milyen nyomorult vagyok - Istenem! - Nyomorult vagyok - nyomorult!
LULU	Akrobata...
GESCHWITZ	De a maga szívtelenségével nem cserélnék...!
LULU	Én meg magával - ha belepusztulnék se...
GESCHWITZ	De hisz magát gyilkolja! - A legocsmányabb - legelvetemültebb alakot választotta...
LULU	Ezt maga mondja??
GESCHWITZ	Mit talál ezen a Casti-Pianin...
LULU	Hallgasson...!
GESCHWITZ	Egy aljas ember!
LULU	Hallgasson!
GESCHWITZ	Az arcára van írva!
LULU	Hallgasson! - Hallgasson!
GESCHWITZ	A legbestiálisabb fiziognómia, amit életemben láttam...
LULU	(szikrázó szemmel megy oda hozzá) Hallgasson - vagy...
GESCHWITZ	Üssön meg! - (amikor Lulu hátralép) Még ezt sem akarja...
LULU	Magát nem.
GESCHWITZ	- Hallgasson végig - könyörgöm - kérem - hisz mindent - mindent feláldoztam - kérem - könyörgök - kérem - szakítson azzal a szörnyeteggel...
LULU	Hogy magához kössem magam!
GESCHWITZ	(a padlóra csúszik) - Kedvesem - angyalom -
LULU	Istenem, segíts - még nem elég a borzalomból...
GESCHWITZ	Akkor taposson el...
LULU	Álljon fel...
GESCHWITZ	Taposson el!
LULU	Álljon fel - vagy kiabálok!
GESCHWITZ	Taposson el...
LULU	Álljon fel!
GESCHWITZ	Taposson el - legalább vége lesz.
LULU	Még a lábammal sem szeretnék magához érni.
GESCHWITZ	Taposson el - Irgalomból!
LULU	Kinyitom az ajtókat...
GESCHWITZ	Taposson el! - Fojtson meg!
LULU	Menjen a Moulin Rouge-ba! - Menjen a Café Americain-be!
GESCHWITZ	Kedvesem! - Életem!
LULU	Hisz van pénze! - Mondja ezt a Gazilnak!
GESCHWITZ	Magát! - Magát! - Csak magát!!
LULU	Az még másra is hajlandó...
GESCHWITZ	Egyetlen éjszakát...
LULU	Ugyanolyan nő, mint én - mindene ugyanolyan, mint nekem - még többje is van - látnivaló -
GESCHWITZ	Egyetlen éjszakát - és aztán - meghalni...
LULU	És a maga szemérmébe sem tapos bele úgy, mint én...
GESCHWITZ	Egyetlen - éjszakát -
LULU	Egy millióért se!
GESCHWITZ	Lulu... (hangzavar a játékteremből)
LULU	Álljon fel - az Isten szerelmére...
GESCHWITZ	(felegyenesedik) Én nyomorult!

Hatodik jelenet 
Bianetta Gazil, Madelaine de Marelle, Kadéga di Santa Croce, Ludmilla Steinherz, Rodrigo, Casti-Piani, Puntschuh, Heilmann és Alwa jönnek ki a játékteremből. - Lulu, Geschwitz grófnő.
LULU	Történt valami?
PUNTSCHUH	Mit képzel, asszonyom - ugyan, hova gondol!
ALWA	Frissítőket veszünk magunkhoz. - Te nem jössz?
MADELAINE DE MARELLE	Mindenki nyert - ez bámulatos!
BIANETTA GAZIL	Én legalább negyven aranyat nyertem...
LUDMILLA STEINHERZ	Ne hencegjen vele...
MADELAINE DE MARELLE	Igaza van. Nem hoz szerencsét...
BIANETTA GAZIL	De a bank is nyert...
LUDMILLA STEINHERZ	Az lehetetlen...
MADELAINE DE MARELLE	Elragadó!
ALWA	(Lulunak) Egyenesen hátborzongató, hogy honnan jön ez a pénz!
CASTI-PIANI	Annál jobb! - Így legalább nem kell lemondanunk a pezsgőről...
HEILMANN	Nekem most van annyim, amennyiből végre Véfournál vacsorázhatom.
BIANETTA GAZIL	Elvinne magával, uram?
ALWA	Jöjjenek - hölgyeim - a büfébe... (mind el jobbra hátul, kivéve Rodrigót és Lulut)

Hetedik jelenet 
Rodrigo. Lulu.
RODRIGO	(az ajtóban megfordul és előrejön, Luluhoz) Elolvastad a levélkémet?
LULU	Hogy vetemedhet erre a hallatlan gonoszságra...
RODRIGO	Engedje megmagyaráznom...
LULU	Nincs ötvenezer frankom...
RODRIGO	Engedje megmagyaráznom...
LULU	Már nincs semmim.
RODRIGO	Még háromszor annyija van...
LULU	És ha úgy volna is...
RODRIGO	Nem hagyom magam átrázni!
LULU	Micsoda arcátlanság...
RODRIGO	Ha engem Casti-Pianinak hívnának...
LULU	Felőlem hívhatnák akár Vasco da Gamának is...
RODRIGO	Mért akarja mindenáron vadidegen embereknek pénzzel betömni a száját!
LULU	Mondom, hogy már nincs semmim!
RODRIGO	Úszik az aranyban...
LULU	Mindenható...
RODRIGO	Épp az előbb beszéltem a gróf úrral...
LULU	A gróf úrral?
RODRIGO	Alwa úrral...
LULU	Akkor forduljon hozzá!
RODRIGO	Maga nagyon pontosan tudja, hogy egy lyukas fillért sem ad nekem...
LULU	Úgy hagyja magát átverni, hogy az ember zöldet meg sárgát lát!
RODRIGO	Mondja meg neki, hogy adjon nekem ötvenezer frankot...
LULU	Milyen arcátlan maga, hogy így fenyeget!
RODRIGO	Magától semmit nem tud megtagadni...
LULU	Magában nincs semmi tapintat...
RODRIGO	Olyan kétségbeesetten szerelmes magába...
LULU	Áruljon el! - Áruljon el!
RODRIGO	Csak egy éjszakájába kerülne...
LULU	Áruljon el egész nyugodtan!
RODRIGO	Még forróban szereti, mint korábban. - Bevallotta...
LULU	Hát csak szeressen...
RODRIGO	Áldozzon fel neki egy éjszakát...
LULU	Hogy meglopjam!
RODRIGO	Az egész miskulanciát odaadná érte...
LULU	Képtelen vagyok...
RODRIGO	De ha kérem rá...
LULU	Rosszul vagyok tőle.
RODRIGO	Végtére is a férje!
LULU	Adjon át a rendőrségnek! - Áruljon el! - Hogy maga teszi meg vagy valaki más...
RODRIGO	Ne fogja fel olyan tragikusan. - A feljelentést azt csak úgy írtam, hogy érthetőbb legyek. - Ha kíváncsi volna az indítékaimra...
LULU	Már nincs ötvenezer frankom...
RODRIGO	Nekem viszont szükségem van rá! - Egy centime-mal se kevesebbre!
LULU	Akkor áruljon el végre!
RODRIGO	- Tudniillik szeretnék - kérem...
LULU	Nos?
RODRIGO	Szedje össze magát...
LULU	Öngyilkos lenni?
RODRIGO	Megházasodni. - Kérem, szedje össze magát...
LULU	Geschwitz-cel?
RODRIGO	Hova gondol!
LULU	Nekem teljesen mindegy!
RODRIGO	A Follies-Bergere egyik jegyszedőnőjével - szedje össze magát...
LULU	Tőlem elveheti a spanyol királynőt is!
RODRIGO	Tudja, hogy vendégjátékon felléptem ott. - Háromezer frankos szerződést kínáltak. De a párizsiak nem értékelték a művészetemet. Nem volt sikerem. Ha kenguru lennék, az összes újságban hozták volna a képemet! - Viszont megismerkedtem Coelestine Rabeux-val - minden tekintetben angyal. Az alatt a harminc év alatt, míg az illemhelyre felügyelt, hetvenötezer frankot sikerült félretennie. Ha hozzáteszek ötvenezret, holnap a feleségül jön hozzám. - Azt mondtam neki, hogy még nem tudom - de valószínűleg megkapom. - Olyanok vagyunk, mint két gyerek. - Szeretne a nyilvánosság elől visszavonulni. - Ha azt mondaná nekem, hogy üssem agyon az apámat, megtenném...
LULU	- Akkor mért kergette tébolyba a szerencsétlen Geschwitzet a kedveskedéseivel?
RODRIGO	Hogy megmutassam a párizsiaknak, tudom, mi az a savoir-vivre...
LULU	Maga egy...
RODRIGO	Ha az ember jó társaságban forgolódik, muszáj így tennie.
LULU	Maga sohasem tartja meg, amit ígér!
RODRIGO	Sajnálom...
LULU	Elég csak találkozni magával, maga már a lelke mélyén el is árulta az embert.
RODRIGO	Ezért is vagyok torkig a művészpályával. - Amikor mint erős ember léptem fel, egyik csalódás ért a másik után - engem, és a gyengébbik nemet. - Először letépik az ember ruháját, aztán a cselédlánnyal táncikálnak. Én meg közben válogathatom a piszkos fehérneműt. Isten óvjon tőle! - Az én Coelestine-m sajátmagamért szeret.
LULU	Nem szeretnék maga és az egyszerű menyasszonya közé állni...
RODRIGO	Áldozzon fel nekünk egy éjszakát!
LULU	Ha valami irigylek a menyasszonyától, az a hidegvére...
RODRIGO	Már nem kerget szűzi ábrándokat.
LULU	Legyen hálás az égnek!
RODRIGO	Tudja, hogy az ember a kérőjét nem a polgári fogalmak alapján ítéli meg.
LULU	Fő, hogy szeressük egymást - nem igaz?
RODRIGO	És meglegyen a pénz is hozzá.
LULU	Még nem tudom, hogy meg tudom-e magának szerezni az ötvenezer frankot...
RODRIGO	Ha igazán gyengéd lenne hozzá - és nem csak a saját szórakozását keresné...
LULU	A maga kedvéért?
RODRIGO	El nem tudja képzelni, milyen hálás lennék Önnek...
LULU	Kérem, kérem...
RODRIGO	Egycsapásra négy embert tenne boldoggá...
LULU	Engem kivéve...
RODRIGO	Két férfit és két nőt - köztük egy ifjú jegyespárt. - Hisz még szeret engem egy icipicikét...
LULU	Eljön holnap villásreggelire?
RODRIGO	Maga bájos! - (karját nyújtja neki) Engedje meg, grófné...
LULU	(elfogadja Rodrigo karját) Mivel olyan elragadóan packázik velem. - (mindketten el balra hátul. Az ajtóban Heilmannba ütköznek)

Nyolcadik jelenet 
Lulu, Rodrigo, Heilmann, végül Puntschuh.
LULU	(Heilmannak) Bianetta Gazilt keresi?
HEILMANN	Nem - valami mást keresek.
RODRIGO	(jobbra mutat) Ott kint, a második ajtó, kérem...
LULU	(Rodrigónak) A Follies-Bergere-ben is így csinálja? - (mindketten el balra)
HEILMANN	(a jobboldali ajtóban Puntschuh-ba ütközik) Pardon...
PUNTSCHUH	(balra mutat) Mademoiselle Gazil a büfében várja...
HEILMANN	Legyen olyan kedves. Szeretne Önnel négyszemközt beszélni. (sietve jobbra el)

Kilencedik jelenet 
Puntschuh. Aztán Armande. Aztán Bob. Végül Kadéga di Santa Croce.
PUNTSCHUH	(mosolyogva jön előre) - Négyszemközt akar velünk beszélni. - (egy fotelba vágja magát) Megvárhatjuk itt a csalival...
ARMANDE	(baloldalt, hátul jön és a játékterembe akar menni)
PUNTSCHUH	Kisasszony...
ARMANDE	Uram?
PUNTSCHUH	Hogy maga milyen kedves!
ARMANDE	Uram??
PUNTSCHUH	Ha volna szíves hozni nekem egy sörbetet...
ARMANDE	Egy sörbetet az úrnak. (balra hátul el)
PUNTSCHUH	Istenem - hogy itt micsoda forróság van!
ARMANDE	(jön a sörbettel vissza és Puntschuh mellé teszi egy asztalkára)
PUNTSCHUH	Ezer köszönet, angyalom.
ARMANDE	(el a játékterembe)
PUNTSCHUH	-- Át kell préselnünk magunkat - a Kharübdiszen! -- Ha nem én vágom le a te füledet, te vágod le az enyémet! - Páncélt kell viselnünk - a zsidók, a keresztények és a szirének ellen. -- Nem adhatom ki kamatra a mosolyomat, nem adhatom bérbe a Kánaánomat, ésszel kell élnem! -- Az ész - az nem ráncosodik! - Az ész - az nem ragályos! - Nem kell kölnivízben füröszteni! - Gyereket se tud koncipiálni; legföljebb egy kis spekulációt tud koncipiálni...
BOB	(bal hátulról, tálcán táviratot hoz) - A Monsieur Püntschüh.
PUNTSCHUH	(felbontja a táviratot és maga elé morog) A Jung-Frau drótkötélpálya részvényei estek... (elteszi) Helyes. - Az enyémek már a szárazon vannak...
BOB	Válasz nincs, uram?
PUNTSCHUH	Nincs. - Várj. (borravalót ad neki) Hogy hívnak?
BOB	Gaston Tarnand-nak...
PUNTSCHUH	De itt nem így szólítanak.
BOB	Bobnak kereszteltek el, mert az rövidebb.
PUNTSCHUH	Párizsi vagy?
BOB	Igen, uram.
PUNTSCHUH	Hány éves vagy?
BOB	Tizenöt, uram.
KADÉGA	(jobb hátulról lép be) Mama nincs itt?
PUNTSCHUH	Nincs, kicsikém... (magának) Milyen bájos kislány!
KADÉGA	Már mindenhol kerestem; sehol sem találom...
PUNTSCHUH	Várjon itt egy pillanatra. A mamája mindjárt visszajön. Ne gyötörje magát... Az Isten tudja, hogy hol lehet... (Bobra néz) És ez a térdnadrágos! -- Nem tudom, nem tudom - Isten az égben! - Kóstoljunk netán az almafácskáról? - Vásárolja meg az ember (Kadégára néz) az ártatlanság rózsáját - Szemiramisz kertjéből? - Tegyem - ne tegyem? - A bárányka - rámbámul! - Beee! - Az első gyapjú --- Legszívesebben cserélnék vele - lennék finom, mint a rózsa, karcsú, mint a fácska, szűzi tiszta, mint a bárány ----- olyan furcsán érzem magam... (bizonytalan léptekkel elmegy kettejük között jobb hátra)

Tizedik jelenet 
Bob. - Kadéga di Santa Croce.
KADÉGA	(jobboldalt) - Nem látta de Marelle asszonyt?
BOB	(baloldalt) Nem, kisasszony. - Nem láttam.
KADÉGA	Annyira megijedtem...
BOB	A hölgy nyilván fölment...
KADÉGA	De hová...
BOB	A másodikra...
KADÉGA	Már egy negyed órája keresem...
BOB	Ha a kisasszony velem jönne...
KADÉGA	És mi van ott - a másodikon...
BOB	Majd meglátja...
KADÉGA	Mondja meg...
BOB	Majd elrejtőzünk a lépcsőházban...
KADÉGA	De miért...
BOB	Jöjjön...
KADÉGA	Le fognak szidni...
BOB	Mutatok magának valamit...
KADÉGA	Mit...
BOB	Nem akarja...
KADÉGA	Mondja...
BOB	Jöjjön...
KADÉGA	Nem merek...
BOB	Nem akarja megnézni...
KADÉGA	Mutassa...
BOB	Itt nem...
KADÉGA	Miért nem...
BOB	A másodikon...
KADÉGA	Nem megyek föl...
BOB	Hát jó...
KADÉGA	Mondja...
BOB	Csak ön után...
KADÉGA	Nem...
BOB	De...
KADÉGA	Nincs semmim...

Tizenegyedik jelenet 
Madelaine de Marelle, Bob, Kadéga di Santa Croce.
MADELAINE DE MARELLE	(bal hátulról rettenetes izgalomban) Hol van hát? - Hol van? - Itt van - Istenem! - (Kadégát a kezénél fogva ráncigálja) Mit művelsz itt? - Mit művelsz? - Nem szégyelled magad? - Romlott nőszemély, mit képzelsz?
KADÉGA	(sírva fakad) Ó, mama, hiszen téged kerestelek...
MADELAINE DE MARELLE	Engem kerestél?! - Engem kerestél?! - Azért küldtelek el, hogy engem keress??
KADÉGA	Ó, mama - mama...
MADELAINE DE MARELLE	Kis hazug - mi dolgod van ezzel a fiúval?! - Mondd csak! - Megmondod, vagy sem...
KADÉGA	Téged kerestelek...
MADELAINE DE MARELLE	Ó, lala - majd megismersz engem! - Nem azért hoztalak ide, hogy kikezdj a lakájjal! - Nem hallgatsz el! - Így megijeszteni engem...

Tizenkettedik jelenet 
Alwa Schöning, Rodrigo Quast, Heilmann, Bianetta Gazil, Ludmilla Steinherz, Puntschuh, Geschwitz grófnő, Lulu és Casti-Piani jobb hátulról. - Az előbbiek.
BOB	(feldönt az asztalon álló félig teli üveg pezsgőt és bal hátra elsiet)
MADELAINE DE MARELLE	(Kadégához, aki a szemét törölgeti) Ne sírj - tudod, hogy...
LULU	(Casti-Piani karján, Kadégához) Mi történt, gyermekem? Miért sírsz?
PUNTSCHUH	(Kadégához) Ön sírt, kisasszony?
LUDMILLA STEINHERZ	Szegény kicsike!
BIANETTA GAZIL	(Kadégához) Mi bánt? - Mondd el nekem...
PUNTSCHUH	Paul és Virginie! - Paul és Virginie!
HEILMANN	Hogy mennyire csinos, könnyekkel a szemében!
MADELAINE DE MARELLE	Az idegei. - Túl hamar kezdődik. - Ne törődjenek vele...
PUNTSCHUH	De hiszen ön túl szigorú, asszonyom! - Hiszen a legnehezebb korban van. Még vérszegénnyé teszi...
GESCHWITZ	Úgy gondolom, ideje visszatérni a játékhoz.
RODRIGO	(a karját nyújtja) Méltóságos asszony...
GESCHWITZ	Menjen a pokolba!
RODRIGO	Ezért még megfizet! (a társaság bemegy a játékterembe, kivéve Casti-Pianit és Lulut)
CASTI-PIANI	(Lulut előrevezeti) Jusson elhatározásra, mielőtt jóéjszakát kívánnék Önnek...
LULU	Nem teheti meg...
CASTI-PIANI	Miről beszélgetett az előbb az egykori szeretőjével?
LULU	Kivel?
CASTI-PIANI	Ezzel az izompacsirtával...
LULU	Szerelmi titkokat...
CASTI-PIANI	Elveszti a fejét...
LULU	- Nem teheti meg... (bemennek a többiek után a játékterembe)
BOB	(bal hátulról lép be, feltartóztatja Lulut az ajtóban és valamit suttog a fülébe)
LULU	Engedd be. - (Casti-Pianihoz) Megbocsátana, két percre.
CASTI-PIANI	Én készen állok... (el a játékterembe)

Tizenharmadik jelenet 
Lulu, Bob, Schigolch.
BOB	(balra hátul) Monsieur...
SCHIGOLCH	(belép, egy pillantást vet Bobra) Szentséges ördög.
LULU	Az inasom...
SCHIGOLCH	Honnan szerezted...
LULU	A Fernando-cirkuszból...
SCHIGOLCH	Mit tud...
LULU	Lovat csutakolni...
SCHIGOLCH	Mit keres itt...
LULU	Tanul...
SCHIGOLCH	Mennyit kap egy órára...
LULU	Kérdezd meg tőle...
SCHIGOLCH	Annyira nem tudok franciául...
LULU	Huszonnégyet tisztán...
SCHIGOLCH	Mivel...
LULU	(Bobnak) Zárd be az ajtókat...
SCHIGOLCH	(követi Bobot a tekintetével) Szélesebb, mint te...
LULU	A két kezemmel...
SCHIGOLCH	(Bobhoz, aki bezárja az ajtókat) Megcsinálod a szerencsédet...
LULU	Egyforma a csípőszélességünk...
SCHIGOLCH	(Bobnak) Nincs itt rossz dolgod, mi...
BOB	De még mennyire, hogy nincs, uram. Még sohasem volt ilyen szép és ilyen jó úrnőm, mint az asszonyom...
LULU	Hozz nekünk egy kis Chartreuse-t...
BOB	Máris hozom! - (jobbra el)

Tizennegyedik jelenet 
Schigolch. Lulu.
SCHIGOLCH	(egy fotelba ereszkedik) Ötszáz frankra van szükségem. - Be kell bútoroznom a lakást - a szeretőmnek - Mindenképpen bútorozott lakást akar...
LULU	Jóságos Isten -- még van szeretőd?
SCHIGOLCH	Isten segítségével.
LULU	A te - nyolcvan éveddel?
SCHIGOLCH	Minek jön az ember Párizsba?
LULU	Jóságos Isten...
SCHIGOLCH	Ő se mai csirke.
LULU	Mindenható ég...
SCHIGOLCH	Abban az átkozott Németországban éppen eleget éltem - a virágokból...
LULU	És te -- irgalmas Isten...
SCHIGOLCH	Már hat hete nem láttál...
LULU	Én - én - én nem bírom tovább - nem bírom tovább - ez túlságosan - ez túlságosan...
SCHIGOLCH	Mi túlságosan?
LULU	Túlságosan is szörnyű - (összeomlik, a térdébe temeti az arcát és görcsös zokogás rázza a testét) - Ez túlságosan is - túlságosan is szörnyű -
SCHIGOLCH	Egész idő alatt a toloncban voltam. -- (simogatja Lulu haját) - Túlságosan veszettül élsz. --- Három napot ki kéne hagynod.
LULU	Ó! - Ó! - Mivel - szolgáltam erre rá! - Mit - tettem! - Ó - Isten az égben! -- Istenem, Istenem! - mi lesz - belőlem! - Mi - ó, én szegény! - Ó irgalmas Isten! - Nem bírom tovább! - Ezt nem élem túl! - Ó - ez túl - iszonyatos!
SCHIGOLCH	Csak tegnap engedtek ki. -- (simogatja Lulut) Mosakodj le hóval. -- Üvöltsd ki - üvöltsd ki nyugodtan - ha jót tesz...
LULU	(nyög) Ó! - Ó! - Istenem! - Istenem...
SCHIGOLCH	Közben megtanultam franciául. -- Sófürdőket kéne venned. - Csak üvöltsd ki. -- Minden nyolc napban egyszer regénnyel kellene lefeküdnöd.
LULU	Mi lesz belőlem! - Ó - mi lesz belőlem!
SCHIGOLCH	-- Mindjárt elmúlik. - Csak sírd ki magad. --- Így ültél a térdemen - idestova - az Istenfáját - majdnem húsz éve. - Hogy múlik az idő. - Hogy megnőttél. - Ugyanígy bőgtél. - Most megint itt vagy nekem. - Simogattam a hajadat és addig dörzsöltem a térdedet, míg át nem melegedett. - Akkor még nem volt fehér atlaszselyem ruhád - és nem volt tollbokréta a hajadban - sem átlátszó harisnyád. -- Egyáltalán nem volt harisnyád - inged se. -- De bőgni, azt már akkor is tudtál.
LULU	Kérlek - vigyél magaddal! - Vigyél - magaddal! - Kérlek - irgalmazz! - Vegyél megint magadhoz! - Most rögtön! - Vegyél magadhoz - a padlásszobádba!
SCHIGOLCH	Én - vegyelek magamhoz?
LULU	A padlásszobádba! - A padlásszobádba!
SCHIGOLCH	És az én - ötszáz frankom?
LULU	Ó, Istenem...
SCHIGOLCH	- Dőzsölsz - erőiden felül. - Hagyj a testednek egy kis időt - akkor visszanyered a nyugalmadat.
LULU	Az életemre törnek...
SCHIGOLCH	Ki tör az életedre? - Ki? - Ki?
LULU	Be akarnak árulni...
SCHIGOLCH	Ki akar téged beárulni? - Mondd meg nekem...
LULU	Engem le akarnak - Ó!
SCHIGOLCH	Mit...?
LULU	Fejeztetni! - Fejeztetni!
SCHIGOLCH	Ki akar téged lefejeztetni? - Nyolcvan éves vagyok - de azért...
LULU	Már látom, ahogy bilincsbe vernek...
SCHÖNING	Ki akar téged lefejeztetni...?
LULU	Rodrigo! - Rodrigo Quast!
SCHIGOLCH	Az?
LULU	Épp az előbb jelentette be...
SCHIGOLCH	- Ez ne okozzon neked álmatlan éjszakákat. -- Elviszem egy sörözőbe...
LULU	Öld meg! Könyörgöm - öld meg! - Öld meg! - Meg tudod tenni - ha akarod!
SCHIGOLCH	Szoknyavadász. - Olyasmiket beszél, amiket maga se hisz...
LULU	Öld meg! - Öld meg!
SCHIGOLCH	Csak fontoskodik.
LULU	A gyermeked kedvéért - öld meg!
SCHIGOLCH	Azt én már nem tudom - hogy kinek a gyereke vagy te...
LULU	Nem állok fel innen, amíg meg nem ígéred...
SCHIGOLCH	A szegény ördög...
LULU	Öld meg!
SCHIGOLCH	Ha már vége - nem támaszthatod fel újra. -- Az ablakomból bedobhatom a Szajnába...
LULU	Kérlek...!
SCHIGOLCH	És nekem mi hasznom belőle?
LULU	Tedd meg! - Tedd meg!
SCHIGOLCH	Mi a hasznom belőle?
LULU	Ötszáz frank...
SCHIGOLCH	Ötszáz frank. - Ötszáz frank.
LULU	- Ezer...
SCHIGOLCH	- Ha ráadom erre magam - itt Párizsban - akkor még gazdag ember lehetek...
LULU	Mennyit akarsz...
SCHIGOLCH	Akkor még, a korom dacára - hintón járhatok...
LULU	Mennyit akarsz - mennyit akarsz...
SCHIGOLCH	- Ha egyszer megint...
LULU	Én...?
SCHIGOLCH	Leereszkednél.
LULU	Isten irgalmazz!
SCHIGOLCH	Mint régen...
LULU	Veled?
SCHIGOLCH	Olyan szép ruháid vannak...
LULU	Mit akarsz - velem csinálni!
SCHIGOLCH	Azt majd meglátod...
LULU	- Én már nem az vagyok - aki voltam...
SCHIGOLCH	Hát én egy - rémség vagyok neked?
LULU	Hisz van valakid...
SCHIGOLCH	A kisasszony hatvanöt éves...
LULU	És mit csináltok...?
SCHIGOLCH	Pasziánszozunk...
LULU	És - velem?
SCHIGOLCH	Azt majd meglátod...
LULU	Borzalmas vagy...
SCHIGOLCH	Már milyen rég nem ismerjük egymást...
LULU	- Isten - szent - nevében -
SCHIGOLCH	Kicsit felfrissítjük az emlékezetünket...
LULU	(fölemelkedik) De esküszöl, hogy...
SCHIGOLCH	Mikor jössz el?
LULU	Isten az égben...
SCHIGOLCH	Hogy egyedül legyek...
LULU	Amikor akarod...
SCHIGOLCH	Holnapután...
LULU	Ha meg kell lennie...
SCHIGOLCH	Fehér atlaszselyemben...
LULU	Úgyis leszeded rólam...
SCHIGOLCH	Gyémántokkal és gyöngyökkel...
LULU	Ahogy most látsz...
SCHIGOLCH	Még egyszer - neki akarom ereszteni a gyeplőt...
LULU	De esküszöl, hogy...
SCHIGOLCH	Csak küldd őt ide...
LULU	Esküszöl, esküszöl...
SCHIGOLCH	Mindenre, ami szent...
LULU	Ledobod...
SCHIGOLCH	Esküszöm...
LULU	Mindenre, ami szent...
SCHIGOLCH	(Lulu ruhaszegélye alá nyúl) Mi kell még...
LULU	(reszketve) Mindenre - ami szent...
SCHIGOLCH	Mindenre, ami szent!
LULU	Milyen hűvös!
SCHIGOLCH	(visszaengedi a ruhát) - Izzol a gyűlölettől... (szünet)
LULU	(balra megy, lesimítja a ruháját, elrendezi a haját a tükör előtt és megszárítja a szemét) - Most menj - rögtön menj...
SCHIGOLCH	Még ma...?
LULU	Hogy otthon legyél, amikor megérkezik vele...
SCHIGOLCH	Kivel...?
LULU	(megtapintja az arcát és púdert tesz föl) - A grófnővel...
SCHIGOLCH	Egy grófnővel...?
LULU	Grogot főzöl - azt mondod, hogy a szoba a grófnőé - te a szomszédban laksz. - A grófnő leissza magát. - Neki meg belekeversz - abból, amid van...
SCHIGOLCH	Az elintézi végleg...
LULU	Csak fel bírd emelni - Istenem, Istenem...
SCHIGOLCH	Három lépés az ablakig...
LULU	A grófnő reggel titokban kilopakodik...
SCHIGOLCH	Legfeljebb odahengerítem...
LULU	A házat úgysem találja meg újra...
SCHIGOLCH	Az ablakom a földig ér....
LULU	Ne felejtsd el - hozd el nekem a fülbevalóját...
SCHIGOLCH	Ha egyszer lent van, elbúcsúzom a négy falamtól...
LULU	Hallod - az arany fülbevalóját...
SCHIGOLCH	Mi az...?
LULU	- Azt hiszem...
SCHIGOLCH	Mi történt?
LULU	Azt hiszem - a harisnyakötőm...
SCHIGOLCH	Mit bámulsz így rám?
LULU	- A harisnyakötőm -- kioldódott...
SCHIGOLCH	- Utána a Bastille mögött keresek magamnak szobát...
LULU	(felhúzza a ruháját és megigazítja a harisnyakötőjét)
SCHIGOLCH	Vagy a Büttes-Chaumont mögött -- sárga harisnya...
LULU	Narancsszín...
SCHIGOLCH	Micsoda illata van...
LULU	Minden narancsszín - kivéve a fehér atlaszt. (kiegyenesedik) Menj - menj most...
SCHIGOLCH	Narancsszín - hm! - és ki az a grófnő...?
LULU	Az a bolond nőszemély; ismered. - Kocsival kell menned...
SCHIGOLCH	Hát persze, hogy kocsival kell - hát persze! - (fölemelkedik) Melyik bolond nőszemély...?
LULU	Aki a lábamat szokta csókolgatni - kérlek, menj...
SCHIGOLCH	(távozóban) - Az arany fülbevalóját... (Lulu kivezeti balra hátul)

Tizenötödik jelenet 
Casti-Piani, Rodrigo Quast
CASTI-PIANI	(A középső ajtón át a játékteremből belökdösi Rodrigót a szalonba)
RODRIGO	Bánjon velem tisztességesebben, hallja...!
CASTI-PIANI	(megrázza) Mit beszélt vele...!
RODRIGO	Semmit - semmit -
CASTI-PIANI	(a térdével egy nagyot rúg bele) Ebfajzat...!
RODRIGO	Istenem...
CASTI-PIANI	Randevújuk van...
RODRIGO	Nem tudok mást mondani - csak az igazat...
CASTI-PIANI	Köhögje már föl! (behúz neki egyet)
RODRIGO	Hiszen nősülök - kérem - kíméljen - nősülök - Istenem - hisz megnősülök...
CASTI-PIANI	Randevú! - Randevú!
RODRIGO	Egy itteni nővel! - Az üdvösségemre! - egy ittenivel - kíméljen - pénz - pénzről van szó - pénzt kell - nekem adnia...
CASTI-PIANI	(revolvert vesz elő) Hazudik!
RODRIGO	Hagyja abba - hagyja abba - kérdezze meg tőle - pénzről - van szó - csak pénzről - lelőtt - lelőtt valakit...
CASTI-PIANI	(elengedi és elmegy jobbra) Akkor bocsásson meg. - Látja, szeretek - és ha szeretek, akkor olyan vagyok, mint...
RODRIGO	Iszonyatos alak!
CASTI-PIANI	(el, a játékterembe) Jó estét.

Tizenhatodik jelenet
RODRIGO	(egyedül) Veszett kutya! - Isten óvjon tőle! - Micsoda alak! ---- Fél kézzel a falhoz tudnám kenni... (ijedten körbenéz) Na? Mi az?

Tizenhetedik jelenet 
Lulu. Rodrigo.
RODRIGO	Ön - megveri az Isten...
LULU	Én, igen. - Azért jövök...
RODRIGO	Megveri érte az Isten!
LULU	Geschwitz kisasszonytól jövök...
RODRIGO	Vagy úgy - igen. - Igen, igen - épp most mondtam neki...
LULU	Ő pedig elmesélte nekem...
RODRIGO	Mit mondtam neki - azt mondtam neki...
LULU	Hogy ő az első leány, aki...
RODRIGO	Körülbelül. Igen.
LULU	Akit szeretni tudna...
RODRIGO	Akivel szívesen megengednék egy s mást magamnak. Persze ő erre azonnal - Hehehe...
LULU	Maga félig az őrületbe kergette.
RODRIGO	Nekem az tökmindegy!
LULU	Életében először hallott ilyesmit...
RODRIGO	Bárcsak ilyen flottul menne Coelestine-nél is!
LULU	Még nem jutott vele előbbre?
RODRIGO	Hiányzik még a maga ötvenezer frankja.
LULU	De hisz azt megígértem Önnek...
RODRIGO	Ó - kislány!
LULU	Egy feltétellel...
RODRIGO	Mikor álljak rendelkezésére...
LULU	Ma boldoggá kell tennie Geschwitzet.
RODRIGO	Arra egyszerűen képtelen vagyok.
LULU	Ahogy kívánja...
RODRIGO	Arra képtelen vagyok...
LULU	Ahogy kívánja...
RODRIGO	Nem hiszem, hogy menne...
LULU	Ahogy kívánja...
RODRIGO	Ahogy akarja? - Ezt nem lehet akarni. - Az egyetlen, ami ebben a nőszemélyben érdekel, az az, hogy arisztokrata...
LULU	Az is valami! - Volt már valaha arisztokrata nővel dolga...?
RODRIGO	Tucatjával! - Mint a legyek, úgy szálltak rám! - Hercegnők és hercegkisasszonyok! - De azok legalább vádlik voltak - a fűzfán fütyülő mennydörgős...
LULU	Nem is ismeri a vádliját...
RODRIGO	Nem is kívánom megismerni.
LULU	Ahogy kívánja...
RODRIGO	Ez nem megy. - Arra mérget vehet.
LULU	Maga erőművész...
RODRIGO	Nekem a karomban van az erőm. - Nézze meg, legyen szíves, ezt a bicepszet!
LULU	Kíméljen a bicepszével. - Ha nem akarja, akkor - érti, ugye. - Barátnők vagyunk...
RODRIGO	Egyáltalán nem úgy értettem! - A mi viszonyunk platonikus volt. - Előfordul művelt emberek között. - Nem mindenki olyan, mint maga, hogy azonnal rámászik a másikra...
LULU	Én...?
RODRIGO	Na ja! - Talán nem ilyen? - Szeretett már valaha is valakit saját magáért?
LULU	Én nem vagyok - afféle klozet-ismeretség...
RODRIGO	Mert maga a klozet.
LULU	(ajkába harap) Mit mondhatok a grófnőnek?
RODRIGO	Mondja azt neki, hogy ki vagyok herélve.
LULU	Ahogy kívánja... (hátramegy)
RODRIGO	(megfordul) - Hát - hát mit akar tőlem...?
LULU	Szerelmet...
RODRIGO	El se tudom képzelni.
LULU	A maga deltás kinézete tehet róla.
RODRIGO	Ha sejtettem volna...
LULU	Mért húzta el a szája előtt a mézesmadzagot?
RODRIGO	A piszkafa!
LULU	Még szűz...
RODRIGO	Maga egy...! - Ha valaki már az akasztófán lógna, maga még kiöltené rá a nyelvét!
LULU	Én már nem vagyok az...
RODRIGO	Azt tudom...
LULU	Engem persze - hálátlannak talált...
RODRIGO	Megteszem. - Megmutatom neki. - Mit meg nem tesz az ember, ha szeret! - (el jobbra hátul)
LULU	Most hova megy?
RODRIGO	Eszem még egy kaviáros szendvicset. (jobbra hátul el)
LULU	(kinyitja a középső ajtót és beszól a játékterembe) Martha...

Tizennyolcadik jelenet 
Lulu. Geschwitz grófnő.
GESCHWITZ	(belép, lesütött szemmel) Lulu...
LULU	(előrevezeti) Ha ma éjjel megteszi - amit mondok - hallgasson ide...
GESCHWITZ	Igen...
LULU	Hallgasson ide - akkor holnap éjjel...
GESCHWITZ	Mi lesz? - Mi lesz?
LULU	Velem alhat...
GESCHWITZ	(megragadja Lulu kezét és csókokkal borítja) Ó...!
LULU	Levetkőztethet...
GESCHWITZ	Ó! - Ó!
LULU	A hajamat is kifésülheti...
GESCHWITZ	Ó! - Lulu!
LULU	(kiszabadítja a kezét) De most...
GESCHWITZ	Beszéljen!
LULU	Most - el kell mennie Rodrigóval...
GESCHWITZ	Minek?
LULU	Minek? -- Minek?
GESCHWITZ	Minek - az ég szerelmére...!
LULU	Ennyit igazán tudhatna...
GESCHWITZ	Egy férfival?!
LULU	Igen - igen! - Örüljön neki!
GESCHWITZ	Az Isten szerelmére...
LULU	Egy férfival. - Elvégre mégiscsak nő!
GESCHWITZ	Kívánjon tőlem - kívánjon tőlem bármit - akármit - kívánja a legrémesebb szörnyűséget - bármit - bármit -
LULU	- Én még háromig sem tudtam számolni, mikor már meg kellett tennem. - Az se volt éppen örömünnep.
GESCHWITZ	Inkább az életemet - amit akar - kívánja tőlem - könyörgöm -
LULU	Még az is lehet, hogy meggyógyul tőle.
GESCHWITZ	- De én - de én - férfival nem tudok -
LULU	Én pedig - nővel nem tudok!
GESCHWITZ	(elfordul, tekereg, összegörnyed, ökölbe szorítja a kezét, hisztérikus zokogásban tör ki és, a kandalló párkányának dőlve, csöndesen a zsebkendőjébe sír)
LULU	- Hát azt hiszi - azt hiszi - engedném - magát - hogy magamhoz engedném magát - ha az az ember - nem akarna kiszolgáltatni a guillotinnak - ha nem fenyegetett volna meg épp az imént - azzal, hogy felad - ha nem kellene - nekem magamnak is - a testemmel megmentenem - a fejemet!
GESCHWITZ	(kiegyenesedik) Mit kíván tőlem - mit kell tennem...
LULU	Mindjárt itt lesz...
GESCHWITZ	És - aztán...
LULU	Ostromolja meg - könyörögjön neki...
GESCHWITZ	De miért...?
LULU	Hogy miért? - Ne játssza meg az ostobát...
GESCHWITZ	Nem, nem - de - nem is tudom - az az - első - ez az első alkalom -
LULU	Úgy kell tennie, mintha bele volna teljesen - habarodva...
GESCHWITZ	Örök gondviselés!
LULU	Ennyit elvár. - Különben dühöngeni fog.
GESCHWITZ	Megteszem - amit tehetek...
LULU	Erőművész - és maga megsértette...
GESCHWITZ	Csak elhiggye!
LULU	Odalent fogjon egy fiakert és mondja azt a kocsisnak, hogy Quai de la Gare hetvenöt...
GESCHWITZ	Igen...
LULU	Quai de la Gare hetvenöt...
GESCHWITZ	Igen...
LULU	Felírjam?
GESCHWITZ	Igen...
LULU	(a kandallón ír és odaadja Geschwitznek a kártyát) Quai de la Gare hetvenöt. - A kiszállásnál ki kell fizetnie a kocsist.
GESCHWITZ	(elveszi a kártyát) Igen...
LULU	Ez egy hotel. Mondja azt neki, hogy ott lakik.
GESCHWITZ	Igen...
LULU	Egyébbel nem kell törődnie...
GESCHWITZ	(összerázkódik) Ő nem viheti magát szobára - mert nincs neki. Egy árva fillérje sincs. (kinyitja jobboldalt hátul az ajtót és kiált) Uram - lenne szíves...

Tizenkilencedik jelenet 
Rodrigo, Lulu, Geschwitz.
RODRIGO	(jön, tele szájjal, jobb hátulról)
LULU	(elmegy Geschwitz mellett, suttog) Vesse magát a nyakába!
RODRIGO	(még rág) Elnézést kérek.
GESCHWITZ	(lesütött szemmel odamegy Rodrigóhoz és a nyakába veti magát)
RODRIGO	Akkor hát, Isten neki, fakereszt...
LULU	Akarnak kocsit? - Lent állnak...
RODRIGO	(nyög, Geschwitzhez) Engedjen el már végre.
GESCHWITZ	(a szemébe néz) Szeretem magát.
RODRIGO	Isten az atyám!
GESCHWITZ	(próbálja magával húzni) Kérem...
RODRIGO	Ki hitte volna erről a gebéről!
GESCHWITZ	(két keze az arca előtt) Nem bírom tovább!
RODRIGO	(a kezét tördeli) Mást nem tud...?
LULU	(jegesen, Geschwitz mellett állva) Tudod, mi függ ettől...
GESCHWITZ	(halántékára szorított kézzel) Ó, Istenem, ó, Istenem, ó, Istenem, ó, Istenem!
RODRIGO	Mondtam én magának valaha is a legkisebb malacságot?! - A maga jelenlétében akár egyszer is átléptem az életművészet határait?! - Csíptem akár egyszer is a vádlijába?! - Ha mást nem tud - hát hozok magának holnap egy gépet, azt minden istenadta éjjel tízszer is felhúzhatja - de velem ez a módi nem járja!
LULU	(szorosan Rodrigo mellett áll) És az ötvenezer?
GESCHWITZ	(zavarodott pillantással vadul megragadja Rodrigo köpenyét) Könyörgöm - engedjen magához - fejezze be - Elájulok...
RODRIGO	(megigazítja a gallérját) Isten neki, te disznó! - Nem vitás - ilyen királyian még soha nem kárpótoltak! - (a karját nyújtja Geschwitznek) Hágjunk a vérpadra! - (elvezeti balra hátul)
LULU	(Geschwitz mellett) Nálad a kártya?
GESCHWITZ	Meghalok - belehalok.
LULU	(kinyitja előttük az ajtót) Jóéjt, drága gyermekeim... (előrejön és egy székbe roskad) - szörnyen elfáradtam... (szünet)

Huszadik jelenet 
Óriási lárma a játékteremben. Feltépik az ajtót. Puntschuh bankár, mögötte Heilmann újságíró. Utánuk Alwa Schöning és Bianetta Gazil, Madelaine de Marelle, Kadéga di Santa Croce és Ludmilla Steinherz jönnek a szalonba. - Később Bob, majd egy úr civilben és Casti-Piani.
LULU	(reszketve fölemelkedik)
HEILMANN	(kezében kinyitott értékpapír, melynek címrajza rikító színekben ábrázolja az Alpok alkonyi izzását, Puntschuh-nak) El kell fogadnia, uram! - El kell fogadnia!
PUNTSCHUH	Tűnjön a pokolba...
LULU	Mi történt? - Mi történt?
HEILMANN	(Puntschuh-nak) Azt akarja, hogy hívjam a rendőrséget?
ALWA	(Heilmannak) Volna szíves befogni a pofáját?
LULU	Ó, Istenem...
LUDMILLA STEINHERZ	Ezekről a részvényekről van szó...
HEILMANN	(Puntschuh-ra mutat) Ő adta el nekünk! - Ő volt!
ALWA	Hallgasson!
PUNTSCHUH	De ennek nincs semmilyen értéke, kedvesem...
HEILMANN	Megtagadja a revansot - Szarházi! - Gazember!
BIANETTA GAZIL	Ó, ezek a poroszok!
MADELAINE DE MARELLE	Ért ebből az egészből valamit?
LUDMILLA STEINHERZ	Elvette a pénzét...
HEILMANN	És most száll ki a játékból - ez a csaló!
PUNTSCHUH	Hogy én kiszálltam a játékból? - Hogy én kiszálltam a játékból?
MADELAINE DE MARELLE	Ó, ezt nem illik...
PUNTSCHUH	Én csak azt mondtam, hogy pénzben kérem a tétjét - a pokolba is! - Ez itt nem a váltóirodám. Jöjjön el holnap tíz órakor, ha megvételre kínálja a papírját!
HEILMANN	A papíromat? - (a részvényére mutat) Hiszen ez pénzt! Hiszen ez ezerhatszáz franknyi részvény, maga adta el...
PUNTSCHUH	Ennek nincs árfolyama, hányszor ismételjem! - A játékhoz készpénz kell...
HEILMANN	Nincs árfolyama? - Érdekes, mihelyt maga tartja a bankot, mihelyt az utolsó fillérig kifosztotta az embert, egyszerre nincs árfolyama...
KADÉGA	Mi történik, mama?
MADELAINE DE MARELLE	Fogalmam sincs...
BIANETTA GAZIL	Nem értek egy szót se abból, amit mondanak...
ALWA	(Puntschuh-nak) Maga mért nem fogadja el őket?
PUNTSCHUH	(a homlokát törölgetve) Fogadja el őket a fene!
HEILMANN	Briganti! - Mocskos zsidó!
PUNTSCHUH	Dehát nézze csak, barátom, legyen esze! - Nincs értéke a maga címletének...
HEILMANN	A részvényeimnek??
PUNTSCHUH	Nincs értéke, drága gyermekem...
ALWA	(Puntschuh-nak) Maga megbolondult??
HEILMANN	Nincs értéke??
MADELAINE DE MARELLE	Mi van? - Mit mond a részvényeinkről?
LULU	(Puntschuh-nak, miközben előrevezeti) Egyértelmű magyarázatot adna végre, uram...
PUNTSCHUH	Nos...
MADELAINE DE MARELLE	Mit jelent ez az egész?
ALWA	Ne féljen asszony...
PUNTSCHUH	A Jung-Frau Drótkötélpálya részvényeink, drága barátaim - ma este - tizenötre zuhantak...
MADELAINE DE MARELLE	(halk sikollyal összeroskad) Ah -- Istenem...
KADÉGA	(ráveti magát) Mama - mama...
PUNTSCHUH	Micsoda balszerencse! - Igazán micsoda balszerencse! - Most táviratozták meg nekem a hírt. - Nem akartam rögtön megmondani...
ALWA	(holtsápadtan) Lehetséges ez!
LULU	Hát akkor az utcára kerültünk.
PUNTSCHUH	(táviratot vesz ki a belső zsebéből) És én! - Aki egy egész vagyont vesztek! - Holnap, a tőzsdén, tíz sou-ért árusítják majd tucatját...
LULU	(elveszi tőle a táviratot és olvassa) ...először ötvenötre zuhant: utána háromszáznegyvenre emelkedett, majd visszaesett tizenötre... (magában) Kairóba! - El - Kairóba! - (jobb hátra el)
MADELAINE DE MARELLE	(zokogva) Tizennyolc év - kínszenvedés - munka... (elájul)
KADÉGA	Mama! - Mama! (a feje alá fekteti a kezét) Ébredj föl! - Meghal! - Meghal!
PUNTSCHUH	(visszavonul) Ha ez felébred, kikaparja a szememet!
BIANETTA GAZIL	Hova megy, uram?
PUNTSCHUH	Sietek. Kocsit fogok...
BIANETTA GAZIL	Nem hív meg egy vacsorára a Silvain-ba?
PUNTSCHUH	Nem marad még?
BIANETTA GAZIL	Ugyan miért maradnék itt?
PUNTSCHUH	Ugyan mért hívnám meg vacsorázni?
BIANETTA GAZIL	Mert most vesztett el egy egész vagyont.
PUNTSCHUH	Ez nem rossz. - Igen, meg kell vigasztalódni. Akkor már jobb a Silvain-ban. - Itt már nincs mit tenni... (mindketten el balra hátul)
LULU	(kijön a játékteremből, Bob követi; halkan Alwához) Nem láttad Casti-Pianit valahol?
ALWA	(Madelaine de Marelle fölé hajol) Még él - lássuk csak. - Magához tér...
LULU	Nem láttad Casti-Pianit sehol?
ALWA	Kit?
LUDMILLA STEINHERZ	Casti-Piani úr? - Akkor távozott, amikor újra leültünk játszani.
LULU	El vagyunk veszve...
BOB	Az úr körülbelül húsz perce vette a kalapját és a felöltőjét...
LULU	(Bobnak) Gyere velem! - (mindketten jobbra elöl el)
ALWA	(egy illatszeres üveget tart Madelaine de Marelle orra alá) Lélegzik. - Éled. - Milyen gyönyörű nő! - Borzong. - A keze jéghideg...
KADÉGA	(zokogva) Ó mama! - Mama!
ALWA	Mozdul. - Ne nyugtalankodjon, kisasszony...
LUDMILLA STEINHERZ	Kicsit ki kellene lazítani a fűzőjét, hogy könnyebben lélegezzen...
HEILMANN	(a részvényeit gyűri a kezei között) Ennyit ér ez az egész!
LUDMILLA STEINHERZ	Minek spekulált a Jung-Frau részvényekkel?
HEILMANN	A Grand Prix-n kétezer aranyat nyertem...
LUDMILLA STEINHERZ	Vehetett volna magának rajta egy biciklit!
HEILMANN	A rossz szellemem lökött ennek a vadállatnak a karmai közé!
LUDMILLA STEINHERZ	Küld egy riportot Berlinbe, és helyrehozza a kárát...
HEILMANN	Könnyen beszél, hölgyem - én nem tudok olyan könnyen kézimunkázni, mint Ön.
LUDMILLA STEINHERZ	Írja le azt, amit lát...
HEILMANN	Ha volna szíves segíteni...
LUDMILLA STEINHERZ	Hogy maga milyen kedves...
HEILMANN	Vegyen fel titkárnak...
LUDMILLA STEINHERZ	Ismeri a Pipázó kutyát?
HEILMANN	Ó, nem...
LUDMILLA STEINHERZ	És az Ötlábú bárányt?
HEILMANN	Nem én, szépségem...
LUDMILLA STEINHERZ	Vagy a Makacs öszvért?
HEILMANN	Nem, nem. - Egyiket sem.
LUDMILLA STEINHERZ	Menjünk az Ötlábú bárányba. - Rögtön a les Halles mellett van. Mintha otthon lennénk. Mire megvirrad, összehozunk egy csinos kis cikkecskét.
HEILMANN	Maga nem alszik?
LUDMILLA STEINHERZ	Éjjel? - Soha... (mindketten balra hátul el)
MADELAINE DE MARELLE	(kinyitja a szemét)
KADÉGA	Mama, ébredj!
MADELAINE DE MARELLE	Hol vagyok...
ALWA	(segít neki kiegyenesedni) Jöjjön, asszonyom - üljön le ide...
KADÉGA	Gyere, mama...
MADELAINE DE MARELLE	Gyermekem...
KADÉGA	Mi bajod, szegény kis anyácskám...
MADELAINE DE MARELLE	- Semmiség --- igen ---- ah - Istenem, Istenem...
KADÉGA	Mi bajod van? - Mondd végre...
MADELAINE DE MARELLE	Igen - igen - koldusok lettünk...
KADÉGA	Ó, ne - ne mondd ezt...
MADELAINE DE MARELLE	Tizennyolc év után! - Tizennyolc év munka után!
KADÉGA	Ugyan, mit árthat az nekünk, mama...
MADELAINE DE MARELLE	És az ifjúság s a szép élet odavan!
KADÉGA	Ugyan mit árthat az nekünk! - Majd én keresem meg a pénzt mindkettőnk számára...
MADELAINE DE MARELLE	(megcsókolja Kadégát) Köszönöm, köszönöm, lányom.
KADÉGA	Nem, nem - nem hagylak el soha...
MADELAINE DE MARELLE	Tudod, hogy mit beszélsz...
LULU	(világos bőrnadrágban, vörös zekében és karimás csizmában, vállára vetett sötét köpenyben, kezében zsokésapka; haja rövidre vágva - jobboldalt elöl kinyitja az ajtót, de nem lép be, fojtott hangon) Alwa! - Alwa!
ALWA	(belemerült Kadéga látványába, gyorsan megfordul) Itt vagyok - te megbolondultál??
LULU	Egy pillanatot se veszíthetünk...
ALWA	Hogyan? - Hiszen még egészen jól...
LULU	(két lépést tesz előre) Elárultak bennünket!
ALWA	Mi - mi - mi...
LULU	Te fegyházba jutsz, nekem pedig levágják a fejemet a nyakamról...
ALWA	(megroggyant térddel) Lulu...
LULU	Fogd a kazettát, tekerd a kabátodba...
ALWA	Nálam van - a kulcs...
LULU	Gyere - minden perc számít...
ALWA	(kábán) Ki volt...
LULU	Mit számít az! Gyere...
ALWA	Csak beijedtél...
LULU	Casti-Piani...
ALWA	A drágád....?
LULU	Gyere - (mindketten balra elöl el)
MADELAINE DE MARELLE	(Kadégát magához szorítja) Végül is - mit jelentsen ez?
KADÉGA	Mindenki menekül...
MADELAINE DE MARELLE	Mintha kolerajárvány tört volna ki a házban...
KADÉGA	Menjünk haza, mama...
MADELAINE DE MARELLE	Hát jó, menjünk aludni. - Micsoda élet! - Ó Istenem...
KADÉGA	Ne sírj, mama. Könyörgöm, ne sírj. - Nem akarok visszamenni a zárdába. Nem. Dolgozni fogok...
MADELAINE DE MARELLE	A tizenhárom éveddel...?
KADÉGA	Igen, igen. Ugyan, mit számít az nekem...
MADELAINE DE MARELLE	Isten megáldjon!
KADÉGA	Nézd csak, mama...
MADELAINE DE MARELLE	Mindenekelőtt még más dolgokkal is próbálkozni fogok. Lehet, hogy kapok egy szerződést a Concert-Parisien-be. - Ki tudja. - Nem vagyok egy Yvette, de szép hangom van és egy csomó jelmezem. - Majd a szerencsétlenségemről énekelek. Ez majd tetszeni fog nekik!
KADÉGA	Nem akarsz magaddal vinni?
MADELAINE DE MARELLE	Azt nem...
KADÉGA	De mért nem, mama?
MADELAINE DE MARELLE	A babaruhádban? - Mit képzelsz!
KADÉGA	De éppen azért...
MADELAINE DE MARELLE	Ne fájdítsd a szívemet.
KADÉGA	Kedvesnek fognak találni...
MADELAINE DE MARELLE	Ki mondta ezt neked?
KADÉGA	Tudom. - Meglátod...
MADELAINE DE MARELLE	- Legyen hát. - Legyen.
KADÉGA	Elviszel?
MADELAINE DE MARELLE	Az Olympiába megyünk. - Holnap este, ha akarod...
KADÉGA	Hogy akarom-e!
MADELAINE DE MARELLE	Kiveszünk kettőnknek egy páholyt...
KADÉGA	Velem sétálsz majd...
MADELAINE DE MARELLE	Szegény gyermekem...
KADÉGA	Én élvezni fogom!
MADELAINE DE MARELLE	Isten bocsássa meg nekem!
KADÉGA	Vigyél el, anyácskám! Vigyél el!
MADELAINE DE MARELLE	De előtte azért pár szót mondanom kell neked...
KADÉGA	Ha akarod. - Majd holnap elmondod...
MADELAINE DE MARELLE	A te nagy és tiszta szemeddel - üde és ragyogó bőröddel!
KADÉGA	Én nem félek, hidd el...
MADELAINE DE MARELLE	Hogy megváltoztál ilyen rövid idő alatt!
KADÉGA	Mindent megteszek, amit mondasz...
MADELAINE DE MARELLE	Utána nem leszel túl boldog...
KADÉGA	Csak nem ölnek meg...
MADELAINE DE MARELLE	Azt nem, az biztos - Istenem...
KADÉGA	És neked is lesz miből élned. - Olyan szívesen meghalnék érted...
MADELAINE DE MARELLE	Milyen jó vagy...
KADÉGA	Ha sok pénzt adnak neked...
MADELAINE DE MARELLE	Fouquet báró talán. - Hatvan éves. -
EGY ÚR	(bal hátról lép be) A törvény nevében - letartóztatom.
MADELAINE DE MARELLE	Engem?
CASTI-PIANI	(belép) De nem! - De nem!

ÖTÖDIK FELVONÁS
London.
Padlásszoba manzárdablak nélkül. A tető homlokvonalában két nagy ablaktábla nyílik fölfelé. Jobbra és balra egy-egy rosszul csukódó, kezdetlegesen megvasalt nyersfa-ajtó. - A színpad előterében jobbra, szakadt, szürke matrac. Balra elöl vörösre mázolt virágállvány, rajta egy üveg whisky. A whiskysüveg mellett petróleumlámpa füstölög. - Hátul, baloldalt, a sarokban egy régi zöld sezlon. Jobbra, a középső ajtó mellett a sok üléstől szakadt nádszék. - A falak vörösesre mázolva.
Hallatszik az eső dobolása a tetőn. Balra elöl egy lyukon át becsepereg. A padlót víz borítja.
Első jelenet
Jobbra, a matracon, hosszú, szürke felöltőben fekszik Schigolch, a kabátszárnyak a lábfejéig érnek. Balra hátul, a sezlonon Alwa Schöning fekszik vörös plédbe burkolva, melynek szíja fölötte lóg a falon, a kezét összekulcsolja a feje alatt. Lulu szabadon vállára hulló félhosszú hajjal mezítláb lép be, szakadt fekete ruhában, egy mosdólavórral, balra elöl.
SCHIGOLCH	Hol maradsz már!
ALWA	Meg kellett előbb mosakodnia.
SCHIGOLCH	Itt az nincs divatban.
ALWA	Nemes szenvedélyei vannak!
LULU	(a mosdólavórt a csöpögő víz alá teszi) Csak fordulnál már föl!
ALWA	Alig várja!
LULU	(kiegyenesedik, hátrasimítja a haját) Így van, Isten látja lelkemet!
SCHIGOLCH	Most menj, gyermekem...
ALWA	(a hátán vonaglik) A feleségem! - A feleségem! - A feleségem!
LULU	Még belédrúgni is kár, hogy befogd végre!
SCHIGOLCH	A kezdet mindig csupa sóhaj és bonyodalom. - Ez minden vállalkozásra jellemző.
ALWA	Az edény mindjárt kicsordul.
LULU	Hova öntsem?
ALWA	Sorakozót dobol az eső. - Hangulatos időjárás az első fellépéséhez.
LULU	(reszketve) Bár feküdnék már valahol, ahol semmilyen rúgás nem tud felébreszteni!
SCHIGOLCH	Három nap múlva tíz lóval sem lehet visszatartani. - Majd ha rájön az ízére. - Húszszor is láttam már ilyet. - Eleinte csak a kellemetlen oldalát látja az ember. Aztán már egy millióért se cserélne.
ALWA	- Mezítláb indulsz zarándokutadra?
LULU	Átázott a cipőm.
SCHIGOLCH	Nem fog megbotránkozni a jó öreg Anglia.
LULU	Mért nem az öreg megy! - Még a kabátját sem kell kigombolnia.
SCHIGOLCH	Ebben a kutya időben - amikor az ember még egy kutyát sem kerget ki az utcára?
LULU	De engem igen.
SCHIGOLCH	- Mi haljunk inkább éhen, csak mert ő nem akar egy kis örömet szerezni magának.
ALWA	Nem tudom rossznéven venni tőle. -- Az ember nem szívesen prostituálja a legszentebb érzéseit.
SCHIGOLCH	Ostoba fajankó!
LULU	(leül a fal mellé a földre és kezével fogja át a térdét) Huhh - milyen hideg van!
ALWA	Azt álmodtam, hogy Sylvainnál vacsoráztunk...
SCHIGOLCH	Az ő nyelvtehetsége mellett itt még nagy jövőnek néz elébe.
ALWA	- Bianetta is ott volt. - Fers de cheval-t rendeltem. - De nem bírták a serpenyőből kiszedni...
LULU	Hadd melegedjek az egyiktek mellett föl egy kicsit.
ALWA	Már a gyomromban éreztem. - Olyan jó volt, hogy sírni tudtam volna! A tányérok csörögtek. - Az ingem pezsgőben úszott. Túl részeg voltam. A számból visszafolyt...
SCHIGOLCH	Yes, yes.
LULU	Se a kezemet, se a lábamat nem érzem már.
SCHIGOLCH	- Elpackázza az órát, mikor az emberek hazamennek az étteremből.
LULU	Inkább megfagyok!
ALWA	Én is ezt mondom. - Minek húzni még ezt a kutyaéletet. - Ez már az utolsó stáció.
LULU	Hogy azzal a kis életemmel, ami maradt, a mások pofáját kelljen betömni!
SCHIGOLCH	Gyerünk, húzd fel a cipődet!
ALWA	Egy falatot sem eszem abból a pénzből!
SCHIGOLCH	Még semmit sem érzett, már csinálta.
LULU	Te meg elittad!
SCHIGOLCH	Tíz évesen már az anyját, apját el tudta volna tartani.
ALWA	(vonaglik) Egy bifsztek, Katja! - Egy bifsztek! - Királyságomat egy - egy - egy -
SCHIGOLCH	Rúg inkább bele, hogy leröpüljön a lépcsőn. -- Én már nem tudok. Ehhez már túl öreg és gyenge vagyok.
LULU	Menjek le az utcára, hogy aztán már soha többé máshová ne mehessek! - Már rég találhattam volna itt magamnak valamit. Csak egyszer kellett volna kilovagolnom a Hyde parkba. - Most már csak rongyaim vannak. Megkopasztottatok, hogy pénzhez jussatok, én meg beledöglöm.
SCHIGOLCH	Téged büntetni kell -- mert bűnöztél. -- Fog még üvölteni a Teremtője után - ha majd az arcára lesz írva. -- A hozzád hasonló csodagyerekek azért jönnek a világra, hogy megbilincseljék őket -- belőlük lesznek odaát az angyalok... (egész testét rázza az üres köhögés, fáradságosan fölemelkedik, köhög és a padlóra köp)
LULU	(a teli mosdólavórt az ablakon át az ereszcsatornába önti) - Hogy az arcomba köpjenek! - Hogy belém térdepeljenek!
ALWA	- Ha legalább dohányozni lehetne! ---- Cigarettáról álmodom - egy cigarettáról - a valaha is elszívott legnagyszerűbb cigarettáról. -- Az eszményi cigarettáról...
LULU	Emberek - akiknek arca sincs! - Akik a szemükbe húzzák a kalapjukat, a fülükre hajtják a gallérjukat, a kezüket pedig zsebredugják! - Inkább a kezemben hagyják a kabátjukat, felöltőjüket, mintsem, hogy eljöjjenek velem! - És itt kell nekem...
SCHIGOLCH	Yes...
LULU	De mért nekem kell lemenni?! - Én nektek még egy centime-otokba se kerültem! - Ott fekszik egy író. Lásson hozzá, értékesítse a tehetségét...
ALWA	Fúria! - Ki húzott engem magával a sárba! - Ki lopta el az eszményeimet! - Ki fojtotta el bennem az emberi utolsó szikráját!
LULU	Ostoba fecsegés!
ALWA	Ki tett engem saját apám gyilkosává?
LULU	Te? - Te? - Talán te lőtted le?
ALWA	Még nagyra is van vele!
LULU	Rongy alak! - Ha téged látlak, legszívesebben levágnám mind a két kezem. - Őneki nem volt vesztenivalója. Már nem volt semmije. De hozzád képest - irgalmas Istenem!
ALWA	- Mit csinált belőlem!
LULU	Talán én futottam utánad?
ALWA	(nevet) Hogy mit csinált belőlem!
LULU	Már nem tudod, hogyan könyörögtél előttem a térdeden csúszva?
ALWA	- Én kicsi Marie-m - ha visszagondolok - oly jó volt és oly vidám - a gyermek! - Milyen napfényes volt az életem! - Szelíd galamb, amilyet nem is érdemel férfi - elégedett és igénytelen - kilöktem az ajtómon a farkasszuka kedvéért! - És a sikerek - sikerek - a sikereim - a legragyogóbb jövő, melyre ember törekedhet - a legjobb úton voltam, hogy korom egyik első férfija lehessek -- mindezt elpazaroltam - eltékozoltam - elfuseráltam! - Jaj, Istenem, mit tettem...
SCHIGOLCH	Görcsöt kap!
ALWA	Tűrök, míg vége nem lesz. - Semmi emberit nem hagytam kipróbálatlanul. - Miért ne haljak éhen? - Miért ne haljak éhen?
LULU	Keressen magának egy irgalmasnővért.
ALWA	A roncsnak, ami teutánad lettem! -- A kiszívott velőmnek - és irtózatos bujaságomnak -
LULU	Rongy alak!
ALWA	Szukafarkas! - Hiéna!
SCHIGOLCH	- Most már ne kéresd magad. -- El vagy látva mindazzal, amire szükséged van.
LULU	Ha elkezdem, a saját számlámra fogom csinálni.
SCHIGOLCH	Hozzál nekünk egy lordot. Majd rangjának megfelelően fogadjuk. Elénekeljük, hogy: God save the Queen...
LULU	Csak azért teszem, hogy ismét fölkapaszkodjam. Még bármire képes vagyok, ha egyedül vagyok.
SCHIGOLCH	- Csak egy darab karácsonyi pudingra vágyom. Többre nincs szükségem.
LULU	Értetek nem fogom magam fillérekért dobraverni.
ALWA	- Mit ki nem találtam, hogy prostituáljam magam!
SCHIGOLCH	Yes, yes...
ALWA	Táblázatokat készítettem - éjszakákon át görnyedtem fölöttük - örök törvényeken alapuló számításokat végeztem. - Gyorsabban megszabadultam a pénztől, mintha az ablakon hajigáltam volna ki.
SCHIGOLCH	Oh yes!
LULU	Férfiaktól és nőktől is hagyta magát átverni.
SCHIGOLCH	A nőket én nem értem.
ALWA	Én soha nem is értettem őket.
LULU	Én értem őket.
SCHIGOLCH	Olyan a teste, mint a porcelán. - Egy pihe sincs a mellén...
ALWA	Fölkínálkoztam nekik...
SCHIGOLCH	A fülecskéje mint a gyöngyház. - Ha még egyszer egy pudingot - csak egy darabka pudingot, gyermekem...
ALWA	Egyik a másik karjába lökött. Hozzá ezek az angol női lábak! -- És mindnek van felesége. A nőikkel kárpótolják magukat a velünk elkövetett orgiákért.
LULU	Még egy kutyát se tudna magához édesgetni, annyira le van strapálva.
ALWA	Mit meg nem próbáltam! - Párizsban ennyivel hegyeket mozgattam volna meg! - A szemükből olvastam ki a hajlamaikat. - Isten ments! - az egyik ilyen lady - utána még ő kér pénzt - eltöri rajtam az esernyőjét - én rendőrért kiáltok - erre fölkap az úttestről egy marék friss lógombócot és a pofámba vágja. - Itt ezt nevezik örömszerzésnek! - Kiélveztem a csalódás minden formáját. - Inkább éhenhalok, inkább megfagyok, minthogy lelkésznőktől várjak emberséget.
SCHIGOLCH	- Míg az ember fiatal, nem csinál nagy ügyet a halálból.
ALWA	Mióta itt fent tanyázunk, még nem szagoltam nőt. - Hát nem ezt énekelték a bölcsőm fölött! - Ha elsütök egy viccet, rajtam röhögnek. - Ha természetes próbálok lenni, pofonvágnak. - Ha közönséges vagyok, mint egy sakál, rögtön elfogja a nagy szemérem ezeket a disznókat - átülnek a szomszéd asztalhoz, én pedig nyomhatom az üres székeknek a litániát. -- És minél kevesebbet kap enni az ember, annál pokolibban égeti a szerelem! - Katja! - Förtelem vagy! - De ha az ember választhatna közted és a téboly között... (föltápászkodik és szakadt nadrágjában imbolyog Lulu felé)
LULU	(megragadja Alwa kinyújtott kezét, leteperi a földre és a hátára fordítja) Vitesd magad előbb kórházba...
ALWA	- Ki tett engem beteggé!
LULU	Én talán beteg vagyok?
ALWA	(négy lábon, előrenyújtott fejjel) - Nem -- nem -- te nem vagy beteg -- Te egészséges vagy! - Te még sokakat fogsz boldogítani!
SCHIGOLCH	Ne hagyd a hozzátartozóidat sokáig kenyér után siránkozni...
ALWA	- Te nem vagy beteg! -- Te nem vagy beteg!
LULU	Azért tartottam magam tisztán egész életemben, hogy most belefulladjak a mocsokba... (Schigolch matracának a végére ül és könyökét a térdére támasztja)
SCHIGOLCH	Arra vár, hogy kilógjon a nyelvünk.
LULU	Melegíts meg...
SCHIGOLCH	Gyermekek, gyermekek - mi marad a gyötrelmesen átvirrasztott éjszakákból!
LULU	Hozom a pokrócot...
ALWA	- Mitől félsz - te - ha egyszer --- egészséges vagy...
SCHIGOLCH	A mirtuszkoszorúra vár. - Anélkül pap nem esketi meg.
ALWA	(föltápászkodik a földről) - A végén még odáig juttatsz, hogy meggyilkollak! - Meggyilkollak még, vérszuka! - A véreddel fogom teleinni magam! - (visszavánszorog a fekhelyére)
LULU	(Schigolchnak) Gombold ki a kabátodat. - Legalább a lábamat hadd dugjam alá...
SCHIGOLCH	- Ha legalább átlátszó bugyi volna rajtad - és harisnyakötő...
LULU	Kérlek...
SCHIGOLCH	Fizess érte. - Egy darabka pudingot inkább elfogadnék.
LULU	De hiszen én még...
SCHIGOLCH	Yes, yes.
LULU	Gombold ki. - Kérlek, kérlek. - Meghalok a hidegtől...
SCHIGOLCH	- Én már bármelyik pillanatban elpatkolhatok. Az ujjaim hegyét már Párizs óta nem érzem. Minden nap kékebbek. - Csak még egy karácsonyi pudingra vágyom, semmi másra. - Éjféltájban még egyszer lenézek a klubba. - Egy olyan szép szőke Miss úszik a bárpult mögött...
LULU	Ördög vigye! (a virágállványhoz megy és a whiskysüveget a szájához emeli)
SCHIGOLCH	Hogy tíz lépésről megérezzék a szagát - mielőtt kinyitná a pofáját!
LULU	(gyilkos pillantást vet Schigolchra, visszateszi az üveget) Nem iszom meg az egészet! - (el balra)
ALWA	(becsavarja magát a plédjébe) - Minden oroszok cárnőjének kellett volna lennie. - Akkor az elemében volna. - Egy második második Katalin... (szünet)
LULU	(egy pár széttaposott félcipővel jön vissza balról, leül egy asztalhoz az ajtó mellett. Dünnyög-gajdol:) Már érzem én - a - a - a - a - a - csak ne kéne lemenni - a lépcsőn - le a lépcsőn - nevetnem kell - élvezni fogok - ah - élvezni fogok - (a félcipőjébe erőlteti a lábát) Hú - ez milyen - hideg! még egyet kell... (a virágállványhoz megy és megfogja az üveget)
SCHIGOLCH	Még a kutyák se fogják lepisálni!
LULU	(míg leveszi az üveget) Ez felizgat! - (még egyet húz az üvegből és el)

Második jelenet 
Schigolch. Alwa.
ALWA	- Milyen kár érte -- ha visszagondolok - (szünet)
SCHIGOLCH	Ha meghalljuk, hogy jönnek, addig be kell húzódnunk - az odúmba.
ALWA	Hisz félig-meddig együtt nőttünk fel... (hosszú szünet)
SCHIGOLCH	- Amíg én élek, addig még kitart.
ALWA	- Mikor először találkoztunk - épp - a toalettjével foglakozott. - Rögtön olyanok lettünk, mint a testvérek. - Egy szál ingben hevert a hintaszékben - a lábacskáján török papucs - és a haját fésültette. -- Dr. Gollt operációhoz hivatták. -- Mama is élt még akkor. -- Az első költeményemről beszélgettünk, ami a Wiener Mode-ban jelent meg. - A fodrász is olvasta. --- Uszítsd falkádat túl a hegyeken - izzadtan, porosan tér majd vissza hozzád...
SCHIGOLCH	Yes, yes. - (szünet)
ALWA	-- És aztán a múzeumi bálon. - Rózsaszínű tüllruhát viselt - alatta fehér fűzőt. - Papa csináltatta. -- Dr. Gollal jött. - Még nem voltak házasok. -- Mama is odament, még a legutolsó pillanatban. - Egész nap fájt a feje. -- A papa nem akart szólni hozzá. Így hát nekem kellett odamenni és táncolni vele. - Papa egész éjjel le nem vette rólam a szemét. - Utána ő lelőtte őt. - Iszonyatos...
SCHIGOLCH	Kétlem, hogy valaki még ráharapna...
ALWA	Ott voltam. -- Hát nem kívánom senkinek!
SCHIGOLCH	- Ez a tehén! - (szünet)
ALWA	- Akkor még három évvel fiatalabb volt nálam. -- De már akkor is egész anyásan bánt velem. - Ő volt a pótmamám - olyan fiatalon. -- És ráadásul tulajdonképp a mostohaanyám volt - akkoriban ---- a húgocskám; papa intézetbe küldte -- a menyasszonyom - hhu....
SCHIGOLCH	-- Ha nem vakarja ki magát a koszból...
ALWA	- Később - amikor már néhány hónapja a festő felesége volt - valami magasabbat, valami felsőbbrendűt látott bennem. -- Néha beszélgettünk a lelki problémáimról. -- Nem tartott sokáig. --- Először a suhogó menyasszonyi ruhájában szerettem - a papa esküvőjén. - Összecserélt minket...
SCHIGOLCH	Na, itt vannak... (nehéz léptek közelednek a lépcsőn)
ALWA	(fölemelkedik) Nem teheti meg...
SCHIGOLCH	(fáradságosan fölkászálódva fekhelyéről) Előre...
ALWA	(a sezlonja előtt áll, a plédjét a cipője köré tekeri) Földhöz vágom a kutyát...
SCHIGOLCH	(keresztülvonszolja magát a szobán és karonfogja Alwát) Előre -- hogy gyónja meg a pasas a szíve bánatát, ha mi ketten itt téblábolunk!
ALWA	Engedj el -- inkább verjenek agyon...
SCHIGOLCH	Te nyavalyás - te rongy - te tetves - majd te adsz enni a családodnak? - (jobbra előrelökdösi)
ALWA	De ha ocsmányságokat kíván tőle!
SCHIGOLCH	Hát aztán!
ALWA	Az ég legyen hozzá irgalmas!
SCHIGOLCH	Előre... (belöki a kamrába)
ALWA	Hagyjuk nyitva az ajtót.
SCHIGOLCH	(belép Alwa után a kamrába) Úgyse hallasz semmit.
ALWA	Meg fogom hallani...
SCHIGOLCH	Fogd már be a pofád!
ALWA	Az ég legyen hozzá irgalmas!

Harmadik jelenet 
Lulu. Mr. Hopkins. Az előbbiek.
LULU	(kinyitja az ajtót és előreengedi Hopkinst) Ez az én kicsi szobám...
MR. HOPKINS	(óriási termetű férfi, simára borotvált rózsaszín arc, világoskék szem, barátságos mosoly játszik a szája szélén. Cilindert és hosszú felöltőt visel, kezében csöpögő esernyő. A mutatóujját az ajkára teszi és jelentőségteljesen néz Lulura)
LULU	Nem valami kényelmes itt...
MR. HOPKINS	(a kezét Lulu szája elé teszi)
LULU	Mit akar ezzel...
MR. HOPKINS	(a kezét Lulu szája elé teszi és a mutatóujjával az ajkára mutat)
LULU	Ezt nem értem...
MR. HOPKINS	(befogja Lulu száját)
LULU	(kiszabadítja magát) Egyedül vagyunk. - Nincs itt senki...
MR. HOPKINS	(mutatóujját az ajkára teszi, tagadólag rázza meg a fejét, Lulura mutat, úgy nyitja ki a száját, mint aki beszélne, aztán magára mutat és végül az ajtóra)
LULU	- Istenem, Istenem...
MR. HOPKINS	(befogja Lulu száját. Ezután hátramegy, összehajtogatja a felöltőjét, leteszi az ajtó melletti székre, kifeszíti az esernyőjét és leteszi száradni a padlóra)
SCHIGOLCH	(a félig nyitott ajtó mögül, Alwának) Flúgos egy alak!
ALWA	Hát csak vigyázzon magára!
SCHIGOLCH	Ennél gyászosabb fickót keresve sem találhatott volna!
MR. HOPKINS	(széles vigyorral jön előre, két kezébe fogja Lulu arcát és megcsókolja a homlokát)
LULU	(hátralép) Remélem, ad valami pénzt...
MR. HOPKINS	(befogja Lulu száját és egy tízshillingest nyom a markába)
LULU	(megnézi és egyik kezéből a másikba dobja)
MR. HOPKINS	(bizonytalan kérdő pillantást vet Lulura)
LULU	(a tízshillingest zsebrevágja) Rendben...
MR. HOPKINS	(gyorsan betapasztja Lulu száját, ad neki még egy ötshillingest és parancsoló pillantást vet rá)
LULU	Milyen nagylelkű...
MR. HOPKINS	(mint egy őrült ugrál körbe a szobában, hadonászik és kétségbeesetten bámul az égre)
LULU	(közeledik hozzá, átfogja derekát a kezével, a mutatóujját az ajkára teszi és tiltólag rázza a fejét)
MR. HOPKINS	(két kezébe fogja Lulu arcát és szájon csókolja)
LULU	(megfogja Mr. Hopkins tarkóját, odasimul hozzá és szájon csókolja)
MR. HOPKINS	(hangtalanul nevetve elválik tőle el és kérdően pillant a matracra jobbra elöl, és a sezlonra, balra hátul)
LULU	(leveszi a lámpát a virágállványról, csábos pillantást vet Mr. Hopkinsra, és kinyitja balra elöl az ajtót)
MR. HOPKINS	(bólint és mosolyogva belép, és az ajtónyílásban leveszi a kalapját)
LULU	(követi. A színpad balról, az ajtórésen behatoló fénysugárt kivéve sötét.)
ALWA	(a jobboldali ajtóban, négykézláb) Bementek...
SCHIGOLCH	(mögötte) Várj...
ALWA	Semmit sem lehet hallani...
SCHIGOLCH	Ostoba fajankó...
ALWA	Odamegyek az ajtóhoz...
LULU	(lámpával a kezében jön vissza. Mosolyog, rázza a fejét. A sezlonról leveszi a plédet és fel akarja venni a lavórt a földről. Amint Schigolchot és Alwát észreveszi, összerezzen és mutatja nekik, hogy maradjanak odabent.)
SCHIGOLCH	(élesen) Nem hamis pénzt adott?
LULU	(az ajkára teszi ujját és szorongva ráncolja a homlokát; kiveszi a csöpögő víz alól a lavórt, elmegy balra és bezárja maga mögött az ajtót)
ALWA	- Most...
SCHIGOLCH	Ostoba fajankó... (előrenyomul Alwa mellett, tapogatózva átmegy a színen, leveszi a felöltőt a székről és átkutatja a zsebeit)
ALWA	(Lulu kamraszobája elé kúszott)
SCHIGOLCH	- Kesztyű - Semmi - (kifordítja a felöltőt és átkutatja a belső zsebeket is. Egy könyvet húz elő és a fénysugárba tartva fáradtságosan betűzi ki a címlapot) - Leckék - keresztény munkásoknak - és mindazoknak, akik azzá kívánnak válni - előszavát írta W. Hay. M. H. - tiszteletes. Nagyon hasznos. - Ára három shilling hat penny. - (a könyvet visszadugja a kabátba) Ez az Istentől elhagyott! - (visszateszi a kabátot a székre)
ALWA	Most...
SCHIGOLCH	(tapogatózva megy vissza jobbra) - Itt, Londonban, nem történik semmi. - A nemzet túljutott dicsősége zenitjén. (a jobboldali első ajtónál odasuttog Alwának) Hogy áll a dolog?
ALWA	(szünet után) Öltözködik...
SCHIGOLCH	A világ nem olyan szörnyű, mint amilyennek képzeljük.
ALWA	Az asszonyom! - Az asszonyom! - (visszalopakodik jobbra és magával húzza Schigolchot a kamrába)
SCHIGOLCH	Még egy selyem zsebkendője sincs a fickónak!
ALWA	Maradj most csöndben.
SCHIGOLCH	Mi meg Németországban a hasunkon csúszunk a nép előtt!
ALWA	Ismétlőfegyvere van...
SCHIGOLCH	Amiatt a pár koszos fillér miatt?
ALWA	Irigylem a kiállásáért.
SCHIGOLCH	Én is. - Én is.
MR. HOPKINS	(visszajön balról. Lulu a lámpával követi. Egymásra néznek)
LULU	Eljössz máskor is?
MR. HOPKINS	(befogja Lulu száját)
LULU	(némileg átszellemülten, egyfajta kétségbeeséssel néz fölfelé és idegesen rázza a fejét)
MR. HOPKINS	(fölvette a kabátját és vigyorogva közeledik. Lulu a nyakába veti magát. Mr. Hopkins gyengéden kibontakozik, kezet csókol Lulunak és az ajtó felé fordul. Lulu el akarja kísérni, de ő a szemével int neki, hogy maradjon. A középső ajtón el)

Negyedik jelenet 
Lulu. Schigolch. Alwa.
LULU	(előrejön) Egészen ellankasztott! - Hát ez egészen ellankasztott!
SCHIGOLCH	Mennyid van?
LULU	(a lámpát a virágállványra teszi) Le kell - le kell mennem...
ALWA	(elállja az útját) Nem mész le!
LULU	Fogd be - Istenem, Istenem...
SCHIGOLCH	Belelendült. - Megszállta a szellem. - Az én próféta lelkem.
LULU	(karját hátraveti) Nem bírom ki...
SCHIGOLCH	Annál jobb. - Az üzlet beindult. - Mennyid van?
LULU	(félrelöki Alwát) Mennem kell. Hiába minden.... (földbe gyökerezett lábbal megáll)
ALWA	Mi az...
LULU	- Visszajön...
SCHIGOLCH	(karonfogja Alwát) Gyere...
LULU	Ez valaki más...
ALWA	Ki - ki lehet - az...
SCHIGOLCH	Gyere...
LULU	Tudja az ég...
ALWA	- Közeledik... (kopognak; Lulu, Alwa és Schigolch egymásra néznek. Az ajtót kívülről kinyitják.)

Ötödik jelenet 
Geschwitz grófnő. Az előbbiek.
LULU	Te... ?!
GESCHWITZ	(beesett, fakó arc, szegényes öltözék, kezében vászongöngyöleg) - Ha most nem alkalmas...
LULU	Ilyen későn...
GESCHWITZ	Kilenc napja nem beszéltem senkivel...
LULU	Talán szereztél...?
GESCHWITZ	(lesüti a szemét) Nem - semmit...
LULU	(előreszegett állal megy balra előre) Nem bírom tovább...
SCHIGOLCH	A méltóságos asszony csak a hogylétünk iránt óhajt érdeklődni.
GESCHWITZ	- Írtam a bátyámnak. -- Nem küldött semmit -
LULU	Egy kaszárnyába...
GESCHWITZ	Már annyim se maradt, hogy valami ennivalót vegyek...
SCHIGOLCH	Szeretné a lábát a mi asztalunk alá dugni. - (közeledik Geschwitzhez és megtapogatja a vászongöngyöleget)
GESCHWITZ	Lulu...
LULU	Most rögtön le kell mennem...
GESCHWITZ	Lulu...
LULU	Mindjárt visszajövök...
SCHIGOLCH	Mi ez magánál, mit hozott?
GESCHWITZ	(Lulunak) Ezt a...
LULU	Mindjárt megőrülök...
GESCHWITZ	- A képet...
ALWA	Micsoda? - Önnél van a portré?
LULU	(az ajtónál) Beleugrok a Temzébe, ha senkiben nincs irgalom...
ALWA	(elvette Geschwitztől a képet és kigöngyölíti) Íme! - Íme, megint a miénk!
LULU	(előrejön) Mi az...?
GESCHWITZ	A képed...
ALWA	Mintha egy kicsit besötétedett volna...
LULU	(felsikolt) Ó - Isten az égben!
SCHIGOLCH	Fel kell szögezni.
ALWA	(Geschwitzhez) Hogy jutott a szerzeményhez?
SCHIGOLCH	Jó benyomást tesz majd az ügyfeleinkre.
GESCHWITZ	Kivágtam. - Másnap szép csendben belopóztam.
ALWA	Oda be van verve egy szög... (jobbra megy és a képet egy szögre erősíti, ami kiáll a falból)
GESCHWITZ	- Megrepedezett. Nem tudtam jobban szállítani.
SCHIGOLCH	Alulra is be kell majd verni egyet.
ALWA	Már tudom, hogy csinálom... (kihúz egy szöget a falból, lehúzza a csizmáját és a csizmatalppal a vásznon át, beveri a szöget a falba)
SCHIGOLCH	Így már kinéz valahogy. Túl sokáig volt összegöngyölve.
GESCHWITZ	Egy ócskás a Drury Lane-en 12 shillinget kínált érte. - De nem adtam oda neki.
ALWA	(felhúzza a csizmáját) Még egy darabig megint lógnia kell.
SCHIGOLCH	Az egész lakásnak előkelőbb lesz tőle a kinézete.
ALWA	(hátralép, Lulunak) A lámpát, drága gyermek...
LULU	(jön a lámpával)
SCHIGOLCH	Ha ezt meglátják, megnő a képzelőerejük!
ALWA	- Mindene megvolt, amivel egy embert boldoggá lehet tenni.
LULU	(nevet)
SCHIGOLCH	Ami már nincs úgy, azt hozzáképzelik.
LULU	(nevet)
ALWA	- Lefogyott...
SCHIGOLCH	Ugyan ki nem fogy le. Ez már csak így van. - Én is lefogytam.
ALWA	A szeme még most is ugyanolyan.
SCHIGOLCH	Akkoriban csak libamájat zabált. - Látszik a karján.
ALWA	A pompás kebel! - Nem sokkal a legszebb korszaka előtt készült.
SCHIGOLCH	Legalább elmondhatja: ez voltam én.
LULU	(nevet)
ALWA	Megtévesztő volt a hasonlatosság. - A tartás - az alakja - a bőr harmatos üdesége...
GESCHWITZ	Rendkívül tehetséges művész lehetett!
LULU	(nevet)
ALWA	(Geschwitztől) Maga nem ismerte?
GESCHWITZ	Nem. Ez még az én időm előtt volt.
SCHIGOLCH	És micsoda lábai vannak. Ilyen lábakat már sehol nem lehet találni.
LULU	(nevet)
ALWA	Ez a finom mosoly az arcán. Egy világot képes lenne kiforgatni a sarkaiból!
SCHIGOLCH	Akinek ma a keze közé kerül, annak halvány fogalma sem lehet róla.
ALWA	Ez a rózsásfehér! - Ezek a villódzó fények! - Mintha cseppekben ülne meg rajta a levegő.
SCHIGOLCH	Az egész teste sugárzik.
LULU	(nevet)
ALWA	Ez a lány minden gondolatában boldog. Lent a vágy, fönt a hajnalpír. Ajkakat nem is látni - csak csókokat!
SCHIGOLCH	Igen. - Isten kegyelméből lett! ---- Az asszony múlandó.
ALWA	Újra érzem a régi lelkesedést!
LULU	(nevet)
ALWA	A kép megvilágítja egész végzetemet!
SCHIGOLCH	Már ismertem a száját, amikor még a tejfogai hullottak...
ALWA	Az ember nem veszi észre a hanyatlást, ha évről évre együtt van a másikkal.
SCHIGOLCH	Akkoriban még világos nappal is kimerészkedtem az utcára. - Akkor még minden második utcában volt egy zaftos...
ALWA	Visszanyerem az önbecsülésemet.
SCHIGOLCH	Az egészet elvitte a szemeteskocsi. - Ilyen korban élünk...
ALWA	Csalással veti ki ránk a természet a hálóját. - A nő csak pár másodpercig virágzik, és egy életen át becsap.
SCHIGOLCH	Most már nem kell senkit becsapnia. - A gázlámpák alatt felveszi a versenyt akár egy tucat angol rondasággal is.
ALWA	A gondviselés készítette hurokba belelépni, nem is olyan siralmas végzet.
ALWA	Akit késő este még hajt a vágy, az nem néz a női bájra.
ALWA	És hol van még egy nő, akiben a természet hatalmasabb erőkkel vívott volna!
SCHIGOLCH	Az azt a szempárt keresi, amelyik a legkevésbé tűnik tolvajnak. - A lelket keresi. Nem néz a testre.
ALWA	Ha mások megmenekültek az én nyomorúságomtól, akkor sem ismerték mennyei boldogságomat.
SCHIGOLCH	Mi ketten már nem számítunk. - Aki pénzt ad ki, annak rendszerint jó oka van rá. - Ha valaki egyszer túlélte magát, már túl csalafinta ahhoz, hogy pénzt adjon ki. - Ez a lány nem olyan ostoba, mint amilyennek előttünk teszi magát. - Nincs igazam, kislány?
LULU	(a lámpát a virágállványra állítja) Mindjárt visszajövök.
ALWA	Nem mész sehova!
GESCHWITZ	Hova akarsz menni?
LULU	El - el...
ALWA	Prostituálni akarja magát!
GESCHWITZ	(felsikolt) Lulu!
LULU	(könnyekkel szemében) Ne tegyétek a nyomorúságomat még rémesebbé...
GESCHWITZ	Lulu, Lulu, én veled megyek, bárhova mész!
SCHIGOLCH	Na, még csak ez hiányzott!
GESCHWITZ	(Lulu lábai elé omlik) Gyere velem - dolgozni fogok érted.
LULU	Takarodj - förtelem!
GESCHWITZ	Én - én elmegyek helyetted!
SCHIGOLCH	(Geschwitz ujjára lép) Ha a csontvázát akarja pénzért csodáltatni - Isten legyen önnel! - Csillapítsa évszázados szomjúságát...
GESCHWITZ	Lulu! - Lulu!
SCHIGOLCH	De ne riassza el nekünk Albion fiait! - Keresse meg a saját utcasarkát! - És ne próbáljon mások csalijával halászni!
LULU	(lesietett a lépcsőn)
GESCHWITZ	(feltápászkodik) Nem tágítok az oldalad mellől! - Fegyver van nálam... (Lulu után veti magát)
SCHIGOLCH	Szakrament! - Szakrament! - Szakrament! - Szakrament...

Hatodik jelenet 
Alwa. Schigolch.
ALWA	(hánykolódik a sezlonon) - Kicsit többet vártam volna magamtól...
SCHIGOLCH	Mért nem ragadtad torkon.
ALWA	Szénné égett a szenvedély izzásában a szívem, a bőröm...
SCHIGOLCH	Elriaszt mindent, ami él és mozog - mint a patkányméreg - azzal a filozofikus orrával...
ALWA	- Kínpadra vont. - Tüskékkel vert ki kívül-belül...
SCHIGOLCH	- Az ember ne legyen hálátlan a sorsával szemben...
ALWA	Felfalt, mint egy pestisdaganat...
SCHIGOLCH	(a matracon kinyújtózva) Ő a puhaléptű Végzet. - Ő csalogatta barlangomba a fickót...
ALWA	- Nem tudom, élt-e valaki a földön, aki hálásabb lenne a kegyelemdöfésért...
SCHIGOLCH	- A klozet-vőlegényt...
ALWA	- Úgy lebeg a fejem fölött, mint Tantalusz fölött az aranyalmával rakott ág...
SCHIGOLCH	- Hagyta, hogy megcsontosodott szüzességét elrabolja...
ALWA	--- Gyülekezőhelyet csinált belőlem, ahol a mérgek és paraziták ülik babilóniai orgiájukat... (szünet)
SCHIGOLCH	Feljebb csavarhatnád egy kicsit a lámpát.
ALWA	- Az elmúlás gondolatában van valami rettenetes.
SCHIGOLCH	- Ha huszonhárom éves volnék, tudnék magamon segíteni.
ALWA	- Azt kérdem magamtól, hogy a vadember a maga vadonjában képes-e ugyanígy szenvedni?
SCHIGOLCH	Még ha csak egy nyakkendőm is volna elfedni a pucérságomat!
ALWA	Nem mindenki kóstolhatta meg az én arany ifjúságomat!
SCHIGOLCH	-- Mindjárt kialszik...
ALWA	Jó neki!
SCHIGOLCH	- Nekem is volt három házam a meghosszabbított Heinrich utcában. - Az ember könnyen leszokik bármiről.
ALWA	- Mit kezdtem az életemmel!
SCHIGOLCH	- Muszáj, hogy vaksötét legyen, mire jön?
ALWA	Az évek elszaladnak - és az ember már egyetlen órára sem emlékszik pontosan vissza...
SCHIGOLCH	- Mit művelt ez a rohadt időjárás a bohócsipkámmal!
ALWA	-- Már nem hallani az esőt.
SCHIGOLCH	Csak nehogy együtt maradjanak.
ALWA	Lehet, hogy holnap újra szép idő lesz.
SCHIGOLCH	- Kettővel nem szívesen megy el senki...
ALWA	- Nem maradtak együtt!
SCHIGOLCH	Istennek hála van annyi esze, hogy a puszta öklével tartsa távol magától.
ALWA	Az egyik nemzete egész csodálatát kivívta...
SCHIGOLCH	Azt hiszem - hallok valamit...
ALWA	- A másik Londonban fekszik, a legutolsó söpredék között, és nem képes meghalni...
SCHIGOLCH	Te nem hallod?
ALWA	Miért? - És milyen vidáman órákat éltek meg együtt - a közös alkotás óráinak örömét - ábrándoztak a jövőről...
SCHIGOLCH	Jönnek! - Jönnek!
ALWA	Kicsoda...
SCHIGOLCH	(feltápászkodik) Madame la Comtesse!
ALWA	Én itt maradok...
SCHIGOLCH	Hatökör.
ALWA	Itt maradok. A pléd alá bújok. - Legalább itt akarok lenni közben.
SCHIGOLCH	Anyámasszony katonája! (bemászik az odújába és bezárja maga mögött az ajtót)

Hetedik jelenet 
Kungu Poti, Ouaoubée trónörökös hercege, Lulu, Alwa.
ALWA	(a plédje alá mászik)
LULU	(kinyitja az ajtót) Jöjjön be, jöjjön...
KUNGU POTI	(fehér cilinder, fehér felöltő, fehér nadrág - megbotlik a lépcsőn) Nagyon sötét van itt...
LULU	Jöjjön, kedvesem. Itt több a fény...
KUNGU POTI	Ez a nappalid?
LULU	(becsukja az ajtót) Igen, uram. - Mit néz olyan komolyan?
KUNGU POTI	Fázok...
LULU	Kér italt?
KUNGU POTI	Hát. Brandy van?
LULU	Igen. Rajta. (elveszi az üveget) Nem tudom, hol a pohár.
KUNGU POTI	Nem számít. (meghúzza az üveget) Hát - hát...
LULU	Úgy néz ki - mint egy odaégett palacsinta...
KUNGU POTI	Mit mondsz?
LULU	Azt, hogy maga milyen szép fiatalember...
KUNGU POTI	Hát. - Azt gondolod?
LULU	Igen, uram - lent még nem látszott ennyire feketének.
KUNGU POTI	Apám Ouaoubée szultánja.
LULU	Tényleg? - Hány felesége van?
KUNGU POTI	Csak négy. - Nekem hat van itt Londonban; három angol és három francia. Hát, nem nagyon szeretem látni őket.
LULU	Nincs jóban velük?
KUNGU POTI	Hát. Túl elegánsak ők nekem.
LULU	Szívesebben jön el velem?
KUNGU POTI	Igen.
LULU	Közben büdös, mint egy istálló!
KUNGU POTI	Mit mondsz?
LULU	Sokáig marad Londonban?
KUNGU POTI	Hát - Ha apám meghal, Ouaoubée-be kell mennem.
LULU	Ott mit fog csinálni?
KUNGU POTI	Országom királya leszek. Az én királyságom kétszer akkora, mint Anglia. Hát, szívesebben maradnék Londonban.
LULU	Azt meghiszem. - Mennyit adsz?
KUNGU POTI	Hogy hívnak?
LULU	Daisy-nek.
KUNGU POTI	(énekel és a lábával topog hozzá) 
Daisy, Daisy, 
Give me your answer, do!
LULU	Mondd - mennyit adsz nekem?
KUNGU POTI	Daisy, egy fontot adok neked.
LULU	Jó.
KUNGU POTI	(énekel és a lábával topog hozzá) 
I’m half crazy 
All for the love of you! 
(meg akarja Lulut csókolni)
LULU	(védekezik) Előbb mutasd a pénzed.
KUNGU POTI	Igen. Egy fontot adok neked. Mindig egy fontot adok -
LULU	Utána is odaadhatod, de előbb meg kell mutatnod.
KUNGU POTI	Sose fizetek előre!
LULU	Rendben, csak mutasd meg a pénzed.
KUNGU POTI	Nem, Daisy. - Gyere...
LULU	Menj el, kérlek!
KUNGU POTI	(átkarolja Lulu testét) Gyere, gyere...
LULU	Engedj el, ha mondom!
KUNGU POTI	(megmarkolja Lulu haját) Gyerünk, Daisy - hol az ágy...
LULU	(sikoltva) Nem! - Nem! - Azt nem! - Ó!
KUNGU POTI	Hát... (a földre löki)
ALWA	(ledobja magáról a takarót, és megnyújtott léptekkel jön előre és Kungu Poti torkának esik)
LULU	(felsikolt) Szentséges ég!
KUNGU POTI	(gyorsan a zsebébe nyúl és Alwa fejére üt)
ALWA	(összeroskad) Mama...
KUNGU POTI	Hát - ez egy bűnbarlang. - Gyilkosok tanyája! - Megyek. - (középen el)
LULU	(kiegyenesedik) - Tessék, most itt fekszik! - Alwa! Nem maradok itt tovább. - Mért akadtam pont ebbe a feketébe! - Olyan tömeg megy el itt minden percben. -- Az ember megkérdezi hány óra van - hány idő van, kérem? - Honnan jön ilyen későn? - Egy kis társalgást kezdeni: Miért vagy olyan szomorú? - Mindent megértéssel fogadni... (el középen)

Nyolcadik jelenet 
Schigolch. Alwa.
SCHIGOLCH	(jobbról bejön, tapogatózva, Alwa fölé hajol) - Látod, mi lett belőle! - Aki mások szerelmi ügyeibe ártja magát! -- (megtapintja Alwa fejét) Vér... Vér... (az asztalhoz megy és egy lámpával jön vissza) - Semmit se látni. -- Alwa! -- Isten fiacskája! --- Süket, mint a föld. - (a lámpát a földre teszi és Alwa hátához tapasztja a fülét) - Zsibong valami. - (megfordítja Alwát és megtapintja a halántékát) - Láza az nincs. Inkább nagyon is hideg. - (Alwa fülébe kiabál) Alwa! - Alwa! ---- (a hüvelykujjával felhúzza Alwa bal szemhéját) - Ezt már ismerem. - Ezt már ismerem. - Ezt már ismerem. --- (két kezébe veszi Alwa fejét és végigtapogatja) A kannibál! -- Mély - nagyon mély... (elengedi Alwa fejét, ami nagyot koppan a padlón) Hopp! ---- ágyba kell tenni. - (átnyúl Alwa hóna alatt, benyúl a térde alá, fel akarja emelni, de elengedi. Kiegyenesedik) - Túl sokat nem nyom már a fiatalember. -- Ha volna itt még valaki... (Alwa fölé hajol) - Mondj valamit! - Nem a pofádra estél. -- Ne légy olyan álomszuszék! - Az egész élet előtted áll! - (rázogatja) Gyere, gyere! - Ne vedd úgy a szívedre! - Nem gondolta olyan komolyan. - Gyere - hallgass az okos szóra! (kiegyenesedik) Aki nem fogad el tanácsot, azon nem lehet segíteni. - Úgy látszik egy kicsit még gondolkodik a dolgon -- Úgy mosolyog, mintha egy darab cukor volna a szájában! -- (megint Alwa hóna és a térde alá nyúl, pár lépéssel odébbvonszolja, aztán leteszi) - Az ilyen esetekben egy vagy-vagy. -- Ha valaki még saját magával sincs tisztában... (rázogatja Alwát) Az előbb még a jövőről ábrándoztál... Nem hallasz semmit?! -- (megpofozza) - Majd én leszoktatlak a hóbortjaidról! --- (megint fölveszi) Nyugalomra vágyik... (balra vonszolja, Lulu kamrájába) (szünet) (visszajön, fölveszi a lámpát a földről és a virágállványra teszi) Már ez se sokáig húzza... (felcsavarja a lámpát, Lulu képét szemléli) - Még nem egészen úgy áll a falon, ahogy kellene. - Van benne valami -- ez a fehér láb - a magasba emelt kéz -- mint a halál. Mintha álmában látná az ember. ----- Lassacskán eljön a mi időnk is. - Isten tudja, mikor tér vissza az expedíciójáról. --- Ha valaki olyan sokáig élt, mint a magamfajta - és annyi mindent látott fellobogni - és lelohadni - akkor már nem ájul el olyan könnyen - és nem veti magát a Temzébe... (bemegy az odújába és egy horpadt, sörtés cilinderrel tér vissza) -- Hanem vesz magának egy Scotch Whiskyt és eszik egy darab Christmas-Puddingot... (megretten) Atyaisten, jön valaki...

Kilencedik jelenet 
Schigolch. Geschwitz grófnő.
GESCHWITZ	(hangtalanul kinyitja az ajtót)
SCHIGOLCH	Maga...
GESCHWITZ	Én...
SCHIGOLCH	- Már azt hittem - hogy talán - a...
GESCHWITZ	- Mindjárt itt lesz...
SCHIGOLCH	(az ajtóhoz megy) Akkor nem zavarok...
GESCHWITZ	Nem tartóztatom...
SCHIGOLCH	Ajánlom magamat...
GESCHWITZ	Milyen sötét lett itt...
SCHIGOLCH	És még sötétebb lesz...
GESCHWITZ	Meg vagyok csonkítva...
SCHIGOLCH	Minden elmúlik...
GESCHWITZ	Nem bírom...
SCHIGOLCH	Én még bírom, hálaisten.
GESCHWITZ	Nem tudok elmenni, és nem tudok itt maradni...
SCHIGOLCH	Mert lapos, mint a deszka, azt hiszi, családapának is kell lennie...
GESCHWITZ	Megtanultam várni...
SCHIGOLCH	Várjon csak nyugodtan. - Mindenesetre okosabb, mintha konkurenciát akarna csinálni neki. - Még fejlődhet...
GESCHWITZ	Ő küldött fel...
SCHIGOLCH	Akkor biztosan találkozok vele... (el középen)

Tizedik jelenet
GESCHWITZ	(egyedül) -- Meg vagyok - cson - csonkítva. - Ő mondta. Hogy én csonka vagyok. -- (leül az ajtó melletti nádszékbe) - Talán igaza van. -- Három teljes éve várok már. -- Gyilkosság eszközévé tett. Egyszerűen becsapott. -- Becsapott engem! - Engem becsapott! -- Három teljes várok egyetlen rövid percre. --- Ha majd előtte fekszem élethalál harcban -- már csak az életem maradt. - Minden az övé - minden, az életem is. -- Az értékpapírok - a parcellák, a kötvények - a járadék - geschwitzi örökrészem - a becsületem - a boldogságom --- És még várok. --- Mim marad, ha meghalok. - Nem fog könnyeket ontani. --- Nem tudok többé a Jóistenben hinni. - Ki csonkított meg. - Én magam - én tettem régesrég. - Na és ha csonka vagyok! - Na és ha csonka vagyok! - Ha jön a férfi - hát szétlövöm. -- Mindenki ép és egész. - Minden közönséges utcai zsivány. - Bárkit részeggé tehet a boldogságtól. -- Engem! - Engem nem! - Bárkit rajtam kívül! - A föld összes lakója közül! --- Miért - miért - miért - miért - miért vagyok én elátkozott.... (hosszú szünet)

Tizenegyedik jelenet 
Lulu. Dr. Hilti. Geschwitz grófnő.
GESCHWITZ	(mozdulatlanul ül az ajtó mellett, a belépők nem veszik észre)
LULU	(kinyitja az ajtót és előre engedi Dr. Hiltit) - Honnan jön ilyen későn, uram?
DR. HILTI	Színházban voltam. - Az Alhambrából jövök...
LULU	Igazán? - Látta Konstantinápolyt?
DR. HILTI	Igen, igen. - Úgy van!
LULU	És hogy tetszett?
DR. HILTI	Ó - az nagyon szép!
LULU	Szerintem is. - Látta a török kávéházat?
DR. HILTI	Igen. Persze. - Még életemben nem láttam ilyen szép lányokat.
LULU	Csinos jelmezük van, a török táncosnőknek...
DR. HILTI	Ó, igen. - Kétezer lány egyszerre emeli fel a lábát! - Még életemben nem láttam ilyen csinos lányokat.
LULU	Nem látott? - Maga nem angol?
DR. HILTI	Nem. - Csak két hete vagyok itt. - Maga Londonban született?
LULU	Nem, uram. - Francia vagyok...
DR. HILTI	Ó, maga francia?
LULU	Igen, uram, párizsi vagyok.
DR. HILTI	Igazán?
LULU	Én egy igazi párizsi lány vagyok. - Anyám kasszírnő a Café Kalypso-ban. Egy időben halat árult a Boulevard Rochechouart-on. Apám magasrangú nemes. Csak egyszer láttam életemben, tizenöt éves voltam. A Faubourg St. Honorée-n lakik. Száz lovat tart az istállóiban.
DR. HILTI	Párizsból jövök, ahol nyolc napot töltöttem.
LULU	Ott jobban szórakozik az ember, mint itt. Nem gondolja?
DR. HILTI	Igen. Mindennap a Louvre-ban voltam.
LULU	Ott mit csinált?
DR. HILTI	Csodáltam a festményeket. De nem vagyok francia. Zürichi vagyok, Svájcból.
LULU	Ez Francia-Svájc?
DR. HILTI	Nem. Zürich a Német-Svájcban van.
LULU	Tehát ön beszél németül?
DR. HILTI	Peszél németül?
LULU	Csak keveset, mert a régi szeretőm német volt. - Berlini volt, azt hiszem.
DR. HILTI	Mennytörkős mennykő - hoty én ennek mennyire örülök, hoty Ön peszél németül!
LULU	(a sezlonra vonja) Gyere, te édes, gyere. - Velem maradsz éjszakára. (megcsókolja) Szép szemeid vannak!
DR. HILTI	Te nints nálam töpp öt sillingnél.
LULU	Mutasd, szívecském.
DR. HILTI	(kiüríti az erszényét) Itt fannak. - Nem fiszek töppet makammal soha, mikor elmetyek.
LULU	(elveszi a pénzt és elteszi) Elég lesz - tőled elég lesz - mert olyan szelíd szemed van. - Csókolj meg.
DR. HILTI	Héccencségit, örtök és pokol, mennytörkős mennykő!
LULU	(megcsókolja) Hunyd be, könyörgöm.
DR. HILTI	Esz utyanis asz első eset, hoty lánnyal fatyok.
LULU	Ne hazudj - itt nálam nem lehet tréfálni!
DR. HILTI	Örtök fitye, hihecc nekem! - Ekész másképp képszeltem a dolkot!
LULU	Mért nősültél meg olyan korán?
DR. HILTI	Meknősültem?! -- Én mék nem nősültem mek.
LULU	Menj már!
DR. HILTI	Szakramánt - ha montom, hoty nem!
LULU	Akkor mivel foglalkozol?
DR. HILTI	Prifát tocens fatyok...
LULU	Hallgass, Istenem - nem szégyelled magad...?
DR. HILTI	Miért?
LULU	Inkább hagyjuk.
DR. HILTI	Mennytörkős mennykő - én fiatalokat tanítok.
LULU	Még ez is - ma este igazán jól kifogtam!
DR. HILTI	Eszer örtök! - Te nem értesz enkem. Én filoszófus fatyok. Filoszofiát tanítok az etyetemen.
LULU	De hát ilyen filozófus nincs!
DR. HILTI	Miért ne lehetne - Szentséges Istenem!
LULU	Ne bosszants, hallod. Ne beszélj így. Az arcod akár egy gyermeké, Az arcod akár egy gyermeké, de úgy beszélsz, mint egy strici. - Mondd, igaz ez, még sosem feküdtél le nővel?
DR. HILTI	Mekesküszöm rá. - Én utyanis egy réki tsalátpól szármaszom. Ety patriciustsalátpól. Én arisztokrata fatyok. Mint diák tsak két frankocska zseppénszt kaptam.
LULU	Nem azt mondtad, hogy filozófus vagy?
DR. HILTI	Iken asz, iken asz! - Materialista fatyok. Tarfinista.
LULU	És mondd - ott nincsenek asszonyok?
DR. HILTI	Zürikkben?
LULU	Igen.
DR. HILTI	Dehotynem! - Ötfenöt örömhász fan Zürikkben. Te ota tsak hászasemperek mennek.
LULU	És mondd - soha nem zavart a szüzességed, egy csöppet se?
DR. HILTI	Örtökét, tehotynem! - Tsak joppan is fel tutom használni a pénszemet. A hászasemperek nem nélkülöszhetik a tisznósákot és a felesékeik túl ronták.
LULU	Milyen disznóságokat csináltok ti svájciak?
DR. HILTI	Aszt a tisznósákot! - Aszt amit te is tsinálsz!
LULU	Hogy én? - Én szerelmeskedem.
DR. HILTI	Épp aszt! - Mi más asz, ha nem tisznósák! - Tsak tisznósák!
LULU	Nem nagyon tiszteled te az apádat.
DR. HILTI	A papámat? - Asz apám más célotskával tsinálta. - Te istencsapása, pár pofont akarsz talán? - Asz apám aszért tsinálta, hoty tyerekekei letyenek.
LULU	Az látszik is rajtad. - Akkor miért jöttél el velem?
DR. HILTI	Mert szüksékem fan most rá. Elikérkesztem. Ma este eljetyesztem egy bászeli patricius-lányt. Itt csecsemő gondozónő.
LULU	Szép?
DR. HILTI	Iken, két milliója fan. Arra most szükségem fan. Nekem eszt tutnom kell, ha el akarom fenni felesékül. - Natyon feszült fatyok, hoty hoty fok sikerülni.
LULU	(hátraveti a haját) Micsoda szerencsém van! - (fölkel és fogja a lámpát) Na jó, gyere kis filozófusom - Meglátjuk... (Dr. Hiltit a kamrájába vezeti és belülről beriglizi az ajtót)
GESCHWITZ	(mozdulatlan, egy kis fekete revolvert húz elő a zsebéből és a homlokának szegezi) - Rajta, édesem. - Rajta...
DR. HILTI	(belülről feltépi az ajtót és kiront) Ó átkoszott hulla! - Pent asz átypan fan falaki!
LULU	(lámpával a kezében Hiltibe kapaszkodik) Maradj velem...
DR. HILTI	Ety tök! - Ety hulla!
LULU	(belekapaszkodik) Maradj velem! - Maradj velem...
DR. HILTI	(kiszabadítja magát) Hulla fekszik penn - Örtök és pokol, mennynek Tsillaka! Ety hulla!
LULU	(karjával átfonja a lábát) Maradj velem!
DR. HILTI	Hol fan a kijárat...? (keresi a kijáratot, észreveszi Geschwitzet; a haját tépi) Esz asz örtök! - Esz asz örtök!
LULU	Kérlek - maradj! Maradj!
DR. HILTI	Tökletes tökhalál! - Örök jékferés! - (el középen)
LULU	(felugrik) Maradj - maradj - maradj -.... (utánaveti magát)

Tizenkettedik jelenet
GESCHWITZ	(leengedi a revolvert) Jobb a kötél! - Akkor nem hallok semmit többé. -- Mi vár még rám? -- Fájdalom, fájdalom. ---- A hídról is leugorhatnék. -- A víz hideg. -- Az ágyam is hideg. -- Mi a hidegebb? - A víz? Az ágyam? -- Párizsban nem voltak ilyen magasak az emeletek. -- Sokáig nem fázik az ember. -- Róla fogok - álmodni - egészen az utolsó pillanatig. -------- Jobb a kötél! ----- Hisz ő is hideg! -- Ledöfni - esetleg - ledöfhetném magam? -- Nincs meg hozzá a hidegvérem. -- Nem - ezzel semmire sem megyek. ---- Hányszor álmodtam arról... hogy megcsókol. - Csak még egy perc. - Nem, nem, nem. - Mindig közbejön valami. ---- Jobb a kötél. - Az ereimet nem vágom fel. - Abban nincs semmi fantázia. --- Megmérgezni se tudom magam. -- Jobb a kötél! --- Mocskos vagyok, mocskos, mocskos, mocskos. -- A kötél! -- (elteszi a revolvert) Nem tudom agyonlőni magam. - A Temzébe se tudok ugrani. - Túl tiszta a víz! -- A kötél! -- (hirtelen felugrik) Isten látja lelkemet---- (leveszi a pléd szíját a falról, fellép a székre, a szíjat egy szögre erősíti, a hurkot a nyakába veti, ellöki lábával a széket és a földre zuhan. - Megtapogatja a szíjat és kitapintja a végén a szöget, ami a falból kiszakadt) - Átkozott élet! -- Átkozott élet! -- Átkozott élet! - (egy darabig a falnak dőlve marad) Lulu - Lulu - ha ez még - előttem állna - ha ez még előttem állna -- ha ez csak próbatétel -- ha még nem kell elmennem innen - Lulu -- csak egyszer engednéd - hogy szóljak a szívedhez - csak egyszer -- csak egyszer engedd kitárni -- és minden - minden jó lenne, rendbejönne! - Várni akarok. Várni akarok. - De akkor legalább ígérd meg nekem -- Lulu -- még nem mehetek el! - Előtte még egyszer - boldognak kell lennem. - Tudom. - Most már tudom. -- Különben tovább szenvednék odaát az örökkévalóságban. Ezt nem akarja a Jóisten. - Nem akarja, és nem enged elmennem. - Egyszer, egyetlenegyszer boldognak kell lennem. - Lulu! - Hallgass rá! - Lulu! - Szól egy szót nálad az érdekemben! - Támogat engem, hallgass rá! - Lulu! - Meg fog büntetni, meg fog téged büntetni! -- (jobbra vonszolja magát, térdre rogy Lulu képe előtt és összekulcsolja a kezét) Imádott angyalom! -- Kedvesem! -- Csillagom! - Ki szenvedett nálam többet! - Ki adott neked többet! ---- Oly boldogan nevetsz! -- Kinek volt több türelme nálam! ------ A bőröd olyan puha, mint a hó. - A szíved olyan hideg. --- Könyörülj rajtam! - Könyörülj rajtam! - Könyörülj rajtam!

Tizenharmadik jelenet 
Jack. Lulu. Geschwitz grófnő.
LULU	(bevezeti Jacket, szikrázó szemmel szól Geschwitzhez) - Te még itt vagy...??
JACK	(tömzsi, ruganyos mozgású alak, sápadt arc, égő szemű, görvélyes orrú férfi, magasra vont, erős szemöldökkel, lelógó bajusszal, ritkás kecskeszakállal, göndör barkóval, tűzpiros kezén lerágott körmök; beszélgetés közben egyik pózból a másikra vált; a földre szegezett tekintettel beszél. Sötét felöltőt és kis kerek nemezkalapot visel.) - Ez ki?
LULU	A nővérem, uram...
JACK	A nővéred?
LULU	Őrült. - Mindig a sarkamban van...
GESCHWITZ	(mint egy kutya mászik hátrafelé) Nem hallottalak...
JACK	Zavar ez valakit?
LULU	Nem - maradj, maradj! - Kérlek, ne menj...
JACK	Gyönyörű a szád, amikor beszélsz...
LULU	(kinyitja az ajtót, Geschwitzhez) Ki innen! - Várj a lépcsőn!
JACK	Ne küldd el!
LULU	(bezárja az ajtót) Velem marad, uram?
JACK	Mennyit kérsz?
LULU	Egész éjjelre...?
JACK	Csinos, erős állad van. Az ajkad mint az érett cseresznye...
LULU	Amint meglát, elhagy; majd azt mondja, hogy haza kell mennie...
JACK	Hazug!
LULU	Istenem, Istenem...
JACK	Értesz a mesterségedhez! - Nem vagy angol?
LULU	Nem, uram...
JACK	Mi vagy?
LULU	Német vagyok...
JACK	- Hol szerezted azt a gyönyörű szádat?
LULU	Anyámtól...
JACK	Azt tudom. - Mennyit kérsz?
LULU	Amennyit ad...
JACK	Nem szórhatom a pénzemet. Nem vagyok egy Rotschild báró.
LULU	Egész éjjelre velem marad, uram?
JACK	Nem. Nincs időm.
LULU	Miért nem marad velem egész éjjelre, uram?
JACK	Nős ember vagyok.
LULU	Majd azt mondja, lekéste az utolsó buszt és ezért az egyik barátjánál kellett töltenie az éjszakát...
JACK	Az idő pénz. - Mennyit kérsz?
LULU	Egy fontot...
JACK	Jó éjszakát. - (az ajtóhoz megy)
LULU	(visszatartja) Maradj! - Maradj!
JACK	(elmegy Geschwitz mellett jobbra előre, kinyitja a kamraajtót, körültapogat odabent)
LULU	A nővéremmel élek...
JACK	(visszajön) Arcátlan vagy!
LULU	Nem vagyok arcátlan! - Holnap is kifizethet...
JACK	Mikor alszom, nyilván átkutatod a zsebeimet.
LULU	Ilyet nem csinálok.
JACK	Miért akarod, hogy egész éjjelre maradjak?
LULU	(hallgat)
JACK	Ez gyanús.
LULU	Adjon amennyit akar...
JACK	A szád a legjobb rajtad.
LULU	Fél fontot...
JACK	(nevet és az ajtóhoz megy)
LULU	(visszatartja) Ne menjen el! - Könyörgöm!
JACK	Mennyit kérsz?
LULU	Nem kérek semmit...
JACK	Nem kérsz semmit? - Ez mit jelent?
LULU	(a földre löki Geschwitzet, aki fenyegetően Jack elé áll)
JACK	Hadd menjen! -- Ez nem a nővéred. - Ez szerelmes beléd.
LULU	- Sógornők vagyunk...
JACK	(közeledik Geschwitzhez és megsimogatja a fejét) Mi nem bántjuk egymást. - Mi értjük egymást. - Nem igaz? - (Geschwitz arcát veregeti) Szegény féreg...
GESCHWITZ	(hátramászik és közben gyilkos pillantásokat vet Jackre)
LULU	Buzi vagy?
JACK	(Geschwitzet a nyakán maradt bőrszíjnál fogja) Ez meg mi? - Ez meg mi?
LULU	Őrült - mondtam már. Ha inkább vele akar elmenni...
JACK	(szorosan fogja Geschwitzet, Lulunak) Mondd meg, hogy mit akarsz.
LULU	Adjon nyolc shillinget...
JACK	Az túl sok.
LULU	Ha ez is túl sok...!
JACK	Mióta járod az utcákat?
LULU	Két éve...
JACK	Nem hiszem el.
LULU	A születésem óta...
JACK	Miért hazudsz?
LULU	Mit mondjak?
JACK	Kezdő vagy!
LULU	Csak ma kezdtem.
JACK	És hány volt már?
LULU	Először jött egy úriember. Teljesen őrült volt. Nem hagyott beszélni. Befogta a számat. Se nevetni, se nyögni nem engedett. - Nagyon felizgatott! - Majdnem leharaptam az orrát!
JACK	És utána?
LULU	Velem marad?
JACK	És utána?
LULU	Utána egy nigger jött. - Verekedni kezdtünk a pénz miatt. Nem akart fizetni. Azt mondta, majd utána fizet...
JACK	És utána?
LULU	Ó, annyira szeretném, ha velem maradnál egész éjszakára!
JACK	Előre fizetek.
LULU	Nem kell a pénz.
JACK	Ki jött a fekete ember után?
LULU	Senki. - Egy filozófus. - Azt mondta, még nem volt dolga nővel. Hogy rajtam akar gyakorolni a nászéjszakájára. Úgy káromkodott, mint egy baka. Hóbortos alak volt. Azt mondta, svájci. - Eltakarodott.
JACK	Miért?
LULU	Emiatt az állat miatt, aki itt van a földön.
JACK	(fogja Geschwitzet) Megtámadta a svájcit?
LULU	A svájci csalódott volt. - Egészen másképp képzelte ezt az ügyet.
JACK	Voltál már anya?
LULU	Nem értem, mire céloz.
JACK	Volt már gyermeked?
LULU	Nem, uram. Soha. - Miért?
JACK	Mert az ajkad még annyira üde.
LULU	Mi baj van az ajkammal?
JACK	Mondd meg végre, hogy mit akarsz?
LULU	Valaha csinos nő voltam...
JACK	Mennyit kérsz - ha egész éjjelre maradok?
LULU	- Adjon öt shillinget.
JACK	Nem, kisasszony. - (az ajtóhoz megy) Aludjon jól...
LULU	(visszatartja) Adjon négyet.
JACK	- Lakik veled itt barátod?
LULU	Egyedül élek - a nővéremmel.
JACK	(balra mutat) Ott bent mi van?
LULU	Az ott a konyhám.
JACK	A konyhád?
LULU	Nincs ablaka.
JACK	(toppant a lábával) Ki lakik alattad?
LULU	Senki. - Az egy kiadó lakás.
JACK	- Három shilling elég lesz?
LULU	Igen, uram.
JACK	Nincs annyim...
LULU	Kettő...
JACK	A járásodról ítéltelek meg.
LULU	Már látott korábban?
JACK	Soha. - A hátadat láttam. Követtelek.
LULU	A szoknyám ki van szakadva hátul...
JACK	Nem tévedtem. Láttam, hogy a tested tökéletes.
LULU	Ezt hátulról látta?
JACK	Abból, ahogyan a lábadat tetted. Azt mondtam magamnak, nyilván nagyon kifejező ajka van.
LULU	Úgy látszik, az ajkam különösen tetszik önnek?
JACK	Igen. Valóban. - Intelligens vagy. - Nagylelkű vagy. - Ambiciózus vagy. - Helyén van a szíved.
LULU	Kinek árthat az...
JACK	Láttam rajtad, amikor a járdán sétáltál.
LULU	Maga eredeti ember.
JACK	Mögötted jöttem.
LULU	- Mit bámul rajtam!
JACK	Csak egy shillingem van...
LULU	Maga is felizgult!
JACK	Három éve nem aludtam lánnyal.
LULU	Gyerünk - adja ide a shillinget.
JACK	Miből éltél mostanáig?
LULU	Szobalány voltam.
JACK	A szobalányok keze durvább, mint a tiéd.
LULU	Volt egy gazdag barátom. - Adja ide a shillingjét.
JACK	Már túl sokat szerettél.
LULU	Igen...
JACK	(megmutatja az erszényét) Szükségem lesz hat penny visszajáróra...
LULU	Nincs penny-m.
JACK	Pedig muszáj lesz adnod. - Holnap reggel busszal kell mennem...
LULU	Miért reszket annyira?
JACK	Gyerünk. Nézd meg a zsebedben.
LULU	(keres a zsebében) Semmi - semmi -
JACK	Hadd nézzem.
LULU	Ez mindenem... (egy tízshillingest tart a nyitott tenyerén)
JACK	Akarom a fél fontot.
LULU	Majd holnap reggel fölváltom.
JACK	Add ide nekem.
LULU	Maga gazdagabb, mint én.
JACK	Ha egész éjjel veled maradok...
LULU	(nekiadja a pénzt és elveszi a lámpát a virágállványról)
JACK	(észreveszi Lulu képét) - Te társasági nő vagy. - Te törődtél magaddal.
LULU	(jobbra elöl kinyitja a kamraajtót) Jöjjön, jöjjön...
JACK	Fényre nem lesz szükségünk.
LULU	A sötétben akarod?
JACK	Miért ne? - Amúgy is kialszik. - Büdös.
LULU	Ez igaz. - (a lámpát a virágállványra teszi)
JACK	Mi haszna ennek a bűznek! - (le akarja csavarni a lámpát)
LULU	Hadd égjen...
JACK	Fénylik a hold.
LULU	Jöjjön...
JACK	Ahogy akarod.
LULU	- Mért nem jön?
JACK	Félek...
LULU	(a nyakába borul és megcsókolja) - Nem tudnám bántani magát. - Szeretem. - Olyan, mint egy kisbaba! - Túl szégyellős. Mintha zavarban volna. - Mért nem néz rám?
JACK	- Azon tűnődöm, hogy sikerülni fog-e vagy sem...
LULU	Maga is? - Igen, igen - (kezét a férfi felöltője alá teszi) Mi van, mit akar, mit tegyek még? - Hadd ne könyörögjek tovább. - Ne féljen tőlem. - Még sosem voltam beteg...
JACK	Nem szégyelled magad, hogy pénzért árulod a szerelmet?
LULU	Mi mást tehetnék?
JACK	Ez nagyon aljas dolog!
LULU	Szeretsz! - Van benned szánalom!
JACK	Még sosem találkoztam az utcán nálad gyönyörűbb lánnyal.
LULU	(magához szorítja) Jöjjön. - Nem vagyok olyan rossz, mint amilyennek látszom...
JACK	Rendben... (követi Lulut a kamrába)

Tizennegyedik jelenet
GESCHWITZ	(egyedül, a mutatóujjával ír a padlóra) -- a szívembe - ültetted - ezt a szerelmet --- imádott - gyermek -- nem tehetek róla --- vérzik az ujjam -- forró - túl forró vagyok ------ van még valami - amiről el kell töprengenem ----- Lulu... (a lámpa kialszik. A két ablak alatt a padlón két négyszög alakú éles fényű folt. A szobában minden tisztán kivehető.) (Geschwitz mintha álmában beszélne) - Ha besötétedik -- ha besötétedik -- ő az én egyetlen gondolatom -- különösen - ha besötétedik ----- ha nem nősült volna meg --- erről el kell töprengenem -- ha az én apám - nem nősült volna meg -- sohasem látom őt -- sohasem látom --- ha az anyám.... Az egyik a másikból jön -- miért vagyok én - csonka --- én nem házasodom meg. --- Én - egyet ismertem ----- Lulu --- (felugrik) Ó! - Ó! (jobbról visítás hallatszik)

Tizenötödik jelenet 
Geschwitz grófnő. Lulu. Jack.
LULU	(mezítláb, ingben és alsószoknyában, sikoltva tépi fel az ajtót és tartja kintről) - - Segítség! - Segítség! - Martha...
GESCHWITZ	(az ajtó felé ront, előhúzza a revolverét és, Lulut maga mögé terelve, az ajtóra irányítja; Lulunak) Engedd el!
JACK	(guggolva kitaszítja bentről az ajtót és kést márt Geschwitz testébe)
GESCHWITZ	(a plafonba lő és üvöltve összerogy)
JACK	(elállja a kijárati ajtót)
LULU	(balra elöl) - Jaj! - Jaj! - Jaj Istenem... (szünet)
GESCHWITZ	(lehanyatló fejjel próbálja meg Lulunak odanyújtani a fegyvert) - Lulu...
JACK	(a plédszíjnál fogva lerántja és kiveszi kezéből a revolvert)
LULU	Rendőrség! - Rendőrség!
JACK	(a revolvert Lulura irányítja) Hallgass!
GESCHWITZ	(hörögve) Nem - fog - lőni...
JACK	(Lulunak ront és megpróbálja elkapni)
LULU	(a kijárat felé menekül)
JACK	(az ajtó elé ugrik) Most megvagy!
LULU	(hátra tántorodik) Felvágja a hasamat!
JACK	Pofa be! - (a padlóra veti magát és megpróbálja elkapni Lulu lábát)
LULU	(a kamrájába menekül balra elöl és nekidől belülről az ajtónak. Hallani, hogy kiáltozik) Segítség! - Segítség! - Segítség! - Rendőrség! - Rendőrség!
JACK	(késsel a kezében megpróbálja benyomni az ajtót)
GESCHWITZ	(fel akar állni, de az oldalára bukik) - Angyalom -- angyalom!!
LULU	(bentről) Gyilkosság! - Gyilkosság! - Segítsenek!
JACK	(dolgozik az ajtón, magának) Nincs szebb ajak a négy tenger között! - (az ajtó enged. Benyomul. Egy pillanatig csak Geschwitz nyögését hallani)
LULU	(bentről, hirtelen felsikolt) Ne! - Ne! - Könyörüljön! - Irgalom!
JACK	(a karján hozza ki Lulut a kamrából és keresztül akar vágni a színpadon)
LULU	(a két kezével löki el magától Jack homlokát, kiabál) Gyilkosság! - Gyilkosság! - Gyilkosság! - Felmetszik a hasamat...
JACK	Az ágy foglalt...
LULU	(teli torokból) Rendőrség!!
JACK	(leteszi, megfogja a fejét, a hüvelykujját benyomja a fogai közé) Ez majd lecsendesít!
LULU	(kiszabadul)
JACK	(a kijárati ajtó felé vetődik) A fenébe... (izzadság ömlik a hajából, a keze véres. Vadul zihál, a szeme majd kiugrik a helyéből, ahogy a padlót bámulja) Milyen kemény munka...
LULU	(vadul néz körbe, minden tagjában reszket, hirtelen megragadja a whiskysüveget, széttöri az asztalon és jobb kezében tartva a letört nyakat, Jackre támad)
JACK	(jobb lábát magasra emeli és Lulut hanyatt löki. Nyugodtan a helyén marad)
LULU	(átkarolja magát, térde a mellének nyomódik, összegörnyed a padlón) - Jaj - jaj - jaj...
GESCHWITZ	Lulu, képtelen vagyok!
JACK	(összeszedi magát, felemeli Lulut a padlóról és elviszi jobbra)
LULU	(lábaival kalimpál) Martha! - Felhasít! - Felhasít!
JACK	(beviszi jobbra a kamrába)
GESCHWITZ	Segítség! - Segítség! - Gyilkosság! - Segítség!
LULU	(bentről) ---- Jaj! - Jaj! --- Jaj! - Jaj! - Jaj! --- Ó, ne! - Ne - Nem! - Ne!
GESCHWITZ	(utolsó erejével az asztalhoz vonszolja magát) - Lulu! -- Gyilkosság! -- Rendőrség! Rendőrség!
JACK	(kis szünet után visszajön jobbról, begombolja a felöltőjét és egy kis újságpapírba burkolt csomagot tesz a belső zsebébe. Tapogatózva átmegy keresztben a szobán, és bemegy Lulu kamrájába)
LULU	(vinnyog a kamrában) Jaj - jaj - jaj...
GESCHWITZ	Lulu - szerelmem!
JACK	(a fehér mosdólavórral jön ki Lulu kamrájából, a virágállványra teszi és megmossa a kezét) - Hát erre nem gondoltam volna. - Ilyen tünemény nincs minden kétszáz évben. - Kutya nagy szerencsém van, hogy rátaláltam erre a különlegességre.
GESCHWITZ	Lulu! - Élsz még? - Angyalom...
JACK	Ha meghalok, és gyűjteményem kalapács alá kerül, a Londoni Orvostudományi Társaság háromszáz fontot fizet majd ezért a ma éjjel zsákmányolt trófeáért. A professzorok és a diákok így szólnak majd: Döbbenetes! -- Még egy törülköző sincs itt. Micsoda rettenetes szegénység...
GESCHWITZ	Beszélj -- Lulu...
JACK	Nos... (felhajtja Geschwitz ruháját és fehér alsószoknyájába törli a kezét) Ennek a szörnyetegnek nem kell tartania tőlem. - (Geschwitznek) Nemsokára neked is véged. - (el középen)

Tizenhatodik jelenet
GESCHWITZ GRÓFNŐ	(egyedül, közel a jobboldali első kamrához, mindkét karjára támaszkodva vonszolja magát, vékony vércsíkot hagyva maga után, a félig nyitott ajtóhoz) - Csak még egyszer -- angyalom -- még egyszer - látni téged -- még egyszer -- szeretlek -- szeretl... - nyomorult -- vagyok (könyöke kifordul alóla) Rohadt... élet - (meghal)

VÉGE